<header data-type="book">
<h1>明醫指掌</h1>
<dl class="元資料">
<div><dt>作者</dt><dd>皇甫中</dd></div>
<div><dt>朝代</dt><dd>明</dd></div>
<div><dt>年份</dt><dd><data value="1556">公元1556年</data></dd></div>
<div><dt>底本</dt><dd>《訂補明醫指掌》，明天啓2年刻本（<a href="https://repository.lib.cuhk.edu.hk/tc/item/cuhk-388007">香港中文大學圖書館掃描本</a>）</dd></div>
</dl>
</header>

<h1>序</h1>
<p>昔祖龍氏焚棄詩書，首存醫籍，而史遷又為盧、扁立傳，漢、魏、唐、宋，醫之一途綦重矣！</p>
<p>我國家，取醫學群書與六經、諸史並鐫，內府尊之、信之，先民是徵，後賢式從。體聖祖遠意，若謂生生之原寄於掌，故郡縣並設醫師，符同膠序，秩視廣文，俾其徒日繁，以躋斯世於壽域，此帝王之仁覆天下也。薄海內外，雅不乏人，而千里之間，博綜淹貫者，僅得一、二，何能濟八方之老幼？即曰醫籍在也，卷帙浩淼，貧者弗遑市；意理淵微，愚者未及察；庸夫豎賈，手錄成方，漫誇里肆，以為：「吾醫矣」！而醫之義何居？</p>
<p>往者，云洲皇甫翁，以三世良醫，具普利心，發大願力，著為《明醫指掌》。若歌、若賦、若箋，而系以診脈，贅以形方，展卷便於吟呻，辨證按其標本。「指掌」云者，即吾夫子示斯之說，所謂道在目前，凝眸即是，轉盼則非，難言之矣！雖然隱而顯，至理賅焉！</p>
<p>善哉，行甫邵君之訂補是書也，酌異同之辭，明詳略之故。人生五行，運為六氣，六氣還歸六脈，陰陽剛柔，高下燥濕，行甫悉定於手腕之際，而無念不靈，無境不徹。即此盈尺之書，凡人道之生機，天道之化機，畢在是矣！大人識想，赤子知能，內難外攻，病情藥性，絲絲綰合，種種圓通，纖指欲飛，金針得度。行甫年未逾壯，胡遂爽然於撰述？嘗聞其尊人念山翁，少承家學，負志青雲，數奇不售，而隱於醫，築室葑溪之上，扶杖臨門，沉疴立起，全活以百萬計。而雅情澹莫，不厚責人以金錢，瓢笠蕭然，琴書目適。行甫之專精藝術，其淵源固有自夫！</p>
<p>余少多病，頗習越人氏之言。今旅居京轂，不暇盡攜故篋，新甫獨以新編見寄，快題數語，付之劂氏。因慨世之共號醫王者必曰：家藏秘籍，千金享之，不以示人。生死大故，豈以家秘私夭壽乎？指其掌遇之也，行甫之業高，行甫之志廣矣！</p>
<p><u>龍飛天啟壬戌菊月朔旦　賜同進土出身翰林院庶吉士　蘇郡許士柔書於碩寬堂</u></p>

<h1>凡例</h1>
<p>一是編乃云洲先生效吳蒙齋《傷寒指掌圖》而作。其為賦、為歌、為論，俱因病尋源，辭明義顯，兼易去俚俗之語，高出蒙齋之上，故一遵其式。</p>
<p>一學醫必先明天地陰陽之理，人身造化之機，脈病證治有要訣，經絡運氣有時宜。故於「病機賦」後摘取岐黃秘旨，先哲格言，匯為一篇，名曰「經論總抄」，使入門者咸知所本。</p>
<p>一臨病參方，先記藥性，故首卷後即附龔雲林之「藥性歌」，似為易簡。</p>
<p>一舊刻如論有所未發，則參平日所自得而曲盡其根源。或方有所未載，則補先哲所經驗，以默襄其診治，庶幾不虛「指掌」之名。</p>
<p>一舊刻每篇細證各畫一圖，方則另成一集，卻不便於檢翻。今每篇首列歌、論，次附脈法，脈法後直開各款，各款後隨注成方，例用加減，按以發明，俾學者因脈辨證，緣證施治，無俟旁搜博採之浩繁。</p>
<p>一按舊刻云：賦者，便初學記誦，略舉其概，未詳其義。此乃逐一證述一歌，務盡其旨焉。</p>
<p>一歌括少白四句，多至數十句，欲賅病情，無拘長短。</p>
<p>一凡論中引《素問》，則曰經云，引朱、張、劉、李及諸賢之說，則直標姓氏，並足為歌之顯證。</p>
<p>一舊本尚闕傷寒一科，蓋謂蒙齋有書，便於記誦，然亦間有掛漏。愚僭以陶節庵家秘為主，而以蒙齋歌賦參焉。竊常苦心於此，名曰：《續明醫指掌》，嗣刻問世。</p>
<p><u>葑溪邵達識</u></p>

<h1>自記</h1>
<p>余大父釜山先生篤志藝林，馳譽江左，及門問業者多所顯貴，而再入棘闈弗利，竟以逢掖老。吾父幼敏慧，大父奇愛之，希其早就。不虞大父勿遘一疾，治不能瘥，遺命吾父曰：「汝不為良相，且為良醫」！無何，吾父兼失所恃，阻試有司，遂改業醫，自號念山。五十載以來，頗以是術名於世，吳城內外，老幼男女病傷寒、痘疹者，得吾父即全活，難以數計。生不肖，體弱而多疢，力不能終舉子業，吾父即命棄去，訓讀岐黃諸書。如是者幾易寒暑，稍有所得，則出雲洲翁所著《明醫指掌》示不肖曰：「向爾所習仲景傷寒、東垣內傷、河間熱病、丹溪雜證，此學之博者也，約而精則有是書，爾其宗之」。余敬受命，朝研細考，始喻其旨，真所謂抉秘鉤玄，遠紹諸家之說，分標治本，闡明運氣之宜，善哉！所微憾者，拘於圖而局於論，顯於證而晦於脈，詳於方而略於法，翻檢尚有紆迴。乃不惴，原其所載，目則分之以門，方則聚之以類，而附列歌、注，各以己意參入。俾學者因脈辨證，緣證施法，彈指頃頃，便度津梁，而余亦借是多所解悟。蓋余不幸，不生先生之世，猶幸去先生之世未遠，可以私淑門牆也。當世鉅公，願共鑑之。</p>
<p><u>天啟二年九月吉旦　長洲後學　邵達行甫謹述。</u></p>

<h1>卷一</h1>

<h2>病機賦</h2>
<p>病機玄蘊，脈理幽深，雖聖經之備載，匪師授而罔明。（病之樞機，脈之奧理，雖《素問》、《脈經》之所備載，初學者若非師口傳心授，曷能窮其底蘊哉！）處百病而決死生，須探陰陽脈候，（脈有陰陽之理，所以處百病而決死生也。）訂七方而施藥石，當推苦樂志形。（七方者，大、小、緩、急、奇、偶、復也。方所以因病而訂，人有形、志俱樂者；有形、志俱苦者；有形樂志苦者；有形苦志樂者；有形數驚恐者之不同，用藥訂方當知此理。）邪之所客，標本莫逃乎六氣；（客者，外邪之所客也。病始受曰標，病原根曰本。然客邪標本，不外乎風、寒、暑、濕、燥、火六氣而成。）病之所起，樞機不越乎四因。（經云：有始因氣動而內有所成者，如：積聚癥瘕、癭瘤結核、顛癇之類。有始因氣動而外有所成者，如：癰疽瘡疥瘍、痔、瘰癧、掉瘈、浮腫、赤目，瘭疹痛癢之類。不因氣動而病生於內者，如：留飲、癖食、飢飽、勞損、宿食、霍亂、悲恐喜怒、想慕憂結之類。不因氣動而病生於外者，如：瘴氣、邪魅、蟲蛇、蠱毒、蜚屍鬼擊、風寒暑濕、墮墜斫射、刺割捶撲之類，四者，百病所起之因也。）一辨色、二辨音，乃醫家聖神妙用；（經云：望而知之謂之神，聞而知之謂之聖。察五色、辨五音，能知病之所主者，非神聖而何？）三折肱、九折臂，原病者感受輿情。（《左傳》定公子三年，齊高固曰：三折肱，知為良醫。楚辭云：九折臂而成醫兮，吾今知其信然！醫能如此，受病之情得矣。）能窮浮、沉、遲、數、滑、澀、大、緩八脈之奧，（八者，脈之奧也。）便知表、里、虛、實、寒、熱、邪、正八要之名。（表者，病不在內也，里者，病不在外也。虛者，五虛是也。實者，五實是也。寒者，臟腑積冷也。熱者，臟腑積熱也。邪者，非臟腑正病也。正者，非外邪所中也。經云：病有八要，八要不審，病不能去。非病之不去，無可去之術也。若能精究八脈之理，則八要自可知也。）八脈為諸脈綱領，（綱，網綱也；領，衣領也。精此八脈，則諸脈可以類推，正猶提綱挈領，而條目自有所歸也。）八要是眾病權衡。（權者，銖、兩、斤稱石也；衡，平也。稱物平施，隨時取中，所以權其輕重，故量度諸病由此八要也。）澀為血少精傷，責責然往來澀滯，如刀刮竹之狀；滑為痰多氣盛，替替然應指圓滑，似珠流動之形。（澀脈之狀，如刀刮竹，責責然，往來不通快，此傷精失血之候也。滑脈之狀，如珠圓滑，替替然，往來流利，此氣盛痰多之候也。二脈者，可以探其氣血虛實之情也。）遲寒、數熱，紀至數多少；（平人脈以四至為率，不及曰遲，一息三至也。太過曰數，一息六至也。經云：數則為熱，遲則為寒。二脈所以別其寒熱也。）浮表、沉里，在舉按重輕。（輕手舉之，於皮膚上得，重按乃無，如水浮泛曰浮。重手按至筋骨而得者曰沉。經云：浮為在表，沉為在裡。二脈所以別其表裡也。）緩則正復，和若春風柳舞；大則病進，勢如秋水潮生。（緩者，胃脈也，往來和緩而不急疾。脈訣云：阿阿緩若春楊柳。緩則胃氣復，故邪退而正復也。大者，脈來洪大。經云：脈來渾渾革革如湧泉者，病進而危。故如秋潮之洶湧者，狀其大也。仲景所謂，大則病進而緩則病退。）六脈同等者，喜其勿藥；（仲景云：診得六脈大、小、浮、沉、遲、數同等者，不治自愈。正猶易之尤妄之疾，勿藥，有喜。）六脈偏盛者，憂其採薪。（《脈經》云：六脈浮、沉、滑、澀、遲、數偏盛者，名曰「殘賊脈」，能為諸經主病，故將有采薪之憂。）表宜汗解，里即下平。（邪在表，汗之。邪在裡，下之。此表實、裡實之治也。）救表則桂枝、耆、芍，救里則薑、附、參、苓。（桂枝、黃耆、芍藥，救表之虛也。肉桂、附子、乾薑、人參、茯苓，救里之虛也。）病有虛、實之殊，虛者補而實者瀉；（有病之虛實，有稟之虛實，故虛則補之，實則瀉之，補瀉之間，當以明辨。）邪有寒、熱之異，寒者溫而熱者清。（寒淫所勝，以辛溫之。熱淫所勝，以寒清之。）外邪是風、寒、暑、濕、燥、火之所客；（此六淫之邪從外而入者，故曰「外邪」也。）內邪則虛、實、賊、微、正之相乘。（《難經》云：從前來者，為虛邪。從後來者，為實邪。從所勝來者，為微邪。從所不勝來者，為賊邪。本經自病為正邪。此五臟互相乘克之邪，故曰「內邪」。）正乃胃之真氣，良猶國之耿臣。（人之有胃氣，良猶國之有耿直之臣，則邪佞不得肆其志而為害，正勝邪也。）驅邪如逐寇盜，必亟攻而盡剿；（人身之有邪所侵者，猶邦家之有寇盜也，不亟攻盡剿除之，為害匪輕，故曰邪不可不攻。）養正如待小人，在修己而正心。（人之保身軀，如待小人，苟能正心修己者，則邪不能幹，若正氣不足，則邪湊之，故曰正不可不養。）地土厚薄，究有餘、不足之稟賦；（西北地厚，則所稟亦厚。東南土薄，則所稟亦薄。有餘、不足，自可見矣。）運氣勝復，推太過、不及之流行。（五運六氣者，主一歲之令故陽年為太過，陰年為不及。其太過、不及之流行勝復，郁發之災變存焉。善治者，推其歲令災變，調之可也。故曰：心先歲氣，毋伐天和。）脈病既得乎心法，用藥奚患乎弗靈！（脈理明，然後治法審。如此，則處方用藥安有不靈乎！）</p>
<p>原夫中風當分真偽。（由外中者，真中風。不由外中者，偽中風也。）真者現六經形證，有中臟、腑、血脈之分；（風邪中人，有深有淺。風中表者，現六經形證。太陽，頭疼脊強。少陽，胸滿寒熱。陽明，身熱目痛而煩。少陰，口渴時厥。太陰，自利腹疼或便難。厥陰，囊縮遺溺，手足厥冷。中腑者淺，中臟者深，中經脈者，半表半裡，血脈之分，所以分其淺深也。）偽者遵三子發揮，有屬濕、火、氣虛之謂。（河間舉五志過極，動火而卒中，皆因熱甚，故主乎火。東垣以原氣不足則邪湊之，令人卒倒僵仆，如風狀，故主乎氣虛。丹溪以東南氣溫多濕，有病風者，非風也，由濕生痰，痰生熱，熱生風，故主乎濕。三子之發揮，皆非外中之風，故曰偽也。）中臟命危，（中臟者，多滯九竅，有唇緩失音，耳聾目瞀，鼻塞便難之證，其口開眼合，撒手遺尿，鼾睡者，不治。此中臟受深，故曰命危。）中腑肢廢，（中腑者，多著四肢，此中風受邪淺，故肢廢。）在經絡則口眼喎斜，中血脈則半身不遂。（邪中經絡、血脈者，非表非里，邪無定居，或偏於左，或偏於右，無內、外證，故口眼喎斜，半身不遂，而有汗下之戒。）僵仆卒倒，必用補湯；（卒倒者，氣虛也，以參、耆補之。）痰氣壅塞，可行吐劑。（痰氣壅塞胸膈，須吐而解之。）手足瘛瘲曰搐，（瘛者，筋惕跳也。瘲者，筋縱緩也。手足惕跳而抽掣，搐搦之候也。）背項反張曰痓。（背項強直，角弓反張，痓證也。無汗曰剛痓，汗多曰柔痓。先因中風，或感寒濕所致也。）或為風痱、偏枯，或變風痹、風懿。（風痱者，身無痛處，四肢不收也。偏枯者，半身不遂也。風痹者，麻木不仁也。風懿者，奄忽不知人也。四者皆風之變也。）癱、瘓、痿易，四肢緩而不仁；（左不遂曰癱，右不遂曰瘓。痿者，脛弱不任身，骨弱不能起。丹溪云：肺熱葉焦，五臟因而受之，發為痿蹶。易者，變易也。三者膏粱之疾，皆屬於土，故四肢緩縱而不仁者，似風而實非風也。）風、濕、寒並，三氣合而為痹。（經云：風、濕、寒三氣雜至，合而為痹。風氣勝為行痹，濕氣勝為著痹，寒氣勝為痛痹。）雖善行數變之莫測，皆木勝風淫之所致。（風者，善行數變，不可預測。以上諸疾皆肝木風淫之變也。《左傳》云：風淫末疾，此之謂也。）雪霜凜冽，總是寒邪；（雪者，寒凝結也。霜者，肅殺氣也。凜冽，寒威也。三者皆為寒變，故曰寒邪。仲景云：冬令嚴寒，最成殺厲之氣。）酷日炎蒸，皆為暑類。（酷，烈也。炎，火勢也。蒸，熱氣熏蒸也。故在天為日，在地為暑，在人以心應之。凡此之類，皆為暑也。）傷寒則脈緊身寒，中暑則脈虛熱熾。（仲景云：脈盛身寒，得之傷寒，脈虛身熱。得之傷暑。）暑當斂補而清，寒可溫散而去。（暑傷氣，故多汗，宜斂汗而補虛，如清暑益氣湯是也。寒傷榮，故無汗，須發表以散邪，如麻黃湯是也。）諸痙強直，體重胕腫，由山澤風雨濕蒸；（經云：諸痙強直，積飲痞膈中滿，霍亂體重胕腫，皆屬於濕。濕者，風雨襲虛，山澤蒸氣是也。）諸澀枯涸，幹勁皴揭，皆天地肅清燥氣。（經云，諸澀枯涸，幹勁皴揭，皆屬於燥。燥者，陽氣已降，陰氣復升，天地肅清悽愴，風勁氣也。）濕則害其皮肉，燥則涸其腸胃。（經云：地之濕氣，感則害人皮肉筋骨。燥者，陽明燥金之化，胃與大腸皆屬陽明，故因其類而感之。腸胃受邪，故有枯澀燥結之病生焉。）西北風高土燥，常苦渴、閉、癰瘍；（西北高寒，多生燥病，故渴、閉、癰瘍之病多。）東南地卑水濕，多染疸、腫、泄痢。（東南地卑多濕，故黃疸、浮腫、泄痢之濕病多。）其邪有傷、有中，蓋傷之淺而中之深；（凡風、寒、暑、濕之邪，有傷、有中。傷者，傷於氣血之分，膚腠之間，由淺而漸深，傳之入里，故緩而淺。中者，其邪直入於中，故急而深。）在人有壯、有怯，故壯者行而怯者劇。（壯者，元氣充，膚腠密，邪不能侵，雖中邪，氣行而散，弗能為害。怯者，氣虛里疏，邪易得而傷之，且氣弱不行，則病也。仲景云：邪毒入於腠理，相傳於榮衛之間，壯者氣行，不能為害，怯者則著而成病。此之謂也。）天、人七火，君、相、五志。（君相二火，天成也。五志之火，人為也。故曰天人七火。）為工者，能知直折、順性之理而術可通神；（君火，陽火也，可以冰水寒涼直折治之。相火，陰火也，不可正治，當順其性而伏之。此治火之妙法，識此理之玄，其術神矣。）善醫者，解行反治、求屬之道，而病無不治。（善治者，以熱治熱，以寒治寒，如寒因熱用，熱因寒用，則其邪易從。經云：病服冷而反熱，服熱而反寒，當求其屬以衰之。熱之不已，責其無水；寒之不除，責其無火。壯水濟火之法，故曰「求屬」。所謂壯水之源，以鎮陽光；壯火之主，以消陰翳是也。知此者，則無不可治之病也。）虛火、實火，補、瀉各合乎宜；（丹溪云：虛火可補，實火可瀉。）濕熱、鬱熱，攻、發必異乎劑。（濕熱甚，攻之。鬱熱甚，發之。各異其劑也。）既通六氣之機，可垂千古之譽。（識此風、寒、暑、濕、燥、火六氣之病機，可垂名。）</p>
<p>嘗聞血屬陰，不足則生熱，斯河間之確論；氣屬陽，有餘便是火，佩丹溪之格言。（陰虛則火盛，氣旺則生火，此二賢發前人所未發也。俱有詳論，此不贅及。）氣盛者，為喘急，為脹滿，為痞塞，兼降火必自已；（喘急者，氣上升也。脹滿者，氣不舒也。痞塞者，氣不通也。雖乃氣之有餘，是皆火之使然，不治氣而降火者，治其本也，蓋氣是標，火是本。）血虛者，為吐衄、為煩蒸，為勞瘵，匪清熱而難痊。吐衄者，火載血上行也。煩蒸者，火氣熏蒸也。勞瘵者，陰虛火動也。雖皆血虛之候，人不息則煎熬真陰而血益虧也。理中湯治脾胃虛冷，（理中湯補脾胃，逐寒邪。）潤下丸化胸膈痰涎。（痰涎盛者，由火炎於上，水液上騰以救火，不能潤下，故腎益虛而火益熾。丹溪制此藥使火下降，則水歸源而下潤，故以名之。）暴嘔吐逆，為寒所致；（胃有暴寒則吐逆。河間云：食已暴吐，是無火也。）久嗽咯血，是火之愆。（久嗽咯血者，火炎而克肺金也。）平胃散療濕勝濡泄不止，（濡泄者，所下多水，濕自甚也，故用平胃散以滲其濕。）益榮湯治怔忡恍惚無眠。（怔忡，心悸動也。恍惚，如人將捕之，惕惕然之狀也。皆榮血不足，致心神不寧，故無眠，益榮湯主之。）枳殼散、達生散令孕婦束胎而易產，（膏粱之人，奉養太過，則脂肥，安逸太過，則氣不運，每有難產之患。二藥特以削其氣而束其胎，故令易產。達者，小羊也。羊生子而無留難，毛詩所謂：先生如達是也，蓋取意如此，故曰達生散。）麻仁丸、潤腸丸治老人少血而難便。（老人血少不得榮潤大腸，故多閉結，不可峻攻。二藥所以養血潤燥而便自通。）定驚悸須索牛黃、珠、珀，（鎮墜之劑，故能定驚。）化蟲積必仗鶴蝨、雷丸。（人有蟲積，用此化之。）通閉以葵菜、菠薐，取其滑能養竅；（戴人用此以潤老弱人之燥結，取其滑利也。）消癭以昆希、海藻，因其咸能軟堅。（丹溪取鹹寒之劑消堅結之癭氣。）斯先賢之秘妙，矧後進之無傳。</p>
<p>所謂：夏傷於暑，秋必作瘧。近而暴者，即時可瘳；遠而痎者，三日一發。（經云：夏暑汗不出者，秋成風瘧。發於夏至後、處暑前者，近而暴也，受病淺，可截而已。發於霜降後者，遠而痎也，受病深，三日一發，名曰痎瘧。痎，老瘧也，久而不已，成瘧母。）若癉瘧，但用清肌；（癉瘧者，但熱不寒，清肌解表熱自已。）在陰分，勿行截藥。（老瘧者，多發於下午陰分，臟病也，不可截之，宜用血藥，引入陽分，方可截之，斯無害於元氣也。）人參養胃治寒多熱少而虛；柴胡清脾理熱多寒少而渴。（邪盛氣虛，故寒多熱少，名曰寒瘧，人參養胃湯。熱多寒少而渴者，暑瘧也，大、小柴胡湯及清脾飲。）自汗陽虧，盜汗陰弱。（陽虛則腠理不密，故自汗。陰虛則相火動，故盜汗出於夜，寐出寤斂，有似於盜，故名「盜汗」）。嗽而無聲有痰兮，脾受濕侵；咳而有聲無痰兮，肺由火爍。（無聲有痰曰「嗽」，有聲無痰曰「咳」。脾受濕而不運，故多痰。肺受克而不清，故上逆，火鬱其痰也。）霍亂有寒有暑，何局方泥乎辛溫？！（寒、暑皆令霍亂，寒者溫之，暑者清之。局方獨以寒立論，不及之暑，誤人多矣！當閱戴人之論，則思過半矣。）積聚有虛有實，豈世俗偏於峻削！（五積者，五臟之所生；六聚者，六腑之所成。世俗不辨虛實，一概巴、硇破耗之藥攻削，蓋不知潔古有養正積自除論。）當知木鬱可令吐達，（木鬱達之，是吐之令其條達也。）金鬱泄而土鬱奪，水鬱折而火鬱發泄。發即汗、利之稱；折、奪是攻、抑之別。（金鬱泄之，謂利竅兼分導，令其滲利也。火鬱發之，謂汗之，令其疏泄也。土鬱奪之，謂攻下，使無壅滯也。木鬱折之，謂抑之制其沖逆也。）倒倉廩、去陳莝，中洲盪滌良方；（二法皆所以盪滌腸胃之宿垢積滯，推陳而致新也。）開鬼門、潔淨府，上下分消妙法。（開鬼門者，謂開腠理，使汗，泄其上部之濕；潔淨府者，謂清水道，以利下部之濕。）如斯瞑眩，反掌生殺。（《尚書》云：若藥不瞑眩，厥疾弗瘳。凡施瞑眩之劑者，死生反掌耳。）輒有一失，悔噬臍之莫追；因而再逆，恥方成之弗約。（經云：一逆尚引日，再逆促命期。可不慎之！稍有差失，悔之勿追矣！羅謙甫云：粗工絕氣危生，不能約方故也。蓋約方猶約囊，囊弗約則傾溢，方弗約則戕人生，初學者當玩「方成弗約」之論。）</p>
<p>大抵暴病匪熱，久病匪寒。（蓋寒中人不能藏蓄，即時而發，若積久則變而為熱。故暴病者多寒，久病者多熱。）臀背生疽，良由熱積所致；心腹卒痛，卻乃暴寒所幹。（舉斯二證，蓋所以明暴病匪熱，久病匪寒之意。）五泄、五疸因濕熱，惟利水為尚；（五泄者，胃、大腸、小腸、腎、大瘕泄也；五疸者，谷、酒、濕、女勞、黃汗是也。皆濕熱而成，惟利水以泄其濕，故治濕不利小便，非其治也。）三消、三衄為燥火，滋陰自安。（三消者，消渴、消中、腎消是也；三衄者，鼻、舌、莖衄也。消本燥熱，衄本血熱，若滋陰養血，則燥熱自除。）嘔吐、咳逆，咎歸於胃；（有聲無物曰嘔，聲物俱出曰吐，咳逆，吃忒也。三者皆足陽明胃經之病也。）陰㿗、疝、瘕，統屬於肝。（㿗者，氣，水、腸、卵四㿗也；疝者，寒、水、筋、血、氣、狐、㿉七疝也；瘕者，青、黃、燥、血、脂、狐、蛇、鱉八瘕也。《難經》云：男子為七疝，女子為瘕聚，皆足厥陰肝之所主。蓋厥陰肝經之脈循陰器，故統屬於肝。）液歸心而作汗，斂之者黃耆六一，（汗為心液，汗多者黃耆六一湯。）熱內熾而發疹，消之者人參化斑。（陽明、少陽火熱熾甚者，必發空疹，人參化斑湯。）身不安兮為躁，心不寧兮為煩。（煩躁者，內外煩熱。亦有陰極而反發煩躁者，宜審之。）忽然寒僵起慄，昏冒者，名為屍厥；（卒然僵仆不知人，肌膚寒慄者，名曰屍厥，此由入廟登塚、問病弔喪所得。）卒而跌僕流涎，時醒者，號曰癲癇。（卒然跌僕，昏不知人，痰涎有聲，流於口角，須臾甦醒者，名曰癲癇。不醒，角弓反張者曰痓。）腹滿吞酸，此是胃中留飲，（留飲者，故腹滿吞酸。）胸膨噯氣，蓋緣膈上停痰。（丹溪云：胃中有火，膈上有痰，故成噯氣。）欲挽回春之力，當修起死之丹。</p>
<p>竊惟陰、陽二證，療各不同，（陰證則身寒，陽證則身熱。二者主治若霄壤之不侔。）內、外兩傷，治須審別。內傷、外傷辨口鼻呼吸之情；（內傷，飲食勞役所致；外傷，風、寒、暑、濕所致。故內傷則口為之不利，鼻息調勻。外傷則口中和，鼻息不利。蓋鼻受無形，口受有形故也。）陰證、陽證察尺寸往來之脈。（陰證則寸弱而尺浮，來往無力。陽證則尺微而寸大，來往有力。蓋寸陽尺陰，故脈應之也。）既明內外陰陽，便知虛實冷熱。（內傷為不足，外傷為有餘，陽證為熱，陰證為寒。能究內外之傷，陰陽之證，則補虛、瀉實，溫寒、清熱之法無差忒也。）曰濁、曰帶，有赤、有白，（男子赤、白二濁，女子赤、白二帶。）或屬痰而或屬火。白乾氣而赤乾血，本無寒熱之分，但有虛實之說。（濁、帶者，屬痰與火，干於氣分則白，干於血分則赤。世俗多以白為寒，非也。但有氣虛、血虛之不同，更有挾痰、挾火之病狀。）痢亦同然，瘀積濕熱，勿行淡滲、兜澀湯丸，可用汗、下、寒、溫、湧、泄。（痢因瘀積濕熱，而腸中所滯之積下，故曰「滯下」。有赤、有白，有赤、白雜下，有如豆汁、魚腦、塵腐屋漏水，其色不一，皆有形物。不可以淡滲獨利小便，亦不可用兜澀之劑及巴、硇毒藥下之，當用仲景法。表挾風寒者汗之，身有熱者疏之，在裡者承氣下之，內寒者薑、附溫之，虛者參、術補之，在上者湧之，小便不通者分導之。此為活法。）導赤散通小便癃閉；（癃者，罷也。閉者，急痛不通也。導赤散者，分利之聖藥。）溫白丸解大腸痛結。（寒與食積痞結不開，腹滿痛而便結者，溫白丸主之，量虛實而用。）地骨皮散退勞熱偏宜；（勞熱者，骨蒸煩熱也，地骨皮散主之。）青礞石丸化結痰甚捷。（結痰非礞石不能開。丹溪曰：此藥重在風化硝，蓋取其鹹寒軟堅鎮墜也。）火鬱者，必捫其肌；（鬱熱與尋常發熱不同，其熱在於筋骨及四肢，肌膚不覺熱甚，或一時火熱如燎，以手捫之烙手是也。由胃虛過食冷物，抑遏陽氣於內故也。）胎死者，可驗其舌。（婦人胎死於腹中，若不早行，多致不救。若伏而不動，舌黑者，胎死也，舌紅者不死，以此驗之，無疑也。）玄胡苦楝醫寒疝控引於二丸；（寒疝控引睪丸痛者，玄胡苦楝湯。）當歸龍薈瀉濕熱痛攻於兩脅。（濕熱攻注兩脅作痛，及肝木旺盛者，此藥瀉之。）諳曉陰陽虛實之情，便是醫家玄妙之訣。</p>
<p>當以諸痛為實，諸癢為虛。（痛者，邪乘之，故實；癢者，血虛氣不充，故虛。河間以痛、癢分火熱微甚，亦虛、實之意。）虛者，精氣不足；實者，邪氣有餘。（經云：邪氣盛則實，精氣奪則虛。）泄瀉有腸垢、鶩溏，若滑脫則兜澀為當；（腸垢者，所下黏垢稠穢，挾熱也。鶩溏者。所下澄澈清冷，如鴨糞，挾寒也。滑脫者，所下不禁，大孔如筒，虛甚也。故熱者清之，寒者溫之。若脫者，須用訶子散急兜之。）腹痛有食積、鬱熱，倘陰寒則姜附可施。（鬱熱痛者，時痛時止也。食積者，食已即痛，大便通後痛減是也。熱者清之，食者消之。若陰寒腹痛者，綿綿痛而無增減，手足逆冷者，急以薑、附溫之。）厥心痛者，客寒犯胃，手足和者，溫散而已；胃脘當心而痛，非心痛，故曰「厥」。若客寒犯胃，手足和溫，寒不太甚也，草豆蔻丸發散即已。若真心痛者，其痛甚，手足寒至節，則死矣。真頭痛者，入連於腦，爪甲黑者，危篤難醫。（真頭痛者，旦發夕死，夕發旦死。）結陽則肢腫有準，結陰則便血無疑。（諸陽不行，陰府留結成熱，則四肢腫滿。陰氣內結不得通行，氣血無宗，滲入腸胃，則下血。）足膝屈弱曰腳氣，腫痛者，濕多熱盛；（腳氣由濕熱而成，故足脛屈弱。濕盛則腫，熱甚則痛。）腰痛不已曰腎虛，挫閃者，氣滯血瘀。（腎虛腰痛者，綿綿痛之不已，轉側不能，青娥丸。挫閃而痛，必氣滯血瘀。氣滯者行氣，血瘀者行血即已。）巔頂苦疼，藥尊藁本；（東垣云：巔頂苦疼，寒氣客於巨陽經，須用藁本。）鼻淵不止，方選辛夷。（鼻淵者，鼻流臭濁涕，如彼淵泉。《內經》云：膽移熱於腦，令人辛頞鼻淵，傳為衄蔑瞑目，辛夷丸。）手麻有濕痰、死血，手木緣風濕、氣虛。（丹溪云：十指麻，是死血、濕痰阻滯隧道，氣不流通故也，手術者，風濕與氣虛，蓋氣不充於手故也。）淋瀝似欲通不通，氣虛者，清心蓮子；淋瀝者，小便滴瀝澀痛，欲通而不通故也。有砂淋、膏淋、血淋、肉淋、勞淋五種，大抵總屬於熱。若氣虛而協熱者，清心蓮子飲。便血審先糞後糞，陰結者，平胃地榆。（便血者，濕熱乘於大腸也。先糞者，其血來也近；後糞者，其血來也遠。《內經》云：結陰者，便血一升，再結二升，三結三升，羅謙甫制平胃地榆湯主之。）蓋聞溲便不利謂之關，飲食不下謂之格，乃陰陽有所偏乘，故脈息因而覆、溢。（經云：陽氣太盛，陰氣不得相營也，故曰關，關則不得大、小便。陰氣太盛，陽氣不得相營也，故曰格，格則不得下食。《難經》云：關之前者，陽之動也，脈當現九分而浮，過曰太過，減曰不及，遂上魚為溢，此陰乘之脈也。關以後者，陰之動也，脈當現一寸而沉，過曰太過，減曰不及，遂入尺為覆，此陽乘之脈也。故曰：覆、溢是真臟之脈，人不病而死也。）咳血與嘔血不同，咳血嗽起，嘔血逆來；（咳血者，嗽動有血，出於肺也。嘔血，嘔全血也，逆出上竅，屬於胃也。）吞酸與吐酸不同，吞酸刺心，吐酸湧出。（吞酸由濕熱積於肺胃，咯不上，咽不下，酸味刺心也。吐酸是平時津液隨上升之氣鬱積濕熱，遂成酸味，吐出酸水如醋是也。）水停心下曰飲，水積脅下曰癖。行水以澤瀉、茯苓，攻癖以芫花、大戟。（胃寒強飲冷水，無熱不能消化，停滯心下，名曰停飲。蓄積留滯於脅，結成痞積，久而硬痛曰癖飲。輕者茯苓、澤瀉淡滲行之，甚者芫花、大戟之劑袪逐之。）控涎丹雖云峻利，可逐伏痰；（伏痰、留飲、結癖，非此不除。）保和丸性味溫平，能消食積。（保和丸治一切食積。）溺血則血去無痛，有痛者自是赤淋；（溺血者，小便血也，去血不痛是也，四物湯對五苓散。赤淋，血淋也，又滴瀝澀痛，小薊湯。）短氣乃氣難布息，粗息者卻為喘急。（短氣者，氣不續也，故曰難布息。喘急者，息粗氣逆，出多入少也。）胃脘當心而痛，要分客熱、客寒；（胃脘痛客寒，嘔水惡寒，綿綿而痛，手足厥逆。客熱者，心煩躁渴，時作時止也。）遍身歷節而疼，須辨屬風、屬濕。（遍身肢節痛，名曰「白虎歷節風」，在上痛屬風，在下痛屬濕。）通聖散專療諸風，（通聖散，一名雙解散祛風熱之聖藥。）越鞠丸能開六郁。（六郁者，氣、血、食、濕、痰、熱鬱也，越鞠丸通治之。）虛弱者，目眩頭暈，亦本痰火而成；（目眩頭暈，虛候也，亦由痰火而致。丹溪云：痰在上，火在下，多作眩暈。）濕熱者，精滑夢遺，或為思想而得。（夢中交感泄精曰夢遺，不因夢交自泄曰精滑，皆濕熱相火也。珍珠粉丸。若思想而得者，其病在心，當寧其心。）</p>
<p>緣雜病緒繁無據，機要難明；非傷寒經絡有憑，形證可識。臨證若能三思，用藥終無一失，略舉眾疾之端，俾為後學之式。</p>

<h2>經論總抄</h2>
<p>（新增）</p>
<p>此篇總揭天地陰陽，人身造化，脈病治法，昭然可考，為初學之一鑑云。</p>
<p>三才，天地人也。天者，輕清而上浮也。地者，重濁而下凝也。陽之精為日，東昇而西墜也。陰之精為月，夜見而晝隱也。天不足西北，故西北方陰也，而人右耳目不如左明也。地不滿東南，故東南方陽也，而人左手足不如右強也。天氣下降，地氣上升也。陰中有陽，陽中有陰也。平旦至日中，天之陽，陽中之陽也。日中至黃昏，天之陽，陽中之陰也。合夜至雞鳴，天之陰，陰中之陰也。雞鳴至平旦，天之陰，陰中之陽也。故人亦應之。</p>
<p>天地者，萬物之上、下也。陰陽者，血氣之男、女也。左右者，陰陽之道路也。水火者，陰陽之徵兆也。金木者，生成之始終也。玄氣凝空，水始生也。赤氣炫空，火始生也。蒼氣浮空，木始生也。素氣橫空，金始生也。黃氣際空，土始生也。</p>
<p>天地氤氳，萬物化醇。男女媾精，萬物化生。人者，得天地之正氣，靈於萬物者也。命者，天之賦也。精者，身之本也。形者，生之舍也。氣者，生之元也。神者，生之制也。</p>
<p>心者，君主之官，神明出焉。肺者，相傅之官，治節出焉。膽者，中正之官，決斷出焉。膻中者，臣使之官，喜樂出焉。肝者，將軍之官，謀慮出焉。脾胃者，倉廩之官，五味出焉。大腸者，傳導之官，變化出焉。小腸者，受盛之官，化物出焉。腎者，作強之官，伎巧出焉。三焦者，決瀆之官，水道出焉。膀胱者，州都之官，津液藏焉，氣化則能出矣。命門者，精神之所舍也，男子以藏精，女子以系胞。</p>
<p>三陽者，太陽、陽明、少陽也。三陰者，太陰、少陰、厥陰也。陽明者，兩陽合明也。厥陰者，兩陰交盡也。手太陽，小腸經也。手陽明，大腸經也。手少陽，三焦經也。手太陰，肺經也，手少陰，心經也。手厥陰，心包絡也。足太陽，膀胱經也。足陽明，胃經也。足少陽，膽經也。足太陰，脾經也。足少陰，腎經也。足厥陰，肝經也。</p>
<p>頭者，諸陽之所會。面者，五臟六腑之榮。鼻屬肺，肺和則鼻知香臭矣。目屬肝，肝和則目辨黑白矣。口屬脾，脾和則口知五穀矣。舌屬心，心和則舌知五味矣。耳屬腎，腎和則耳聞五音矣。</p>
<p>頭者，精神之府，頭傾視深，精神將脫矣。背者，胸中心府，背曲肩垂，府將壞矣。腰者，腎之府，轉搖不能，腎將憊矣。骨者，髓之府，不能久立，立則振掉，骨將憊矣。膝者，筋之府，屈伸不能，行則僂俯，筋將憊矣。</p>
<p>九竅者：肝補之於目，心開竅於耳，肺開竅於鼻，脾開竅於口，腎開竅於二陰也。</p>
<p>發者，屬心，稟火氣也。眉者，屬肝，稟木氣也。須者，屬腎，稟水氣也。咽者，咽物，納水穀，接三脘，以通胃也。喉者，喉氣，有九節，通五臟，以系肺也。發者，血之餘也。神者，氣之餘也。爪者，筋之餘也。齒者，骨之餘也。魂者，神明之輔弼也。魄者，精氣之匡佐也。血為榮，榮者，水穀之精氣也。氣為衛，衛者，水穀之悍氣也。直行者，謂之經。旁行者，謂之絡也。</p>
<p>脈者，天真委和之氣也。三部，寸、關、尺也。九候，浮、中、沉也。五臟，心、肝、脾、肺、腎也。六腑，膽、胃、大腸、小腸、膀胱、三焦也。</p>
<p>左手寸口，心與小腸之脈所出，君火也。左手關部，肝與膽之脈所出，風木也。左手尺部，腎與膀胱之脈所出，寒水也。右手寸口，肺與大腸之脈所出，燥金也。右手關部，脾與胃之脈所出，濕土也。右手尺部，命門與三焦之脈所出，相火也。</p>
<p>每部中客有浮、中、沉三候，三而三之，為九候也。浮者，主皮膚，候表及腑也。中者，主肌肉，以候胃氣也。沉者，主筋骨，候里及臟也。寸為陽，為上部，法天，主心胸以上至頭之有疾也。關為陰陽之中，為中部，法人，主膈以下至臍之有疾也。尺為陰，為下部，法地，主臍以下至足之有疾也。</p>
<p>四時之脈者，弦、鉤、毛、石也。春脈弦，肝，東方木也。夏脈鉤，心，南方火也。秋脈毛，肺，西方金也。冬脈石，腎，北方水也。四季脈遲緩，脾，中央土也。四時平脈，六脈俱帶和緩也，謂有胃氣，有胃氣曰生，無胃氣曰死。</p>
<p>五行者，金、木、水、火、土也。相生者，謂金生水，水生木，木生火，火生土，土生金也。相剋者，謂金剋木，木剋土，土剋水，水剋火，火剋金也。相生者吉，相剋者凶。（如心見沉細，肝見短澀，腎見遲緩，肺見洪大，脾見弦長，皆遇克也。心見緩，肝見洪，肺見沉，脾見澀，腎見弦，皆遇我之所生也。）</p>
<p>左手屬陽，右手屬陰也。關前為陽，關後為陰也。男子左手脈常大於右手者，為順也。女子右手脈常大於左手者，為順也。男子尺脈常弱，寸脈常盛，是其常也。女子尺脈常盛，寸脈常弱，是其常也。反者，女得男脈，男得女脈。男得女脈為不及，女得男脈為太過。不及固病，太過亦病，所謂過猶不及也。</p>
<p>人迎者，左手關前一分是也。氣口者，右手關前一分是也。人迎以候天之六氣：風、寒、暑、濕、燥、火之外感也。氣口以候人之七情：喜、怒、憂、思、悲、恐、驚之內傷也。人迎脈緊盛，大於氣口一倍，屬表，為陽，為腑也。氣口脈緊盛，大於人迎一倍，屬裡，為陰，為臟也。屬表為外感風寒，屬裡為內傷飲食。人迎、氣口俱緊盛，為挾食傷寒，為內傷挾外感也。男子久病，氣口充於人迎者，有胃氣也。女子久病，人迎充於氣口者，有胃氣也。病雖重，可治，反此者逆也。</p>
<p>外因者，六淫之邪也。內因者，七情之氣也。不內外因者，飲食勞倦跌撲也。</p>
<p>六脈者，浮、沉、遲、數、滑、澀也。浮者為陽，在表，為風、為虛也；沉者為陰，在裡，為濕、為實也。遲者，為陰寒在臟也；數者，為陽熱在腑也。滑者，血多氣少也；澀者，氣滯血枯也。</p>
<p>八要者，表、里、虛、實、寒、熱、邪、正也。表者，病不在裡也；里者，病不在表也。虛者，五虛也；實者，五實也。寒者，臟腑積冷也；熱者，臟腑積熱也。邪者，外邪相干也；正者，臟腑自病也。</p>
<p>七表者，浮、芤、滑、實、弦、緊、洪也。</p>
<p>八里者，微、沉、緩、澀、遲、伏、濡、弱也。</p>
<p>九道者，長、短、虛、促、結、代、牢、動、細也。</p>
<p>七死者，雀啄、屋漏、彈石、解索、魚翔、蝦游、釜沸也。</p>
<p>奇經八脈者，陽維、陰維、陽蹺、陰蹺、衝脈、任脈、督脈、帶脈也。</p>
<p>人病脈不病，名曰內虛；脈病人不病，名曰行屍也。</p>
<p>五運主病者，謂：諸風掉眩，皆屬於肝木；諸痛癢瘡瘍，皆屬於心火；諸濕腫滿，皆屬於脾土；諸氣膹郁，皆屬於肺金；諸寒收引，皆屬於腎水也。</p>
<p>六氣為病者，謂：諸暴強直，支痛緛戾，裡急筋縮，皆屬於風。厥陰風木，乃肝、膽之氣也。諸病喘嘔吐酸，暴注下迫，轉筋，小便渾濁，腹脹大，鼓之如鼓，癰疽瘍疹，瘤氣結核，吐下霍亂，瞀郁腫脹，鼻塞鼽衄，血溢血泄，淋閉，身熱，惡寒，戰慄，驚惑，悲笑，譫妄，衄蔑血汙，皆屬於熱。少陰君火之熱，乃真心、小腸之氣也。諸痙強直，積飲痞膈中滿，霍亂吐下，體重胕腫，肉如泥，按之不起，皆屬於濕。太陰濕土，乃脾、胃之氣也。諸熱瞀瘈，暴喑冒昧，躁擾狂越，罵詈驚駭，胕腫痠疼，氣逆衝上，禁慄如喪神守，嚏嘔瘡瘍喉痹，耳鳴及聾，嘔湧溢，食不下，目昧不明，暴注瞤瘈，暴病暴死，皆屬於火。少陽相火之熱，乃心包絡、三焦之氣也。諸澀枯涸，幹勁皴揭，皆屬於燥。陽明燥金，乃肺與大腸之氣也。諸病上下所出水液澄澈清冷，癥瘕㿗疝，堅痞，腹滿急痛，下痢清白，食已不飢，吐利腥穢，屈伸不便，厥逆禁固，皆屬於寒。乃腎與膀胱之氣也。</p>
<p>亢則害，承乃制者，寒極則生熱，熱極則生寒，木極而似金，火極而似水，土極而似木，金極而似火，水極而似土也。</p>
<p>五虛者，脈細，皮寒，氣少，泄利前後，飲食不入也。粥漿入胃，瀉止則生。</p>
<p>五實者，脈盛，皮熱，腹脹，前後不通，瞀悶也。大、小便通利而得汗者生。</p>
<p>五勝者，風勝則動，熱勝則腫，燥勝則乾，寒勝則浮，濕勝則濡泄。</p>
<p>五惡者，心惡熱，肺惡寒，肝惡風，脾惡濕，腎惡燥。</p>
<p>六脫者，脫氣，脫血，脫津，脫液，脫精，脫神也。</p>
<p>五勞者，久視傷血，勞於心也。久臥傷氣，勞於肺也。久坐傷肉，勞於脾也。久立傷骨，勞於腎也。久行傷筋，勞於肝也。心勞神損，肺勞氣損，脾勞食損，肝勞血損，腎勞精損。</p>
<p>六極者，盡力謀慮，勞傷乎肝，應乎筋極。曲運神機，勞傷乎心，應乎脈極。意外過思，勞傷乎脾，應乎肉極。預事而憂，勞傷乎肺，應乎氣極。矜持志節，勞傷乎腎，應乎骨極。此五勞應乎五極者也。然精極者，五臟六腑之氣衰，形體皆極，眼視無明，齒焦發落，體重耳聾，行履不正，邪氣逆於六腑，厥於五臟，故成精極。</p>
<p>五臟受病者，憂愁思慮則傷心，形寒飲冷則傷肺，恚怒氣逆則傷肝，飲食勞倦則傷脾，坐濕入水則傷腎也。</p>
<p>五損者，一損損於皮毛，皮聚而毛落。二損損於血脈，血脈虛少，不能榮於五臟六腑。三損損於肌肉，肌肉消瘦，飲食不能為肌膚。四損損於筋，筋緩不能自收持。五損損於骨，骨痿不能起於床。從上下者，骨痿不能起於床者死。從下上者，皮聚而毛落者死。然損其肺者，益其氣。損其心者，調其榮衛。損其脾者，調其飲食，適其寒溫。損其肝者，緩其中。損其腎者，益其精也。</p>
<p>四時發病者，春傷於風，夏必飧泄。夏傷於暑，秋必痎瘧。秋傷於濕，冬必咳嗽。冬傷於寒，春必溫病。凡病之始起也，可刺而已。其盛，可待衰而已。故因其輕而揚之，因其重而減之。形不足者，溫之以氣。精不足者，補之以味。在表者，汗而發之。在裡者，下而奪之。高者，因而越之。剽悍者，按而收之。臟寒虛脫者，治以灸炳。脈病，攣痹者，治以針刺。血實，蓄結腫熱者，治以砭石。氣滯，痿厥寒熱者，治以導引。經絡不通，病生於不仁者，治以醪醴。血氣凝澀，病生於筋脈者，治以熨藥。然又必先歲氣，無伐天和，能合色、脈，可以萬全。化而裁之存乎變，神而明之存乎人，此先聖作之於前，諸賢述之於後，誠入門之階梯，乃醫家之總領也。</p>

<h2>藥性歌</h2>
<p>（凡二百四十首　新增）</p>
<p>人參味甘，大補元氣，止渴生津，調榮養胃。（肺熱並陰虛火動者禁用。）黃耆性溫，斂汗固表，托裡生肌，氣虛莫少。（得防風其功愈大。）白朮甘溫，健脾強胃，止瀉除濕，消痰化痞。（凡用，須土炒之。）茯苓味淡，滲濕利竅，白補脾元，赤通水道。（陰虛者勿用。）甘草味甘，調和諸藥，炙則溫中，生則瀉火。（解百藥毒，中滿者勿用。）當歸性溫，使血歸經，扶虛益損，逐瘀生新。（頭，止血，上行；身，養血，中守；尾，破血，下流；全，活血，不走。）川芎味辛，諸風可逐，逐瘀調經，清利頭目。（不宜單服、久服，令人暴亡。）白芍酸寒，養陰益肝，收斂耗散，虛痢可安。（初痢、積痢勿用。）赤芍酸寒，能瀉能散，破血通經，赤睛功擅。生地黃寒，能清濕熱，骨蒸可痊，滋陰補血。熟地黃溫，滋腎補血，益髓填精，烏髭黑髮。（上二味，俱勿犯鐵。）麥門冬溫，祛煩解渴，潤肺清心，消除肺熱。天門冬寒，止嗽消痰，肺癰肺痿，解渴除煩。黃連味苦，瀉心除痞，清熱明目，厚腸止痢。（生用瀉心清熱；酒炒厚腸胃；薑製止嘔吐。）黃芩苦寒，枯瀉肺火，子清大腸，濕熱皆可。（中枯而飄者，瀉上焦之火；條實而堅者，退下部之熱。）黃柏味苦，滋陰抑火，濕熱煩蒸，用之俱妥。梔子苦寒，解鬱除煩，吐紅鼻衄，肺火能蠲。（丹溪云：梔子解熱鬱，行結氣，其性屈曲下行，從小便泄去。）連翹苦寒，解諸經毒，上至頂顛，下行腿足。石膏大寒，能清胃火，發渴頭疼，解肌立妥。滑石沉寒，解渴除煩，清暑利竅，轉危就安。知母味苦，瀉火滋腎，有汗骨蒸，虛勞可定。貝母微寒，寧嗽消痰，肺癰肺痿，開鬱除煩。大黃苦寒，消瘀破血，快膈通腸，開行結熱。（酒炒上達；生用下行。）芒硝苦寒，實熱積聚，蠲痰潤燥，疏通便閉。（即朴硝，因再煎煉，傾入盆內，結成芒硝也。）柴胡味苦，瀉肝治瘧，寒熱往來，解肌要藥。前胡微寒，止嗽消痰，寒熱頭痛，痞悶能安。升麻微寒，清胃止衄，升提下陷，齒痛可逐。桔梗性平，寬舒胸脅，載藥上浮，諸藥舟輯。（其功又能止咽喉腫痛。）紫蘇味辛，風寒發表，梗利周身，氣滯最好。麻黃味辛，解表出汗，身熱頭疼，風寒發散。（止汗用其根節。）葛根味甘，發表解肌，身身熱目痛，口渴可醫。（善能解酒毒。）薄荷味辛，清利頭目，祛風化痰，骨蒸可服。防風甘溫，諸風頭暈，骨節痹疼，筋攣口噤。荊芥味辛，頭目可清，諸風在表，服此通靈。細辛辛溫，少陰頭痛，利竅通關，風濕皆用。羌活微溫，祛風除濕，身痛頭疼，舒筋活骨。獨活甘平，頭項難舒，兩足濕痹，諸風能除。白芷辛溫，陽明頭痛，女子崩中，百發百中。藁本氣溫，除痛顛頂，寒濕可祛，風邪可屏。香附味苦，快氣開鬱，止痛調經，更消宿食。（為婦人之仙藥，勿犯鐵。）烏藥辛溫，心腹脹痛，氣滯不舒，方中議用。枳實味苦，除痞消食，破積化痰，沖牆倒壁。枳殼微溫，寬腸快氣，胸膈不舒，方中可議。青皮苦寒，安脾下食，氣滯能攻，平肝削積。陳皮甘溫，順氣寬膈，和胃全施，消痰去白。（陳皮治高，愈高愈效；青皮治低，愈低愈良。）蒼朮甘溫，健脾燥濕，發汗寬中，更祛瘴疫。厚朴苦溫，消脹泄滿，宿食痰積，其功不緩。南星性熱，大治風痰，破傷自強，風搐皆安。半夏味辛，健脾燥濕，痰厥頭疼，吐嘔堪入。藿香辛溫，霍亂暑濕，發散風寒，仍除嘔逆。檳榔味苦，殺蟲破積，後重裡急，性如鐵石。腹皮微溫，下氣寬膨，安和脾胃，浮腫為君。上二味，稍虛者禁用。香薷味辛，大清暑熱，下水消煩，功效甚捷。扁豆微涼，轉筋吐瀉，補脾和中，酒毒可借。豬苓味淡，利水通淋，消腫除濕，用之如神。澤瀉寒苦，消腫利水，除濕通淋，瀉陰中火。（腎虛之人，不宜多服。）木通性寒，最能導滯，利竅通經，小腸熱閉。車前氣寒，溺澀眼赤，小便能通，大便能實。地骨皮寒，解肌退熱，有汗骨蒸，強陰涼血。木瓜味酸，腳腫風濕，霍亂轉筋，足膝無力。威靈苦溫，腰膝冷痛，肢節頑麻，風濕通用。牡丹皮苦，破血通經，血分有熱，無汗骨蒸。玄參苦寒，瀉無根火，消腫清咽，骨蒸亦可。沙參味苦，大清肺熱，咳血吐膿，用之效捷。丹參味苦，破積調經，生新祛瘀，補骨續筋。苦參味苦，癰腫瘡疥，下血腸風，眉脫赤癩。龍膽苦寒，退熱平肝，目疾暴發，用之頓安。五加皮寒，祛除風濕，肢節煩疼，壯筋強骨。防己氣寒，風濕腳痛，熱積膀胱，湯中可用。地榆性平，治女人崩，下血諸證，賴以安寧。（血痢有積者勿用。）茯神補心，善鎮驚悸，恍惚健忘，兼除怒恚。遠志氣溫，能寧心志，久服聰明，令人多記。酸棗味酸，斂汗祛煩，不眠用炒，生用多眠。菖蒲性溫，開心通竅，去痹除風，出聲至妙。柏子仁甘，補心益氣，斂汗扶陽，潤腸通閉。益智辛溫，安神益氣，遺溺遺精，嘔逆皆治。甘鬆氣香，善除惡氣，浴體香肌，心腹痛已。小茴性溫，能除疝氣，腹痛腰疼，調中暖胃。大茴味辛，疝氣腳氣，腫痛膀胱，止嘔開胃。乾薑味苦，表解風寒，炮之逐冷，虛熱尤堪。附子辛熱，走而不守，陰毒寒邪，回陽功有。川烏大熱，搜風入骨，濕痹寒疼，破積之物。木香微溫，散滯和胃，諸氣能調，行肝瀉肺。沉香降氣，能補命門，祛邪暖胃，保守元真。丁香辛熱，能除寒嘔，心腹冷疼，溫胃功有。砂仁性溫，通經破滯，止痛安胎，健脾養胃。蓮肉味甘，健脾理胃，止瀉澀精，清心養氣。肉桂辛熱，善通血脈，腹痛虛寒，溫補可得。桂枝小梗，橫行手臂，和胃舒筋，治手足痹。吳茱萸熱，能調疝氣，臍腹寒疼，厥陰之劑。延胡索溫，心腹卒疼，通經活血，消瘀之君。薏苡仁甘，專除濕痹，筋脈拘攣，調脾助胃。白豆蔻溫，脾胃虛冷，瀉痢不休，功可立等。草豆蔻溫，寒邪犯胃，嘔吐噁心，用之即愈。訶子味苦，澀腸止痢，痰嗽喘急，降火斂肺。草果味辛，消食除脹，截瘧逐痰，解瘟闢脹。常山苦寒，截瘧蠲痰，解傷寒熱，水脹能寬。良薑性熱，下氣溫中，轉筋霍亂，酒食能攻。山楂味甘，磨消肉食，結氣能行，削除堅積。神麯味甘，消食開胃，破結逐痰，調中下氣。麥芽甘溫，能消宿食，心腹膨脹，散滯消積。蘇子味辛，嘔痰降氣，止咳定喘，更潤心肺。白芥子辛，專化脅痰，皮裡膜外，痞塊能安。甘遂苦寒，破積消痰，面浮蠱脹，利水能安。大戟甘寒，逐水利便，腫脹症堅，其功瞑眩。芫花寒苦，能消脹蠱，利水瀉濕，止咳痰吐。商陸辛甘，赤白各異，赤者消腫，白利水氣。海藻鹹寒，消癭散癧，咸以軟堅，腫塊痰核。牽牛苦寒，積水能攻，諸蟲痃癖，可奏神功。葶藶苦辛，利水消腫，痰咳癥瘕，肺家喘壅。瞿麥辛寒，專除淋病，且能墮胎，通經立應。三稜味苦，破血消癖，氣滯作疼，用之始的。蓬朮溫苦，止痛消瘀，癥瘕痃癖，通經最宜。五靈脂苦，血瘀心疼，通經活血，用之極靈。乾漆辛溫，通經破瘕，追積殺蟲，驗如奔馬。蒲黃味甘，逐瘀調崩，止血用炒，破血用生。蘇木甘鹹，能行積血，產後月經，兼醫撲跌。桃仁甘寒，能潤大腸，通經破瘀，血瘕堪嘗。紅花辛溫，能消瘀結，多則通經，少則養血。薑黃味辛，消瘀破血，心腹㽲疼，通經最捷。鬱金味苦，破血生肌，血淋溺血，鬱結皆舒。金銀花甘，療癰無對，未成則散，已成則潰。漏蘆性寒，祛惡瘡毒，補血排膿，生肌長肉。蒺藜味苦，療瘡瘙癢，白癜頭瘡，翳除目朗。白芨味苦，功專收斂，腫毒瘡瘍，外科最善。蛇床辛苦，下氣溫中，惡瘡疥癩，逐瘀祛風。天麻味辛，能醫頭眩，小兒驚癇，拘攣癱瘓。白附辛溫，治面百病，一切痰涎，中風諸證。全蠍味辛，卻風痰毒，口眼喎斜，驚癇抽搐。蟬蛻味甘，消風定驚，殺疳除熱，退翳侵睛。殭蠶味鹹，諸風驚癇，濕痰喉痹，滅瘡瘢痕。木鱉苦寒，能追瘡毒，乳癰腰疼，消腫明目。蜂房鹹苦，驚癇瘛瘲，牙疼腫毒，瘰癧腸癰。白花蛇毒，癱瘓喎斜，大風疥癩，諸毒尤佳。槐花味苦，痔漏腸風，大腸熱痢，更殺蛔蟲。鼠黏味辛，能消瘡毒，癮疹風熱，咽疼可逐。茵陳味苦，退疸除黃，滲濕利水，清熱為涼。蔓荊子苦，頭痛能醫，拘攣濕痹，淚眼堪除。馬兜鈴苦，能熏痔漏，定喘消痰，肺熱久嗽。百合味甘，功專補肺，喘嗽虛勞，其效立致。秦艽性平，除濕榮筋，肢節風痛，下血骨蒸。紫菀苦辛，痰嗽喘氣，肺痿吐膿，寒熱並濟。款冬花甘，理肺消痰，肺癰喘嗽，補劣除煩。金沸草寒，消痰止嗽，明目祛風，奇功立奏。桑白皮甘，止嗽定喘，瀉肺火邪，其功不淺。杏仁溫苦，風痰喘嗽，大腸氣閉，用之可救。烏梅酸溫，收斂肺氣，止渴生津，和脾開胃。天花粉寒，清肺清痰，排膿消腫，止渴祛煩。蜜蒙花寒，功可明目，障翳青盲，服之效速。菊花甘寒，除熱祛風，頭眩眼赤，收淚殊功。木賊草甘，明目退翳，開瞽復明，必用之劑。決明子甘，能除肝熱，目疼收淚，仍止鼻血。犀角酸寒，化毒辟邪，清心止血，消腫毒蛇。羚羊角寒，明目清肝，卻驚解毒，神智能安。龜甲味甘，滋陰補腎，逐瘀續筋，更醫顱囟。鱉甲酸平，勞嗽骨蒸，散瘀祛痞，補腎滋陰。海螵蛸咸，破血除症，生肌長肉，潰爛瘡疼。麻仁味甘，下乳催生，潤腸通閉，小水能行。山豆根苦，療咽腫痛，敷蛇蟲毒，可救急用。益母草甘，女科之主，產後胎前，生新祛瘀。紫草苦寒，能通九竅，利水消膨，痘疹最要。地膚子寒，去膀胱熱，皮膚瘙癢，除熱甚捷。苦楝根寒，能殺諸蟲，疼痛即止，積聚立通。樗根味苦，瀉痢帶崩，腸風痔漏，燥濕澀精。澤蘭味苦，產後血暈，肢體虛浮，打撲傷損。牙皂味辛，通關利竅，敷腫痛消，吐風痰妙。瓜蒂苦寒，善能吐痰，消身浮腫，並治黃疸。巴豆大毒，破瘕通腸，逐冷祛寒，斬關奪將。斑毛有毒，破血通經，諸瘡瘰癧，水道能行。胡黃連苦，治勞骨蒸，小兒疳痢，盜汗虛驚。使君子溫，消疳清濁，瀉痢諸蟲，總能除卻。赤石脂溫，保固腸胃，潰瘍生肌，澀止瀉痢。青黛酸寒，能平肝木，驚癇疳痢，兼除熱毒。阿膠甘溫，止咳膿血，保肺除崩，虛羸可啜。白礬味酸，善解諸毒，一切痰壅，鼻中瘜肉。五倍苦酸，療齒疳䘌，痔漏脫肛，兼除風濕。玄明粉辛，能蠲宿垢，化積豁痰，其功立奏。通草味甘，善利膀胱，消癰散腫，能通乳房。枸杞甘溫，添精固髓，明目祛風，陰同陽起。黃精味甘，安和臟腑，五勞七傷，此藥大補。何首烏甘，添精種子，黑髮悅顏，長生不死。五味酸溫，生津止渴，人嗽虛勞，金水枯竭。山茱萸溫，澀精益髓，腎虛耳鳴，腰膝痛止。（去核用，其核反能泄精。）石斛味甘，卻驚定志。壯骨補虛，筋力衰替。破故紙溫，腰膝痠痛，同陽固精，相火禁用。薯蕷甘溫，理脾止瀉，益腎補中，諸虛可借。蓯蓉味甘，峻補精血，若驟用之，反動便滑。菟絲甘平，夢遺滑精，腰疼膝冷，添髓強筋。杜仲辛甘，小便淋瀝，益腎固精，止痛腰膝。牛膝味苦，除濕痿痹，壯骨強筋，破胎下瘀。巴戟辛甘，大補虛損，精滑夢遺，扶元固本。龍骨味甘，遺精夢泄，崩漏帶下，驚癇風熱。葫巴溫暖，補腎臟虛，膀胱諸疝，脹痛皆除。鹿茸甘溫，益氣滋陰，泄精尿血，崩帶堪任。牡蠣微寒，澀精止汗，崩帶脅疼，老痰祛散。川楝子苦，專治疝氣，中濕傷寒，利水之劑。虎骨味辛，能醫腳膝，定痛追風，強筋壯骨。萆薢味苦，風寒濕痹，腰背冷疼，添精益氣。桑寄生苦，腰痛頑麻，續筋壯骨，風濕尤佳。續斷味辛，接骨續筋，跌打傷損，且固遺精。麝香辛熱，善通關竅，伐鬼墮胎，鎮驚甚妙。乳香辛溫，療諸惡瘡，生肌止痛，心腹猶良。沒藥溫平，治瘡止痛，跌打損傷，破血通用。阿魏性溫，除癥破結，消癖殺蟲，傳屍可滅。水銀性寒，治疥殺蟲，斷絕胎孕，催生立通。靈砂性溫，能通血脈，殺鬼辟邪，安魂定魄。砒霜有毒，風痰可吐，截瘧除哮，能消沉痼。雄黃甘辛，辟邪解毒，更治蛇虺，喉風瘜肉。珍珠氣寒，鎮驚除癇，開聾磨翳，止渴消痰。牛黃味苦，大治風痰，安魂定魄，驚悸靈丹。琥珀味甘，安魂定魄，破瘀消症，利水通澀。血竭味鹹，跌撲傷損，惡毒瘡癰，破血有準。硫黃性熱，掃除疥瘡，壯陽逐冷，寒邪敢當。冰片味辛，目痛喉痹，狂躁妄語，真為良劑。蘆薈氣寒，殺蟲消疳，癲癇驚搐，服之立安。硇砂有毒，潰癰爛肉，除翳消症，不堪入腹。硼砂味辛，療喉腫痛，膈上熱痰，噙化立中。丹砂味甘，鎮心養神，祛邪殺鬼，定魄安魂。竹茹止嘔，能除寒熱，不寐自安，胃熱嘔噦。竹葉味甘，退熱安眠，化痰定喘，止渴消煩。竹瀝味甘，大豁虛痰，失音不語，右瘓左癱。燈草味甘，通利小水，癃閉成淋，內熱即退。艾葉溫平，祛邪逐穢，漏血安胎，心疼即愈。川椒辛熱，祛邪逐冷，明目殺蟲，溫而不猛。胡椒味辛，心腹冷痛，下氣溫中，跌撲堪用。石蜜甘平，入藥煉熟，益氣補中，潤燥解毒。蔥白辛溫，發表出汗，傷寒頭疼，腫痛皆散。韭味辛溫，祛除胃熱，汁清血瘀，子醫夢泄。大蒜辛溫，化痞消穀，解毒散癰，多食傷目。生薑性溫，能通神明，痰嗽嘔吐，開胃極靈。食鹽味鹹，能吐中痰，心腹卒痛，過食損顏。茶茗味苦，熱渴能濟，上清頭目，下消食氣。酒通血脈，能助藥勢，闢散風寒，諸惡鬼氣。醋消腫毒，積瘕可去，產後金瘡，血暈皆治。淡豆豉寒，能除懊憹，傷寒頭痛，心下煩焦。紫河車甘，療諸虛損，勞瘵骨蒸，培植根本。天靈蓋咸，傳屍勞瘵，溫瘧血崩，投之立瘥。人乳味甘，補陰益陽，悅顏明目，羸瘦仙方。童便氣涼，撲損瘀血，虛勞骨蒸，熱嗽尤捷。</p>

<h1>卷二</h1>

<h2>真中風一</h2>
<p>【歌】腑中風邪顯六經，面加五色表之形。若還中臟多便阻，絕證臨之命必傾。半身不遂喎斜口，此是風邪中在經。有表汗之須續命，六經加減認教真。須知在裡溲便秘，實者尤當三化行。原無表裡秦艽治，大要清心靜養神。</p>
<p>【論】經云：風為百病之長也，善行而數變。或為寒中，或為熱中，或為寒熱，或為偏枯，或為癘風，皆為風也，其變莫測。然八方之風邪中人，則有中腑、中臟、中經脈之分，所以別其邪之淺深也。中腑者，有表證，面加五色，脈浮弦而惡風寒，拘急不仁，現六經形證，治宜汗之，亦不可過汗，損其衛氣。中臟者，內閉九竅，故唇緩失音，鼻塞，耳聾，眼瞀，大小便秘，故可下之，亦不可過下，損其榮血。中經脈者，外無六經形證，內無便溺阻隔，故治之在經，無表裡證，不可汗下，宜靜勝其燥，是養血也，大秦艽湯。其有痿痹、癱瘓偏枯、痛癢、頑麻、中痰、中氣，似風而非風也，故另立類中風條以別之。</p>
<p>【脈】中風浮吉，滑兼痰氣。其或沉滑，勿以風治。或浮或沉，而微而虛，扶元治痰，風未可疏。浮遲者吉，急疾者殂。</p>
<p><u>中腑</u></p>
<p>中腑者，廢肢節，審其六經形證，用加減續命湯。初中先須理氣，烏藥順氣散、對星香散。若兼中臟，大便秘，三化湯。失音舌強，大秦艽湯。痰涎盛者，稀涎散、竹瀝湯、荊瀝湯。</p>
<p>加減續命湯</p>
<p>麻黃（去節）　人參（去蘆）　黃芩（去腐）　川芎　芍藥（酒炒）　甘草（炙）　杏仁（去皮尖，麩炒）　防己（去皮）　桂枝（淨炒）　防風（去蘆，各一錢）　附子（炮，去皮臍，五分）</p>
<p>上㕮咀，生薑三片，水二盞，煎至一盞，通口服。</p>
<p>達按：古人以此方混治中風，未詳其證。蓋麻黃、杏仁，麻黃湯也，仲景以之治太陽證之傷寒。桂枝、芍藥，桂枝湯也，仲景以之治太陽證之中風。如此言之，則中風而有頭痛、身熱、脊強者，皆在所必用也。人參、甘草，四君子之二也，局方用之以補氣。芍藥、川芎，四物湯之二也，局方用之以養血。如此言之，則中風而有氣虛、血虛者，皆在所必用也。風淫末疾，故佐以防風。濕淫腹疾，故佐以防己。陰淫寒疾，故佐以附子。陽淫熱疾，故佐以黃芩。蓋疾不單來，雜揉而致，故其用藥亦兼賅也。如治中風不審六經形證加減，雖治，與不治無異也。宜以此湯隨證加減，治之如下。</p>
<p>如中風無汗惡寒，麻黃續命湯主之。</p>
<p>依本方，麻黃、杏仁、防風各加一倍。</p>
<p>宜針至陰出血，（穴在足小指外側爪甲角，針二分。）崑崙舉蹺。（穴在足外踝後跟骨，針透太谿。）</p>
<p>如中風有汗惡風，桂枝續命湯主之。</p>
<p>依本方，桂枝、芍藥、杏仁各加一倍。</p>
<p>宜針風府。（穴在項後入發一寸，針入三分，禁灸。）</p>
<p>以上二證，皆太陽經中風也。</p>
<p>如中風有汗，身熱不惡寒，白虎續命湯主之。</p>
<p>依本方，加石膏、知母各二錢，甘草再加一倍。</p>
<p>如中風有汗，身熱不惡風，葛根續命湯主之。</p>
<p>依本方，加葛根，桂枝、黃芩再加一倍。</p>
<p>宜針陷谷。（穴在足大指次指本節後陷中，針入五分。）去陽明之賊，兼刺厲兌，（穴在足。）瀉陽明之實。</p>
<p>以上二證，皆陽明經中風也。</p>
<p>如中風無汗身涼，附子續命湯主之。</p>
<p>依本方，附子加一倍，乾薑加二倍，甘草加二倍。</p>
<p>宜針隱白。（穴在足大指內爪甲角。去太陰之賊。）</p>
<p>此太陰經中風也。</p>
<p>如中風有汗無熱，桂附續命湯主之。</p>
<p>依本方：桂枝、附子、甘草各加一倍。</p>
<p>宜針太谿。（穴在足內踝後，跟骨上陷中，針透崑崙。）</p>
<p>此少陰經中風也。</p>
<p>如中風六經混淆，系之於少陽、厥陰。或肢節攣痛，或麻木不仁，羌活連翹續命湯主之。</p>
<p>依本方，加羌活、連翹也。</p>
<p>少陽之經絕骨，（穴在外踝上三寸，灸五壯。）灸以引其熱；厥陰之井大敦，（穴在足大指甲聚毛間。）刺以通其經。</p>
<p>烏藥順氣散</p>
<p>烏藥　陳皮（各二錢）　麻黃（去節）　川芎　枳殼（去穰，麩炒）　白芷　桔梗（各錢）　殭蠶（炒去絲）　乾薑（炮，五分）　甘草（炙，二分）</p>
<p>上銼一劑，生薑三片，棗一枚，水煎溫服。</p>
<p>達按：本方以「順氣」名者，蓋遍身麻痹，表氣不順也，故治以麻黃、川芎。語言謇澀，裡氣不順也，故治以烏藥、陳皮、枳殼。口眼歪斜，面部之氣不順也，故治以白芷、殭蠶。喉中氣急，甘草可緩。肺氣上逆，桔梗可下。痰之為物，寒則凝滯，熱則流通，佐以乾薑，行其滯也。此治標之劑也，然必邪實初病之人方可用。</p>
<p>中風一身俱麻，加人參、白朮、當歸、川芎、麥門冬。久患左癱右瘓，去麻黃，加天麻、防風、羌活、半夏、南星、木香、當歸。口眼喎斜加生薑。虛汗去麻黃，加黃耆。中風面目、十指俱麻，乃氣虛也，補中益氣湯加木香、香附、羌活、防風、烏藥。</p>
<p>對星香散</p>
<p>治中風體肥痰盛，口不渴者，此方主之。</p>
<p>牛膽　南星（八錢）　木香（一錢）</p>
<p>上㕮咀，每服四錢，生薑十片，水一大盞，煎七分，溫服。</p>
<p>達按：本方用南星，燥痰之品也。曰體肥，曰痰甚，曰不渴，則宜燥也可知矣，故以南星主之。而必入牛膽者，制其燥也。佐以木香，利痰氣也。</p>
<p><u>中臟</u></p>
<p>中臟無別病，大便秘者，用三化湯。老弱之人，以滋潤湯代之。若口開眼合，撒手遺尿，汗出如油，搖頭直視，面赤如妝，聲如鼾睡，脈急大實者，皆不可治。不省人事，用通頂散，或半夏末吹鼻中取嚏，如無嚏者死。痰涎盛，用稀涎散，或蝦汁吐之。痰多有熱，荊瀝湯。</p>
<p>三化湯</p>
<p>治中臟者，以此通其滯，調以十全、四物。</p>
<p>大黃　枳實　厚朴　羌活</p>
<p>上㕮咀，等分，每服一兩，水煎服。</p>
<p>滋潤湯</p>
<p>治風中在臟，大便秘結。</p>
<p>當歸　生地黃　枳殼（去穰）　厚朴（去皮）　檳榔　大黃　火麻仁　杏仁（去皮，各一錢）　羌活（七分）　紅花（一錢三分）</p>
<p>上銼，水煎，空腹溫服。</p>
<p>通頂散</p>
<p>治病人初中風，昏憒不省人事，口噤不能開者，急用之。</p>
<p>藜蘆　甘草（生）　川芎　細辛　人參（各一錢）　石膏（五分）</p>
<p>上為末，吹鼻中一字，就提起頭頂心發，立蘇。有嚏者可治，無嚏者不可治。</p>
<p>稀涎散</p>
<p>治中風忽然如醉，形體昏悶，四肢不收，涎潮搐搦，用以吐出痰涎便醒。</p>
<p>明礬（一兩，半生半枯）　皂角（四條，去黑皮，炙）</p>
<p>每服三錢，溫水調灌，風痰自出。</p>
<p>達按：本方治中風暴僕，痰涎壅塞者，蓋濁邪在上，風盛氣壅而然也。經曰：病發而不足，標而本之。先治其標，後治其本。故不與疏風、補虛，而先吐其涎。白礬之味鹹苦，咸能軟堅，苦能去濕。皂角之味辛鹹，辛能利竅，咸能去汙。名之曰「稀涎」，固奪門之兵也。師曰：凡吐中風之痰，使咽喉疏通，能進湯液便止。若攻盡其痰，則無液以養筋，反令人攣急、偏枯，此大戒也。</p>
<p>荊瀝湯（方見類中風內。）</p>
<p>中經脈</p>
<p>無表裡證，口眼喎斜，半身不遂，宜靜勝其燥，是養血也，大秦艽湯。汗、吐、下後，初證既定，宜靜藥養之，牛黃清心丸。痰涎盛，竹瀝湯。口眼喎斜，瓜蒂散或蝦汁吐之。血虛，四物湯吞活絡丹。</p>
<p>大秦艽湯</p>
<p>治中風手足不能運動，舌強不能言，風邪散見，不拘一經者，此方主之。</p>
<p>秦艽（去蘆）　石膏（各三兩，生用）　甘草　川芎　當歸（酒炒）　羌活（去蘆）　獨活　防風　黃芩（酒炒）　白芍藥（酒炒）　吳白芷　白朮　生地黃（酒洗）　熟地黃　白茯苓（去皮，各二兩）　細辛（五錢）</p>
<p>每服一兩，水煎。</p>
<p>陰雨濕勝時加生薑七片。春、夏加知母七分，心下痞加枳實一錢，煎服。</p>
<p>按：中風，虛邪也。許學士云：留而不去，其病則實。故用驅風養血之劑。以秦艽為君者，攻一身之風也。以石膏為臣者，去胸中之火也。羌活散太陽百節之風疼。防風為諸風藥中之軍卒。三陽數變之風邪，責之細辛。三陰內淫之風濕，責之苓、術。去厥陰經之風，則有川芎。去陽明經之風，則有白芷。風熱干乎氣，清以黃芩。風熱干乎血，涼以生地。獨活療風濕在足少陰。甘草緩風邪上逆於肺。用歸、芍、熟地者，所以養血於疏風之後，一以濟風藥之燥；一使手得血而能握，足得血而能步也。</p>
<p>牛黃清心丸（方見癇證。）</p>
<p>竹瀝湯（方見類中風條下。）</p>
<p>瓜蒂散（方見痰證。）</p>
<p>四物湯（方見血證。）</p>
<p>活絡丹</p>
<p>治中風口眼喎斜，半身不遂及諸風痹手足拳攣，筋脈不舒，皆風邪濕毒流滯經絡，渾身走注疼痛，腳心釣痛，腿、臂間忽一、兩點痛，並宜服之。</p>
<p>南星（炮）　川烏（炮）　草烏（炮）　地龍（各六兩）　乳香　沒藥（另研，各三兩三錢）</p>
<p>上為末，酒糊丸，如梧子大，每服二十丸，空心酒下，荊芥湯亦可。</p>
<p>增補省風湯</p>
<p>治中風口眼喎僻，痰涎壅盛者主之。</p>
<p>半夏（一錢，薑製）　防風（一錢）　全蠍（二錢，去翅、足）　膽星　甘草（炙）　生白附　生川烏　木香（各五分，不見火）</p>
<p>以「省風」名者，省減其風之謂也。蓋風壅其痰，干於面部，則口眼喎僻。塞於胸中，則痰涎壅盛。是方也，防風、白附、全蠍、川烏可以活經絡之風痰而正口眼。膽星、半夏、甘草、木香可以療胸次之風痰而開壅塞者焉。</p>
<p>總按（補）：《醫學指迷》云：夫木必先枯也，而後風摧之；人必先虛也，而後風入之。氣虛之人，腠理不密，故外風易襲；血虛之人，肝木不平，故內風易作。蓋虛之所在，邪必湊之，腑虛則中腑，臟虛則中臟，血脈虛則中血脈。中臟多滯九竅，故口噤不開，目瞑無視，失音不語，大小便不通。中腑多著四肢，故半身不遂，手足不隨，痰涎壅盛，喘聲如雷，然目猶能視，口猶能言，大小便不閉，以此為別耳。若口眼喎斜，沉沉欲睡者，中血脈也，此為最輕。中腑者易治，中臟者難治。中腑者宜汗，從乎陽也；中臟者宜下，從乎陰也。中腑後幸而得愈，若不戒酒色，不避風寒，必復中。中必在臟，雖神仙亦莫能治，蓋由淺以及深也。</p>

<h2>類中風二</h2>
<p>【歌】卒倒原從氣分虛，濕痰能中右邊肢。左邊死血並無血，不語涎多吐最宜。口噤筋攣風熱甚，四肢不舉屬於脾。更兼痿躄與麻痹，休作風邪真中醫。</p>
<p>【論】河間云：風病多因熱盛。俗云風者，言末而忘其本也。有風者，亦非外中之風，良由將息失宜而心火暴甚，腎虛不能制，則陰虛陽實，熱氣怫鬱，心神昏冒，故卒倒無知。亦由喜、怒、悲、憂、恐五者過極而卒中，皆為熱。微則僵仆，氣血流通，筋脈不攣，發過如故。甚則熱氣太盛，鬱滯不通，陰氣暴絕，陽氣後竭而死。故痰涎者，偏枯者，口噤者，筋急者，筋反縱者，皆為燥熱之證，故主乎火也。西北氣寒，為風所中誠有之。東南氣溫多濕，有病風者，非風也，皆由濕生痰，痰生熱，熱生風，經所謂：亢則害，承乃制也。古方以風、痿混同論治，故多以治風藥通治痿疾。殊不知痿因肺熱葉焦，傳入五臟，散為諸痿，如四肢不舉，舌本強，足痿不收，痰涎有聲，悉屬於土，為濕熱，以風治之非也，故主乎濕。東垣云：言中風者，皆由元氣不足，則邪湊之，益氣則風自除。故卒倒僵仆皆由氣虛，故主乎氣。許學士云：暴怒傷陰，暴喜傷陽，憂愁不已，氣多厥逆，往往得此疾，便覺涎潮昏塞，牙關緊急，脈伏身寒，此名中氣。若中風，則身溫為異耳。然諸家之說，皆非外中之風，故曰類中風。</p>
<p><u>氣虛</u>　附血虛。</p>
<p>僵仆卒倒，氣虛也，六君子湯加黃耆、竹瀝、薑汁，或濃煎人參湯，加竹瀝、薑汁。</p>
<p>血虛，八珍湯，地黃鬚用薑汁炒則不泥膈。</p>
<p>六君子湯</p>
<p>八珍湯（二方並見氣虛證。）</p>
<p>四君子加竹瀝薑汁方</p>
<p>人參（三錢）　白朮（一錢）　茯苓（二錢）　甘草（五分）　竹瀝（半盞）　薑汁（五匙）</p>
<p>按：丹溪曰：半身不遂，在右者，屬氣虛，以此方主之。氣虛者，宜補之以甘，故用參、朮、茯、甘四件。稱其為君子者，謂其甘平有沖和之德，而無克伐之性也。其加竹瀝，為能行痰。其加薑汁，所以行竹瀝之滯，而共成伐痰之功耳。</p>
<p>四物加桃仁紅花竹瀝薑汁方</p>
<p>當歸（酒洗）　川芎（酒洗，去蘆）　白芍（酒炒）　熟地（酒蒸）　桃仁（去皮尖）　紅花（各等分）　竹瀝（半盞）　薑汁（五匙）</p>
<p>按：丹溪曰：半身不遂，在左者，屬瘀血，以此方主之。用芎、歸、芍、地，生血藥也，新血生，則瘀血滑而易去。用桃仁、紅花，消瘀藥也，瘀血消，則新血清而易生。然亦加夫竹瀝、薑汁者，以痰之物靡所不之，無分左、右而為患也。</p>
<p><u>中氣</u></p>
<p>痰氣，若厥逆身冷，脈沉伏，勿作中風。治以蘇合香丸灌醒，然後調治，續用烏藥順氣散、八味順氣散。</p>
<p>蘇合香丸</p>
<p>治男、婦中風、中氣，牙關緊閉，口眼喎斜，不省人事，並傳屍骨蒸勞瘵，卒暴心疼，鬼魅瘴瘧，小兒急、慢驚搐，婦人產後中風，赤白痢疾，一切氣暴之證，最能順氣化痰。</p>
<p>沉香　木香　丁香　白檀香　麝香（另研）　香附　白朮　安息香（酒熬膏）　訶子肉　蓽茇　硃砂（水飛）　烏犀角（鎊，各一兩）　乳香　片腦　蘇合香油（入安息香內酒熬，各五錢）</p>
<p>上為末，研勻，用安息香膏並煉白蜜和劑。每服旋丸如桐子大，取井花水，溫冷任意，下四丸，老人、小兒服一丸，溫酒化下。</p>
<p>按：病人初中風，喉中痰塞，水壅難通，非香竄不能開竅，故集諸香以利竅。非辛熱不能通塞，故用諸辛為佐使。犀角雖涼，涼而不滯。訶梨雖澀，澀而生津。世人用此方於初中之時，每每取效。丹溪謂辛香走散真氣，又謂麝、腦能引風入骨，如油入面，莫可解也，醫者但當用之以救急，慎勿令人多服也。</p>
<p>烏藥順氣散（方見前真中條。）</p>
<p>八味順氣散</p>
<p>治中風正氣虛，痰壅盛者，此方主之。</p>
<p>白朮（土炒）　茯苓　青皮（炒）　陳皮（去白）　烏藥　白芷　人參（各一錢）　甘草（五分）</p>
<p>按：經曰：邪之所湊，其氣必虛。故用四君子以補氣。治痰之法，利氣為先，故用青皮、陳皮、臺烏、白芷以順氣，氣順則痰行，而無壅塞之患矣。此標本兼施之法也。</p>
<p><u>痰火</u></p>
<p>痰涎盛，偏枯口噤，筋急拘攣，筋反縱，脈數，燥火為病，牛黃清心丸主之。在表，防風通聖散。在上，涼膈散。昏冒發熱，不惡寒，不安臥，此風熱煩躁，瀉青丸。痰火熾盛，煩渴便秘，脈數大，三黃枳實湯、滾痰丸。</p>
<p>牛黃清心丸（方見癇證。）</p>
<p>防風通聖散</p>
<p>治中風，一切風熱，大便秘結，小便赤澀，頭面生瘡，眼目赤痛；或熱生風，舌強口噤；或鼻生紫赤風刺、癮疹，而為肺風；或成風癘，而世俗呼為大風；或腸風而為痔漏；或腸鬱而為諸熱譫妄驚狂，並皆治之。</p>
<p>防風　川芎　當歸　赤芍藥（酒炒）　連翹　薄荷　麻黃（各四分）　石膏（煅）　桔梗　黃芩（各八分）　白朮　山梔子（酒炒黑）　荊芥（各三分）　滑石（二錢四分）　大黃　芒硝（各四分）　甘草（一錢）</p>
<p>上，薑、蔥、豆豉同煎。</p>
<p>自汗去麻黃，自利去大黃、芒硝。</p>
<p>按：本方有防風、麻黃，解表藥也，風熱之在皮膚者，得之由汗而泄。荊芥、薄荷，清上藥也，風熱之在巔頂者，得之由鼻而泄。大黃、芒硝，通利藥也，風熱之在腸胃者，得之由後而泄。滑石、梔子，水道藥也，風熱之在決瀆者，得之由溺而泄。風淫於膈，肺膚受邪，石膏、桔梗，清肺膚也。而連翹、黃芩，又所以祛諸經之遊火。風之為患，肝木主之，芎、歸、芍藥，和肝血也。而甘草、白朮，又所以和胃氣而健脾焉。</p>
<p><u>涼膈散</u></p>
<p>瀉青丸（二方並見火證條下。）</p>
<p>三黃枳實湯</p>
<p>黃芩　黃連　大黃（煨，各一錢）　厚朴　甘草（各五分）　枳實（二錢）</p>
<p>上，水煎熱服，不拘時。</p>
<p>礞石滾痰丸（方見痰飲條下。）</p>
<p><u>濕痰</u></p>
<p>口眼喎斜，半身不遂，涎多不語。中於右，屬痰，稀涎散吐之。痰盛胸滿，導痰湯。肥人痰厥，口眼喎斜，手麻木，化痰丸。四肢不收，心神恍惚，不知人事，六君子湯加竹瀝、薑汁。熱多，荊瀝湯，或加二陳湯，或青州白丸子。痰火甚，滾痰丸。</p>
<p>稀涎散（方見前真中風條。）</p>
<p>導痰湯</p>
<p>即二陳加南星、枳殼。</p>
<p>六君子湯（方見脾胃。）</p>
<p>二陳湯（方見痰飲。）</p>
<p>竹瀝湯</p>
<p>治中風四肢不收，心神恍惚，不知人，不能言。</p>
<p>竹瀝（二升）　生葛汁（一升）　生薑汁（三合）</p>
<p>相合，作三服。</p>
<p>荊瀝湯</p>
<p>治中風有痰多熱，宜常服此。</p>
<p>荊瀝（二升）　竹瀝（二升）　生薑汁（二合）</p>
<p>相合溫服。</p>
<p>青州白丸子</p>
<p>治小兒驚風，大人諸風，牙關緊急，或痰喘體麻。</p>
<p>生半夏（七兩）　生白附（二兩）　生川烏（去皮，五錢）　生南星（二兩）</p>
<p>上為細末，盛絹袋中，以井水中擺出末，更將手時揉之令出。如有渣，再為末，再入絹袋中，再擺揉，以盡為度。放瓷盆中，日曬夜露，每朝晨要換新鮮水，春五日，夏三日，秋七日，冬十日，去水曬乾如玉片，研細，以大米粉熬粥飲，丸如綠豆大，每服三、五丸，薄荷湯下，風癱溫酒下，服不拘時。</p>
<p>達按：前證若少壯之人，氣血未虛，真水未竭，適因怒，動肝火，火畏水，不能上升，所以身涼無痰涎然。須臾便醒者，水旺足以制火也，此名中氣。老衰之人，氣血俱虛，真水已竭，適因怒，動肝火，火寡於畏，得以上升，所以身溫有痰涎然。多不能治者，水竭無以降火也，此名中痰。雖然少壯之人亦有不治者，男子乃色欲過多，下元水虧，不能治火；女人乃經後、產後，去血過多，不能配氣。適因忿怒動火，而陽氣無所依附，則隨火而發越矣。陰也，血也，豈不為陽氣之根本乎？</p>

<h2>中寒三</h2>
<p>【歌】胃虛膚豁中寒深，厥逆身涼脈細沉。要辨內傷並外感，理中姜附倍加參。</p>
<p>【論】有卒中天地之寒氣者，屬外因；有口食寒物而得者，屬內因。然胃氣太虛，膚腠疏豁，故寒邪直入於中。其病即發，手足厥冷，脈息細微，身蜷不熱，或有微熱而不渴，倦言動者是也。當急溫之，遲則不救，非若傷寒之邪，循經傳裡之緩也。東垣云：內傷極多，外傷間有之。西北極寒，多外感；東南溫和，多內傷。外感者，五積、理中，薑、附、麻黃、細辛之類；內傷者，從補中益氣湯，加溫散之劑。</p>
<p>【脈】中寒緊澀，陰陽俱盛。法當無汗，有汗傷命。</p>
<p><u>外因</u></p>
<p>若平素怯弱之人，外中寒邪而得者，蓋虛人腠理疏豁，氣血內損，故寒邪直中於中。不作熱，手足厥冷，用麻黃附子細辛湯、五積散。房勞而中寒厥逆者，四逆湯、三建湯主之，外用溫臍法。</p>
<p>麻黃附子細辛湯</p>
<p>治少陰始得之病，反發熱脈沉者，此方主之。</p>
<p>麻黃　細辛（各四錢）　附子（炮，二錢半）</p>
<p>按：病發於陰者，當無熱。今少陰病，始得之，何以反發熱也？蓋其病本由太陽傳來者，腎虛則真寒直入而脈沉，表有餘邪，因發熱。故用麻黃以發太陽之汗，用辛、附以溫少陰之經。</p>
<p>五積散</p>
<p>桔梗（十二兩）　蒼朮（米泔浸，去粗皮，二十四兩）　陳皮（去白）　麻黃（去節）　枳殼（去穰，麩炒，各六兩）　厚朴（薑製）　乾薑（各四兩）　白芷　川芎　甘草（炙）　茯苓　肉桂　芍藥　當歸　半夏（湯泡七次，各三兩）</p>
<p>按：本方治寒客經絡，內傷生冷，頭身俱痛，嘔吐腹疼，惡寒拘急者主之。</p>
<p>每服四錢，水一盞半，生薑三片，蔥白二根，煎七分，熱服。</p>
<p>挾氣，加吳茱萸。</p>
<p>四逆湯</p>
<p>甘草（炙，二兩）　乾薑（兩半）　附子（去皮、臍，半兩）</p>
<p>按：右方治寒中太陰，受病即發，脈微不渴，四肢厥冷者主之。以生附配乾薑，補中有發之意也。</p>
<p>每服五錢，水一盞，煎七分，溫服，不拘時。</p>
<p>三建湯</p>
<p>大川烏　附子　天雄（並泡，等分）</p>
<p>每服四錢，加生薑十片，煎服。</p>
<p>溫臍法</p>
<p>用麝香、半夏、皂莢各一字為末，填臍中，用生薑切薄片貼之，放大艾火於薑片上，蒸灸三七壯。灸關元、氣海二十壯。熱氣通於內，寒氣逼於外，陰自退而陽自復矣。</p>
<p><u>內因</u></p>
<p>虛弱人，口食生冷寒涼之物，手足厥冷，臍腹絞痛，脈脫或遲，人參理中湯、姜附湯。因房勞內傷元氣，重中於寒，脈脫者，三建湯。因勞役內傷元氣，復感於寒者，補中益氣湯加薑、附主之。</p>
<p>人參理中湯</p>
<p>治太陰自病即發，自利不渴，寒多而嘔，腹痛鴨溏，蛔厥，霍亂等證。</p>
<p>人參　乾薑（炮）　甘草（炙）　白朮（各二錢半）</p>
<p>上銼，作一劑，水煎溫服。</p>
<p>如吐多，去白朮加生薑。下多，倍白朮、人參。寒多，加乾薑一錢半。有動氣，去白朮，加肉桂二錢。脈沉微而遲者，加炮附子二錢，名附子理中湯。</p>
<p>姜附湯</p>
<p>治中寒昏不知人，身體強直，口噤不語，四肢厥冷，臍腹冷痛，霍亂轉筋，一切虛寒，並皆治之。</p>
<p>乾薑（一兩）　附子（生，去皮臍，細切，一枚）</p>
<p>每服三錢，水一盞半，煎七分，食前溫服。</p>
<p>挾氣不仁，加防風。挾濕，加白朮。筋脈拘急，加木瓜。肢節痛，加桂二錢。</p>
<p>補中益氣湯（方見勞役內傷條。）</p>
<p>達按：經云：夫寒，陰氣也。寒中陽經，陽猶能抗陰，其病易愈。寒中陰經，兩陰相遇，膠固難愈。故病太陰、少陰者，必重且危。病厥陰者多死。有等亡命之徒，既跌撲鬥毆，內傷於血，復輕生投水，外著於寒。血得寒而凝結，寒得血而深入，未有能生者也。</p>

<h2>暑證四</h2>
<p>【歌】暑傷氣分汗如傾，身熱頭疼躁不寧。所感必須分動靜，陰陽二證自然明。</p>
<p>【論】東垣云：靜而得之曰傷暑，動而得之曰中熱。富貴人避暑於涼亭廣廈，為房室陰寒所遏，暑火不伸，故曰靜而得之。辛苦人負重作勞，勤耕力役，大暑行途者，此動而得之。王安道以靜得者即是陰證，非暑也。然大暑炎熱流行，無所不至，雖外以風扇寒涼抑之，終非凜冽之寒邪。但外寒遏，暑火不伸，此寒為標，熱為本，故先以辛溫治其標寒，繼以清涼治其本熱，無不愈者。若便作陰證名之，用辛熱劑可乎？學者宜臨時參究脈證可也。</p>
<p>【脈】暑傷於氣，所以脈虛。弦細芤豁，體狀無餘。</p>
<p><u>動而得之</u></p>
<p>冒暑作勞，身熱頭疼，自汗煩渴，面垢唇焦，或身如針刺，此熱傷分肉也，人參白虎湯主之。素有痰火，覆冒暑氣而噁心，眩暈吐嘔者，黃連香薷飲主之，有痰加膽星、半夏，虛加人參。內外挾火相灼，卒倒不知人事者，名曰暑風，此暑氣入而鼓激痰火，塞礙心竅故也，治宜吐之。</p>
<p>人參白虎湯</p>
<p>治伏暑發渴，舌燥生芒刺，身熱，脈虛，自汗等證。</p>
<p>人參（一錢半）　知母（二錢）　石膏（五錢）　甘草（炙，一錢）</p>
<p>上方入粳米一撮，水一鍾，煎八分，不拘時服。</p>
<p>若腹痛吐瀉飽悶者，石膏切不可用。熱極，小便遺尿不止，加炒黃柏。煩躁加辰砂末、酸棗仁。</p>
<p>黃連香薷飲</p>
<p>治伏暑引飲，口燥咽乾，或吐或瀉。</p>
<p>黃連（姜炒，四兩）　厚朴（姜炒，六兩）　扁豆（微炒，半斤）　香薷（去土，一斤）</p>
<p>每服三錢，水一鍾，酒少許，煎七分，沉冷，不拘時服。</p>
<p>若卒中昏冒僵仆，角弓反張，不省人事，手足或發搐搦，此為暑風，不可作風治，本方加羌活主之。瀉利加白朮、茯苓。脈虛弱加人參、五味、麥冬。虛汗不止加黃耆、白朮。心煩加梔子、辰砂末。渴加乾葛、天花粉。胸滿加枳殼、桔梗。小便不利加赤茯苓、滑石。嘔吐加藿香、陳皮、薑汁。</p>
<p>十味香薷飲</p>
<p>消暑氣，和脾胃。</p>
<p>香薷（一兩）　人參　陳皮（炒）　白朮（土炒）　黃耆（蜜炙）　扁豆（炒，去殼）　甘草（炙）　厚朴（姜炒）　木瓜　白茯（去皮，各半兩）　脈虛，加麥冬、五味</p>
<p>上為末，每服二錢，熱湯、冷水任調下。</p>
<p><u>靜而得之</u></p>
<p>避暑於深堂大廈，為陰寒所遏，暑不得越，手足厥逆者，大順散。霍亂者，六和湯、桂苓甘露飲。</p>
<p>大順散</p>
<p>乾薑（一錢，炒）　甘草（八分，蜜炒）　肉桂（去皮）　杏仁（去皮尖，各六分）</p>
<p>上為粗末，水煎溫服，如煩躁，井花水調下。</p>
<p>按：本方治夏月引飲過多，脾胃受濕，清濁相干，陰陽氣逆，霍亂吐瀉，腹痛脈遲者主之。用乾薑、肉桂，溫胃而建中。甘草、杏仁，調脾而利氣。非治暑之藥，乃治飲冷受傷之劑也，若非飲冷，切勿執方。</p>
<p>六和湯</p>
<p>桂苓甘露飲（二方並見霍亂。）</p>
<p>達按：暑與熱，同義而異名。中暑，即中熱也，何分之有？歷代醫家，乃有中暑、中熱之分，吾不知其所謂。假如道中行人，酷日趲程；野中農夫，暄天勞力，津竭汗盡，咽喉如燒，飢未得食，渴未得飲，勞未得息，卒然昏冒，不省人事，身體發熱，名為中熱，雖謂之中暑，亦可也。至於素享富貴之人，其性不耐寒暄，每至暑月，即池亭水閣以安其身，浮瓜沉李以供其口，環冰揮扇，以祛其熱，藤簞竹床以取其涼，炎蒸不來，清風滿座，內有伏陰，外受涼氣，汗不流而肌理密，陰愈侵而陽不發，卒然昏眩，寒熱交作，嘔吐腹痛，乃為夏月感寒，非中暑也。法當溫以理其中，辛以散其表，不可執中暑之說，而用治暑之劑也。宜以生薑、蔥白、木香、陳皮、羌活、紫蘇之類。</p>

<h2>濕證五</h2>
<p>【歌】東南土薄濕多生，風雨山蒸屬外因。西北地高濕疾少，乳醪濕面內因成。腰如石墜頭如裹，聲壅如同甕里鳴。肢節痛兮兼痿痹，四肢緩縱不能行。脈來沉緩無疑惑，疸腫虛浮泄利頻。上下分消施汗泄，若然濕鬱取風升。</p>
<p>【論】夫濕有自外入者，有自內出者，必須審其方土。東南地土卑下多陰雨，濕氣必從外入，多自下起，故重腿腳氣者多，治當汗散，久則滲泄。西北地高無濕，人多食濕面、潼乳、酒醪，以飲多快食為尚，或酒後寒氣怫鬱，濕不得越，病從內生。故多腹皮脹滿，水臌浮腫，按之如泥之病，治須通利二便，甚則逐水驅之，責其根在內也。然南北方土，其內外所因感，亦互有之，但有多少之殊耳，不宜執一見也。</p>
<p>【脈】濕則濡緩，或兼澀小。入里緩沉，浮緩在表。若緩而弦，風濕相攪。</p>
<p><u>外因</u></p>
<p>濕從外受，在上，羌活勝濕湯、升陽除濕湯；在下，四苓散、平胃散；風濕勝，脈浮汗出身重，防己黃耆湯調之；在下，氣實、大小便不通者，導水丸。</p>
<p>羌活勝濕湯</p>
<p>治脊痛項強，腰似折，項似拔，上衝頭痛，及足太陽經不行。</p>
<p>羌活　獨活（各錢）　藁本　防風　甘草　川芎（各五分）　蔓荊子（三分）</p>
<p>水煎溫服。</p>
<p>如身重，腰沉沉然，乃經中有濕也，加蒼朮二錢，黃柏一錢，附子五分。</p>
<p>按：經曰：風能勝濕。故用羌、防等諸風藥，如卑濕之地，風行其上，不終日而濕去矣。又曰：無竅不入，惟風為能。故凡關節之病，非風藥不可。用甘草為佐者，以風藥悍燥，用以調之，此之謂有制之兵也。</p>
<p>升陽除濕湯</p>
<p>治脾虛不能運化，濕勝濡瀉主之。</p>
<p>升麻（中）　柴胡（中）　防風（中）　蒼朮（上）　澤瀉（中）　豬苓（中）　陳皮（下）　神麯（中）　麥芽（中）　甘草（下）</p>
<p>水煎，食前服。</p>
<p>按：經曰：清氣在下，則生飧泄，故先用升麻、柴胡以提清氣。又曰：濕勝則濡泄，故用蒼朮、防風以發汗，豬苓、澤瀉以利水，此上下分消之法也。夫瀉雖生於濕，必從飲食而得者，故用曲、麥、陳、甘以消食健脾，脾能健運，則濕自除而瀉自止矣。</p>
<p>防己黃耆湯</p>
<p>治風濕相搏，客在皮膚，四肢少力，關節煩疼，脈浮身重，汗出惡風。</p>
<p>防己（一兩）　甘草（炙，五錢）　白朮（七錢半）　黃耆（一兩二錢）</p>
<p>上㕮咀，每服一兩，棗一枚，姜三片，煎服。</p>
<p><u>內因</u></p>
<p>飲食入，濕從內生，二陳湯加蒼朮、白朮，平胃散。飲食內傷停濕，胸滿腫脹，發黃，茵陳五苓散，實者舟車丸。若飲酒動濕，升而汗之，解酲湯。</p>
<p>二陳湯（方見痰飲。）</p>
<p>四苓散</p>
<p>治內傷飲食有濕，小便赤少，大便溏泄。</p>
<p>白朮　茯苓　豬苓　澤瀉</p>
<p>按：經曰：濕勝則濡泄，故濕生於內者，令人水泄。濕並於膀胱，故小便不利。白朮性燥，燥則健脾。茯苓本淡，淡能滲濕。豬苓有滲而無補。澤瀉潤下而兼滲。丹溪云：治濕不利小便，非其治也，故以此方主之。加桂名五苓散，加茵陳名茵陳五苓散。</p>
<p>平胃散</p>
<p>治脾胃不和，土濕太過，腹脹不食者主之。</p>
<p>蒼朮（君，米泔浸）　厚朴（臣，薑汁炒）　陳皮（臣）　甘草（佐，炒）</p>
<p>按：經曰：穀氣通於脾。今山嵐瘴氣，穀氣也，令人不服水土而腹脹，是土濕太過也，故用蒼朮燥濕為君。厚朴、陳皮寬中泄氣為臣。甘草和諸藥為佐。濕氣去，則胃氣平矣。</p>
<p>上為末，每服五錢，薑、棗煎服。</p>
<p>葛花解酲湯（方見內傷條。）</p>
<p>導水丸</p>
<p>主瀉濕熱，通利二便。必高燥之地，黑瘦之人，膏粱之家，熱燥之病，服之切當。若下濕之地，肥白之人，淡食之家，寒濕之病，猶未當也。</p>
<p>大黃　黃芩（各一兩）　牽牛　滑石（各四兩）</p>
<p>上為細末，水丸，如綠豆大，溫水下二十丸，日三服。</p>
<p>舟車丸</p>
<p>治濕勝氣實。</p>
<p>大黃（二兩）　甘遂　大戟　芫花　青皮　陳皮（各一兩）　牽牛（頭末四兩）　木香（五錢）</p>
<p>上為細末，水丸，白湯送下，隨病加減。</p>

<h2>燥證六</h2>
<p>【歌】燥甚津衰血不充，大腸乾澀故難通。若然皴揭並幹勁，蓋是陽明燥氣鍾。</p>
<p>【論】經云：諸澀枯涸，幹勁皴揭，皆屬於燥。河間云：風、熱、火，同陽也；燥、濕、寒，同陰也。又，燥、濕，小異也。然燥金雖屬秋陰，而異於寒、濕，反同其風、熱。故火勝金而風生，則風能勝濕，熱能耗液而反寒，陽實陰虛，則風熱勝於水濕而為燥也。熱燥在裡，耗其津液，故大便秘結，消渴生焉。夫風勁清肅，燥氣在表，鍾於皮膚，則皮毛燥澀，皴揭乾疥，爪枯之病生焉。東垣云：飢飽勞役，損傷胃氣。及食辛辣厚味之物，而助火邪，伏於血中，耗散真陰，津液虧少，故大便結燥。然燥結亦有風燥、熱燥、陰結、陽結之類。治法：以辛潤之，以苦瀉之，則結散燥除也。</p>
<p><u>風燥</u></p>
<p>血弱不能養筋，筋燥，手足不能動，指爪枯槁，大秦艽湯。大腸風閉燥結者，搜風順氣丸。</p>
<p>大秦艽湯（方見真中風條。）</p>
<p>搜風順氣丸</p>
<p>治腰、腳疼痛，四肢無力，惡瘡下注，風氣、腳氣。常服潤三焦，和五臟，潤腸，除風濕。</p>
<p>大黃（五兩，半生半熟用）　麻仁（微炒，去殼另研）　山茱萸（去核）　山藥（各三兩）　檳榔　郁李仁（另研）　菟絲子（酒蒸）　牛膝（酒浸，二兩）　車前子（一兩）　枳殼（麩炒）　川獨活（各兩）　防風（一兩半）</p>
<p>上為末，蜜丸如梧子大，每服三十丸，茶、酒任下。</p>
<p><u>火燥</u></p>
<p>脾胃伏火，大便秘結，潤腸丸、脾約麻仁丸。五內火熾盛，燒灼津液，煩渴燥甚，白虎湯。燥熱結者，清涼飲子。</p>
<p>潤腸丸</p>
<p>桃仁（去皮尖，另研）　麻仁（炒去殼，各一兩）　大黃（煨）　羌活　當歸梢（各五錢）</p>
<p>如風濕，加皂角、秦艽。如脈澀氣滯，加郁李仁。</p>
<p>上為末，煉蜜丸如梧子，白湯下。</p>
<p>脾約麻仁丸</p>
<p>治腸胃熱燥，大便秘結。</p>
<p>厚朴（薑製）　枳實（麩炒）　芍藥（各八分）　大黃（一兩六錢，酒蒸，焙乾）　杏仁（去皮尖，炒）　麻仁（炒，去殼另研，各五錢）</p>
<p>上為末，蜜丸如梧子大，每服二十丸，臨臥溫水下。</p>
<p>潤麻丸</p>
<p>能潤血燥，大便不通。</p>
<p>麻仁　當歸　桃仁　生地　枳殼（各一兩）</p>
<p>上為末，蜜丸如梧子大，每服五十丸，空心白湯下。</p>
<p>白虎湯（方見火證。）</p>
<p>清涼飲子</p>
<p>大黃　當歸　赤芍　甘草</p>
<p>上各等分，水煎服。</p>
<p><u>虛燥</u></p>
<p>陰虛火盛，下焦燥熱，小便澀數者，六味地黃丸、大補陰丸。虛秘者，蜜導法、膽導法。血虛乾涸臟結者，元戎四物湯、通幽湯或蜜導法。</p>
<p>六味地黃丸</p>
<p>大補陰丸（二方見虛損。）</p>
<p>元戎四物湯</p>
<p>治臟結閉澀。</p>
<p>四物加煨大黃、桃仁，等分煎服。</p>
<p>通幽湯</p>
<p>治幽門不通，上衝吸門，吸門不開，則為噎塞。治在幽門，以辛潤之。</p>
<p>生地　熟地（各五分）　甘草（炙）　紅花（各三分）　升麻（五分）　當歸身　桃仁泥（各一錢）</p>
<p>上銼，水煎，調檳榔末五分，稍熱服。</p>
<p>蜜導法</p>
<p>以蜜煉如飴，捻成指大，長二寸許，納穀道中。</p>

<h2>火證七</h2>
<p>【歌】五行各一火惟二，君相之火心腎是。或因喜怒憂恐悲，擾亂妄動名五志。腎經一水奚能勝，七火奔騰何可制？因而陽盛陰常虧，所以丹溪把陰濟。治火之法非一端，補虛瀉實發鬱滯。更有陽火陰火名，故立正治與從治。河門推廣火之機，泄漏軒岐千古秘。</p>
<p>【論】夫五行各一其性，惟火有二，君、相是也，此二火出於天成。又有五志過極，擾亂妄動，五臟之火隨起，名曰五志之火，出於人為。丹溪所謂一水不能勝七火，所以火之為病甚多。《內經》病機十九條，而屬火者五。河間又推廣其說，火之致病甚悉。如：喘嗽嘔吐，暴注下迫，轉筋，小便渾濁，腹脹大，鼓之如鼓，癰疽瘍疹，癭瘤結核，吐下霍亂，瞀郁腫脹，鼻窒鼽衄，血溢血泄，淋閉，身熱，惡寒戰慄，驚惑，悲笑譫妄，衄蔑血汙之病，皆手少陰君火之為病也。如：瞀瘛暴喑，冒昧，躁擾狂越，罵詈驚駭，胕腫痠疼，氣逆衝上，禁慄如喪神守，嚏嘔，瘡瘍喉痹，耳鳴及聾，嘔湧溢，食不下，目昧不明，暴注瞤瘈，暴病暴死，此皆屬手少陽相火之為病也。然火病既非一端，治法難拘一理，當審其虛實之候，究其受病之由，隨其陰陽之性，委曲調治，則火易伏。否則，激薄其性，反致燔灼，莫能御也。</p>
<p>【脈】虛火浮數，實火沉大，隨其所見，細數為害。</p>
<p><u>君火</u></p>
<p>君火者，心火也，可以濕伏，可以水滅，可以直折，黃連解毒湯、三黃丸、梔子金花丸。實者可以硝、黃、冰水正治。君火熾甚，用寒藥直折其火，其火轉甚者，須用薑汁或酒製炒，則火自伏，此寒因熱用之法也。又云：心為君主，自焚則死，故多暴死之證。</p>
<p>黃連解毒湯</p>
<p>治三焦實火，內外皆熱，煩渴溲赤，口舌生瘡，便秘脈數者主之。</p>
<p>黃連（炒）　黃芩（炒）　黃柏（炒）　山梔（炒等分）</p>
<p>上，水煎，熱服。水泛為丸，名梔子金花丸，茶湯吞下。</p>
<p>三黃丸</p>
<p>又名三補丸，即前方減去山梔是也。</p>
<p>按：經曰：壯火食氣，少火生氣。蓋少火之火，無物不生，壯火之火，無物不耗，故少火宜升，壯火宜降。故以黃芩清上，黃連清中，黃柏清下，則三焦之壯火自伏，而氣得其生，血得其養矣，故曰「三補」。雖然，火有虛實，是方但可以治實火，若虛者用之，則火反盛，謂降多亡陰也。</p>
<p><u>相火</u></p>
<p>相火者，龍火也。不可以直折，惟黃柏可以治之，隨其性而伏也。若以冰水寒涼正治，立死，宜大補陰丸、坎離丸。氣從下而衝上者，內挾相火，腎水虛不能制之，宜生地、丹皮、玄參、知母之類以壯水。</p>
<p>大補陰丸（方見虛損。）</p>
<p>坎離丸</p>
<p>一名滋腎丸，治腎火起於湧泉之下。</p>
<p>黃柏（十兩，酒浸）　知母（六兩，酒浸）　肉桂（五錢）</p>
<p>水丸，空心淡鹽湯送下。</p>
<p>按：是方知母、黃柏性味苦寒，水之屬也，故能滋益腎水。肉桂辛熱，火之屬也，故能假之反佐，正所謂坎離交，而為既濟也。</p>
<p><u>鬱火</u></p>
<p>鬱火可發，當看何經。四肢發熱，肌痹熱，骨髓中發熱如燎，捫之烙手，此血虛而得之也。或胃虛多食冷物，抑遏陽氣於脾土，升陽散火湯。手心熱，屬熱鬱，用火鬱湯，或用梔子、香附、白芷、半夏、川芎，曲糊丸服。若因醇酒厚味，膏粱積熱者，清胃散主之。</p>
<p>升陽散火湯</p>
<p>治過食冷物，抑遏少陽之火，鬱於脾部者。</p>
<p>升麻　乾葛　獨活　羌活（各五錢）　防風（二錢半）　柴胡（三錢）　人參　白芍藥（五錢）　甘草（半生半炙，六分）</p>
<p>每服五錢，水煎，熱服。</p>
<p>按：前方升、柴、羌、獨、乾葛、防風，皆辛溫上行之物也，用之以升少陽之氣。清陽既出上竅，濁陰自歸下竅，而食物傳化，自無抑遏之患。芍藥味酸，能瀉土中之木。人參味甘，能補中州之氣。生甘草能瀉鬱火於脾，從而炙之，則健胃而和中矣。</p>
<p>火鬱湯</p>
<p>即升陽散火湯去獨活，加蔥白是也。</p>
<p>清胃散</p>
<p>治醇酒厚味，致唇齒作痛，或齒齦潰爛，或連頭面、頸項作痛。</p>
<p>升麻（二錢）　生地　丹皮　當歸（各一錢）　黃連（炒，一錢半）</p>
<p>上，水煎服。加犀角、連翹、甘草，名加味清胃散。</p>
<p><u>五志之火</u></p>
<p>諸氣膹郁，屬於肺火之升也。又，悲哀動中，則火起於肺。經云：肺苦氣上逆，急食苦以瀉之，黃芩、葶藶、苦酒之類是也，瀉白散、清金丸主之。</p>
<p>諸風掉眩，屬於肝火之升也。又，大怒，火起於肝。柴胡、黃連、龍膽草瀉之，或回令丸。</p>
<p>諸濕腫滿，屬於脾火之動也。醉飽火起於脾，宜芍藥、黃芩、石膏瀉之。</p>
<p>諸痛癢瘡瘍，屬於心火之動也。又，怵惕思慮，則火起於心。瀉心湯、導赤散瀉之。</p>
<p>諸逆衝上，屬於腎火之升也。又，房勞則火起於腎。惟黃柏、知母順其性而伏之。</p>
<p>瀉白散</p>
<p>治肺火為患，喘滿氣急者主之。</p>
<p>桑白皮（一兩）　地骨皮（一兩）　甘草（五錢）</p>
<p>上為粗末，每服二錢，水一盞，煎六分，食前溫服。</p>
<p>清金丸</p>
<p>治肺火。</p>
<p>黃芩不拘多少，炒，為末，水丸如綠豆，每服一錢。</p>
<p>瀉青丸</p>
<p>治肝經風熱實火。</p>
<p>羌活　防風　山梔（酒炒）　龍膽草（酒拌，蒸，曬）　當歸　川芎　大黃（酒拌，蒸，曬）</p>
<p>上等分，為末，蜜丸如彈子大，竹葉湯入砂糖調服。</p>
<p>回令丸</p>
<p>一名左金丸，治肝火。</p>
<p>黃連（六兩）　吳茱萸（一兩，湯煮少時）</p>
<p>上為末，粥丸，白朮、陳皮湯下，每服一錢。</p>
<p>瀉心湯</p>
<p>治心熱。</p>
<p>黃連為末，水調服。</p>
<p>三黃瀉心湯</p>
<p>即前方加大黃、黃芩，等分，煎服。</p>
<p>導赤散</p>
<p>治小腸實熱。</p>
<p>生地　木通　甘草（等分）</p>
<p>入竹葉煎，溫服。</p>
<p><u>虛火</u></p>
<p>虛火可補。若飲食勞倦，內傷元氣，火與元氣不兩立，為陽虛之病，宜補中益氣湯甘溫之劑除之，經云：溫能除大熱是也。若陰微陽強，相火熾甚，以乘陰位，日漸煎熬，為血虛之病，以甘寒之劑降之，宜四物湯加黃柏、知母，用藥須稍加薑汁製之，此從治之法也。若房勞內傷，真陰失守，無根之火泛上，氣從足上而起，為陰虛之病，或從足底心起者，又虛之極也，難治，須大補氣血，兼溫散藥，宜丹溪大補陰丸、大補丸。以附子末貼湧泉穴，引火伏下。</p>
<p>補中益氣湯（方見內傷條。）</p>
<p>四物湯（方見血虛。）</p>
<p>大補丸</p>
<p>治陰火。</p>
<p>黃柏炒褐色，為末，粥丸（一法水丸）。</p>
<p><u>實火</u></p>
<p>實火可瀉。若臟腑積熱，為陽強之病。如口舌生瘡，痰實不利，煩躁多渴，腸胃秘澀，便溺不利等證，涼膈散。人壯氣實，火盛癲狂，大便秘結者，黑奴丸。陽明火熾甚，煩渴熱燥者，白虎湯。火盛者，寒涼藥稍加溫劑，或酒炒，則邪易伏。</p>
<p>涼膈散</p>
<p>治火鬱上焦，大熱面赤者主之。</p>
<p>大黃　朴硝　甘草（各二兩）　連翹（四兩）　梔子　黃芩　薄荷（各一兩）</p>
<p>上為末，每服二錢，加竹葉七片，蜜些少，煎服。</p>
<p>按：經曰：熱淫於內，治以鹹寒，佐以苦甘。故以芒硝為君，大黃為臣，黃芩、梔子、連翹、薄荷、甘草為佐。不作湯液而作散者，取其泥膈而成功於上也。</p>
<p>黑奴丸</p>
<p>治陽毒發斑，煩躁，大渴倍常。時行熱病，六、七日未得汗，脈洪大或數，面赤目脹，身痛大熱，煩躁，狂言欲走，渴甚。又五、六日以上不解，熱在胸中，口噤不能言，為壞傷寒，醫所不治，棄為死人，精魂已竭，心下才暖，撥開其口，灌藥下咽即活。</p>
<p>黃芩　釜底煤　芒硝　麻黃　灶突墨　梁上塵　小麥奴（各一兩）　大黃（一兩二錢）</p>
<p>上為細末，煉蜜為丸，如彈子大，新汲水化下。飲水盡，足當發寒，寒已，汗出乃瘥。若時傾不汗，再服一丸，須見微利。若不大渴，不可與此藥。</p>
<p>白虎湯</p>
<p>石膏（四錢，煅，研）　知母（一錢半）　甘草（炙，一錢）　粳米（一撮）</p>
<p>上，水煎，溫服，不拘時。</p>

<h1>卷三</h1>

<h2>諸氣證一</h2>
<p>【歌】運行不息真元氣，出自中焦統屬肺。外護皮毛內導血，沖和百脈名為衛。七情六慾有所幹，清者濁而行者滯。擾亂妄動失其常，痞悶壅塞從此致。局方治氣多辛溫，往往流傳千古弊。至我丹溪一發揮，凡氣有餘從火治。氣變火證常八九，冷生氣者無一二。氣虛氣實細斟量，勿泥辛香峻削劑。</p>
<p>【論】夫氣者，氤氳浩大之元氣。斯氣也，在外則衛護皮毛，充實腠理；在內則導引血脈，調和陰陽。周流一身，運行不息，如環無端，出入升降，繼而有常，源出中焦，總統於肺，氣曷賞病於人也。及其七情之交攻，五志之間發，乖戾失常，則清者遽變而為濁，行者抑遏而反止，擾亂妄動，失其常度，變而為火。河間云：五志過極，則為火也。丹溪云：氣有餘，便是火。又云：上升之氣，至肝而出，中挾相火，冷生氣者，十無一、二也。若此者，則氣之屬火明矣。而局方以沉香、木香、丁、檀、藿、麝等香，與香附、砂仁、丁皮、益智、三稜、蓬朮、枳殼、枳實、青皮、厚朴、半夏、烏藥、紫蘇、萊菔子等辛香燥劑之破耗者，通治諸氣，此千古之弊也。丹溪《局方發揮》痛斥其非，以開後學之盲聵。若痞悶壅塞，喘滿腫脹之證，或暫用以開導，若使常服久服，寧無助火添病，耗損真氣乎？然，氣有虛有實，安可一概治之乎？消息而調之可也。</p>
<p>【脈】下手脈沉，便知是氣。沉極則伏，濡軟難治。其或沉滑，氣兼痰飲。</p>
<p><u>氣虛</u></p>
<p>勞役傷氣，中氣不足，四君子湯、補中益氣湯。真氣虛，脈脫神衰，氣短不足息，人參養榮湯、生脈散。氣血兩虛，自汗喘急，脈細，十全大補湯、八珍湯。</p>
<p>四君子湯（方見脾胃條。）</p>
<p>人參養榮湯</p>
<p>治積勞虛損，氣血俱虧。</p>
<p>人參（一錢，去蘆）　白朮（一錢，土炒）　白茯苓（八分）　陳皮（八分）　甘草（炙，八分）　黃耆（蜜炙，八分）　當歸（一錢）　白芍藥（酒炒，一錢）　熟地黃（一錢）　遠志（去心，八分）　五味子（八分）　肉桂（七分）</p>
<p>上銼，一劑，姜三片，棗二枚，水二盞，煎一盞，清晨服。</p>
<p>補中益氣湯（方見內傷條。）</p>
<p>生脈散</p>
<p>清暑益氣，生脈補元。</p>
<p>人參（去蘆，一錢）　麥門冬（去心，一錢）　五味子（一錢）</p>
<p>上用水煎，時時服之。</p>
<p>八珍湯</p>
<p>平補氣血，調和陰陽。</p>
<p>白朮（一錢，炒）　人參（一錢）　當歸（一錢二分）　熟地黃（一錢五分）　川芎（八分）　白芍藥（一錢）　白茯苓（一錢）　甘草（八分）</p>
<p>上銼，一劑，水二盞，煎一盞，空心服。</p>
<p>十全大補湯</p>
<p>治男子、女人諸虛不足，五勞七傷。</p>
<p>白朮（炒，一錢半）　人參（去蘆，一錢）　白茯苓（一錢）　甘草（炙，一錢）　當歸（一錢二分）　白芍藥（一錢）　川芎（八分）　熟地黃（一錢五分）　黃耆（蜜炙，一錢）　肉桂（七分）</p>
<p>上銼，一劑，水二盞，姜三片，棗二枚，煎一盞，食前服。</p>
<p><u>氣實</u></p>
<p>氣實者，邪氣實也，乃為氣實，當從火治。氣有餘，便是火，當歸龍薈丸。氣實脹滿，四七湯加黃芩、黃連、山梔、香附、枳實、陳皮之類。挾痰者，加栝蔞、貝母、香附、海石之類治之。</p>
<p>當歸龍薈丸（方見脅痛條。）</p>
<p>四七湯</p>
<p>治氣實脹滿，胸膈不舒，一切諸氣之證。</p>
<p>厚朴（一兩半）　茯苓（一兩半）　半夏（二兩半）　紫蘇（一兩）</p>
<p>上銼，每服五錢，姜三片，棗二枚，水二盞，煎一盞服。</p>
<p><u>氣滯</u></p>
<p>氣滯者，鬱而不伸也，木香化滯湯主之。破滯氣在上，枳殼、桔梗、砂仁、香附。在中，厚朴、枳實。在下，青皮、木香、檳榔。因怒而氣滯不行者，二陳湯加山梔、柴胡、香附。氣滯而痛，再加木香、烏藥。在內挾相火上衝而氣滯者，知母、黃柏、黃芩、黃連、香附。陰虛氣滯者，四物湯加知母、黃柏。</p>
<p>木香化滯湯</p>
<p>治因憂、氣、食、濕，面結於中脘，腹皮底微痛，心下痞滿，不思飲食，食之不散，常常痞氣。</p>
<p>枳實（二分）　柴胡（四分）　木香（三分）　陳皮（五分）　甘草（一分）　半夏（薑製，一錢）　草豆蔻（五分）　當歸（二分）　紅花（一分）</p>
<p>上銼，一劑，姜三片，水二盞，煎一盞，空心服。</p>
<p><u>氣寒</u></p>
<p>氣寒者，明知身受寒氣，口食寒物。在表，身熱者，麻黃、桂枝之類。寒氣犯腦作痛，羌活黑附湯。寒氣犯胃作痛，草豆蔻丸。寒氣在腹作痛，作瀉，作嘔，厥逆者，理中湯。寒氣在少腹作痛，脈沉遲，厥冷，四逆湯加吳茱萸，或理中湯加吳茱萸。</p>
<p>羌活黑附湯</p>
<p>羌活（五分）　黑附（炮，三分）　蒼朮（五分）　麻黃（不去根，三分）　殭蠶（三分）　白芷（二分）　升麻（二分）　防風（二分）　黃耆（一錢）　黃柏（三分，酒炒）　甘草（二分）</p>
<p>上銼，一劑，水二盞，煎一盞，不拘時服。</p>
<p>草豆蔻丸</p>
<p>治秋、冬傷寒冷之物，胃脘當心而痛，上支兩脅，膈咽不通。</p>
<p>草豆蔻（濕麵裹，煨，去皮取仁，一兩）　大麥蘖面（炒黃色，半兩）　神麯（炒黃，半兩）　白朮（炒，一兩）　黃芩（半兩，去皮）　枳實（麩炒黃色，一兩）　半夏（湯泡七次，曬乾，半兩）　橘皮（一錢）　青皮（二錢）　乾生薑（二錢）　炒鹽（半錢）</p>
<p>上為極細末，湯浸蒸餅丸，如綠豆大一倍，每服五十丸，白湯下。量所傷多少加減服之。（如冬月用，別作一藥，不用黃芩。）歲火不及，又傷冷物，加以溫劑，是其治也。然有熱物傷者，從權以寒藥治之，隨時之宜，不可不知也。</p>
<p>理中湯（方見中寒條。）</p>
<p>四逆湯（方見中寒條。）</p>
<p>達按：經云：諸痛皆因於氣，諸病皆生於氣。誠哉斯言！是氣也，常則為氣，導引血液，升降三焦，周流四體。變則為火，有升無降，燔灼中外，以致血液停留，為痰為積。充乎臟腑，溢乎經絡，膠乎咽膈，為咳嘔、為痞塞、為脹滿，為疼痛之所由也。凡遇氣動痛作之時，非辛溫消散不可。然必詳其所起之因，觸動何臟之令，於辛溫藥中，加以苦寒之藥尤佳。如：喜動心火，加黃連。怒動肝火，加柴胡。悲動肺火，加黃芩。恐動腎火，加黃柏。思動脾火，加芍藥之類是也。</p>

<h2>諸血證二</h2>
<p>【歌】血是人身水穀精，生於脾胃統於心。動言視聽皆資用，脈絡形容足壯神。陽火煎熬偏易耗，陰精有質故難成。虛勞咳咯真陰損，吐衄多因火載升。男子便紅緣濕火，女人血熱病崩淋。脈芤而澀知無血，色奪神枯是損陰。血熱血寒虛與實，臨時診候細詳情。若緣蓄血生潮熱，藥劑斟量及早行。血因脫損焦姜補，燕地歸芎信有靈。</p>
<p>【論】夫血者，水穀之精也。和調於五臟，灑陳於六腑，乃能入於脈也。源源而來，生化於脾，總統於心，藏於肝，宣布於肺，灌溉一身。故目得之而能視，耳得之而能聽，掌得之而能攝，足得之而能履，髒得之而能液，腑得之而能氣。所以，視、聽、言、動、臟、腑、脈絡，靡不由於血之運用也，故曰：血者，神氣也。持之則存，失之則亡，血盛則形盛，血弱則神衰，神靜則陰生，形役則陽亢。注之於脈，少則澀，充則實，故陽生陰長，取汁變化而為血。《內經》所謂：脈者，血之府也。生化旺，則諸經恃此而長養，衰耗竭，則百脈由此而空虛，可不謹養哉？蓋血屬陰，難成而易虧。由乎人之節欲者少，不能謹養，以致陽火滋甚，日漸煎熬，真陰內損，而吐衄，血妄行於上，便溺，血滲泄於下，而精神內損，百病由此而生焉。</p>
<p>【脈】諸證見血，皆見芤澀。隨其上下，以驗所出。大凡失血，脈貴沉細。設見洪大，後必難治。</p>
<p>四物湯</p>
<p>補血之要藥。</p>
<p>當歸（二錢，分三，治血中主藥也，通肝經，全能活血，各歸其經也）</p>
<p>熟地黃（一錢，血中血藥也，通腎經，能生真陰之虛也）</p>
<p>川芎（一錢半，血中氣藥也，通肝經，能行血滯於氣也）</p>
<p>白芍藥（一錢半，陰分藥也，通脾經，能治血虛腹痛也）</p>
<p>上銼，一劑，水煎服。</p>
<p>經脈不行，加紅花、蘇木。妊婦動胎，加艾葉、香附、蘇梗。血痢，加阿膠、艾葉。口乾煩渴，加麥冬、烏梅、乾葛。便秘，加桃仁、大黃。大渴煩躁，加人參、麥冬、知母、石膏。五心煩熱，加黃芩、柴胡、地骨皮、百合，虛煩不睡，加淡竹葉、石膏、人參。怔忡恍惚，加遠志、棗仁。</p>
<p><u>咳血</u></p>
<p>咳血者，火乘金位，肺絡受傷，故血從嗽而出也。丹溪云：先痰嗽而後見紅者，多是痰積生熱，以降痰火為急，宜煎桔梗、枳殼、黃芩、橘紅，送下天門冬丸。先見紅而後痰嗽者，多是陰虛火動，痰不下降，宜以四物湯加痰藥、火藥。</p>
<p>天門冬丸</p>
<p>治咯血、吐血，潤肺止嗽。</p>
<p>天門冬（一兩）　阿膠（炮，五錢）　甘草（五錢）　貝母（去心，五錢）　白茯苓（五錢）　杏仁（五錢）</p>
<p>上為細末，蜜丸，如彈子大，噙化。</p>
<p><u>咯血</u></p>
<p>咯血者，痰中咯出血疙瘩也。</p>
<p>按：薛立齋云：此證多因心氣虛耗，不能主血，血不歸經，停留於內，故得咯而出。其證面色萎黃，五心煩熱是也。若鬱熱甚者，生地黃散。咯血及痰中血絲者，四物湯加竹瀝、薑汁、牛膝、童便、青黛。虛嗽咯血者，太平丸。勞瘵咯血者，詳本條內。</p>
<p>生地黃散</p>
<p>治痰火鬱結，衄血、咯血、吐血，陰虛陽亢。</p>
<p>枸杞子（五分）　軟柴胡（五分）　黃連（炒，五分）　地骨皮（五分）　天門冬（五分）　白芍藥（五分）　甘草（炒，五分）　黃芩（炒，五分）　黃耆（五分）　生地黃（五分）　熟地黃（五分）</p>
<p>太平丸（方見虛勞門。）</p>
<p><u>吐血</u></p>
<p>吐血者，嘔出全血是也。</p>
<p>達按：經云：心主血，而不能藏，夜則復歸於肝。肝藏血，而不能主，晝則聽令於心。心為君，肝為相，君火一動，相火從之，相火一動，六經之火從之。火動，則血隨以動，火升，則血隨以升。善調攝者，寡欲節勞，常使君火不動，相火隱伏。火伏，則血隨以伏矣，何病之有？惟不知命者，不自量其血氣之強弱，本元之虛實，奔走道路而不憚其勞，縱情女色而強努其力，以有限之精神，而供無窮之作用。六經受傷，血液流迸，聚於兩脅胸臆之間，乘火而升。其傷重者，從夾脊而上，如潮湧至，勢不可遏，法當從其出，不可強為之御也。蓋所出之血，皆敗血也，縱能止之，亦不歸經，久當復出，故不可御。必服以消血之藥，佐以潤下之劑，使其敗血下行，乃服止血之劑，以杜其根，服補血之劑，以還其元，庶可以收全功也。</p>
<p>花蕊石散（方見勞瘵條。）</p>
<p>四生丸</p>
<p>治吐血、衄血，陽乘於陰者。</p>
<p>生荷葉　生艾葉　生柏葉　生地黃（各等分）</p>
<p>上研，為丸，如雞子大，每服一丸，水煎服。</p>
<p>麥門冬飲子</p>
<p>治氣虛吐血，或血虛不能攝血者。</p>
<p>麥冬（去心，一錢）　黃耆（蜜炙，一錢）　當歸身（五分）　人參（五分）　生地黃（五分）　五味子（十粒，杵）</p>
<p>上銼，一劑，水煎服。</p>
<p>血不止加阿膠、炒蒲黃、白茅花。兼痰加貝母、桔梗。</p>
<p>丹溪方</p>
<p>治嘔血，衄血，一切火載血升，上行之證。</p>
<p>四物加山梔、童便、薑汁，或用韭汁，童便相和飲之。</p>
<p><u>衄血</u></p>
<p>衄血，鼻中出血也。夫氣血調和，則循環經絡。若勞傷元氣，陰虛火動，氣逆於肺，則血隨鼻而衄也，犀角地黃湯主之。經云：諸見血，身熱，脈大者難治，是火邪勝也。身涼，脈靜者易治，是正氣復也。</p>
<p>犀角地黃湯</p>
<p>治熱鬱不解，泛行經絡，或流腸胃，隨氣湧泄，以致衄血，吐血，或為便血，或為蓄血等證。</p>
<p>犀角（上）　生地黃（中）　芍藥（中）　丹皮（下）</p>
<p>上銼，水煎溫服。</p>
<p>若活血，加桃仁、紅花。若止血，加黃連、山梔。止衄，加黃芩、茅花。破瘀血，加桃仁、大黃，用此者，恐桃仁承氣太峻故也。如吐、衄血甚，不止者，用茅根、側柏、藕三味搗汁，磨京墨入本方調服即止。鼻衄不止者，外用劫法：用水紙搭在鼻沖，隨用山梔炒黑，牡蠣、龍骨火煅，京墨、百草霜共為細末，加血餘燒灰各等分，用茅花水濕蘸藥，入鼻中即止。如無茅花，將紙捻水濕蘸前藥末入鼻中，甚妙。</p>
<p><u>便血</u></p>
<p>便血者，大便血也。多因飲食起居，或六淫七情致傷，令元氣虧損，陽絡外傷而然也。若膏粱積熱者，加味清胃散。大腸風熱者，四物加側柏、荊芥、秦艽、枳殼、丹皮、柴胡。陰結者，平胃地榆湯。</p>
<p>加味清胃散</p>
<p>即本方加犀角、連翹、甘草。（方見火證。）</p>
<p>加減四物湯</p>
<p>治腸風下血。</p>
<p>側柏（炒，五分）　荊芥（五分）　槐花（炒，五分）　甘草（炙，五分）　枳殼（麩炒，一錢）　生地黃（一錢）　當歸（一錢）　川芎（一錢）</p>
<p>上銼，一劑，姜一片，水煎服。</p>
<p>若熱熾甚　加山梔、黃芩、黃連。血不止，加升麻、秦艽、阿膠、地榆。</p>
<p>平胃地榆湯</p>
<p>治陰統便血，即《內經》所謂：結陰者，便血一升，再結二升，三結三升是也。</p>
<p>人參（八分）　白朮（八分）　茯苓（七分）　甘草（七分）　陳皮（七分）　蒼朮（七分）　厚朴（七分）　乾薑（炮，六分）　益智（炮，六分）　附子（炮，六分）　升麻（六分）　葛根（七分）　地榆（八分）　神麯（六分）　白芍藥（八分）　當歸（八分）</p>
<p>上銼，一劑，姜三片，棗二枚，水煎服。</p>
<p><u>溺血</u></p>
<p>溺血者，小便血也。蓋心主血，通行經絡，循環臟腑。若得寒則凝澀，得熱則妄行，失其常道，則溢滲於脬，小便出血也。不痛，小薊飲。不止，蒲黃散。實者，當歸承氣湯，後以四物湯，加小薊、山梔、滑石、琥珀。虛者，膠艾湯。</p>
<p>小薊飲</p>
<p>小薊（一錢）　山梔（一錢）　當歸（一錢）　生地黃（一錢半）　滑石（一錢）　甘草（八分）　蒲黃（一錢）　藕節（一錢半）　淡竹葉（八分）　通草（六分）</p>
<p>上銼，一劑，水煎，溫服。</p>
<p>當歸承氣湯</p>
<p>即小承氣湯加當歸。（小承氣方見傷食。）</p>
<p>膠艾湯</p>
<p>即四物湯加阿膠、艾葉、炙甘草各一錢。</p>
<p><u>瘀血</u></p>
<p>達按：跌撲損傷，或被人打踢，或物相撞，或取閃肭，或奔走努力，或受困屈，或發惱怒，一時不覺，過至半日或一、二、三日而發者有之，十數日或半月、一月而發者有之。一般寒熱交作，其心胸、肋下、小腹滿痛，按之手不可近者，此有瘀血也。或一時傷重，就發寒熱，瘀血上衝，則昏迷不醒，如死之狀，良久復甦。輕則復元活血湯，重則桃仁承氣湯主之，量其元氣，下其瘀血則愈。在上者，宜飲韭汁，切不可飲冷水，血見寒則凝，但一絲血入心即死。若醫家不識，見其寒熱脹滿，罔察其痛處，若有痛腫，手難近，按其脈芤澀，或數，以明之。蓋肝為血海，凡有瘀血，必蓄積於心胸、脅下，或小腹之分，乃肝部也。心主血，肝藏血，脾為之流，但小便如常者，蓄血證也。內傷瘀血證，必自汗。</p>
<p>復元活血湯</p>
<p>治瘀血留於胸脅腹肚，疼痛不可忍。</p>
<p>柴胡（上）　花粉　當歸（中）　紅花　甘草（下）　大黃（上，酒浸）　穿山甲（炮）　桃仁（中，酒浸，研如泥）</p>
<p>上，用水一盞，酒半盞，煎一盞，加桃仁泥，再煎至八分，溫服，以利為度。</p>
<p>桃仁承氣湯</p>
<p>治蓄血脹滿，大實大痛，手不可近者。</p>
<p>桃仁　大黃　芒硝（上）　甘草（下）　桂枝（中）　加：丹皮（上）　枳殼（中）</p>
<p>上銼，一劑，水二盞，煎至一蓋，入大黃一、二沸，再下芒硝，一沸，熱服，取下黑物。</p>
<p>外有熱加柴胡。在上，加桔梗（中）、蘇木。在下，加牛膝（中）。兩脅並小腹硬滿痛者，加青皮（中）、川芎（中）、歸尾（上）、芍藥（中）。痛甚，加玄胡索、紅花。血未下，加童便、薑汁少許。血證若頭面、身黃者，姜渣絹裹擦之，其黃自退矣。</p>

<h2>痰證三</h2>
<p>【歌】水穀消磨氣血成，滋榮脈絡壯元精。七情四氣時沖逆，脾胃旋傷懶運行。胃口從此留宿飲，致令津液作痰凝。因而隧道皆壅塞，卻是痰涎滯在經。或癢或麻或痛痹，或留肌膜結瘤癭。皮間腫痛燔如火，心下寒疼冷似冰。流入脅稍成癖積，行來髀胻作痠疼。或如綿絮如梅核，或若桃膠蜆肉形。吐不出而咽不下，分明鬱積在於胸。或為喘嗽心嘈雜，嘔吐痰涎碧靛青。攻上頭時眩暈倒，眼瞤口噤耳中鳴。咽喉閉塞牙關緊，噫氣吞酸嘔逆頻。夜臥不安奇怪夢，遊風腫痛並無名。怔忡健忘時驚怖，癲走癡呆不識人。久瀉形枯腸積垢，中風癱瘓失聲音。女人白帶男兒濁，經血愆期赤白淋。荏苒做成勞瘵病，風癇瘛縱手攣筋。遍身習習如芒刺，一線寒牽背脊心。如斯怪異延纏病，都是痰涎裡面生。</p>
<p>【論】夫人之氣道，貴乎清順，順則津液流通，何痰之有也！若氣血津液稍有一時不得運行，則隧道不通，凝滯而為痰、為飲，故有五飲之證生焉。蓋痰之為病匪一，王隱君備言之。然其原有因熱而生痰者，亦有因痰而生熱者，有因風、寒、暑、濕而得者，有因驚而得者，有因氣而得者，有因食積而得者，有因酒飲而得者，有脾虛不能運化而生者，有腎虛不能制火而生者。若熱痰則多煩熱，風痰多成癱瘓奇證，冷痰多成骨痹，濕痰多倦怠軟弱，驚痰多成心痛、癲疾，飲疾多成脅痛、臂痛，食積痰多成癖塊、痞滿，其為病狀，種種難名。治法：熱痰則清之，濕痰則燥之，風痰則散之，郁痰則開之，頑痰則軟之，食積痰則消之，在上者吐之，在中者下之。中氣虛者，必固中氣以運痰，腎氣虛者，必壯腎水以制火。古方治痰飲類，用汗、吐、下法，此治其標也。若汗、下過多，損其脾胃，則痰易生而轉多，誠非王道之治也。莫若以順氣為先，分導次之。又，痰生於脾胃，宜實脾燥濕，使脾胃調和，飲食運化而痰自不生，此治其本也。</p>
<p>【脈】偏弦為飲，或沉弦滑，或結芤伏，痰飲中節。</p>
<p><u>痰飲</u></p>
<p>痰飲有五。在膈上，瓜蒂散。在腸胃，滾痰丸。在經絡及四肢，皮裡膜外，薑汁、竹瀝。在脅下，白芥子。二陳湯治一身之痰。導痰湯、墜痰丸、抑痰丸、清膈化痰丸、潤下丸，此皆治痰之要藥也。</p>
<p>瓜蒂散</p>
<p>吐痰之聖藥，治在膈上。</p>
<p>瓜蒂（七十五個）　赤小豆（七十五個）　人參（半兩）　甘草（三錢）</p>
<p>上為末，每用一錢或半錢，空心韭汁湯下，以吐為度。</p>
<p>滾痰丸</p>
<p>墜痰之聖藥，治在胃腸。</p>
<p>大黃（酒蒸，八兩）　黃芩（酒洗，八兩）　沉香（半兩）　礞石（一兩，捶碎，焰硝煅過）</p>
<p>上為細末，水丸，梧子大，每服四、五十丸，量虛實加減，茶清送下。</p>
<p>二陳湯</p>
<p>總治一身之痰，都管藥也。</p>
<p>陳皮（去白，五錢）　半夏（泡，二錢半）　茯苓（二錢半）　甘草（二錢）</p>
<p>上銼，一劑，姜三片，水煎服。</p>
<p>濕痰，加蒼朮、白朮。寒痰，倍半夏，甚者，加麻黃、細辛、烏、附之類。痰厥頭痛，亦加半夏。風痰，加南星、枳殼、白附子、天麻、殭蠶、牙皂之類。氣虛者，更加竹瀝；氣實加荊瀝，俱加薑汁。熱痰，加黃芩、黃連。痰因火盛逆上，降火為先，加白朮、黃芩、軟石膏、黃連之類。眩暈、嘈雜者，火動其痰也，加山梔、黃芩、黃連。血虛有痰，加天門冬、知母、栝蔞仁、竹瀝、薑汁。滯血者，更加黃芩、白芍藥、桑白皮。血滯不行，中焦有飲者，取竹瀝加生薑、韭汁，飲三、五杯，必胸中躁煩不寧後愈。氣虛有痰，加人參、白朮。脾虛者，加白朮、白芍藥、神麯、麥芽、升麻。內傷挾痰，加人參、黃耆、白朮，薑汁傳送。食積痰者，加神麯、麥芽、山楂、炒黃連、枳實。老痰，加海石、半夏、栝蔞仁、香附米、連翹。</p>
<p>導痰湯</p>
<p>即二陳湯加南星（二錢，薑製）　枳殼（二錢，去穰）</p>
<p>墜痰丸</p>
<p>治痰飲。</p>
<p>黑醜（頭末二兩）　枳實（炒，一兩半）　白礬（三錢，枯半）　朴硝（二錢，風化）　枳殼（炒，一兩半）　牙皂（一錢，酒炒）</p>
<p>上為末，蘿蔔汁丸，如桐子大，每服五十丸，雞鳴時服，初則有糞，後則有痰。</p>
<p>抑痰丸</p>
<p>栝蔞仁（一兩）　半夏（二錢，湯泡）　貝母（三錢，去心）</p>
<p>上為末，蒸餅丸，如麻子大，每服一百丸，薑湯送下。</p>
<p>清膈化痰丸</p>
<p>黃連（一兩）　黃芩（一兩）　黃柏（半兩）　山梔（半兩）　香附（一兩半）　蒼朮（二兩）</p>
<p>上為末，蒸餅丸，如綠豆大，白湯送下。</p>
<p>潤下丸</p>
<p>降痰甚妙。</p>
<p>南星（一兩）　半夏（二兩，各依橘紅製法）　黃芩（一兩）　黃連（一兩）　甘草（炙，一兩）　橘紅（半斤，以水化鹽五錢，拌令得所，煮乾烘燥）</p>
<p>上為末，蒸餅丸，如綠豆大，每服五、七十丸，白湯下。</p>
<p><u>風痰</u></p>
<p>風痰多見半身不遂，口眼喎斜，筋攣，語澀，癲狂，麻痹，眩暈之病。天麻、白附子、牛黃、膽星、薑製半夏、牙皂、殭蠶、天竺黃治之。丹溪以竹瀝入痰藥化風痰，以稀涎散吐風痰。</p>
<p>稀涎散（方見中風條。）</p>
<p><u>濕痰</u></p>
<p>肥人多濕多痰。蓋濕勝則生痰，故濕多見倦怠，痿弱，泄痢，腫脹之證。蒼朮、白朮、南星、半夏、海粉、陳皮，濕痰之要藥也。青礞石丸最能消食積，化濕痰。若濕痰甚，喘急者，千緡湯。白濁，因濕痰者，珍珠粉丸。濕痰兼風熱，中和丸。星夏蛤粉丸最燥濕痰。</p>
<p>青礞石丸</p>
<p>風化硝（提淨，三錢，冬月袋盛風化）　青礞石（搗碎，五錢，焰硝等分，同煅金色，另研）　南星（五錢）　半夏（五錢）　茯苓（五錢）　黃芩（五錢）</p>
<p>上為末，神麯糊丸，梧子大，每服三、五十丸，白湯下。</p>
<p>千緡湯（方見喘條。）</p>
<p>珍珠粉丸（方見白濁條。）</p>
<p>中和丸</p>
<p>治濕熱氣痰。</p>
<p>蒼朮　黃芩　半夏　香附（各等分）</p>
<p>上為末，粥糊丸，如桐子大，每服五、七十丸，薑湯下。</p>
<p>星夏蛤粉丸</p>
<p>燥濕痰，亦治白濁因痰者。</p>
<p>南星（一兩）　半夏（一兩）　青黛（一兩）　蒼朮（一兩）　蛤粉（二兩）</p>
<p>上為末，神麯糊丸，桐子大，每服五、七十丸，薑湯下。</p>
<p><u>火痰</u></p>
<p>火痰者，痰因火盛也。蓋痰即有形之火，火即無形之痰。未有有痰而無火，未有有火而無痰者也。痰少則能養胃，火少則能健脾。痰勝，則氾濫洋溢，以生諸病。火勝，則煎熬攻擊，以生諸病。痰隨火而升降，火領痰而橫行。火者，助痰為虐之賊也。然亦各有所借：火借氣於五臟，而勢始盛；痰借液於五味，而形乃成。氣有餘，則化為火；液有餘，則化為痰。氣能發火，火能役痰，故治痰者必降其火，治火者必順其氣也。治火之藥，如：芩、連、白朮、青黛、軟石膏等。火降，然後治痰。眩暈嘈雜者，是火動其痰也，二陳加芩、連、山梔。噫氣吞酸者，是痰因火上逆也，茱連丸，或二陳加南星、芩、連、青黛。火盛生痰者，潤下丸。痰稠濁，吐咯不出者，是火鬱其痰，清膈化痰丸、梔子金花丸主之。</p>
<p>茱連丸（方見火條。）</p>
<p>梔子金花丸（方見火條。）</p>
<p><u>食積痰</u></p>
<p>脾胃受傷，清氣陷下，飲食不化，痰易生而多者，枳實、白朮、曲糵、半夏、陳皮、茯苓之類，是治其本也，或枳朮丸加橘、半、曲糵。脾胃虛者，六君子加升麻提起。內傷挾痰者，必用黃耆、白朮、陳皮、半夏，薑汁竹瀝傳送。食積痰，實者，墜痰丸；若虛，煎補氣藥送下。食積痰飲，喘急者，黃栝蔞丸，或青礞石丸。</p>
<p>枳朮丸（方見內傷條。）</p>
<p>六君子湯</p>
<p>即四君子湯加陳皮、半夏。（方見脾胃條。）</p>
<p>黃栝蔞丸</p>
<p>栝蔞仁　半夏（薑製）　山楂　神麯（炒，各等分）</p>
<p>上為末，栝蔞水丸，如綠豆大，薑湯竹瀝送下二、三十丸。</p>
<p>青礞石丸（方見前濕痰。）</p>
<p><u>老痰</u>（附郁痰）</p>
<p>老痰者，積久稠黏，咯吐不出。惟在開其鬱，降其火，順其氣，軟其堅，化凝結之痰，緩以治之，庶可取效。故宜海石、香附、栝蔞、半夏、貝母、芒硝、桔梗、五倍子之類。王汝言化痰丸、潤下丸、青礞石丸皆能治老痰也。</p>
<p>郁痰吐咯不出者，以苦梗開之，或用二陳湯探吐，鵝翎攪，去其痰，或用鹽湯探吐。</p>
<p>王汝言化痰丸</p>
<p>天門冬（一兩）　黃芩（酒炒，一兩）　海粉（另研，一兩）　栝蔞仁（另研，去油，一兩）　橘紅（一兩）　桔梗（五錢）　連翹（五錢）　香附（鹽水浸周時，炒，五錢）　青黛（另研，二錢）　芒硝（另研，三錢，風化用）</p>
<p>上為極細末，煉蜜，入薑汁少許，丸如小圓眼大，噙化一丸。或嚼爛，清湯細嚥下。或丸如黍米大，淡薑湯送下五、六十丸。</p>

<h2>郁證四</h2>
<p>【歌】氣血沖和安有患，若還抑鬱病相尋。濕痰氣血熱兼食，六郁之形體認真。</p>
<p>【論】夫人之氣血沖和，百病不生。一有抑鬱，諸病生焉。故人之諸病，多生於六郁。蓋郁者，結聚而不發越之謂。當升不升，當降不降，當變化不得變化，所以傳化失常而六郁之病生焉。六郁者，氣、血、濕、熱、食、痰所郁也，而其狀不一，開具於左：蓋諸郁之脈皆沉，沉則為郁故也，但其兼芤、澀、數、緊、滑、緩之不同耳。丹溪云：病之屬郁者常八、九，看所挾，以開導之可也，故制越鞠丸通療之。</p>
<p>越鞠丸（一名芎術丸）</p>
<p>蒼朮　香附　撫芎　神麯　梔子（各等分）</p>
<p>上為末，水丸，如綠豆大，溫水下，每服五錢。</p>
<p><u>氣鬱</u></p>
<p>其狀胸滿脅肋脹痛，脈沉而澀，用二陳湯加香附、撫芎、蒼朮。氣實者，加枳實、厚朴、砂仁、山梔、青皮、木香之類。</p>
<p>二陳湯（方見痰證條。）</p>
<p><u>濕鬱</u></p>
<p>其狀周身走痛，或關節痛，遇陰寒則發，脈沉而細緩，身體重，頭重痛是也。白芷、蒼朮、川芎、茯苓、香附，或升陽除濕湯主之。</p>
<p>升陽除濕湯（方見濕證條。）</p>
<p><u>血鬱</u></p>
<p>其狀四肢無力，能食，便血，脈澀而芤，四物湯加桃仁、紅花、青黛、撫芎、香附，或子和越鞠丸合四物湯治之。</p>
<p>四物湯（方見血證條。）</p>
<p>子和越鞠丸</p>
<p>桃仁（去皮尖）　紅花　香附（醋製）　撫芎　青黛（各等分）</p>
<p>上為末，水丸，如梧子大，每服四、五十丸，白湯送下。</p>
<p><u>痰鬱</u></p>
<p>其狀動則喘，寸口脈沉而滑，二陳湯加海石、南星、香附、栝蔞仁、半夏，或王汝言化痰丸、潤下丸。</p>
<p>二陳湯（方見痰證條。）</p>
<p>王汝言化痰丸（方見痰證條。）</p>
<p>潤下丸（方見痰證條。）</p>
<p><u>火鬱</u></p>
<p>其狀瞀悶，小便赤澀，脈沉而數，骨髓中熱，肌痹熱，捫之烙手，逍遙散加山梔、香附、青黛、撫芎、貝母、蒼木，或火鬱湯。</p>
<p>逍遙散（方見火證條。）</p>
<p>火鬱湯（方見火證條。）</p>
<p><u>食鬱</u></p>
<p>其狀噯酸，胸滿腹脹，不能食，或嘔酸水，惡聞食氣，人迎脈平和，氣口脈緊盛，或沉緩而大，保和丸加枳實、麥芽、砂仁、香附之類。</p>
<p>保和丸（方見傷食條。）</p>
<p>達按：氣、血、痰三病，多有兼郁者。或郁久而生病，或病久而成郁。雖則氣用四君，血用四物，痰用二陳，必以開鬱藥佐之，是得治法之大要也。</p>

<h2>發熱證五</h2>
<p>【歌】外感內傷皆發熱，陽虛陰虛良有說。火鬱發熱自不同，煩熱骨蒸須審別。</p>
<p>【論】夫外感發熱，則人迎脈盛，有表證，翕翕發熱，嗃嗃然熱，明知其熱在外也，汗之而已。內傷飲食發熱者，氣口脈緊盛，胸滿噫氣，蒸蒸然熱，明知其熱在裡也，消導則自已。勞役內傷發熱者，脈虛而弱，四肢怠惰無力，不惡寒，自汗出，明知其無表裡證，虛熱也，補養則熱退。陽虛發熱者，不任風寒，自汗，脈大而無力。陰虛發熱者，脈數而無力，作於下午。陰分鬱熱者，手足心熱，肌膚不甚熱，熱不伸越也。煩熱者，即虛煩躁熱也。勞熱者，其熱者骨，骨蒸熱是也。若此看，表裡虛實之迥別，臨證當明辨也。</p>
<p><u>外感發熱</u></p>
<p>外感寒邪，無汗惡寒，麻黃湯。感風邪，有汗惡風，桂枝湯。時暴感風寒，參蘇飲。</p>
<p>麻黃湯</p>
<p>麻黃（上）　桂枝（中）　甘草（下）　杏仁（中）</p>
<p>上，用姜三片，蔥白頭連須三枚，水二盞，煎一盞服。</p>
<p>桂枝湯（方見惡寒條。）</p>
<p>參蘇飲（方見傷風條。）</p>
<p><u>內傷發熱</u></p>
<p>內傷飲食發熱者，柴胡二陳湯加枳實、山楂，神麯。勞倦內傷發熱者，補中益氣湯，挾外邪者，本方加羌活。房勞內傷發熱者，前方加知母、黃柏。飲酒內傷發熱者，葛花解酲湯。</p>
<p>柴胡二陳湯</p>
<p>即二陳湯加柴胡。（方見痰證條。）</p>
<p>補中益氣湯（方見內傷條。）</p>
<p>葛花解酲湯（方見內傷條。）</p>
<p><u>陰陽虛熱</u>（附鬱熱、勞熱）</p>
<p>陰虛發熱者，四物湯加知母、黃芩、柴胡。氣虛再加參、耆。陽虛發熱者，小建中湯。</p>
<p>鬱熱者，升陽散火湯。</p>
<p>勞熱者，作於陰分，多骨蒸內熱，逍遙散、地骨皮散。</p>
<p>四物湯（方見血證條。）</p>
<p>小建中湯（方見惡寒條。）</p>
<p>升陽散火湯（方見火證條。）</p>
<p>逍遙散（方見火證條。）</p>
<p>地骨皮散</p>
<p>治虛勞發熱咳嗽。</p>
<p>地骨皮（上）　柴胡（中）　知母（中）　人參（中）　茯苓（中）　甘草（中）　半夏（下，此一味性燥，恐難用，不若以貝母代之。）</p>
<p>上銼，一劑，水二盞，煎至一盞，加生薑自然汁五匙，稍熱服。</p>

<h2>惡寒證六</h2>
<p>【歌】惡寒由是六陽虛，振慄憎寒火有餘。外感脈浮頭項痛，肺虛灑淅更何疑。</p>
<p>【論】夫惡寒，有陽虛腠理疏泄，不任風寒，必自汗多也。有火盛甚，反兼水化制之，故振慄惡寒也。有外感風寒之邪，則有表證，脈浮，頭痛，發熱。有肺受火克，虛而失所司，則灑淅惡寒也。有表氣虛不能固腠理，或汗多故也。仲景云：發熱惡寒，發於陽也；無熱惡寒，發於陰也。此陰陽虛實之理，判然明矣。</p>
<p><u>表虛</u></p>
<p>表虛必自汗多，惡寒者，桂枝湯。汗多，表虛不能護衛，脈弱惡風寒，黃耆建中湯。</p>
<p>桂枝湯</p>
<p>桂枝（上）　芍藥（中）　甘草（下）</p>
<p>上，生薑三片，大棗二枚，水二盞，煎至一盞，稍溫服。</p>
<p>小建中湯</p>
<p>即桂枝湯加飴糖一合。</p>
<p>黃耆建中湯</p>
<p>即小建中湯加黃耆等分。</p>
<p><u>陽虛</u></p>
<p>陽虛不任風寒，體弱脈虛而惡寒者，四君子湯倍加黃耆、桂枝。虛甚者，再加熟附子二、三片，或黃耆建中湯加附子。</p>
<p>四君子湯（方見脾胃條。）</p>
<p><u>火盛</u></p>
<p>火盛甚者，反惡寒，非寒也，乃亢極反兼水化。制之，四物湯加黃耆、黃柏、黃連，火降寒自已。</p>
<p>四物湯（方見血證條。）</p>
<p><u>衛不和</u></p>
<p>氣為衛，主衛護皮毛，溫分肉，實腠理。衛不和，則腠理不固而惡寒者，調中益氣湯倍加黃耆、桂枝。</p>
<p>調中益氣湯（方見氣證條。）</p>
<p><u>外感</u></p>
<p>外感風寒，無汗，發熱惡寒，麻黃湯。有汗，惡風，桂枝湯。平時感寒邪，惡寒發熱者，香蘇散。</p>
<p>麻黃湯（方見發熱條。）</p>
<p>香蘇散</p>
<p>香附（上）　蘇葉（上）　陳皮（中）　甘草（下）</p>
<p>上銼，一劑，生薑三片，棗二枚，水二盞，煎八分，熱服。</p>
<p>加川芎、白芷，名芎芷香蘇散。</p>
<p><u>肺病</u></p>
<p>肺受火邪而失所司，不能固腠理，灑淅惡寒者，甘桔湯加酒黃芩、山梔、麥門冬、五味子、酸棗仁。</p>
<p>甘桔湯</p>
<p>甘草　桔梗（等分）</p>
<p>上，用水煎服。</p>

<h2>傷風證七</h2>
<p>【歌】頭疼聲重外傷風，咳嗽憎寒鼻不通。若是重衣兼厚被，肺因壅熱內生風。</p>
<p>【論】肺主皮毛，司腠理開闔。然氣衛於外，雖有風寒，不能為害。若元氣稍虛，不能衛護皮毛，則腠理疏泄，風邪因得而侵之，內舍於肺。故頭疼聲重，鼻塞流涕，憎寒壯熱，咳嗽咽乾之證現焉，此外因於風也。若平素內火熾盛，乘克肺金，或因重衣厚被，壅熱於上，熱極則生風，亦有聲重鼻塞，咳嗽咽乾，音啞之形證焉，此非外來之風，內因也。因外感者，以辛涼、辛溫之劑發散之。因內受者，火甚生風也，以涼、寒苦，兼升散之劑解之，不可執一治也。</p>
<p><u>外感</u></p>
<p>外感風邪，皮毛腠理先受，內舍於肺。風邪束於外，內熱不泄，上炎於肺。故鼻塞聲重，頭目不清而痛，咳嗽流涕，惡風，輕則參蘇飲，重則十神湯。寒月無汗用麻黃湯，有汗桂枝湯。</p>
<p>參蘇飲</p>
<p>治感冒風寒，胸脅滿悶，咳嗽頭疼，身重吐痰，或中脘停痰，憎寒壯熱，狀如傷寒，用此湯。</p>
<p>人參（上）　蘇葉（上）　枳殼（中）　桔梗（中）　陳皮（中）　前胡（中）　半夏（下）　甘草（下）　木香（中）　茯苓（中）</p>
<p>上，用姜三片，水煎服。</p>
<p>天寒感冒，惡寒無汗，鼻塞聲重，咳嗽者，加麻黃、杏仁、金沸草汗之。若天氣和暖，傷風咳嗽有痰者，去木香，加桑白皮、杏仁。內有痰熱，加片芩。若胸滿痰多者，加栝蔞仁、貝母，去半夏。若痰唾如膠者，加金沸草。若氣急，喘不止者，加貝母、蘇子、杏仁、五味子，去蘇葉。肺寒咳嗽，加乾薑、五味子。若熱咳嗽，加片芩、麥冬、荊芥，去半夏、木香。若心下痞滿而嗽，加枳實、黃連。若胸中煩熱，或停滯酒不散，或嘈雜噁心，亦加黃連、枳實，再加乾葛、陳皮、烏梅，去木香、蘇葉。煩躁不寧，加辰砂。表有熱，加柴胡。里有熱，加芩、連。頭痛、咳嗽加細辛。</p>
<p>十神湯</p>
<p>治時令不正，瘟疫妄行，感冒發熱，或欲出疹。此藥不問陰、陽，兩感風寒，並皆治之。</p>
<p>川芎（一錢）　甘草（炙，七分）　麻黃（一錢）　乾葛（一錢）　蘇葉（一錢）　升麻（一錢）　赤芍藥（八分）　白芷（一錢）　陳皮（一錢）　香附（一錢）</p>
<p>上銼，一劑，生薑三片，水煎服。</p>
<p>如發熱頭痛，加連須蔥白。中滿氣實，加枳殼、桔梗。天氣和暖，加黃芩，去麻黃。</p>
<p>麻黃湯（方見發熱條。）</p>
<p>桂枝湯（方見惡寒條。）</p>
<p><u>內受</u></p>
<p>上焦原有痰火熾盛，肺為火爍，又因衣被厚重，上焦熱壅，肺經受傷，雖無外邪，風熱內盛。亦有鼻塞聲重，音啞，頭目不清，鼻流清涕，咳嗽之證，防風通聖散、消風百解散主之。</p>
<p>防風通聖散（方見中風條。）</p>
<p>消風百解散</p>
<p>荊芥（上）　白芷（中）　陳皮（上，去白）　麻黃（中，去節）　蒼朮（中）　甘草（下）</p>
<p>上，用蔥白、生薑煎服。</p>
<p>如咳嗽，加烏梅。</p>
<p>川芎茶調散</p>
<p>治諸風上攻，頭目昏重，鼻塞聲壅及偏正頭疼。</p>
<p>薄荷（上）　川芎（次）　羌活（中）　甘草（中）　白芷（中）　防風（下）　荊芥（次）</p>
<p>上為細末，每服二錢，食後茶清調下。</p>
<p>頭痛，倍川芎、羌活，加細辛。咳嗽痰多，加前胡、金沸草。</p>

<h2>咳嗽證八</h2>
<p>【歌】咳嗽多因動濕痰，內因鬱火外風寒。陰虛干嗽成勞瘵，肺脹須知療最難。</p>
<p>【論】夫肺居至高之上，主持諸氣，屬金而畏火者也。清虛高潔，覆蓋五臟，干金之象，外主皮毛，司腠理開闔，衛護一身，如天之覆物，體之至輕清者也。或外因六淫之邪相侵，內因七情之氣相忤，則肺金受傷，而清純之氣擾亂妄動，為火為痰，故咳嗽之病從此作矣。故咳嗽有風、寒、暑、濕之邪傷肺者，必顯形證於外，此外因也。有火鬱於肺而嗽者，有聲而無痰是也。有濕痰嗽者，痰出嗽止是也。有陰虛而嗽者，其氣從下而上，多重於夜分是也。有肺脹而嗽者，動則喘急息重是也。有勞嗽者，乾咳聲啞，痰中有紅絲血點是也。有因嗽而成肺痿、肺癰者，則雲門、中府痛、吐咯膿血，臭穢不可近是也。因外感者，汗之、發之；火者，清之、降之；痰者，豁之、導之；郁者開之；虛者補之；實者瀉之；燥者潤之。務令肺氣平和，不使火邪乘克，而嗽自止矣。大抵肺位最高，針石不能及，藥餌不能到，惟桔梗能舟輯諸藥入肺。藥須臨臥時細細嚥下，則能入肺經也。</p>
<p>【脈】咳嗽所因，浮風緊寒，數熱細濕，房勞澀難。右關濡者，飲食傷脾。左關弦短，疲極肝衰。浮短肺傷，法當咳嗽。五臟之嗽，各視本部。浮緊虛寒，沉數實熱。洪滑多痰，弦澀少血。形盛脈細，不足以息。沉小伏匿，皆是死脈。惟有浮大，而嗽者生。外證內脈，參考秤停。</p>
<p><u>痰嗽</u></p>
<p>痰嗽者，嗽動有聲有痰，痰出嗽止是也。不可一味苦寒折之，宜千緡湯、墜痰丸、利膈化痰丸之類。積痰嗽者，非青黛、栝蔞不除。食積痰飲作嗽，半夏、南星、蘿蔔子、石硇、栝蔞之類。痰因火動，逆上作嗽者，先治火，黃柏、知母、山梔、芩、連之類，後用栝蔞、青黛、貝母、海石、天花粉之類治痰。若鬱於肺經作嗽，胸滿涎多，二陳加枳殼、桔梗、栝蔞、黃芩、桑皮、杏仁、前胡、山梔、南星、貝母。</p>
<p>千緡湯（方見喘證條。）</p>
<p>墜痰丸（方見痰證條。）</p>
<p>利膈化痰丸（方見痰證條。）</p>
<p>二陳湯（方見痰證條。）</p>
<p><u>火嗽</u></p>
<p>夏月嗽，是火炎上最重，芩、連、山梔治之。上半日嗽，多是胃中有火，貝母、石膏瀉胃火。午後嗽，多是陰虛火盛，四物湯加知母、黃柏、麥門冬、五味子，或六味地黃丸，尤為要藥。黃昏嗽，多是火浮於肺，五味子、五倍子，斂而降之，不宜涼劑。五更嗽，多是胃中火邪並食飲流入於肺，以知母、地骨皮降肺火。火鬱於肺，有聲無痰者，用苦梗開之，後以四物湯加山梔、黃芩、竹瀝、薑汁。火嗽痰多者，二陳加貝母、栝蔞、青黛、山梔、黃芩、桑皮，去半夏。</p>
<p>四物湯（方見血證條。）</p>
<p>六味地黃丸（方見虛損條。）</p>
<p>瀉白散</p>
<p>治火鬱於肺而嗽者。（方見火證條。）</p>
<p>貝母散</p>
<p>治火嗽、痰嗽多日不愈者。</p>
<p>貝母（去心，一錢）　桑白皮（一錢）　五味子（十粒）　甘草（五分）　知母（二分）　款冬花（一錢五分）　杏仁（一錢，去皮尖。）</p>
<p>上銼，一劑，姜三片，水二盞，煎八分，溫服。</p>
<p><u>外因</u></p>
<p>冬月嗽，是風寒外來，參蘇飲加桑皮、杏仁，取汗後，用半夏等藥逐痰，必不再發。寒邪傷肺而嗽者，二陳湯加麻黃、杏仁、桔梗，或金沸草散。久嗽，風入肺，煙筒吸之。傷風熱嗽者，消風百解散。寒熱往來而嗽者，小柴胡湯。</p>
<p>參蘇飲（方見傷風。）</p>
<p>金沸草散</p>
<p>治肺經受風，頭目昏疼，咳嗽聲重，痰吐稠黏。</p>
<p>旋覆花（上）　荊芥（中）　前胡（中）　白芍藥（中）　甘草（下）　麻黃（下）　半夏（下）</p>
<p>上，姜水煎服。</p>
<p>胸中滿悶，加枳殼、桔梗。有熱，加黃芩、柴胡。頭痛，加川芎。</p>
<p>消風百解散（方見傷風條。）</p>
<p>小柴胡湯（方見瘧疾條。）</p>
<p><u>肺脹</u></p>
<p>肺脹嗽者，或左或右，不得眠，動則喘急息重，此痰挾瘀血。宜養血以流動乎氣，降火疏肝以清其痰，四物湯加桃仁、紅花、訶子、青皮、竹瀝、薑汁。肺脹不得臥者難治。</p>
<p>四物湯（方見血證條。）</p>
<p><u>肺痿</u>（附肺虛、肺燥、勞嗽）</p>
<p>咳嗽有濁唾涎沫，或咳嗽，唾中有紅絲膿血，或胸膺間有竅，口中所咳膿血與竅相應而出，名曰肺痿，其寸脈數而虛澀者是也。治法在乎養血養肺，養氣清金，以人參、黃耆、當歸補氣血之劑，佐以退熱、排膿等藥。</p>
<p>肺虛者，人參款菀膏。發熱自汗，肺氣喘急，寧肺湯。</p>
<p>肺燥者，桔梗、大力子、知母、雞子清潤之。</p>
<p>勞嗽者，詳本條內。</p>
<p>紫菀散（增）</p>
<p>治咳嗽，唾中有膿血，虛勞證，肺痿變癰。</p>
<p>人參（一錢）　紫菀（五分）　知母（一錢五分）　貝母（一錢五分）　桔梗（一錢）　甘草（五分）　五味子（十粒）　茯苓（一錢）　阿膠（蛤粉炒成珠，五分）</p>
<p>上銼，一劑，水二盞，姜一片，煎八分，溫服。</p>
<p>劫勞散（增）</p>
<p>治心腎俱虛，勞嗽二、三聲，無痰，遇夜發熱，熱過即冷，時有盜汗，四肢倦怠，體劣黃瘦，飲食減少，夜臥恍惚，神氣不寧，睡多異夢。此藥能治微嗽，唾中有紅絲，名曰肺痿，若不治，便成羸劣之疾。</p>
<p>白芍藥（錢半）　黃耆（一錢）　甘草（一錢）　人參（一錢）　白茯苓（一錢）　熟地黃（一錢）　當歸（一錢半）　五味子（一錢）　阿膠（一錢）　半夏（湯泡，三分）</p>
<p>上銼，一劑，姜三片，棗二枚。水二盞，煎一盞，溫服。</p>
<p>人參款菀膏（增）</p>
<p>治勞虛冷嗽。</p>
<p>款冬花（一兩）　人參（一兩）　北五味（一兩）　紫菀（洗，去梗，一兩）　桑白皮（一兩）</p>
<p>上為末，煉蜜丸，如芡實大，每服細嚼，薑湯送下。</p>
<p>寧肺湯</p>
<p>治榮衛俱虛，發熱自汗，喘急咳唾等證。</p>
<p>人參（一錢）　當歸（一錢）　白朮（八分）　熟地黃（一錢五分）　川芎（三分）　白芍藥（一錢）　甘草（炙，八分）　五味子（十粒）　麥門冬（一錢）　桑白皮（一錢）　白茯苓（八分）　阿膠（蛤粉炒，一錢）</p>
<p>上銼，一劑，姜三片，水二盞，煎八分，溫服。</p>
<p><u>肺癰</u></p>
<p>肺癰者，口中辟辟燥，咳即胸中隱隱痛，名曰肺癰，咳傷肺葉而成也。用太乙膏成丸，食後服，或桔梗湯主之。肺癰已破，入風者不治。《脈訣舉要》曰：寸數而實，肺癰已成。寸數虛澀，肺痿之形。肺癰色白，脈宜短澀，死者浮大，不白而赤。</p>
<p>桔梗湯</p>
<p>治肺癰咳嗽膿血，咽喉多渴，大、小便赤澀。</p>
<p>桔梗（五分）　貝母（去心，五分）　當歸（酒浸，五分）　栝蔞仁（五分）　枳殼（炒，五分）　薏苡仁（五分）　桑白皮（蜜炙，五分）　防己（五分）　黃耆（四分）　甘草節（二分）　杏仁（去皮尖，炒，二分）　百合（蒸，二分）</p>
<p>大便閉加大黃，小便赤加木通。</p>
<p>上銼，一劑，生薑三片，水二盞煎八分，溫服。</p>
<p>一方</p>
<p>治肺癰吐膿。</p>
<p>桔梗（炒，一兩）　甘草（炙，半兩）</p>
<p>上每服一兩，水一鍾半，煎八分，空心服，吐盡膿為效，後用黃耆散。</p>
<p>黃耆散</p>
<p>用黃耆蜜炙為末，每服一大匙，食後黃耆湯下。</p>

<h2>喘證九</h2>
<p>【歌】氣喘無痰呼吸粗，抬肩擷肚胃家虛。火炎上喘時輕重，痰喘喉中聲韻呼。短氣自然無接續，補虛瀉實勿模糊。</p>
<p>【論】夫肺為五臟華蓋，主持諸氣，所以通榮衛，統脈絡，合陰陽，升降出入，營運不息，循環無端，無過不及，何喘之有？其或肺氣有所受傷，呼吸之息不得宣通，則喘病生焉。氣喘者，呼吸急促而無痰聲；痰喘者，動作便有痰聲；火喘者，乍進乍退，得食則減，食已則發，此有餘之喘也。胃虛喘者，抬肩擷肚，喘而不休，此不足之喘也。若肺氣太虛，氣不能布息，呼吸不相接續，出多入少，名曰短氣，此虛之極也。若氣欲絕者，則汗出如油，喘而不休，此六陽氣脫也，不治。</p>
<p>【脈】脈滑而手足溫者生，脈沉澀而四肢寒者死，數者亦死，為其形損故也。</p>
<p><u>痰喘</u></p>
<p>風痰上逆而喘者，千緡湯或導痰湯。痰喘者，先降氣，氣降則痰自清，四磨湯、定肺湯。</p>
<p>千緡湯</p>
<p>半夏（七個，泡，每個切四片）　皂莢（一寸，炙，去皮弦）　甘草（炙，一寸）</p>
<p>一方合導痰湯服；一方加雄黃。</p>
<p>上，作一劑，水二盞，生薑一片，煎至八分，溫服。</p>
<p>導痰湯（方見痰證條。）</p>
<p>定肺湯</p>
<p>治上氣喘急。</p>
<p>紫菀　五味子　橘紅　甘草（炙）　蘇子（炒）　杏仁（去皮尖，炒）　桑白皮（炒）　半夏（制）　枳殼（炒）　紫蘇葉（各等分）</p>
<p>上，用生薑五片，水二盞，煎一盞服。</p>
<p>喘甚加葶藶，痰多加栝蔞仁。</p>
<p>四磨湯</p>
<p>治七情鬱結，上氣喘急。</p>
<p>人參　檳榔　沉香　烏藥（各一錢，濃磨汁）</p>
<p>上，取水七分，煎一、二沸，溫服。</p>
<p><u>氣喘</u></p>
<p>氣上逆而喘，蘇子降氣湯。氣實，因服補藥而喘者，三拗湯。上氣而喘者，神秘湯。</p>
<p>蘇子降氣湯</p>
<p>治虛喘上攻，氣不升降，上盛下虛。</p>
<p>蘇子（一錢）　半夏曲（一錢）　陳皮（去白，七分）　厚朴（薑汁拌炒，五分）　前胡（五分）　當歸（五分）　肉桂（三分）　甘草（三分）</p>
<p>上銼，一劑，姜三片，水二鍾，煎八分，空心服。</p>
<p>三拗湯</p>
<p>治感冒風寒，鼻塞聲重，語言懶出，咳嗽喘急，外感客邪有餘之證。</p>
<p>生甘草　麻黃（不去節）　杏仁（留皮尖，各等分）</p>
<p>上，用生薑五片，水二盞，煎一盞，溫服，得汗出為度。</p>
<p>神秘湯</p>
<p>治上氣喘急不得臥者。</p>
<p>橘紅　桔梗　紫蘇　五味子　人參（各等分）</p>
<p>上，每服四錢，水二盞，煎八分，食前服。</p>
<p><u>火炎上喘</u></p>
<p>火炎上喘者，枳桔二陳湯　加芩、連、山梔。陰虛火盛，自臍下上衝而喘，四物湯加知母、黃柏、麥門冬、五味子，或六味丸料服之。</p>
<p>枳桔二陳湯</p>
<p>即二陳湯加枳殼、桔梗。（方見痰證條。）</p>
<p>四物湯（方見血證條。）</p>
<p>六味丸（方見虛損。）</p>
<p><u>胃虛喘</u></p>
<p>胃虛而喘，五味子湯加白朮。久病喘者，氣虛也，氣不接續，生脈散加阿膠、白朮、陳皮。</p>
<p>五味子湯</p>
<p>五味子（九粒）　人參（一錢）　麥門冬（八分）　杏仁（八分）　陳皮（一錢）　生薑（三片）　大棗（二枚）</p>
<p>上銼，一劑，水二盞，煎八分，溫服。</p>
<p>生脈散</p>
<p>人參（一錢）　麥門冬（一錢）　五味子（十粒）</p>
<p>上，用水一盞半，煎七分服。</p>
<p><u>附</u>　哮喘</p>
<p>哮喘者，內有痰熱，而寒包之，必須薄滋味，用二陳湯加蒼朮、黃芩，或麻黃湯加紫蘇、半夏、枳殼、桔梗、黃芩。天寒時，再加桂枝，以溫散之。</p>
<p>二陳湯（方見痰證條。）</p>
<p>麻黃湯（方見發熱條。）</p>

<h1>卷四</h1>

<h2>內傷一</h2>
<p>【歌】飲食勞形是內傷，或因飢飽過行房。其形即與傷寒似，誤汗令人病臥床。</p>
<p>【論】夫飲食勞役之證，當補而不當瀉。外感風寒客邪，當瀉而不當補，二者若霄壤之不侔。內傷之證，亦有頭痛發熱之候，粗工多作外感治之，大發其汗，其誤甚矣！禍不旋踵。東垣云：人迎脈大於氣口為外傷，氣口脈大於人迎為內傷。外傷則寒熱齊作而無間；內傷則寒熱間作而不齊。外傷惡寒，雖近烈火不除；內傷惡寒，得就溫暖則解。外傷惡風，乃不禁一切風；內傷惡風，惟惡些少賊風。外傷證顯在鼻，故鼻氣不利而壅盛有力；內傷證顯在口，故口不知味而腹中不和。外傷則邪氣有餘，故發言壯厲且先輕而後重；內傷則元氣不足，故出言懶怯且先重而後輕。外傷手背熱，手心不熱；內傷手心熱，手背不熱。內傷頭痛，時作時止；外傷頭痛，常常有之，直須傳裡方罷。內傷則怠惰嗜臥，四肢不收；外傷則得病之日，即著床枕，非扶不起，筋攣骨痛。外傷不能食，然口則知味而不惡食；內傷則惡食而口不知味。外傷三日以後，谷消水去，邪氣傳裡必渴；內傷則邪氣在血脈中有餘，故不渴。若飢餓內傷，房勞太過，比之內傷飲食尤為不足中之不足，當大補回陽，猶恐或遲，若誤作外感治，重發其汗，寧不死歟？</p>
<p>【脈】內傷勞役，豁大不禁。若損胃氣，隱而難尋。內傷冷食，滑疾而沉。內傷熱食，數大澀侵。</p>
<p><u>過食傷</u></p>
<p>飲食過傷，保和丸、曲糵枳朮丸。傷熱物，三黃枳實湯。傷冷物，木香見睍丸。</p>
<p>保和丸（方見傷食。）</p>
<p>曲糵枳朮丸（方見脾胃。）</p>
<p>三黃枳實湯（方見傷食。）</p>
<p>木香見睍丸（方見傷食。）</p>
<p><u>飢餓傷</u></p>
<p>年飢缺食，或多事餓久，致傷脾胃，元氣弱，四君子湯，或黃耆建中湯，或補中益氣湯加山藥，去柴胡。</p>
<p>四君子湯</p>
<p>治脾胃虛弱，飲食少思，或大便不實，體瘦面黃，或胸膈虛痞，痰嗽吞酸，或脾胃虛弱，善患瘧、痢等證。</p>
<p>人參（去蘆）　白朮（去蘆、油）　茯苓（去皮，各二錢）　甘草（炙，一錢）</p>
<p>上銼，一劑，生薑三片，大棗一枚，水煎溫服。</p>
<p>加陳皮名異功散，再加半夏名六君子湯。</p>
<p>黃耆建中湯</p>
<p>治汗多亡陽，尺脈虛弱者用之。</p>
<p>黃耆（上）　芍藥（中）　桂枝（中）　甘草（下）</p>
<p>上，水、姜煎，臨服加膠飴。</p>
<p>元氣虛甚加人參。</p>
<p><u>勞役內傷</u></p>
<p>負重作勞，致傷元氣，補中益氣湯、調中益氣湯，或黃耆建中湯、六君子湯。勞者溫之，非溫熱藥也，宜溫養之謂也。夏月勞碌內傷後冒暑汗泄，虛弱脈微者，清暑益氣湯。</p>
<p>補中益氣湯</p>
<p>治形神勞役並飲食失節，勞倦虛損，身熱而煩，脈洪大而虛，頭痛，或惡寒而渴，自汗無力，氣高而喘。</p>
<p>黃耆（蜜炙，一錢五分）　人參（一錢）　甘草（炙，五分）　歸身（酒洗，一錢）　陳皮（不去白，五分）　白朮（五分）　柴胡（三分）　升麻（三分）</p>
<p>上銼，一劑，生薑三片，大棗二枚，水煎溫服。</p>
<p>按：經曰：五味入口，甘先入脾。是方參、耆、歸、朮、甘草皆甘物也，故可以入脾而補中氣。中氣者，脾胃之氣也。升麻引胃氣上騰而復其本位。柴胡引少陽之氣上行而助春升之令也。用陳皮者，一能疏通脾胃，一能行甘溫之滯也。</p>
<p>如汗多，去升、柴加酸棗仁，夜間不寐亦如之。頭疼加蔓荊子、川芎。如善嚏者，乃腠理不密，外邪所搏，加白芷、川芎。如腦痛或巔頂痛加藁本、細辛。如口乾或渴加葛根。有痰加貝母、前胡。泄瀉加白芍、澤瀉、茯苓。心胸覺痞悶，去黃耆、升麻、柴胡，加枳實、姜炒黃連。如嗽加桑白皮、五味子。如用心太過，神思不寧，或怔忡驚悸，加茯神、遠志、酸棗仁、石菖蒲、柏子仁。如飲食少，或傷飲食，加神麯、麥芽、山楂、枳實。如胃中濕痰加半夏。如大病後元氣未復而胸滿氣短者，加橘皮、枳實、白芍。如有熱加芩、連。</p>
<p>調中益氣湯</p>
<p>治證同前。</p>
<p>即補中益氣湯去歸身、白朮，加蒼朮、黃柏、木香。</p>
<p>六君子湯</p>
<p>人參　白朮　茯苓　甘草</p>
<p>即四君子加陳皮、半夏，薑、棗煎服。</p>
<p>清暑益氣湯</p>
<p>治長夏濕熱蒸人，人感之，四肢困倦，精神減少，懶於動作，胸滿氣促，肢節疼痛，或氣高而喘，身熱而煩，心下膨悶，小便黃而數，大便溏而頻，或利或渴，不思飲食，自汗體虛。</p>
<p>黃耆（蜜炒）　蒼朮（米泔制）　升麻（各一錢）　人參　白朮（土炒）　陳皮（炒）　神麯（炒）　澤瀉　黃柏（酒炒）　當歸　青皮（去穰）　麥門冬（去心）　乾葛　甘草（各三分）　五味子（九粒）</p>
<p>上銼，一劑，水煎溫服。</p>
<p><u>房勞內傷</u></p>
<p>強力入房，致傷元氣，自汗乏力，人參養榮湯、十全大補湯。因而陽脫者，三建湯，急灸關元、氣海百壯，可復元。</p>
<p>人參養榮湯</p>
<p>治積勞虛損氣血虧，肌肉消，四肢怠惰。</p>
<p>人參　黃耆（蜜炙）　陳皮　白芍藥（酒炒）　當歸（酒洗）　甘草（炙）　白茯　五味子　遠志　白朮　桂心　熟地黃</p>
<p>上，薑、棗煎服。</p>
<p>十全大補湯</p>
<p>即八珍湯加黃耆、肉桂。</p>
<p>三建湯（方見中寒。）</p>
<p><u>飲酒內傷</u></p>
<p>酒乃無形之物，大熱有毒，多飲則傷胃嘔吐，葛花解酲湯。縱飲熱酒，煩躁中酒毒，黃連解毒湯主之。</p>
<p>葛花解酲湯</p>
<p>治飲酒太過，嘔吐痰逆，心神煩亂，胸膈痞塞，手足戰搖，飲食減少，小便不利。</p>
<p>葛花　砂仁　木香　白豆蔻　人參　茯苓　陳皮（各五分）　神麯（炒）　白朮（炒）　青皮　澤瀉　乾生薑（各三分）</p>
<p>按：葛花性寒，能解中酒之毒。澤、茯味淡，能利中酒之濕。砂仁、豆蔻，木香、青、陳之辛，能行酒食之滯。生薑開胃止嘔。神麯消磨炙膩。而人參、白朮之甘，所以益被傷之元氣焉。</p>
<p>黃連解毒湯（方見火證。）</p>

<h2>瘧疾二</h2>
<p>【歌】瘧疾由來匪一端，六經五臟有形參。連朝間日知深淺，陽分邪輕陰分難。風暑感人從外至，內因食積與停痰。汗多汗少求虛實，弦數弦遲定熱寒。實可祛邪行截法，虛宜養正自痊安。先寒後熱名寒瘧，但熱無寒號曰癉。溫瘧從來先作熱，若還暑瘧汗漫漫。山嵐障瘧宜祛逐，痎瘧休吞鬼哭丹。</p>
<p>【論】《內經》云：夏暑汗不出者，秋成風瘧。又云：夏傷於暑，秋必痎瘧。蓋邪氣客於風府，陰陽上下交爭，虛實更作，邪並於巨陽，則陰實陽虛，故寒作，邪並於陽明，陽實陰虛，故熱作，此陰陽相移也。邪氣舍於皮膚，與衛氣居。衛氣者，日行於陽，夜行於陰，此氣得陽而外出，得陰而內搏，是以日作，此受之淺也。其氣之舍深，內搏於陰，陽氣獨發，陰邪內著，陰與陽爭，不得出，故間日作，此受之深也。邪與衛氣客於六腑，而有時相失，不能相爭，故休數日乃作，此受之最深也。然瘧之狀不一：足太陽瘧，令人腰痛頭重，寒從背起，先寒後熱，熇熇然熱，熱止，汗出難已。足少陽瘧，令人身體解㑊，寒不甚，熱不甚，惡見人，見人則惕惕然，熱多，汗出甚。足陽明瘧，令人先灑淅寒甚，久乃熱，熱去汗出，喜見日、月光、火氣乃快然。足太陰瘧，令人不樂，好太息，不嗜食，多寒熱，汗出則善嘔，嘔已乃衰。足少陰瘧，令人嘔吐甚，多寒熱，欲閉戶牖而處，其病難已。足厥陰瘧，令人腰痛，少腹滿，小便不利如癃，非癃也，數便，意恐懼，氣不足，腹中悒悒，此六經之瘧也。肺瘧者，令人心寒，寒甚熱，熱間善驚，如有所見。心瘧者，令人心煩甚，欲得清水，反寒多，不甚熱。肝瘧者，令人色蒼蒼然，好太息，其狀若死。脾瘧者，令人寒，腹中痛，熱則腸中鳴，鳴已汗出。腎瘧者，令人洒洒然，腰脊痛，宛轉大便難，目眩眩然，此五臟之瘧也。</p>
<p>東垣云：寒瘧屬太陰，熱瘧屬陽明，風瘧屬少陽，溫瘧屬厥陰。又云：作於子、午、卯、酉日者屬少陰，作於寅、申、巳、亥日者屬厥陰，作於辰、戌、醜、未日者屬太陰，蓋三日一作故耳。丹溪又有食、痰、風、暑、老瘧、瘧母等名，蓋不越五臟、六經之所主也。但所感不同者，然因其所挾而立名也，今並及之，以備參考。</p>
<p>善治者，審其受病之淺深，寒熱之多少，發作之早晏，時月之炎涼，元氣之虛實。淺者發於處暑前，謂之近而暴者，易治。發於霜降後，謂之遠而痎者，難治。故痎瘧不可截，截之轉虛，但養正氣，氣充自已，斟酌調之。</p>
<p>謹按：瘧之為狀，焮熱如爐，振寒如冰，頭痛如破，咬牙嚼齒，有暴虐之勢，從病、從虐，故名「瘧」。諸病惟瘧近乎邪，故魘法治之亦偶中，然求其原，必內有痰食，外感風寒，故凡初發時，便以消食、化氣、開痰、散風等藥大劑服之，後雖發亦輕，不過二發即止矣。</p>
<p>【脈】瘧脈多弦，弦而數者多熱，宜汗之。弦而遲者多寒，宜溫之。弦而緊實者宜下之，弦而虛細者宜補之，弦而實大者宜吐之。弦短者多食，弦滑者多痰。瘧脈遲緩者病自愈，久瘧不愈者脈必虛，宜養正祛邪。</p>
<p><u>外因</u></p>
<p>若避暑於風涼處，閉其汗孔，熱不泄，作風瘧、暑瘧，皆當發汗。風瘧，小柴胡湯加葛根、升麻、蒼朮、川芎、白芷、青皮，草果之類。暑瘧無汗，小柴胡湯加葛根、香薷，渴加天花粉。暑瘧自汗煩渴，柴胡白虎湯。但熱不寒者，柴葛解肌湯。熱多寒少，清脾飲。寒多熱少，人參養胃湯。</p>
<p>小柴胡湯</p>
<p>治少陽經瘧，能和解表裡。</p>
<p>柴胡　黃芩　人參　甘草　半夏　生薑</p>
<p>如初瘧，去參、甘，加青皮、草果。</p>
<p>按：上方治瘧發時耳聾脅痛，寒熱往來，口苦善嘔，脈弦者主之。蓋柴胡、黃芩能解少陽之邪。半夏、生薑為嘔家聖藥。用人參、甘草者，補其中虛，使邪無容地而出矣。</p>
<p>柴胡白虎湯</p>
<p>即小柴胡加石膏、知母。（少陽、陽明二經藥也。）</p>
<p>柴葛解肌湯</p>
<p>治三陽經瘧，頭額、目痛，脈浮洪弦數。</p>
<p>乾葛　柴胡　羌活　黃芩　白芷　甘草　桔梗　芍藥（無汗去之，汗多倍用。）</p>
<p>上，水煎，加生薑三片，蔥白搗汁三匙，熱服。</p>
<p>清脾飲</p>
<p>治瘧疾熱多寒少，脈弦數，口苦咽乾，溺赤。</p>
<p>柴胡（一錢二分）　半夏　黃芩　白朮（腹脹滿者去之）　陳皮（各一錢）　茯苓　厚朴（各八分）　青皮（七分）　草果（六分）　甘草（四分）　生薑（三片）　大棗（一枚）</p>
<p>按：右方曰「清脾」者，非清涼之謂，乃攻去其邪，而脾部為之一清也。故用青皮、厚朴消去脾部之痰。半夏、生薑燥去脾家之濕，柴、芩清熱。朮、甘補虛。而草果又能清膏粱之疾也。</p>
<p><u>內因</u></p>
<p>惡飲食者，從飲食上得之，必胸滿噫氣，二陳湯加山楂、枳實、神麯、厚朴、柴胡、青皮。大抵無痰不成瘧，若內傷挾外邪同發，內必生痰。痰滯於中，寒熱不已，脈滑者，二陳加柴胡、黃芩、草果、常山以吐之，吐中就有發散之意。但常山性暴悍，非痰盛氣實者，不可用也。</p>
<p>二陳湯（方見痰證。）</p>
<p><u>虛瘧</u></p>
<p>虛人患瘧，飲食少進，四肢無力，汗多，怠惰嗜臥，六君子湯、人參養胃湯。汗多，煩躁而渴，白虎湯加人參。汗多，不煩渴，柴胡桂枝湯。元氣漸虛，不思食而多汗者，四獸飲截之。虛瘧久不止，宜養正，不可截，多服補中益氣湯自止。</p>
<p>六君子湯</p>
<p>即四君子加陳皮、半夏。</p>
<p>人參養胃湯</p>
<p>本方加香附、砂仁，名香砂養胃湯。</p>
<p>即平胃合二陳加人參、藿香、草果、烏梅、生薑，煎。</p>
<p>按：人之飢、飽，皆足以傷胃。胃傷，則榮衛虛而穀氣乖，乖則爭，爭則邪正分，寒熱作，而瘧成矣。方中有參、茯、甘草之甘，可以補胃之不足。陳、蒼、厚朴之辛，可以平胃之有餘。半夏醒脾。藿香開胃。烏梅之酸，可使收陰。草果之溫，可使消滯焉。</p>
<p>補中益氣湯（方見內傷。）</p>
<p>白虎湯（方見火證。）</p>
<p>四獸飲</p>
<p>治虛瘧久不愈。</p>
<p>即六君子湯加草果、烏梅、生薑、大棗等分，煎服。</p>
<p><u>實瘧</u></p>
<p>暴瘧寒熱往來，脈弦數，必熱多也，清脾飲。脈弦遲，必寒多，七寶飲。發五、六次不止，不二飲截之。無汗要有汗，發散為主，小柴胡去人參，加葛根、蒼朮、青皮、蘇葉。大便不通，大柴胡湯下之。</p>
<p>七寶飲</p>
<p>治一切瘧疾及山嵐瘴氣寒熱如瘧。</p>
<p>常山　草果　檳榔　厚朴（姜炒）　青皮　陳皮　甘草（各等分）</p>
<p>每服五錢，水、酒同煎，露一宿，稍溫，空心向東服。</p>
<p>不二飲</p>
<p>截陰瘧、老瘧神效。</p>
<p>柴胡　黃芩　常山　檳榔　知母　芍藥　青皮　甘草</p>
<p>上，用短水白酒二鍾，煎八分，發前五個時服。忌熱茶、湯、飯一日，只可食溫、涼者。</p>
<p>按：上二方，惟脈來浮大弦滑者可用，蓋浮為表，大為陽，弦為飲，滑為實故也。若脈來沉細澀微者，與之則逆矣，慎之！慎之！</p>
<p>大柴胡湯</p>
<p>即小柴胡去人參、甘草，加大黃、枳實。</p>
<p><u>瘴瘧</u></p>
<p>瘴瘧者，感山嵐瘴氣作瘧，實者藿香正氣散，虛者人參養胃湯。</p>
<p>藿香正氣散（方見霍亂。）</p>
<p><u>痎瘧</u></p>
<p>痎瘧者，三日一發，或連二日發，間一日者。或作於霜降後，或下午陰分，俱不可截，柴胡養陰湯、黃耆鱉甲湯、補中益氣湯、四獸飲皆可服之。</p>
<p>柴胡養陰湯（秘方）</p>
<p>治陰分虛，邪氣盛，無汗而瘧者。</p>
<p>柴胡（四錢）　當歸（二錢）　陳皮（二錢）　知母（一錢）</p>
<p>黃耆鱉甲湯（秘方）</p>
<p>治陰陽俱虛，正不勝邪，多汗而瘧者。</p>
<p>黃耆（二錢，蜜炙）　陳皮（一錢，炒）　鱉甲（一錢，炙）　何首烏（三錢，蒸熟，忌鐵）</p>
<p><u>瘧母</u></p>
<p>痎瘧久不止，必生瘧母。在脅下，大如杯，令人面色痿黃，寒熱不已，用川芎、芍藥、柴胡各一錢，人參五分，水煎，送下鱉甲丸二錢，外以阿魏膏貼之，神效。</p>
<p>鱉甲丸（秘方）</p>
<p>治久瘧不愈，脅下有塊，俗名瘧母。</p>
<p>鱉甲（酒炙，半斤）　蓬朮（醋煮，三兩）　青皮（醋煮三兩）　穿山甲（土炒，二兩）</p>
<p>上為末，用醋煮當歸為膏，拌前藥丸如黍米大，每服二錢，煎藥送下。</p>

<h2>痢疾三</h2>
<p>【歌】濕蒸熱瘀而成痢，後重裡急由氣滯。下迫窘痛火為殃，未虛芍藥並承氣。下後雖寬痢不清，香連化滯應須繼。若還久病補兼升，虛坐努責和血是。表裡有熱內疏之，小水不通可分利。身寒嘔逆脈細微，水液澄徹制溫劑。豆汁魚腦半死生，塵腐純血皆難治。噤口多因胃不升，若然不禁須兜住。</p>
<p>【論】痢者，古名滯下，以其積滯不行故也。蓋人日受飲食之積留滯於內，濕蒸熱瘀，伏而不作，偶或調攝失宜，復感酷熱之毒，至秋，陽氣始收，火氣下降，蒸發蓄積，而滯下之病作矣。故濕熱之積干於血分則赤，干於氣分則白，赤白兼下者，氣血俱病也。豆汁色者，濕勝也。如五色之相染，五臟俱病也。純紅者，熱毒入深也。魚腦色者，脾虛不運，陳積脫滑下凝也。如鼻凍膠者，臟腑虛冷脫滑也。如白膿者，虛坐努責而出，氣受熱邪瘀結也。如屋漏水，棗腐色者，元氣憊弱之盛也。後重裡急，至圊不能便，下迫窘痛，大腸經滯不通，濕熱內盛也。初病元氣未虛，裡急甚者下之。下後余積未清，不可驟補，宜化滯清熱盪滌之，直候積盡，方可調補氣血。今人不問新久便兜澀，為患匪輕。善治者，審其冷、熱、虛、實、氣、血之證，而行汗、吐、下、清、溫、補、兜、澀之法可也。</p>
<p>達按：痢之作也，非一朝一夕之故，其所由來者漸矣。蓋平素飲食不節，將息失宜，油膩生冷恣供口腹，醉之以酒，勞之以色，遊行冒暑，奔馳忍飢，塵事關心，冗言生惱，七情六慾日夜交攻，以致氣血俱傷，飲食停積，濕熱熏蒸，化為穢濁。足太陰脾經之病傳於手陽明大腸經，大腸為肺之腑，肺主清化，脾土受病則不能生金，而肺失清化之令，臟不受病而病其腑，故大腸受之。大腸於五行為金，於時令為秋，故痢多發於秋也。痢之初作時，須先服大劑消血化積之藥，浮動其根，次服下劑，盪滌腸垢，旋為調補，以收全功。然又必分在氣在血：白者傷於氣；赤者傷於血；赤白混雜者，氣血俱傷。若無赤白，惟見黃色稠濁者，以食積治。後重者，以火治。雜下散血者，以傷治。凡初痢皆屬於熱，宜涼解。久痢不愈，則變為寒，宜溫補。肛腸下者，宜補氣兼升。經年累月，時愈時發者，名休息痢，宜調胃氣，服大補之劑，此治痢之大要也。凡痢：身不熱者輕；身熱者重；能食者輕；不能食者重；絕不食者死；發嘔者死；直腸自下者死；久痢忽大下結糞者死；小兒出痘後，即發痢者死；婦人新產，即發痢者死。</p>
<p>【脈】澀則無血，厥寒為甚，尺微無陰，下痢逆冷。又曰：無積不痢，脈宜滑大，浮弦急死，沉細無害。</p>
<p><u>熱盛內實</u></p>
<p>初病後重裡急，下迫窘痛，芍藥湯。下後痢止，熱甚而渴，便赤者，黃芩湯。腹痛不通快，裡急，香連化滯湯、三黃丸。</p>
<p>芍藥湯</p>
<p>治痢初起，腹痛，裡急後重，數至圊，不能便。</p>
<p>芍藥　當歸（各錢五分）　黃連　黃芩（各錢二分）　肉桂（四分）　檳榔（一錢）　木香（六分）　甘草（四分）　大黃（量人虛實，臨時斟酌）</p>
<p>加厚朴（一錢）　枳殼（一錢）　青皮（五分）</p>
<p>上，水煎，溫服。</p>
<p>如後重，小便澀，加炒滑石一錢五分。如腹痛甚，加砂仁一錢，再加當歸、木香各五分。食積加山楂、枳實各一錢。紅痢加川芎、桃仁泥各一錢。白痢加茯苓、陳皮、砂仁各八分。紅白相雜加川芎、桃仁以理血；滑石、陳皮、蒼朮以理氣。如嘔吐，食不下，加軟石膏、炒山梔各一錢，陳皮八分，入薑汁緩緩呷之，以瀉胃口之熱。如色赤、黑相雜，此濕勝也，小便必赤澀短少，加木通、澤瀉、茯苓各一錢，炒山梔仁五分以分利之。如血痢，加川芎、桃仁、生地、炒槐花各一錢，去大黃、檳榔、肉桂。有一樣寒痢，去大黃、黃芩，加乾薑、縮砂、厚朴各五分以溫之。孕婦不用大黃，加山梔二錢，倍加芩、連、枳殼。</p>
<p>黃芩湯</p>
<p>治協熱下利（一名黃芩芍藥湯。）</p>
<p>黃芩（炒，二錢）　芍藥（炒，一錢半）　甘草（一錢）</p>
<p>水煎，溫服。</p>
<p>香連化滯湯</p>
<p>治積滯不行，裡急後重，頻上圊而去少。</p>
<p>即芍藥湯去大黃、桂，加青皮、枳實、滑石、陳皮。</p>
<p><u>挾風邪</u></p>
<p>外挾風邪，宜汗之，蒼朮防風湯。惡寒發熱，身首痛，神術湯。風邪乘虛入於腸胃，下清血，胃風湯。（方見泄瀉。）</p>
<p>蒼朮防風湯</p>
<p>蒼朮（三錢，泔制）　防風（一錢五分）</p>
<p>加黃連　木香（各五分）　厚朴　陳皮　枳殼（各一錢）　甘草（四分）</p>
<p>上，生薑七片，煎服。</p>
<p>如頭痛身疼，發熱，加川芎、羌活、柴胡、黃芩各一錢。腹痛加當歸、炒芍藥、砂仁各一錢。裡急後重加檳榔一錢。</p>
<p>神朮散</p>
<p>治四時瘟疫，頭疼項強，發熱憎寒，身體疼痛。傷寒鼻塞聲重，咳嗽頭昏。</p>
<p>藁本　羌活　甘草　白芷　細辛　蒼朮　川芎</p>
<p>上，薑、蔥煎服。</p>
<p>秘方</p>
<p>治疫痢，一人有病，他人即傳染者是也。</p>
<p>用蒼朮一兩，水三鍾，煎至二鍾，去蒼朮，入防風、白朮、芍藥、羌活、人中黃各一錢，煎至一鍾，溫服。</p>
<p><u>挾寒</u></p>
<p>挾寒者，所下清冷，不渴，小便清白，手足冷，無熱證，脈沉遲，理中湯。過食生冷，及服寒涼藥多，本方加附子。病久，所下若鼻涕、凍膠，脈遲弱，形體虛怯，四肢倦怠，除濕湯。</p>
<p><u>理中湯</u></p>
<p>祛寒，止嘔逆泄利，定心腹冷痛，溫脾固胃。</p>
<p>人參　甘草（炙）　白朮　乾薑（炮，等分）</p>
<p>上，水、姜煎。</p>
<p>加附子名附子理中湯。</p>
<p>除濕湯</p>
<p>厚朴（薑汁拌炒）　蒼朮（米泔浸，炒）　半夏（各一錢）　藿香葉（三分）　陳皮　茯苓　白朮（各五分）</p>
<p>薑、棗水煎，溫服。</p>
<p><u>食積痢</u></p>
<p>下痢腹痛，飲食不化，脹滿，保和丸。原有食積，腹脹裡急，香連化滯湯。急痛，枳朮丸加黃連、木通、神麯、麥芽、芍藥、木香、檳榔。</p>
<p>保和丸（方見傷食。）</p>
<p>枳朮丸（方見脾胃。）</p>
<p><u>虛弱痢</u></p>
<p>久病氣血虛，神不足，錢氏白朮散。久病便清血，胃風湯。倦怠食不進，衛生湯。脾氣陷下，虛坐努責不出，補中益氣湯。</p>
<p>錢氏白朮散（方見泄瀉。）</p>
<p>異功散</p>
<p>即四君子加陳皮。</p>
<p>衛生湯</p>
<p>即異功散加山藥、薏苡仁、澤瀉、黃連（等分。）</p>
<p>補中益氣湯（方見內傷。）</p>
<p>王節齋治久痢方</p>
<p>紅痢久，胃弱血虛，或下後未愈，用四物湯加阿膠、陳皮、白朮、芩、連、甘草。</p>
<p>白痢久，胃弱氣虛，或下後未愈，用四君子湯加黃耆、陳皮、縮砂、木香、乾薑等分，芩、連減半煎服。</p>
<p>氣血俱虛而痢者，用四物湯加人參、白朮、陳皮、黃連、黃芩、阿膠以補之，而痢自止。氣下陷加升麻。</p>
<p><u>滑脫</u></p>
<p>久病滑瀉不禁，氣虛欲脫，訶子散。元氣脫弱，大孔如竹筒，直出無禁，真人養臟湯或可十全一、二也。</p>
<p>訶子散</p>
<p>治泄痢久不止。</p>
<p>木香（五錢）　甘草（炙）　黃連（各三錢）　訶子（一兩，半生半熟）</p>
<p>末之，煎芍藥白朮湯調服二錢。</p>
<p>真人養臟湯</p>
<p>治久痢不止，滑泄不禁。</p>
<p>人參　當歸　白芍　甘草（各四分）　肉果　訶子（各三分）　木香（七分）　肉桂（三分）　白朮（二分）　粟殼（去蒂、蓋，蜜炙，一錢）</p>
<p>臟寒加附子。</p>
<p><u>噤口痢</u></p>
<p>噤口痢者，大虛大熱，以人參、姜炒黃連煎湯時時哈之，更以田螺搗盫臍中。或以石蓮子煎湯頻飲之。此病得之熱毒氣侵胃口，猶有可治之理，至於胃弱氣陷，絕不思食者，則難治也。</p>
<p>治噤口痢秘方</p>
<p>一用香連丸、石蓮肉二味等分，為末，米飲調下。</p>
<p>一用乾山藥一斤，略炒，煮湯，時時呷之。</p>
<p>一用石蓮肉曬乾為末，陳倉米煎湯調下二錢，便覺思食。仍以日照東壁土炒真橘皮為末，薑、棗煎服。</p>
<p>一用木鱉子為末，和麵作餅，貼臍中。</p>

<h2>泄瀉四</h2>
<p>【歌】濡瀉如傾濕所浸，分消利水便安寧。完穀不化名飧泄，內挾風邪發散平。腸垢稠黏為協熱，寒如鴨糞水澄清。熱當伐火黃芩治，寒用溫中香桂行。不禁直須訶子散，脾虛久瀉術參苓。</p>
<p>【論】夫人之泄瀉，乃水濕所為也。由脾土受濕則不能滲泄，致傷闌門，元氣不能分別水穀，併入大腸而成瀉。故小便澀而大便反快，腸鳴腹痛之候。王叔和所謂：濕多成五泄，腸走若雷奔是也。古云：治濕不利小便，非其治也。故世俗治泄瀉多用淡滲之劑利其小便，利而不已，則以燥劑兜澀之，此一偏之治也。殊不知瀉雖生於濕，亦有協風、寒、熱、虛、實之不同。如：飧泄者，濕兼於風也，故完穀不化，腸鳴脈弦之候。腸垢者，濕兼於火，所下稠黏垢穢，小水赤澀，脈數之候。鴨溏者，濕兼於寒，故所下澄澈清冷，如鴨鶩糞，小便清白，脈遲之候。濡瀉者，濕自甚也，故所下多水，小便不利，腸鳴漉漉有聲，脈沉緩之候。脾腎瀉，虛也，故朝瀉暮已，久而神瘁肉削。滑泄者，濕勝氣脫，所下不禁，大孔如竹筒之候。又有積濕成痰而瀉者，東垣云：一人久病，泄而神瘁，小便少而赤，脈滑而類弦，肺悶食減。因悟此久積成痰，流於肺中，宜大腸之不固也，以茱萸等湯溫服一碗許，探喉中痰出，吐半升而利減半，次朝復飲一碗，又吐半升而泄止。病有若此之不同，豈可執一而治乎？</p>
<p>謹按：「泄」者，大便溏清，「瀉」者，大便直下，略有輕重，總是脾虛。若小便短少，當利小便以分其水。若小便自利，不必再利，惟實脾而已。若口渴求飲，須滋津液，不可純用燥脾之藥，亦不可純用利小便之劑也。若糞中有積如稠膿，須消化為上。糞深黃穢臭者，以熱治；青白者，以寒治；完穀不化者，以火治。夫火能消穀，今反以不化為火者，何也？蓋脾火和緩，自能化谷，今脾已虛，真火不熾，而邪火得以客之，火性急速，不及傳化而自出矣。然亦有寒而不化者，何以別之？視小便之赤與不赤耳。才進飲食，少傾即瀉出者，為氣虛不能收攝，名曰直腸，患者多死。痛一陣，泄一陣，泄復澀滯者，火也。痛一陣，泄一陣，泄後覺通快者，食也。腹中絞痛，下無時者，氣、食交併也。腹中覺冷，隱隱微痛，下如稠飲者，痰也。</p>
<p>【脈】瀉脈自沉，沉遲寒侵，沉數火熱，沉虛滑脫。暑濕緩弱，多在夏月。</p>
<p><u>濡瀉</u></p>
<p>濡瀉者，腸鳴多水，胃苓湯主之，腹痛加芍藥、縮砂。水泄，渴而小便赤澀，熱也，益元散水調服。</p>
<p>胃苓湯</p>
<p>治脾胃不和，腹痛泄瀉，水穀不化，陰陽不分者主之。</p>
<p>即五苓合平胃也。</p>
<p>小水赤澀加滑石。腹痛後重去桂，加木香、黃連、檳榔。久泄加升麻。濕勝加防風。食積加曲糵、山楂。氣虛加參、術。</p>
<p>益元散</p>
<p>滑石（六兩，水飛）　甘草（一兩）</p>
<p>末之，每服二錢，水調服。</p>
<p><u>飧泄</u></p>
<p>飧泄者，所下完穀不化，濕兼風也，升陽除濕湯，外傷於風，有表證者，加發表藥。元氣不足，風入腸胃，泄利清血，加減胃風湯。</p>
<p>升陽除濕湯</p>
<p>升麻　柴胡　防風　神麯（炒）　澤瀉　豬苓（各半兩）　蒼朮（一兩）　陳皮　甘草（炙）　麥芽（炒，三錢）</p>
<p>每服一兩，飯後熱服。</p>
<p>加減胃風湯</p>
<p>治風冷乘虛客於腸胃，水穀不化，泄瀉注下，腹脅虛滿，腸鳴疼痛，及腸胃濕毒，下如豆汁或下瘀血並效。</p>
<p>人參　白朮　茯苓　當歸　川芎　白芍（等分）</p>
<p>去肉桂，加升麻、秦艽。</p>
<p>上銼，入粟米一撮同煎，溫服。</p>
<p><u>腸垢泄</u></p>
<p>腸垢，熱泄也。所下黏垢，小便赤澀，脈數煩渴，黃芩芍藥湯。痛一陣，瀉一陣，下迫窘痛，口渴，火也，宜伐火，四苓散加黃芩、木通。協熱自利，身熱脈數，白頭翁湯。</p>
<p>四苓散</p>
<p>即五苓散去桂。</p>
<p>白頭翁湯</p>
<p>治協熱自利，小便赤澀。</p>
<p>白頭翁　秦皮　黃連</p>
<p><u>鶩泄</u></p>
<p>鶩泄，即鴨溏。所下澄澈清冷，小便清白，寒也，胃苓湯加木香、砂仁。瀉利腹痛，不渴，厥逆，脈沉遲，理中湯。（方見中寒。）肢節寒甚，泄不止，脈沉遲者，朮附湯。</p>
<p>朮附湯</p>
<p>白朮　甘草（炙）　熟附子（等分）</p>
<p>薑、棗煎服。</p>
<p><u>虛泄</u></p>
<p>脾虛氣弱，闌門元氣不足，不能分別水穀，衛生湯。自汗沉困，脈遲久瀉，黃耆建中湯。（方見惡寒。）脾腎不足，久瀉不止，形瘦，腎氣丸、四神丸兼服之。</p>
<p>衛生湯（方見痢疾。）</p>
<p>腎氣丸（方見虛損。一名八味地黃丸。）</p>
<p>四神丸</p>
<p>治脾胃虛弱，大便不實，飲食不思，或泄利腹痛等證。兼治腎泄，清晨溏泄一、二次，經年不止。</p>
<p>破故紙（四兩，酒浸一宿，炒）　肉豆蔻（二兩，麵裹，煨）　五味子（二兩，去梗）　吳茱萸（一兩，泡過，炒）</p>
<p>上為末，用生薑八兩切片，同大棗百枚，煮爛去姜，取棗肉丸如梧子大，每服一錢半，淡薑湯送下。</p>
<p><u>滑泄</u></p>
<p>瀉久不止，大孔如竹筒，直出無禁者，氣將脫也，訶子散。（方見痢疾。）老人元氣衰，滑泄無禁，四君子湯加肉蔻、訶子，若元氣下陷，加升麻。</p>
<p>四君子湯（方見脾胃。）</p>
<p>錢氏白朮散</p>
<p>治氣血俱虛，或瀉或痢，或吐或渴。</p>
<p>人參　白朮　白茯　甘草　木香　藿香　乾葛</p>
<p>上，水煎服。</p>
<p>王節齋治泄主方</p>
<p>白朮　茯苓　陳皮　甘草　澤瀉　砂仁　神麯　麥芽</p>
<p>寒瀉加木香、煨姜。熱瀉加芩、連、白芍。夏月暑瀉加香薷、扁豆。濕瀉加蒼朮、半夏、豬苓、滑石。食瀉加山楂、枳實。久瀉不愈加人參、黃耆、升麻。滑瀉不禁加肉蔻、訶子。</p>

<h2>黃疸五</h2>
<p>【歌】五疸多因濕熱生，分消利水用茵陳。若因食積並瘀血，陰證虛黃另有形。</p>
<p>【論】夫五疸皆由濕熱而成。黃疸，通身面目悉黃也。谷疸者，食已頭眩，心中怫鬱不安，飢飽所致，胃氣蒸沖而黃也。酒疸者，身目俱黃，心中懊憹，足脛滿，尿赤面黃赤斑，因酒後胃熱，醉臥當風，水濕得之也。女勞疸者，額黑身黃，少腹滿急，小便不利，因房事後為水濕所搏而得之也。黃汗者，汗如梔子水染衣黃，不渴，因脾熱汗出，入水澡浴所致。丹溪云：疸病不須分五種，同是濕熱，如盫曲相似，宜利水為先，解毒次之。亦有瘀血、食積，皆令發黃，又有陰黃、虛黃之證，各各不同。瘀血發黃，則發熱，小便自利，大便反黑，脈芤澀是也。飲食之積，留滯於胃，不得傳化，熏蒸胃中濕氣故也，必胸脅滿悶，脈大是也。陰黃者，四肢冷，自汗泄利，小便清白，脈沉遲是也。虛黃者，口淡怔忡，耳鳴腳軟，怠惰無力，寒熱溲白是也。學者遇此，必審其因而療之，勿忽略以誤人也。</p>
<p>謹按：黃疸之病，多起於飲食勞倦，致傷脾土，脾土不能運化，濕熱內郁，無由發泄，流於皮肉，遍於四肢，黃色如染。淡黃易愈，深黃者難愈，焦黃者不治。凡鬱郁不得志之人，多生此病。雖云濕熱，不可純用寒涼，必佐之以甘溫，君之以滲泄，則濕易除，熱易解，其病自愈。若純用涼藥，重傷脾土，濕未必除，熱未必去，反變為腹脹者矣。</p>
<p>【脈】五疸實熱，脈必洪數。其或微澀，證屬虛弱。</p>
<p><u>濕熱黃</u></p>
<p>濕熱發黃者，小便不利，大便反泄者，五苓散。（方見濕證。）虛者三因白朮湯。實者大便不通，內熱，茵陳湯。</p>
<p>三因白朮湯</p>
<p>桂心　白朮（各一兩）　豆豉　杏仁　甘草　乾葛（各五錢）　枳實（炒，三錢）</p>
<p>上銼，每服四錢，水煎。</p>
<p>茵陳湯</p>
<p>治濕熱發黃，身熱鼻乾，汗出，小便不利。</p>
<p>茵陳（六兩）　梔子（十四個）　大黃（二兩）</p>
<p>每服一兩五錢，水煎。</p>
<p><u>陰黃</u></p>
<p>陰黃脈沉遲，四肢冷，自汗泄利，小便清白，茵陳四逆湯。（即四逆湯加茵陳也。）</p>
<p><u>虛黃</u></p>
<p>虛黃耳鳴口淡，怔忡微熱，四肢無力，怠惰嗜臥，腳軟脈沉細，四君子湯。（方見脾胃。）若兼食積發黃者，小溫中丸、大溫中丸、或用六君子湯加茵陳、蒼朮、山藥。</p>
<p>小溫中丸</p>
<p>治黃疸與食積，又可制肝燥脾，脾虛者以白朮作湯作使。</p>
<p>針砂（十兩，炒紅醋淬七次，再炒，另研）　苦參（夏加冬減）　山楂（各二兩）　白朮（五兩）　蒼朮　川芎（夏減）　神麯（各半斤）　香附（二斤，童便浸透）　吳茱萸（一兩，冬加夏減）</p>
<p>上為末，醋糊丸，梧子大，食前鹽湯送下。</p>
<p>大溫中丸</p>
<p>制同前方。</p>
<p>針砂（十兩，制）　陳皮　蒼朮　青皮　厚朴　三稜　蓬朮　黃連　苦參　白朮（各五兩）　甘草（二兩，生）　香附（一斤）</p>
<p>六君子湯</p>
<p>即四君子加陳皮、半夏。</p>
<p><u>瘀血黃</u></p>
<p>瘀血黃者，大便黑，小便利，抵擋湯、桃仁承氣湯，量人虛、實，下盡黑物則愈。</p>
<p>抵擋湯</p>
<p>水蛭（七個）　虻蟲（八個）　桃仁（七個）　大黃（一兩）</p>
<p>末之，分作四丸，水一鍾，煎一丸，取七分溫服。</p>
<p>桃仁承氣湯</p>
<p>即小承氣加桃仁一錢五分、硝六分，煎服。</p>
<p><u>五疸</u></p>
<p>谷疸，食已頭眩，心中怫鬱不安，濟生谷疸丸，或小柴胡湯加穀芽、枳實、厚朴、山梔、大黃。</p>
<p>酒疸，身目俱黃，脛滿，懊憹，尿黃，面黃赤斑，梔子大黃湯、茯苓滲濕湯。</p>
<p>女勞疸者，額黑身黃，少腹滿急，小便不利，硝石礬石散。</p>
<p>黃汗者，汗出如梔子水，濟生黃耆散。</p>
<p>黃疸者，身目悉黃如金，茵陳五苓散。實者茵陳湯、搐鼻法。</p>
<p>濟生谷疸丸</p>
<p>苦參（二兩）　牛膽（一兩）　龍膽草（一兩）</p>
<p>上為末，用牛膽汁入煉蜜丸如梧桐子大，每服五十丸，空心，熟水或生薑甘草湯下。</p>
<p>小柴胡湯（方見瘧疾。）</p>
<p>梔子大黃湯</p>
<p>治酒疸。</p>
<p>梔子（十五個）　大黃（一兩）　枳實（五個）　豉（一升）</p>
<p>水煎服。</p>
<p>去大黃，加葛根，名葛根湯。</p>
<p>茯苓滲濕湯</p>
<p>治黃疸寒熱嘔吐而渴欲飲冷，身體、面、目俱黃，小便不利，不得安臥，不思食。</p>
<p>白茯（五分）　澤瀉（三分）　茵陳（六分）　豬苓（二錢）　黃芩　黃連　梔子　防己　白朮　蒼朮　陳皮　青皮　枳實（各二分）</p>
<p>上銼，水煎服。</p>
<p>硝石礬石散</p>
<p>治女勞疸身黃額黑，日進三服取汗。</p>
<p>硝石　礬石（各燒過，等分）</p>
<p>上為末，大麥粥汁調服二錢。</p>
<p>濟生黃耆散</p>
<p>治黃汗</p>
<p>黃耆　赤芍　茵陳（各二兩）　石膏（四兩）　麥冬（去心）　豆豉（各一兩）　甘草（炙，半兩）</p>
<p>每服五錢，生薑三片，水煎，食遠服。</p>
<p>茵陳五苓散</p>
<p>即五苓散加茵陳是也。（方見二卷濕證條下。）</p>
<p>搐鼻法</p>
<p>治黃疸遍身如金色。</p>
<p>瓜蒂（二錢）　母丁香（二錢）　大黃（一兩，醋炒）　黍米（半錢）　赤小豆（五分）</p>
<p>上為末，每夜兩鼻搐藥便睡，次日取下小便即愈。</p>

<h2>水腫六</h2>
<p>【歌】水濕由來脾土虛，不能行水漬於膚。須知陽水並陰水，氣血風形各有途。利水不須行峻利，脾能健運自寬舒。但將參朮常為主，加減當看所挾施。</p>
<p>【論】人借水穀以生，谷賴脾土以化。若脾土虛，則不能制水，故傳化失常，腎水泛溢反得以漬脾土，於是三焦停滯，經絡壅塞，滲於皮膚，注於肌肉而發浮腫。其狀：目胞上下微起，肢體重著，咳嗽怔忡，股間清冷，小便黃澀，皮膚光腫，手按成窟，舉手即滿是也。然有五腫、十水，名狀不一，而致病之由，不過如此。丹溪云：水病以健脾為主，使脾氣得實而氣運則水自行。非五苓、神祐、禹功之行水也，而宜以參、術為君，視其所挾之證而增減，無不效。若苟徒快利行水，多致不救也，悲夫！如風腫者，皮粗，麻木不仁，走注疼痛。氣腫者，皮厚，四肢瘦削，腹脅脹滿。血腫者，皮膚間紅縷赤痕。陽水腫者，身腫消渴，溲赤煩躁，便秘，脈數。陰水腫者，身冷不渴，便清，脈遲。風水者，中有水氣，面目腫大，有熱身體反重而酸，或惡風自汗，外證骨節疼痛，脈浮不渴。皮水者，外證胕腫，按之成窟，不惡風，其腹如鼓，發汗之證。里水者，脈遲，外證自喘。石水者，脈沉，外證腹滿不喘。黃汗風水者，脈浮，外證骨節痛，惡風。大抵腰以上腫者，當發汗，是開鬼門也，腰以下腫者，當利小便，是潔淨府也。此上下分消其濕，治水之良法也。</p>
<p>謹按：水腫之病，多起於外觸怒氣，內傷飲食所致。蓋肝常有餘，觸怒則益脹而干於脾。脾常不足，傷食則不運而生濕。濕鬱盛則化為水，上達於頭，下流於足，中滿於身之前後，浮腫如匏，堅實如石，寒冷如冰，行坐又難，眠臥不得，病而至此，蓋亦危矣！論治法，本當專利小水以寬其脹，但腫勢太盛，內而膀胱，外而陰囊，相連緊急，阻塞道路，雖加利水之劑，苦無一線之通，病何由去？必開其大便，以逐其水。隨下而隨補，則病已去而脾無恙，漸為調理，庶可得生。苟病勢已極而猶守舊規，吾恐閉城門而欲其盜之出也，難矣！如腫勢未盛，還是利水為上。男子之腫，從上而下者為順，從下而上者為逆，男子先陽而後陰故也。女子之腫，從下而上者為順，從上而下者為逆，女子先陰而後陽故也。水氣面黑者不治，為陰勝陽也。不進飲食者死，為無胃氣也。脛股間黃水出者死，䐃破脾絕故也。氣喘不定，缺盆平者死，肺氣絕故也。</p>
<p>【脈】水腫之證，有陰有陽，察脈觀色，問證須詳。陰脈沉遲，其色青白，不渴而瀉，小便清澀。脈或沉數，色赤而黃，燥糞赤溺，兼渴為陽。沉細必死，浮大無妨。</p>
<p><u>攻補兼施</u></p>
<p>加減胃苓湯</p>
<p>健脾除濕，寬中利小便。</p>
<p>蒼朮（一錢半）　陳皮（一錢）　厚朴（八分，薑製）　赤茯苓（去皮）　豬苓　澤瀉　白朮（各一錢）　大腹皮（六分，洗淨，薑製）　神麯（炒，八分）　甘草（炙，二分）　山楂（去核，七分）　香附子（六分，薑汁拌炒）　木瓜（一錢）　檳榔（八分）　砂仁（炒，研，七分。）</p>
<p>上銼，生薑三片、燈心一團，煎服。</p>
<p>氣急加蘇子、葶藶、桑皮，去白朮。發熱去香附，加炒山梔、黃連。瀉加炒芍藥、去檳榔。惡寒厥冷，脈沉細，去檳榔，加木香五分，官桂少許。腹脹去白朮、甘草，加蘿蔔子。</p>
<p><u>先攻後補</u></p>
<p>四將軍湯</p>
<p>通便逐水。</p>
<p>甘遂　大戟　苦葶藶　大黃（各一錢）</p>
<p>上，水煎服之，待大便行後，隨服補藥。</p>
<p>實脾調氣丸</p>
<p>白朮（二兩）　人參（一兩）　廣陳皮（五錢）　神麯（一兩）</p>
<p>共為細末，水丸，米飲送下二錢，空心服。</p>
<p><u>純於溫補</u></p>
<p>按：薛立齋曰：前證若肚腹痞滿，肢體腫脹，手足並冷，飲食難化，或大便泄瀉，呼吸氣冷者，此真陽衰敗，脾、肺、腎虛寒，不能司攝而水泛行也。急用加減腎氣丸，否則不治。惟調補脾土，亦有生者。</p>
<p>金匱加減腎氣丸</p>
<p>熟地（八兩）　山藥　山茱萸（各四兩）　白茯苓　澤瀉　丹皮（各三兩）　川牛膝（酒洗，微炒）　車前子　肉桂　附子（炮，各一兩）</p>
<p>上為末，米糊丸，綠豆大，每服百丸，空心白湯送下。</p>

<h2>鼓脹七</h2>
<p>【歌】鼓脹又名單腹脹，外雖堅急內空虛。實人攻下隨宜補，虛者調中更益脾。瘀血可行休有慢，食當消導再無疑。瘦人病此多因火，勿得輕將快利施。</p>
<p>【論】丹溪云：鼓脹由七情內傷，六淫外侵，飲食不節，房勞致虛。脾土之陰受傷，轉運之官失職，胃雖受谷，不能運化，故陽自升，陰自降，而成天地不交之否。清濁相混，隧道壅塞，鬱而為熱，熱留為濕，濕熱相生，遂成脹滿。外雖堅急，中空無物，有似乎鼓，故名曰「鼓」。其病膠固難治，有若蟲侵蝕之義，亦名曰「蠱」，二義俱通。理直補脾，次養肺金以制肝木，使脾無賊邪之患，滋腎水以治火，使肺得清化。卻厚味，遠音樂無有不安。更審其虛實，辨其所因，調之補之，清之利之，權輕重而療之，自愈矣。若喜行快利，不審元氣，而用峻劑攻之，殊不知寬得一日半日，其脹轉甚，病邪轉洙，真氣愈傷，再不可救，哀哉！惟宜王道藥治之，可不慎歟？</p>
<p>謹按：前證多因過傷飲食、勞力、怒氣所致。過食則傷脾，勞力則傷血，怒氣則傷肝，三者俱傷，其病必重，藥亦難效。若因久瀉而成者，專以脾虛治。一臟受病，猶可施手，扶其脾，利其水，則脹自消矣。此病若眼下如臥蠶者，必發水腫，能食者輕，不能食者重，絕不食者死。脈浮大者生，沉細者不治，胸膛脹滿，臍突出者死。</p>
<p>【脈】脹滿脈弦，脾制於肝。洪數陽熱，遲弱陰寒。浮為虛脹，緊則中實。浮大者生，虛小危急。</p>
<p><u>實</u></p>
<p>實者，按之堅痛，量人元氣，下之泄之，通利後便收拾，用參、術補養脾胃。若內有積塊堅痞，保安丸、廣朮潰堅湯。有因蓄血腹脹，脈澀而芤大，便黑，桃仁承氣湯下盡黑物。（方見血證。）有因食積腹脹，內有熱者，木香檳榔丸。（方見傷食。）內有寒者，木香、厚朴、丁香、砂仁、神麯、香附。有因大怒腹脹者，青皮、陳皮、香附、木香、梔子仁。外寒鬱內腹脹者，升麻、乾葛、蒼朮、防風以解表寒。瘦人腹脹是火，黃連、厚朴、香附、芍藥。肥人腹脹是濕，平胃散。（方見濕證。）</p>
<p>保安丸</p>
<p>治癥積心腹內結如拳，上搶心痛，臍腹痛。</p>
<p>大黃（三兩，酒蒸）　附子（五錢，去皮、臍，炮）　乾薑（一兩，炮）　鱉甲（一兩半，醋炙黃）</p>
<p>上為末，先將醋一升，煮至四、五合後，和藥末丸如梧子大，空心白湯下二十丸，取積下為度。</p>
<p>廣朮潰堅湯</p>
<p>治中滿腹脹有積聚。</p>
<p>厚朴姜（汁炒）　黃芩　益智仁（炒）　草豆蔻（炒）　當歸（各五錢）　黃連（六錢）　製半夏（七錢）　廣朮（炒）　升麻　紅花（酒浸）　吳茱萸（各二錢）　甘草（生）　柴胡　澤瀉　廣陳皮　神麯（炒）　青皮（各三錢）</p>
<p>渴者加葛根（四錢。）</p>
<p>每服七錢，生薑三片，煎服，不拘時。</p>
<p><u>虛</u></p>
<p>腹脹若朝寬暮急者，屬血虛，四物湯（方見血證）。加厚朴、柴胡、山梔、丹皮。暮寬朝急者，屬氣虛，四君子去甘草，加陳皮、厚朴、半夏、腹皮。朝暮俱急者，氣血兩虛也，四君子湯（方見氣虛。）加芎、歸、白芍、陳皮、厚朴。</p>

<h2>積聚癥瘕八</h2>
<p>（新增痞塊一條）</p>
<p>【歌】五積須知積有年，有形有質有根源。其如六聚無常處，聚散無時故易痊。假物而成名曰瘕，積癥成塊不移遷。</p>
<p>【論】夫五積者，五臟之積也。肝曰肥氣，在左脅下，如覆杯，有頭足，如龜鱉狀，久不愈，發咳逆嘔，其脈弦而細。心曰伏梁，起於臍，上至心，大如臂，久不已，病煩心，身體脛股皆腫，環臍而痛，其脈沉而芤。脾曰痞氣，在胃脘，覆大如盤，久不愈，病四肢不收，黃疸，飲食不為肌膚，心痛徹背，背痛徹心，其脈浮大而長。肺曰息賁，在右脅下，大如覆杯，久不愈，病洒洒寒熱，嘔逆咳喘，發肺癰，其脈浮而毛。腎曰奔豚，發於小腹，上至心，如豚奔走之狀，上下無時，久不愈，病喘逆骨痿少氣，其脈沉而滑。六聚者，六腑之所成也，蓋聚無常形，聚散不時，非若積之有定處也。癥者，徵也，因物而成質，有塊可徵，不能移易也。瘕者，假也，假物而成形，推移能動也。古方治積聚癥瘕多用耗氣峻削之劑，又佐以辛香熱藥，若輕淺者，因以消化，根深蒂固，日久氣虛者，寧不損正氣者乎？正氣既傷，其積轉甚。故潔古有養正積自除之論，譬如滿座皆君子，其中有小人，自不容而出，斯言信矣。然當審其淺、深、輕、重之機，久、近、虛、實之勢，可消、可補，必量其人之虛弱、強盛而施之可也。</p>
<p>【脈】五積屬陰，沉伏附骨，肝弦心芤，腎沉急滑，脾實且長，肺浮喘卒。六聚脈沉，痼則浮結。又有癥瘕，其脈多弦，弦急瘕疾，弦細癥堅。沉重中散，食成癖痃。積聚癥瘕，緊則痛纏。虛弱者死，實強可痊。</p>
<p><u>積聚</u></p>
<p>香積丸</p>
<p>治五積六聚氣塊。</p>
<p>三稜（醋炒，六兩）　蓬朮（炮，或醋炒）　青皮（炒）　陳皮（炒）　枳殼（炒）　枳實（炒）　蘿蔔子（炒）　香附（醋炒，各二兩）　黃連（姜炒）　神麯（炒）　麥蘖（炒）　鱉甲（醋炙）　乾漆（炒令煙盡）　桃仁（去皮、尖）　砂仁（炒）　硇砂　甘草（炙）　木香　歸尾（各一兩）　檳榔（六兩）　山楂（四兩）</p>
<p>一方去枳實、陳皮、蘿蔔子，加益智、紅花、柴胡、白朮、茯苓。</p>
<p>上為末，醋糊丸，每服三，五十丸，空心陳米湯送下。</p>
<p>大阿魏丸</p>
<p>去諸積聚痰癖。</p>
<p>山楂　麥芽　神麯（炒）　南星　半夏　黃連（各兩）　連翹　阿魏（醋浸，另研入藥）　栝蔞仁　貝母（各半兩）　風化硝　石𨢑　蘿蔔子（蒸）　胡黃連（各一錢半）</p>
<p>上為末，薑汁浸，蒸餅為丸，空心白湯送下二錢。</p>
<p>大七氣湯</p>
<p>散聚氣。</p>
<p>青皮　陳皮　三稜（煨）　蓬朮（煨，各一錢）　桔梗　甘草　藿香（各八分）　香附（一錢）　益智　官桂（各六分）</p>
<p><u>癥瘕</u></p>
<p>保和丸</p>
<p>治食症。（方見傷食。）</p>
<p>阿魏丸</p>
<p>治肉症。</p>
<p>阿魏（一兩）　山楂（一兩）　黃芩（六錢）　連翹（五錢）</p>
<p>上為末，用阿魏醋煮作糊丸，如梧子大，每服二、三十丸，白湯下。</p>
<p>熨症法</p>
<p>用吳茱萸三斤，槌碎，以酒炒熱，包於絹帛中，乘熱熨患處，冷則易熱者再熨，若症積移走，逐熨之，候症消乃止。</p>
<p>見睍丸</p>
<p>治婦人石瘕生於胞中，寒客子門，子門閉塞，氣不宣行，惡血當瀉不瀉，日以留止，衃以時下，狀如懷子，月事不以時下，以此丸導之。</p>
<p>附子（四錢，炮）　鬼箭羽　紫石英（各三錢）　澤瀉（二錢）　血竭（二錢半）　肉桂　玄胡索　木香（各二錢）　檳榔（二錢半）　桃仁（七錢，炒）　三稜（五錢）　水蛭（一錢，炒令煙盡）　大黃（二錢，同三稜酒浸一夕，焙）</p>
<p>上為末，酒糊丸，如梧子大，每服三十丸，鹽湯送下。</p>
<p>石磏丸</p>
<p>治血瘕。血瘕者，血不流而寒薄，則血內凝而為瘕也，比之石瘕為輕，用以消之。</p>
<p>海粉　三稜　蓬朮（醋炙）　五靈脂　紅花　香附　石磏　瓦龍子（火淬）</p>
<p>上為末，醋糊丸，如梧子大，白朮湯下。</p>

<h3>痞塊</h3>
<p>謹按：痞塊，多在皮裡膜外，並不繫於腸胃間。而醫者往往以峻劑下之，安能使此塊入腸胃，從大便而出哉？吾見病未必去而元氣已耗，經年累月，遂至不治者多矣。歷代醫家皆曰在左為死血，在右為食積，在中為痰飲。蓋以左屬肝，肝藏血，右屬脾，脾化谷，而痰飲則結聚於中焦也。殊不知肝脾雖左右之分，而實無界限之隔，非謂肝偏於左而無與右，脾偏右而無與於左。在左為死血，而在右獨無死血乎？在中為痰飲，而左、右獨無痰飲乎？但在左、在右、在中，皆因虛之所在而入之耳，不可以死血、痰飲、食積分之也。或先有死血，繼以食積、痰飲；或先有食積，繼以死血、痰飲，相裹而成者；或單是痰飲、單是食積、單是死血，久不愈，遂為堅塊。治之惟消堅破結為主，然當診之以察其病。弦滑為痰，芤澀為血，沉實為食，三脈並見，則當兼治。若夫女人積塊，多是血結，治女病者，以調血為主。蓋月事正臨，適感寒氣，寒客子門，血凝不行，日積月累而成塊，多在少腹間，發則上攻，痛楚萬倍，面色不澤，是不在皮裡膜外矣。小則下之，大則消之。至於食積，乃是胃家所受，亦豈在皮裡膜外耶？審其病，的是食積，或下、或消，隨其所用而不可泥也。又有停飲者，按之若有形，與積塊相似，但不堅實耳。然求其因，悉是平日喜飲茶水，或恣食生冷所至。脾家受寒，不能運化，又為火鬱，化為清痰，停積日久，隱隱作痛。停於上焦，則吞酸飽悶；停於中焦，則中脘膨脹；停於下焦，則少腹滿急；停於兩脅空隙處，則洒洒有聲，時升時降。或湧之，或下之，隨其所在而施之可也。</p>
<p>仙傳化痞丸</p>
<p>𪁽䳓（一隻，用白水煮爛，加酒半斤，阿魏五錢，再煮一滾，撈起，系肉炙乾，骨頭打碎，炒脆，搗為末入）　五色糖阿魏（二兩二錢，另烊入藥）　水紅花子（十兩）　神麯（一兩六錢）　白朮　當歸　陳皮（各一兩二錢）　急性子　蘆薈（各七錢）　蓬朮（六錢）　青皮（五錢）　甘草（四錢）　枳殼　雄黃（各五錢）</p>
<p>上為末，將𪁽䳓汁為丸，如梧子大，每服二錢五分。服藥後，病在左睡朝左，病在右睡朝右。</p>
<p>薛氏阿魏膏</p>
<p>羌活　獨活　赤芍　穿山甲　玄參　官桂　生地　兩頭尖　大黃　白芷　天麻（各五錢）　木鱉子（十枚，去殼）　紅花（四錢）　亂髮（一團）　槐、柳、桃枝（各三錢）</p>
<p>上，用香油二斤四兩，煎黑去渣，入發煎化，仍去渣，徐下黃丹十兩，煎軟硬得中，入芒硝、阿魏、蘇合香油、乳香、沒藥各五錢，麝香三錢調勻，即成膏矣。將帛絹攤貼患處，內服丸藥。黃丹須用山東者效。</p>
<p>凡貼膏藥，先用朴硝隨患處鋪半指厚，以紙覆上，用熱熨斗熨良久，如硝耗，再加，熨之，二時許方貼膏藥。</p>

<h1>卷五</h1>

<h2>脾胃證一</h2>
<p>【歌】脾胃相通五穀消，輸精脈絡裕三焦。當其健運施生化，能食而肥氣血饒。四時胃氣為根本，脈實弦洪與石毛。一有所傷營運遠，從此便覺此身嬌。勞形過食中州損，怠惰貪眠面色焦。水不運行生痞脹，食難克化肉潛消。脾胃既病如何療，要適寒溫飲食調。</p>
<p>【論】夫脾為倉廩之官，胃為水穀之海。然胃主司納，脾主消導，一表一里，一納一消，運行不息，生化氣血，滋榮脈絡，四肢百骸，五臟六腑皆藉此以生養。故四時皆以胃氣為本，如易之坤厚載物，德合無疆，故萬物資生於坤元也。《脾胃論》云：人之脾胃盛，則多食而不傷，過時而不飢。脾胃衰，則多食而傷，少食而瘦，過時而飢，此脾胃盛衰可見也。不善攝生者，飲食不節，寒暑不調，喜怒失常，勞役無度，未有不損其脾胃者也。經云：飲食勞倦則傷脾胃。脾土既傷，不能輸運，則氣血精神由此而日虧，臟腑脈絡由此而日損，肌肉形體因此而日削。故有怠惰嗜臥，四肢無力，面色痿黃，食亦消癉，腫滿泄痢之病生焉。經云：三損損於肌肉，肌肉消瘦，飲食不能為肌膚。故損其脾者，調其飲食，適其寒溫，此調理脾胃之良法也。</p>
<p><u>脾胃不和</u></p>
<p>脾不和，則食不化；胃不和，則不思食；脾胃不和，則不思而且不化。或吐或瀉，或脹滿，或吞酸，或噯氣，或噁心，用治中湯。脾不和，不喜食而食不消者，枳縮二陳湯、枳朮丸。胃不和者，平胃散。</p>
<p>治中湯</p>
<p>治脾胃不和，嘔逆霍亂，中滿虛痞，或泄瀉。</p>
<p>人參（一錢）　甘草（炙，一錢）　乾薑（炮，一錢）　白朮（土炒，一錢）　青皮（一錢）　陳皮（一錢）</p>
<p>上銼，作二服，水二盞，煎一盞，空心服。</p>
<p>枳縮二陳湯</p>
<p>即二陳加砂仁、枳殼。（方見痰證條。）</p>
<p>枳朮丸</p>
<p>治痞消食強胃。</p>
<p>枳實（麩炒，一兩）　白朮（二兩）</p>
<p>加橘皮名橘皮枳朮丸。</p>
<p>加曲、糵名曲糵枳朮丸。</p>
<p>加木香名木香枳朮丸。</p>
<p>加半夏名半夏枳朮丸。</p>
<p>加芩連名芩連枳朮丸。</p>
<p>上為末，荷葉煮飯為丸如桐子大，空心白湯送下五、六十丸。</p>
<p><u>脾胃虛損</u></p>
<p>脾胃虛損者，補中益氣湯，四君子湯。脾胃虛，飲食不進，嘔吐瀉利，四肢無力，怠惰嗜臥，或病後脾胃受傷，元氣不足，參苓白朮散、建中湯。</p>
<p>補中益氣湯（方見內傷。）</p>
<p>四君子湯</p>
<p>補脾胃大虛，飲食不思，嘔吐泄瀉等證。</p>
<p>人參（去蘆，一錢）　白茯苓（一錢）　白朮（土炒，二錢）　甘草（蜜炒，一錢）</p>
<p>上銼，一劑，生薑三片，大棗二枚，水二鍾，煎八分服。</p>
<p>如吐瀉，加藿香、白扁豆。咳嗽加桑白皮、五味子。心煩不定加辰砂、酸棗仁、遠志。心熱加麥門冬、茯神、蓮肉。驚風陰證加全蠍、白附子。口渴加乾葛、烏梅。胃冷加丁香、砂仁、木香。腹脹不思飲食加白豆蔻、砂仁。喘急胸膈不寬加枳殼。盜汗加黃耆、小麥。小便澀加豬苓、澤瀉、木通。水瀉不止加木香、訶子、豆蔻。</p>
<p>參苓白朮散</p>
<p>調理脾胃受傷，元氣不足，諸虛等證。</p>
<p>白朮（二兩，土炒）　人參（二兩，去蘆）　甘草（二兩，炙）　乾山藥（二兩，炒）　白茯苓（二兩）　白扁豆（一兩五錢，薑汁炒，去皮）　蓮肉（一兩，去皮）　薏苡仁（一兩）　砂仁（一兩，炒）　桔梗（一兩，炒）</p>
<p>上為末，每服二錢，棗湯調下。</p>
<p>建中湯（方見惡寒。）</p>
<p><u>脾胃停食</u></p>
<p>脾胃停食，不能消導，曲糵橘半枳朮丸，或枳桔二陳湯加山楂、神麯，或保和丸。脾胃不和，伏痰留飲者，二陳湯加澤瀉、豬苓、厚朴、蒼朮，或利膈化痰丸。</p>
<p>枳桔二陳湯</p>
<p>即二陳加枳殼、桔梗。（方見痰證。）</p>
<p>保和丸（方見傷食。）</p>
<p>二陳湯（見痰證。）</p>
<p>利膈化痰丸（方見痰證。）</p>
<p><u>脾胃虛寒</u></p>
<p>脾胃有寒，脈遲，理中湯。脾胃虛冷，心腹脹滿疼痛，厚朴溫中湯。胃寒不進食，香砂養胃湯、進食散。</p>
<p>理中湯（方見中寒。）</p>
<p>厚朴溫中湯</p>
<p>厚朴（姜炒，八分）　乾薑（七分）　甘草（炒，六分）　木香（五分）　陳皮（八分）　茯苓（八分）</p>
<p>上銼，一劑，生薑三片，大棗二枚，水二鍾，煎八分服。</p>
<p>人參開胃湯</p>
<p>人參（去蘆，一錢）　白朮（土炒，一錢）　白茯苓（一錢）　甘草（炙，八分）　陳皮（八分）　半夏（薑製七分）　神麯（炒，七分）　麥芽（炒，七分）　砂仁（炒，七分）　厚朴（薑汁拌勻，炒燥，七分）　丁香（五分）　藿香葉（六分）　蓮肉（十個，去皮）　生薑（三片）</p>
<p>上銼，一劑，水二盞，煎八分，空心服。</p>
<p>香砂養胃湯（方見瘧疾。）</p>
<p><u>脾胃伏火</u></p>
<p>脾胃鬱火，二陳加芩、連、山梔。脾胃虛熱，津不足，白朮散。脾胃有熱，消穀善飢，三黃枳朮丸。脾熱口臭，瀉黃散。胃火齒痛，清胃散。</p>
<p>白朮散</p>
<p>即四君子湯加木香、藿香、乾葛。（方見前。）</p>
<p>三黃枳朮丸</p>
<p>即枳朮丸合三黃丸。（枳朮丸方見前，三黃方見火證。）</p>
<p>瀉黃散（見火證。）</p>
<p>清胃散（見火證。）</p>
<p><u>脾胃中濕</u></p>
<p>脾胃中濕者，平胃散。脾胃中濕瀉痢者，胃苓湯。脾胃寒濕脾泄者，椒術養脾丸。脾濕身腫便澀，五苓散。虛者實脾散，實者十棗湯。</p>
<p>平胃散（方見中濕。）</p>
<p>五苓散（方見中濕。）</p>
<p>胃苓湯（方見中濕。）</p>
<p>椒術養脾丸</p>
<p>治脾胃虛冷，心腹脹悶，嘔逆泄瀉。</p>
<p>麥芽（炒，四兩）　白茯苓（四兩）　人參（去蘆，二兩）　蒼朮（泔浸，曬乾，炒燥，二兩）　白朮（土炒，二兩）　乾薑（炮，五錢）　砂仁（五錢）　川椒（去目，三錢）　甘草（炙，四錢）</p>
<p>上為末，煉蜜丸，每兩作八丸，每服一丸，細嚼，薑湯下。</p>
<p>實脾散</p>
<p>治陰水發腫，用此先實脾土。</p>
<p>白朮（土炒，一錢）　白茯苓（一錢）　木香（八分）　厚朴（薑汁拌勻，炒燥，八分）　木瓜（一錢）　乾薑（炮，八分）　草果（八分）　大腹子（一錢）　甘草（炙，七分）</p>
<p>上銼，一劑，姜三片，棗二枚，水二盞，煎八分，空心服。</p>
<p>十棗湯</p>
<p>治懸飲內痛。</p>
<p>芫花（熬）　甘遂　大戟（等分）</p>
<p>上為末，以水一升半，煮大棗十枚，煎至八合，去渣，納藥末，強壯者一錢，虛弱人五分，平旦服之。不下，再加五分，下後以糜弱調之。</p>
<p>按：本方乃泄水散飲之聖藥，然有毒，不可輕用。</p>

<h2>傷食證二</h2>
<p>【歌】胸膨噯氣為傷食，氣口緊盛端可識。所傷仍辨熱和寒，元氣要分虛與實。</p>
<p>【論】經云：飲食自倍，腸胃乃傷。故傷食者，氣口脈緊盛，左手脈平和，胸膈痞塞，噫氣如敗卵臭，頭疼發熱，絕類傷寒，但身不疼為異耳。所傷之物，有辛辣、香燥、炙爆、酒、面、熱物者；有傷生冷、魚腥、水果、寒涼等物者；有壯實人縱飲大嚼者；有虛弱人多食不克化者之不同。更審其所傷多少，酌其元氣虛實而消之、導之、攻之、補之，則萬舉萬全而無誅伐太過之失也。</p>
<p>【脈】氣口緊盛，為傷於食。食不消化，浮滑而疾。</p>
<p><u>傷冷物</u></p>
<p>所傷一切冷物，如魚腥、瓜果之類，胸中痞滿者，二陳湯加香附、砂仁、神麯、紅豆，或治中湯，或木香見睍丸，仍用炒麩皮熨之。</p>
<p>二陳湯（方見痰證。）</p>
<p>治中湯（方見脾胃。）</p>
<p>木香見睍丸</p>
<p>巴豆霜（五分）　京三稜（一兩）　神麯（炒黃，一兩）　木香（二錢）　香附（五錢，炒熟）　石三稜（五錢，去皮，與京三稜共煨）　升麻（三錢）　柴胡（三錢）　草豆蔻（麵裹，燒熟，取仁五錢）</p>
<p>上為細末，湯浸𩚫餅為丸，如綠豆大，每服二十丸，白湯下，量所傷多少服之。</p>
<p><u>傷熱物</u></p>
<p>所傷熱物，如薑、椒、蒜、韭、酒、面、炙爆、煎炒、犬肉、辛辣之類，致心下痞滿作痛者，三黃枳實湯，或二陳加芩、連、山楂、枳實、神麯、麥芽。食已下，大便不通，大承氣湯下之。</p>
<p>三黃枳實湯</p>
<p>黃芩（一錢）　黃連（一錢）　大黃（煨，一錢）　枳實（二錢）　厚朴（五分）　甘草（五分）</p>
<p>上銼，一劑，水二盞，煎八分，空心熱服。</p>
<p>二陳湯（見痰證。）</p>
<p>大承氣湯</p>
<p>大黃（三錢）　芒硝（三錢）　厚朴（一錢五分）　枳實（一錢五分）</p>
<p>上銼，一劑，水二大鐘，煎至八分，熱服，以利為度。</p>
<p>按：經曰：脾胃者，倉廩之官，無物不受，一有停滯，則氣不順而生痞、滿、燥、實、堅。是方也，厚朴苦溫以去痞，枳實苦寒以瀉濁，芒硝鹹寒以潤燥軟堅，大黃苦寒以瀉實去熱，此土鬱則奪之之意也。</p>
<p><u>虛人傷食</u></p>
<p>虛弱人食不化，痞滿者，六君子湯加神麯、麥蘖、山楂。大便不通者，加枳實、厚朴，或枳朮丸加曲、糵、橘、半、山楂。虛甚者加茯苓、人參。</p>
<p>六君子湯</p>
<p>即四君子湯合二陳湯。（四君子見脾胃，二陳見痰證。）</p>
<p>枳朮丸（方見脾胃。）</p>
<p><u>實人傷食</u></p>
<p>氣壯人傷食，痞滿不消者，保和丸。大便閉結不通，脹滿者，木香檳榔丸。</p>
<p>保和丸</p>
<p>治食積。</p>
<p>山楂肉（二兩，蒸熟）　神麯（炒，一兩）　半夏（一兩）　茯苓（一兩）　萊菔子（五錢）　陳皮（五錢）　連翹（五錢）</p>
<p>上為末，神麯糊丸，如桐子大，每服三錢，空心米湯下。</p>
<p>加白朮名大安丸。</p>
<p>木香檳榔丸</p>
<p>治一切氣滯，心腹痞滿，脅肋脹痛，大、小便結滯不利者。</p>
<p>木香（一兩）　檳榔（一兩）　蓬朮（一兩）　青皮（一兩）　陳皮（一兩）　枳殼（一兩）　黃連（一兩）　香附（三兩）　大黃（炒，三兩）　牽牛（生，取頭末，三兩）</p>
<p>上為末，水發為丸，食後薑湯送下四、五十丸，以利為度。</p>

<h2>霍亂證三</h2>
<p>【歌】霍亂須分濕與干，吐空瀉盡始能安。若還關格陰陽逆，生死分明反掌間。甚則轉筋仍厥逆，理中姜附可驅寒。熱多而渴五苓散，暑證香薷藿樸堪。</p>
<p>【論】夫霍亂者，揮霍撩亂也。外有所感，內有所傷，陰陽乖隔，上吐下利，躁擾悶痛是也。偏陽則多熱，偏陰則多寒。卒然而成，危如風燭，得吐利者，名曰濕霍亂，為可治，蓋所傷之物盡出故也。若上不得吐，下不得利，所傷之物不得出，壅悶正氣，關格陰陽，其死甚速，須用鹽湯探吐，得出則寬。輕者手足溫和，甚者臍腹絞痛，厥逆脈脫，舉體轉筋，當溫補回陽復脈。若暑月多食瓜果、泉水，以致食鬱於中而成霍亂者，宜辛溫散其標寒，次以寒涼清其暑熱可也。渴甚者，冰水解之。</p>
<p>【脈】霍亂吐瀉，滑而不勻。或微而澀，或伏驚人。熱多洪滑，弦滑食論。</p>
<p><u>濕霍亂</u>（即吐瀉）</p>
<p>霍亂吐利，藿香正氣散。腹痛厥冷脈沉，理中湯。轉筋不已，木瓜散；膝、腕內紅筋刺出紫血；炒鹽熨臍。</p>
<p>藿香正氣散</p>
<p>治四時不正之氣，不服水土，脾胃不和，吐利腹痛，飲食停滯，噁心胸滿者主之。</p>
<p>藿香（二錢）　白芷（一錢）　桔梗（一錢）　半夏（一錢，薑製）　紫蘇（一錢）　陳皮（一錢）　白朮（一錢，炒）　大腹皮（一錢）　茯苓（一錢）　厚朴（一錢，姜炒）　甘草（五分，炙）</p>
<p>上銼，一劑，加姜三片，棗二枚，水煎溫服。</p>
<p>轉筋加木瓜。腹痛加炒芍藥，寒痛加桂。食不化加香附、砂仁、神麯、麥芽。中暑加香薷、扁豆。時氣憎寒惡熱加柴胡、乾葛。小便不利合五苓散。若頻欲登圊，不通者，加枳殼。</p>
<p>理中湯（方見中寒。）</p>
<p>木瓜散</p>
<p>木瓜（二錢）　茴香（三分半）　甘草（二分，炙）　吳茱萸（一錢半）　紫蘇（十葉）　生薑（五片）</p>
<p>上銼，一劑，水二盞，煎八分，空心溫服。</p>
<p><u>乾霍亂</u>（俗名絞腸痧）</p>
<p>不得吐利，臍腹痛甚，躁擾悶痛欲絕，以鹽湯灌下一碗許探吐，若不得吐，不治。更以吳茱萸三、四兩，用鹽數兩，炒熱熨臍下。</p>
<p><u>暑霍亂</u></p>
<p>暑月霍亂，六和湯。熱而燥渴煩悶，五苓散，或以涼水調益元散，或桂苓甘露飲，或藿薷湯冷服。</p>
<p>六和湯</p>
<p>治冒暑伏熱煩悶，氣不升降，霍亂轉筋，嘔吐泄瀉，寒熱交作，痰喘咳嗽，胸膈痞滿，頭目昏痛，肢體浮腫，小便赤澀，怠惰嗜臥，及中酒煩渴畏食並用此湯，隨證加減。</p>
<p>縮砂（一兩）　半夏（一兩）　杏仁（一兩）　白扁豆（二兩）　人參（一兩）　甘草（炙，一兩）　赤茯苓（二兩）　藿香葉（二兩）　木瓜（二兩）　香薷（四兩）　厚朴（姜炒，四兩）</p>
<p>上銼，每服一兩，薑、棗水煎。</p>
<p>按：六和者，和六腑也。脾胃者，六腑之總司，故凡六腑不和之病，先於脾胃而調之。是方有藿香、砂仁，香能開胃竅也。半夏、生薑辛能散逆氣也。茯苓、木瓜淡能利濕竅也。參、朮、扁豆甘能調脾胃也。脾胃一治，則水精四布，五經並行，雖四肢百骸九竅，皆太和矣，況於六腑乎？</p>
<p>五苓散（方見中濕。）</p>
<p>益元散　又名六一散</p>
<p>滑石（六兩，水飛）　甘草（一兩）</p>
<p>上為細末，水調服。</p>
<p>桂苓甘露飲</p>
<p>治夏月引飲過多，肚腹膨脹，霍亂泄利，小便赤澀，口乾燥渴。</p>
<p>白朮（二兩，炒）　白茯苓（二兩）　豬苓（二兩）　澤瀉（二兩，去毛）　滑石（研，二兩）　寒水石（研，一兩）　甘草（炙，一兩）　肉桂（去皮，五錢）</p>
<p>上銼，每服一兩五錢，水二鍾，煎八分，溫服。</p>
<p>按：上方以五苓利三焦之濕。二石清六腑之熱，此河間治濕熱之簡便者。張子和加人參，因其脈虛故也。</p>

<h2>嘔吐證四</h2>
<p>【歌】得食即吐知為火，停久而來卻是寒。久病胃虛因不納，或緣氣逆與停痰。食填胃口多生嘔，新谷如何得下關。欲辨寒熱虛實候，大微遲數脈中參。</p>
<p>【論】有聲有物曰嘔，有物無聲曰吐，有聲無物曰乾嘔，皆主於脾胃。有胃寒者；有胃熱者；有胃虛者；有痰隔者；有氣滯者；有食鬱熱之不同，在乎參之以脈，驗之以證，則虛實冷熱之形無所逃矣。</p>
<p>【脈】嘔吐無它，寸緊滑數。微數血虛，單浮胃薄。芤則有瘀，最忌澀數。</p>
<p><u>胃熱</u></p>
<p>得食即嘔，胃火也，脈必數而口渴，二陳加姜炒芩、連。火上衝，食已暴吐，和中桔梗湯，荊黃散調檳榔末。</p>
<p>和中桔梗湯</p>
<p>治氣熱上衝，食已暴吐，脈洪數。</p>
<p>茯苓（一錢）　半夏（七分，泡）　陳皮（八分）　白朮（炒，八分）　生薑（五片）　枳實（炒，八分）　厚朴（姜炒，八分）　桔梗（八分）</p>
<p>上銼，一劑，水二鍾，煎至八分，空心溫服。</p>
<p>荊黃散</p>
<p>治上焦氣熱所沖，暴吐。</p>
<p>荊芥（二錢）　人參（一錢）　甘草（五分）　大黃（六分）</p>
<p>上銼，一劑，水煎，調檳榔末一錢，磨木香五分，溫服。</p>
<p><u>胃寒</u></p>
<p>食積為寒所逆，停久而吐者，脈必遲，理中湯加半夏、木香、薑汁，或紫沉丸。胃寒嘔吐清水者，二陳湯加丁香、砂仁。</p>
<p>理中湯（方見中寒。）</p>
<p>紫沉丸</p>
<p>沉香（三錢）　檳榔（三錢）　紫蘇梗（五錢）　益智（去殼，炒，一兩）　神麯（五錢）　麥芽（五錢）　白朮（五錢）　烏藥（五錢）　香附（炒，五錢）　陳皮（一兩）　厚朴（姜炒，一兩）　甘草（炙，三錢）</p>
<p>上為末，水丸，砂仁湯送下三錢。</p>
<p><u>胃虛</u></p>
<p>胃虛不能納食而吐者，脈必微，六君子湯加丁香、砂仁。飲食傷脾胃而吐者，枳朮丸、枳朮二陳湯加香附、砂仁。飲酒傷胃，嘔吐不止者，葛花解酲湯。</p>
<p>六君子湯（方見傷食。）</p>
<p>枳朮丸（方見脾胃。）</p>
<p>枳朮二陳湯</p>
<p>即二陳加枳實、白朮。（方見痰證。）</p>
<p>葛花解酲湯（方見內傷。）</p>
<p><u>食鬱</u></p>
<p>停宿食不克化，新殼不化而反出，脈沉，瓜蒂散或保和丸。食鬱，飲食不消，填塞胃口而嘔吐者，二陳湯加神麯、山楂、姜炒黃連、厚朴、枳實。</p>
<p>瓜蒂散（方見痰證。）</p>
<p>保和丸（方見傷食。）</p>
<p><u>痰氣</u></p>
<p>因痰氣壅滯胃口，食不下而作嘔者，二陳湯加竹瀝、薑汁、枳實、栝蔞。脈沉，瓜蒂散。痰在胸中，嘔噦，溫膽湯。氣逆，枳桔二陳湯。</p>
<p>二陳湯（方見痰證。）</p>
<p>枳桔二陳湯</p>
<p>即二陳加枳殼、桔梗。</p>
<p>溫膽湯</p>
<p>即二陳加竹茹、枳殼。</p>

<h2>翻胃證五</h2>
<p>【歌】翻胃多因氣血虛，脈來不足命多殂。是痰是火宜消降，數滑而沉可驗之。更有寒鬱並氣滯，脈來沉伏與沉遲。</p>
<p>【論】翻胃成於噎膈，病而致於翻胃，則已危矣。或朝食而暮吐，或暮食而朝吐，其吐必盡所食，日日如此，不變易者是也。至於吐無時者，嘔吐也。空噦而無所出者，虛嘔也。大抵此病由血槁不能榮潤腸胃，故上不得納，下不得便，如腸結若羊糞者死。然血虛者，則脈數而無力；氣虛者，則脈緩而無力；氣血兩虛者，口中多出沫，但沫大出者必死。亦有熱甚者，則脈數而有力；有痰阻者，則脈滑而有力；因氣滯者，其脈沉而伏，因寒鬱者，其脈沉而遲，皆非血氣衰竭，故可治。學者須審其虛實而斷之，斯無失也。</p>
<p>【脈】翻胃噎膈，寸緊尺澀。緊芤或弦，虛寒之厄。關沉有痰，浮澀脾積。浮弱氣虛，澀小血弱。若澀而沉，七情所搏。</p>
<p><u>虛</u></p>
<p>虛而不能榮潤大腸，故便難。蓋幽門不通，上衝吸門，食不能納，年老者難治，年少者猶可保全，四物湯加桃仁、紅花、麻仁、枳殼，結甚者，暫加熟大黃以導其滯，量人虛實用之。中年人，四物湯加童便、韭汁、牛、羊乳、竹瀝薑汁。氣虛者，參苓白朮散。氣虛有火兼痰者，七聖湯。陰虛火上衝者，四物湯加知母、黃柏、薑汁、竹瀝。若飲食少思，大便不實，胸膈痞悶，吞酸噯腐，食不化而反出，是為脾胃虛寒，即王太僕所謂：食入反出，是無火也。用六君子湯加炮乾薑，白豆蔻、黃連、制吳茱萸，如不應，用八味丸補命門火以生脾土。</p>
<p>四物湯（方見血證。）</p>
<p>參苓白朮散</p>
<p>治脾胃虛弱，飲食不進，嘔吐泄瀉。</p>
<p>人參（二錢，去蘆）　茯苓（二錢，去皮）　白朮（二錢，土炒）　乾山藥（二錢，炒）　甘草）　二錢，炙）　白扁豆（去皮，薑汁浸，炒，一錢五分）　蓮肉（炒，一錢）　砂仁（炒，一錢）　桔梗（炒，一錢）　薏苡仁（一錢）</p>
<p>上為細末，每服二錢，棗子煎湯調下。七聖湯</p>
<p>治翻胃嘔吐。</p>
<p>半夏（一錢）　黃連（一錢）　白豆蔻（一錢）　人參（一錢）　白茯苓（一錢）　竹茹（一錢）　生薑（三片）</p>
<p>上銼，一劑，水二鍾，煎八分，空心熱服。</p>
<p>六君子湯（方見脾胃。）</p>
<p>八味丸</p>
<p>即六味丸加肉桂、附子。（方見虛損。）</p>
<p><u>實</u></p>
<p>胃中有火，不能停食者，即王太僕所謂：食不得入，是有火也。二陳湯加竹瀝、薑汁、炒黃連、山梔。便結者，四物湯加桃仁、紅花、枳實、黃芩。痰阻者，二陳加枳殼、栝蔞仁、竹瀝、薑汁，或用化痰丸。氣逆者，脈浮而洪，食已暴吐，氣上衝胸發痛，用木香調氣散。氣滯者，脈沉而伏，二陳湯加木香、砂仁、青皮、枳殼。食與氣相假成積者，其脈浮而匿，其症或先痛而後吐，或先吐而後痛，治法當以小毒藥去其積，檳榔、木香行其氣。下焦有寒者，其脈沉而遲，其症朝食暮吐，暮食朝吐，小便清，大便閉而不通，治法當以通其閉塞，溫其寒氣。大便漸通，復以中焦藥和之，不令大便秘結而自愈也。</p>
<p>二陳湯（方見痰證。）</p>
<p>化痰丸（方見痰證。）</p>
<p>木香調氣散</p>
<p>白豆蔻（二兩）　丁香（二兩）　木香（二兩）　檀香（二兩）　藿香葉（八兩）　炙甘草（八兩）　砂仁（四兩）</p>
<p>上為末，每服二錢，入鹽少許，沸湯點服。</p>
<p>一方</p>
<p>治翻胃之要藥。</p>
<p>韭汁（二兩）　牛乳（一盞）　生薑（半兩，取汁）　竹瀝（半盞）　童便（一盞）</p>
<p>上五味，和勻頓服，或入煎劑中同服尤佳。</p>
<p>一方治翻胃極效，用螃蟹洗淨，入水中，蟹背上水要高三、四指，以香油一小盞入水中，將兩指捻白麵撒水上，蟹臍內白沫即出，次日去蟹，留水曬乾為末，每服五分，淡燒酒下。</p>

<h2>噎膈證六</h2>
<p>【歌】噎膈生於血液干，或因氣火或因痰。近於咽嗌名為噎，水飲能吞食物艱。胃脘之間成膈證，食雖能進下關難。要參脈症求虛實，勿泥辛香概作寒。</p>
<p>【論】丹溪云：噎病生於血乾。蓋胃為水穀之海，脾為消化之器，清和則健運，能為諸經行其津液，稍有不行，則留滯壅塞，而噎膈之病作矣。世人皆遵局方，但有嘔吐者，便用香燥熱藥，偏助其火，不思此病原因燥結枯槁而成，復用香燥熱藥治之，其謬甚矣！其始，胃液凝聚，其久也，脾氣耗敗，傳化漸遲。烏、附、丹毒服之積久，血液俱耗，胃脘乾槁。其槁在上，近咽之下，水飲可行，食物難入，間或可入，入亦不多，名之曰「噎」。其槁在下，與胃為近，食雖可入，難盡入胃，良久復出，名之曰「膈」，漸成反胃，小便秘，大便如羊糞，名雖不同，病出一體。</p>
<p>夫血，陰也。陰主靜，內外兩靜，則臟腑之火不起，金水二氣有養，陰血自生，腸胃津潤傳化合宜，何噎之有？世人概用香燥熱藥者，不知此理也。子和引《內經》三陽結為膈立論，力辨世人熱藥之誤，可謂明矣！又有以承氣治之，失之太峻也。蓋咽有因火氣衝逆，食不得入者，脈數大。有因痰飲阻滯者，脈結滑。有七情鬱結者，脈沉澀。有因瘀血積滯，蓋陽無陰不能失化，陰失位，陽伏其中，傳化不變而反上行，其脈芤澀。因氣者，從氣治；因血者，從血治；因痰者，導之；因火者，壯水制之，豈專以辛香燥劑乎！若脾胃陽火衰微，不能運化者，暫以辛溫藥開其結滯，仍以益陰養胃為主。若概以局方辛香燥熱之藥以火濟火，重耗其津液，則大便閉結，幽門不通，上衝吸門，而噎膈轉甚矣。此千古之弊也！</p>
<p>達按：前證多起於憂鬱，憂鬱則氣結於胸臆而生痰，久則痰結成塊，膠於上焦，道路狹窄，不能寬暢，飲或可下，食則難入，而病已成矣。好酒之徒患此者，必是頑痰，蓋酒能發火，火能成痰，痰因火煎，膠結不開，阻塞道路，水飲下咽，亦覺痛澀。若以血槁治，投當歸、地黃等藥，血未必潤，反助其痰，病何由愈！若黑瘦之人，真陰素虛，常覺內熱，又不嗜酒，或過服香燥熱藥者，當以血槁治。</p>
<p><u>痰氣</u></p>
<p>喜怒七情傷於脾胃，鬱而生痰，痰與氣搏，升而不降，飲食不下，氣留於咽嗌者，快氣餅子、四七湯主之。痰鬱者，化痰丸。關格者，必用吐以提其氣。若橫格，不必在乎出痰也。有痰亦宜吐，湧痰湯。其關格者，詳本條內。</p>
<p>快氣餅子</p>
<p>治氣鬱不快，食下則胸膈噎塞疼痛。</p>
<p>萊菔子（炒，二兩）　紫蘇子（一兩）　橘紅（一兩）　白豆蔻（一兩）　白茯苓（一兩）</p>
<p>上為細末，煉蜜和薑汁為餅子，時時噙嚼之。</p>
<p>四七湯</p>
<p>治七情氣鬱，結聚痰涎，狀如破絮，或如梅核在咽喉之間，咯不出，咽不下。並治中脘痞滿，痰涎壅盛，上氣喘急。婦人有孕惡阻，亦宜服之。</p>
<p>半夏（一錢半）　白茯苓（一錢三分）　蘇梗（一錢）　厚朴（一錢）</p>
<p>上銼，一劑，生薑七片，大棗一枚，水二鍾，煎八分服。</p>
<p>化痰丸（方見痰證。）</p>
<p>湧痰湯</p>
<p>甘草（一兩）　桔梗（一兩）　瓜蒂（五錢）　枳殼（五錢）　陳皮（五錢）</p>
<p>上，用水十碗，煎至五碗，去渣，連連飲盡，浸浮其痰，發一噁心，即大吐。得寬後，可服參苓白朮散調理，不致復發矣。</p>
<p><u>火</u></p>
<p>上焦火盛沖逆，食不得下而嘔者，和中桔梗湯加竹茹、枇杷葉，渴者，去半夏，加麥冬。大便燥結者，人參利膈丸微下。血少陰虛，火盛不得眠，食入反出者，硃砂安神丸。</p>
<p>和中桔梗湯（方見嘔。）</p>
<p>人參利膈丸</p>
<p>治胸中不利，痰咳喘滿，和脾開滯，推陳致新，治噎膈之聖藥。</p>
<p>木香（一兩）　檳榔（一兩）　人參（一兩）　當歸（一兩）　藿香（一兩）　甘草（一兩）　枳實（一兩）　大黃（酒浸，一兩）　厚朴（薑製，一兩）</p>
<p>上為細末，水丸，溫水送下五十丸，如桐子大。仍用豬膽導之，得通便佳。</p>
<p>硃砂安神丸（方見驚悸。）</p>
<p><u>虛</u></p>
<p>血氣槁弱而成噎塞者，養血湯，或潤血飲子。脾虛，中氣不足，八珍湯加橘皮、竹茹、枇杷葉。</p>
<p>養血湯</p>
<p>當歸（二錢）　生地黃（二錢）　玄參（二錢）　阿膠（二錢）　知母（二錢）　紅花（五分，酒洗）　桃仁（五分，研泥）</p>
<p>上銼，一劑，水二盞，煎八分，加生白蜜二匙服。</p>
<p>潤血飲子（增）</p>
<p>治血槁成噎。</p>
<p>水一鍾，入阿膠一兩，化開，煎至七分，加竹瀝半盞，人乳一盞，蜜五匙，徐徐服之。</p>
<p><u>瘀血</u></p>
<p>瘀血則脈澀，桃仁承氣湯下之。</p>
<p>桃仁承氣湯（方見本條下。）</p>

<h2>痞滿證七</h2>
<p>【歌】胸中滿悶名為痞，外面殊無脹急形。食積結痰兼濕熱，氣虛不運病根深。</p>
<p>【論】痞者，否也，不通之意，由陰伏陽蓄，氣血不運而成。處心下，位中央，填滿痞塞，皆土之為病也，然痞與脹有輕重之分。痞則內覺痞悶，而外無脹急之形也。有中氣不足，不能運化者；有飲食痰結，不能施化者；有濕熱太甚而成者，當隨證分消。虛者補中益氣湯，不可峻劑攻之；實者略與疏導。昧者苟圖一時通快，喜行峻利，多致危殆也。</p>
<p>【脈】痞滿滑大，痰火作孽。弦伏中虛，微澀衰劣。</p>
<p><u>中氣不足</u></p>
<p>中氣不足，不能運化精微而為痞悶，脈弱無力，不可用利藥攻之，補中益氣湯。久服中氣充滿，清道健運，痞自除也。</p>
<p>補中益氣湯（方見內傷。）</p>
<p><u>食積</u></p>
<p>飲食內傷，不能克化而痞者，枳朮丸或保和丸，或枳桔二陳湯加神麯、麥芽、山楂。心下虛痞，按之痛者，枳實消痞丸、黃連瀉心湯。</p>
<p>枳朮丸（方見脾胃。）</p>
<p>保和丸（方見傷食。）</p>
<p>枳桔二陳湯（方見脾胃。）</p>
<p>枳實消痞丸</p>
<p>枳實（一錢，炒）　山楂肉（一錢）　黃連（炒，一錢）　神麯（炒，一錢）　甘草（炙，一錢）　豬苓（一錢）　澤瀉（八分，去毛）　厚朴（薑汁拌炒，八分）　砂仁（八分，炒）　陳皮（一錢）　人參（一錢，去蘆）　黃芩（一錢，炒）　乾薑（八分）　薑黃（八分）　白朮（炒，一錢）</p>
<p>上未，蒸餅丸，梧子大，每服五十丸，食後白湯送下。</p>
<p>黃連瀉心湯</p>
<p>黃連（一錢二分）　厚朴（一錢，制）　乾薑（八分）　甘草（五分）　人參（八分）　白芍藥（八分）</p>
<p>上銼，一劑，姜三片，水二鍾，煎八分，空心熱服。</p>
<p><u>濕熱</u></p>
<p>濕熱太甚而痞者，黃連瀉心湯。有熱，三黃瀉心湯。火邪乘脾而痞者，二陳加黃連、黃芩、栝蔞。</p>
<p>黃連瀉心湯（方見前。）</p>
<p>三黃瀉心湯</p>
<p>大黃（三錢）　黃連（三錢）　黃芩（三錢）</p>
<p>上銼，一劑，水二盞，煎一盞，熱服。</p>
<p>二陳湯（方見痰證。）</p>
<p><u>痰滯</u></p>
<p>痰氣阻滯中州而為痞者，小陷胸湯，或枳桔二陳湯加黃連、栝蔞、天花粉。痰氣壅滿，心胸痞滿不寬，導痰湯。</p>
<p>小陷胸湯</p>
<p>半夏（六錢）　黃連（三錢）　栝蔞（小者一個，大者半個）</p>
<p>用水二鍾，加生薑三片，先煎栝蔞，約鍾半許，入半夏、黃連，煎至一鍾，溫服。</p>
<p>枳桔二陳湯（方見脾胃。）</p>
<p>導痰湯（方見痰證。）</p>

<h2>噁心證八</h2>
<p>【歌】畏食分明是噁心，嘔而無物亦無聲。胃中寒氣兼痰火，隨證斟量細辨明。</p>
<p>【論】戴云：噁心者，無聲無物，心下欲吐不吐，欲嘔不嘔，心中兀兀如畏舟車者是也。</p>
<p><u>胃寒</u></p>
<p>胃中有寒氣而作惡心者，嘔清水，不渴，脈遲，明知食寒物、受寒氣，大半夏湯、小半夏茯苓湯、理中湯加生薑、半夏。</p>
<p>大半夏湯</p>
<p>半夏（二錢五分）　陳皮（二錢五分）　茯苓（二錢五分）　生薑（二錢五分）</p>
<p>上銼，一劑，水二盞，煎一盞，熱服。</p>
<p>小半夏茯苓湯（方見咳逆。）</p>
<p>理中湯（方見中寒。）</p>
<p><u>胃熱</u></p>
<p>胃中有熱而作惡心嘔酸，內有熱，脈必浮大而滑數，煩渴，二陳加姜炒黃連、山梔。胃氣不足，內熱噁心，六君子湯加辰砂、姜炒黃連。</p>
<p>二陳湯（方見痰證。）</p>
<p>六君子湯（方見脾胃。）</p>

<h2>吞酸證九</h2>
<p>【歌】要識吞酸與吐酸，總因濕熱肺脾間。吐酸吐出酸如醋，若是吞酸咯吐難。</p>
<p>【論】夫吞酸與吐酸不同，吐酸者，吐出酸水如醋。平時津液隨上升之氣鬱滯日久，濕中生熱，故從火化，遂作酸味，如穀肉在器，濕熱則易酸。吞酸者，鬱滯日久，不能自湧而出，伏於肺胃之間，咯不得上，咽不得下。肌表得風寒則內熱愈郁，而酸味刺心；肌膚得溫暖則腠理開發，或得香熱湯丸，則津液流通，鬱熱得行，亦可暫解，蓋標寒而本熱也。故《素問》、河間言熱者，言其本也，東垣言寒者，言其標也。學者當究其淺深之感，本末之治而用藥，庶可取十全之效也。</p>
<p>【脈】吞酸脈形，多弦而滑。或沉而遲，胸有寒飲；或數而洪，胸有痰熱。</p>
<p><u>吞酸</u></p>
<p>吞酸是濕熱鬱滯於肺胃之間，必糲食自養，二陳湯加吳茱萸、黃連，順其性而折之，佐以蒼朮、茯苓以行其濕熱，再加姜炒黃連。吞酸有食不化者，平胃散加神麯、麥芽、山楂、姜炒黃連。</p>
<p>二陳湯（方見痰證。）</p>
<p>平胃散（方見中濕。）</p>
<p><u>吐酸</u></p>
<p>吐酸者，津液隨上升之氣鬱之日久，濕中生熱，故從火化而作酸味，二陳湯加吳茱萸、炒黃連、山梔、蒼朮、厚朴、生薑。中脘有宿食留飲，酸味蜇心痛，或吐酸水如醋之味，蜇牙痛，曲術丸、茱連丸。</p>
<p>曲術丸</p>
<p>治中脘停食留飲，酸蜇心痛，或口吐清水。</p>
<p>神麯（炒，三兩）　陳皮（一兩）　蒼朮（米泔浸，炒，一兩五錢）</p>
<p>上為末，生薑汁煮神麯為丸，每服七十丸，薑湯下。</p>
<p>茱連丸</p>
<p>黃連（一兩，酒炒）　黃芩（五錢，酒炒）　陳皮（五錢）　吳茱萸（五錢，煮，曬乾）　蒼朮（七錢，米泔浸，炒）</p>
<p>上為末，煮神麯為丸，下七十丸。</p>
<p>按：是方以芩、連治熱，熱去則不吐酸。蒼朮燥濕，濕除則不生熱。陳皮理氣，氣行則濕不郁。（茱萸味辛熱，能引芩、連入肝而瀉火，此從治之義也。）</p>

<h2>嘈雜證十</h2>
<p>【歌】痰因火動令人嘈，濕痰氣鬱總同條。肥人自是濕痰故，伐火芩連梔子調。</p>
<p>【論】丹溪云：嘈雜者，俗謂之心嘈是也。有痰因火動者，必痰多，脈滑而數，宜治痰為先，治火次之。有食鬱作熱者，脈數而大，當治其火，而開導次之。有因濕痰者，脈沉而滑，宜豁痰。有因氣鬱者，脈沉而澀，宜開鬱理氣，蓋沉則為郁，滑主痰而澀主氣也。醫能審脈驗證，真知是火、是氣、是郁，斯為活法矣。</p>
<p><u>痰</u></p>
<p>痰因火動者，治痰為先，二陳湯加姜炒黃芩、黃連、山梔子為君，南星、半夏為佐，桔梗、青黛為使。</p>
<p>二陳湯（方見痰證。）</p>
<p><u>氣鬱</u></p>
<p>氣鬱者，越鞠丸，或二陳湯加枳殼、桔梗、香附、烏藥、姜炒黃連、蒼朮，有痰加貝母。</p>
<p>越鞠丸（方見郁證。）</p>
<p><u>火</u></p>
<p>火嘈者，二陳湯加黃芩、黃連、山梔子，或三補丸。有火鬱，二陳湯加山梔子、香附、撫芎、蒼朮。</p>
<p>三補丸</p>
<p>黃芩（四兩）　黃連（四兩）　黃柏（四兩）</p>
<p>上為細末，水丸，每服七十丸，白湯送下。</p>
<p><u>食鬱熱</u></p>
<p>食鬱有熱先治火，芩連枳朮丸加神麯、麥芽、山楂、陳皮、半夏。或食鬱不消，胸滿嘈雜，大安丸。</p>
<p>芩連枳朮丸</p>
<p>即枳朮丸加芩、連。（方見脾胃。）</p>
<p>大安丸</p>
<p>即保和丸加白朮。（方見傷食。）</p>

<h2>咳逆證十一</h2>
<p>【歌】陰火攻衝成咳逆，或因痰氣滯胸膈。胃中積熱與停寒，病後胃虛多吃忒。</p>
<p>【論】咳逆者，古名噦，今名呃，又名吃忒。胃寒者，脈遲澀，手足寒，嘔吐，無熱證。胃熱者，脈洪大，燥渴，便難。有胃中有痰，陰虛，火炎上衝而呃者，其氣從臍下逆上。丹溪云：上升之氣，至肝而出，中挾相火。經云：諸逆衝上，皆屬於火。有痰氣逆滯者，其氣從胸中起，中州元氣鬱也。有病後發呃者，久病胃虛也，宜細辨之。</p>
<p>【脈】呃逆甚危，浮緩乃宜。弦急必死，結代促微。</p>
<p><u>胃火</u></p>
<p>胃火上逆而呃，小半夏茯苓湯加山梔、黃芩吐之。利後胃熱而呃，橘皮竹茹湯。</p>
<p>小半夏茯苓湯</p>
<p>半夏（五錢，湯泡）　茯苓（三錢，去皮）</p>
<p>上，生薑五錢，搗汁同煎，不拘時熱服。</p>
<p>橘皮竹茹湯</p>
<p>治吐利後胃虛膈熱而咳逆者。</p>
<p>橘皮（二錢）　竹茹（一錢）　人參（五分）　甘草（炙，五分）</p>
<p>上，生薑五片，大棗二枚，煎服。</p>
<p><u>陰火</u></p>
<p>陰火上逆，從臍下逆上，夜分轉甚看，四物湯加知母、黃柏、竹茹、陳皮、茯苓。</p>
<p>四物湯（方見血證。）</p>
<p><u>病後呃</u></p>
<p>病後元氣不足，胃虛寒而呃，人參理中湯。痢後發呃，多不救，用六君子湯猶或可生。</p>
<p>人參理中湯（方見中寒。）</p>
<p>六君子湯（方見脾胃。）</p>
<p><u>胃寒</u></p>
<p>胃寒氣逆呃者，丁香柿蒂湯。吐利後胃虛寒，手足厥冷呃逆者，理中湯加丁香、木香、枳殼。</p>
<p>丁香柿蒂湯</p>
<p>丁香（一錢）　柿蒂（一錢）　陳皮（一錢）　青皮（一錢）　人參（五分）</p>
<p>上銼，一劑，水二鍾，煎八分，溫服。</p>
<p>理中湯（方見中寒。）</p>
<p><u>痰氣</u></p>
<p>無別證，忽然發呃，痰氣逆滯，氣從胸中起，小半夏茯苓湯加木香、枳殼，或蘿蔔湯調木香調氣散。痰礙氣逆而呃，用蜜湯探吐。</p>
<p>小半夏茯苓湯（方見前。）</p>
<p>木香調氣散</p>
<p>木香（三兩）　檀香（三兩）　白豆蔻（三兩）　丁香（三兩）　砂仁（四兩）　甘草（炙，一兩半）　藿香（一兩五錢）</p>
<p>上為末，每服一錢，鹽湯下。</p>

<h2>噯氣證十二</h2>
<p>【歌】何故令人成噯氣，蓋緣痰火乘於胃。治痰星夏共陳皮，治火黃連石膏輩。</p>
<p>【論】噯氣者，胃中有火、有痰、有食、有氣，南星、半夏、軟石膏、炒黑山梔子、香附，或丸或煎服。又云：痰條下，食積熱，噫氣吞酸證，火氣衝上，多作噯氣，黃芩為君，南星、半夏、陳皮為佐，熱多再加青黛、山梔子、栝蔞仁，或潤下丸。</p>
<p>潤下丸（方見痰證。）</p>

<h1>卷六</h1>

<h2>頭痛證一</h2>
<p>（眉眶痛　附）</p>
<p>【歌】頭痛先須辨厥真，濕痰風火挾邪侵。氣虛血少兼寒濕，識者尤當審六經。更有眉眶頻作痛，風痰風熱客於稜。</p>
<p>【論】如太陽頭痛者，惡風寒，脈浮緊，痛在巔頂兩額角。少陽頭痛者，往來寒熱，脈弦，痛連耳根。陽明頭痛者，發熱自汗，脈浮長大，痛連目眥、頰、齒。太陰頭痛者，必有痰，體重，或腹痛，脈沉，頭重。少陰頭痛者，足寒氣逆，為寒厥，脈沉細。厥陰頭痛者，吐痰沫，厥冷，脈浮緩，痛引目系。此六經頭痛，多挾外邪也。</p>
<p>血虛頭痛者，自魚尾上攻頭痛也。氣虛頭痛者，耳鳴，九竅不利。腸胃之所生濕熱頭痛者，心煩重痛，病在膈中，過在手太陽、少陰。寒濕頭痛者，氣上而不下，頭痛巔疾，下虛上實，過在手少陰、巨陽，甚則入腎。偏頭痛者，頭半寒痛，先取手少陽、陽明，後取足少陽、陽明。厥頭痛者，所犯大寒至骨髓，髓以腦為主，腦逆，故頭痛齒亦痛。真頭痛者，痛甚入連於腦，手足寒至節，旦發夕死，夕發旦死也。</p>
<p>丹溪云：頭痛多主於痰，甚者火，多有可吐者，有可下者。又若眉眶痛者，屬風熱與痰。有肝虛而痛者，才見光明，則眶痛甚。有眉稜骨痛者，眼不可開，晝靜夜劇，屬痰。凡此之類，種種不同，視其所挾，究其所因，定其經絡，參以脈理，而施以補、瀉、宣、通、汗、利之法，斯無一偏之弊也。</p>
<p><u>六經痛</u></p>
<p>太陽，川芎、羌活、藁本、麻黃。少陽，小柴胡湯。陽明，升麻葛根湯加石膏、白芷、蔥白。太陰，蒼朮、半夏、南星、川芎、蔓荊子。少陰，麻黃附子細辛湯。厥陰，吳茱萸湯加柴胡。</p>
<p>小柴胡湯（方見瘧疾條下。）</p>
<p>升麻葛根湯</p>
<p>治陽明經頭痛。</p>
<p>升麻（一錢五分）　葛根（一錢五分）　白芍藥（一錢）　甘草（一錢）</p>
<p>煎服。</p>
<p>麻黃附子細辛湯</p>
<p>治少陰頭痛。</p>
<p>麻黃（去節，二錢）　細辛（二錢）　附子（煨，二錢）</p>
<p>水二盞，煎，溫服。</p>
<p>吳茱萸湯</p>
<p>治厥陰頭痛，或痰涎厥冷，脈浮而緩。</p>
<p>麻黃（五分，去節）　羌活（五分，去蘆）　吳茱萸（四分）　藁本（三分）　升麻（三分）　黃耆（三分）　黃芩（一錢）　當歸（酒洗，一錢）　黃柏（炒，一錢）　川芎藭（一錢）　蔓荊子（三分）　細辛（三分）　柴胡（三分）　黃連（炒，三分）　半夏（泡，三分）　紅花（三分）　蒼朮（米泔浸一晝夜，曬乾，炒，一錢）</p>
<p>銼一劑，水二盞，煎八分服。</p>
<p><u>虛痛</u></p>
<p>血虛痛，芎歸湯，或四物加酒芩、羌活、柴胡、蔓荊子。氣虛痛，四君子湯。氣血兩虛，調中益氣湯加川芎、蔓荊子、細辛。巔頂痛，必用藁本、柴胡、防風。</p>
<p>芎歸湯</p>
<p>治血虛頭痛。（一名芎藭湯。）</p>
<p>川芎藭（三錢）　當歸（酒浸，二錢）</p>
<p>水二盞，煎八分，食遠熱服。</p>
<p>四物湯（方見血證條下。）</p>
<p>四君子湯（方見脾胃條下。）</p>
<p>調中益氣湯（方見內傷條下。）</p>
<p><u>風濕寒熱痛</u></p>
<p>風熱與濕上壅，清空膏。風熱盛者，徹清膏。瘦人頭痛是火，酒芩為主，加引上藥。風熱上攻頭痛者，防風通聖散，或芎芷散。大寒犯腦，令人頭痛，齒亦痛，羌活黑附湯。風熱盛，酒芩、天麻、川芎、防風、薄荷，或茶調散。</p>
<p>清空膏</p>
<p>治偏正頭疼，及風、濕、熱上壅作痛。</p>
<p>細挺子黃芩（三兩，一半酒蒸，一半炒）　防風（去蘆，一兩）　羌活（一兩，去蘆）　甘草（炙，一兩五錢）</p>
<p>末之，每二錢，湯調膏下。</p>
<p>徹清膏</p>
<p>治風熱上攻頭痛。</p>
<p>蔓荊子（一錢）　細辛（一錢）　薄荷（三分）　川芎藭（三分）　甘草（生用五分，炙用五分）　藁本（一錢）</p>
<p>末之，茶調下三錢。</p>
<p>防風通聖散（方見中風條下。）</p>
<p>芎芷散</p>
<p>治風邪入於頭腦作疼痛。</p>
<p>白芷（一錢）　石菖蒲（一錢）　陳皮（八分）　蒼朮（米泔浸，曬乾，炒，八分）　細辛（八分）　厚朴（姜炒，七分）　半夏（湯泡，七分）　紫蘇莖、葉（八分）　甘草（炙，六分）　木通（八分）　肉桂（六分）　川芎藭（一錢）</p>
<p>上銼，一劑，水二鍾，加姜三片，蔥白二枚，煎八分服。</p>
<p>羌活黑附湯</p>
<p>治冬月大寒犯腦，令人頭痛，齒亦痛。</p>
<p>麻黃（帶節，三分）　殭蠶（炒，三分）　黃柏（炒，三分）　黑附子（泡，三分）　羌活（去蘆，五分）　防風（去蘆，五分）　白芷（五分）　蒼朮（米泔浸，曬乾，炒，五分）　升麻（二分）　甘草（二分）　黃耆（一錢）</p>
<p>水煎，食後溫服。</p>
<p>茶調散</p>
<p>治諸風上攻頭痛，目昏鼻塞及偏頭疼。</p>
<p>薄荷葉（二兩）　川芎藭（一兩）　羌活（去蘆，五錢）　甘草（炙，五錢）　荊芥穗（一兩）　白芷（五錢）　細辛（一錢五分）　防風（三錢，去蘆）</p>
<p>上為細末，每服二錢，食後茶湯調下。</p>
<p><u>痰痛</u></p>
<p>痰厥頭痛，二陳湯加蒼朮、蔓荊子、南星、防風。肥人頭痛是濕痰，半夏、蒼朮為主，加引經嚮導藥。痰厥頭痛，痰唾稠黏，頭旋眼黑，頭苦痛如裂者，半夏白朮天麻湯。風痰上攻頭痛，白芷、芽茶、川芎、防風、南星、半夏、細辛，或青州白丸子。風痰上盛，三生散。</p>
<p>二陳湯（方見痰證條。）</p>
<p>半夏白朮天麻湯</p>
<p>治眼黑頭旋，頭苦疼痛吐逆。</p>
<p>白朮（炒，一錢）　神麯（炒，一錢）　陳皮（一錢五分）　半夏（湯泡，一錢五分）　麥糵（一錢五分）　白茯苓（五分）　天麻（五分）　黃耆（五分，蜜炙）　人參（去蘆，五分）　蒼朮（泔制，五分）　澤瀉（五分，去毛）　乾薑（三分）　黃柏（酒炒，三分）</p>
<p>銼一劑，水二鍾，煎至八分，空心熱服。</p>
<p>青州白丸子</p>
<p>治風痰壅盛，癱瘓驚風，嘔痰水涎沫。</p>
<p>白附子（二兩）　半夏（二兩）　南星（二兩）　川烏（去皮、臍，半兩，俱生用）</p>
<p>上搗為末，以生絹袋盛之，於井花水中擺出藥末，更以手捏令出，以粗渣再搗，仍入絹袋擺盡為度。貯瓷器中，日曬夜露，每日一換新水，攪而復澄，春五日、夏三日、秋七日、冬十日，去水曬乾再研，以糯米粉清丸如綠豆大，常服二十丸，生薑泡湯送下。</p>
<p>三生散</p>
<p>治風上攻頭腦，痰滯不行，以致偏正苦疼。</p>
<p>烏頭（炮，一錢）　白附（炮，二錢）　南星（炮，二錢半）</p>
<p>姜三片，水煎服。</p>
<p><u>眉眶痛</u>　附</p>
<p>肝虛羞明，眉眶痛者，熟地黃丸。風熱盛眉眶痛，選奇羌防散，或芩芷散。風痰攻上眉稜痛者，導痰湯。寒濕上攻眉稜痛者，芎辛散。風痰風熱盛，二烏散。</p>
<p>熟地黃丸</p>
<p>治肝血虛少，眉眶疼痛，羞明畏日之證。</p>
<p>生地黃（一兩）　熟地黃（一兩）　玄參（一兩）　金釵石斛（一兩）</p>
<p>上末之，蜜丸梧桐子大，每服三錢，空心白湯送下。</p>
<p>選奇羌防散</p>
<p>治風熱上壅，眉稜疼痛不可忍之證。</p>
<p>羌活（二錢，去蘆）　防風（二錢，去蘆）　甘草（二錢）　黃芩（酒炒，二錢）</p>
<p>煎服。</p>
<p>芩芷散</p>
<p>治風熱上盛，眉眶疼痛，目不能視物者。</p>
<p>黃芩（酒炒，一兩）　白芷（一兩）</p>
<p>末之，每服二錢，茶清調下。</p>
<p>導痰湯（方見痰證條。）</p>
<p>芎芷散</p>
<p>治頭疼因寒濕上攻，或眉稜作痛並治之。</p>
<p>烏頭（生用，一兩）　附子（生用，一兩）　天南星（一兩）　乾薑（一兩）　甘草（五錢，炙）　川芎（一兩五錢）　細辛（一兩五錢）</p>
<p>每四錢，薑、棗煎。</p>
<p>二烏散</p>
<p>治風、治熱二氣攻於太陽等經，頭腦作痛。</p>
<p>川烏（童溲浸，炒，五錢）　草烏（童便浸，炒，五錢）　細辛（五錢）　羌活（去蘆，五錢）　黃芩（酒炒，五錢）　甘草（炙，三錢）</p>
<p>上末之，每服二錢，食後茶清調下。</p>

<h2>頭風證二</h2>
<p>【歌】頭風素有熱和痰，忽冒風寒腦髓間。何故女人多病此？為無巾幘御風寒。</p>
<p>【論】夫頭風，即首風也。孫思邈云：新沐浴竟取風，為首風。經云：首風之狀，頭面多汗，惡寒，當先風一日則病甚，頭痛不可以出內，至其風日則病稍愈。又云：頭風者，本於風寒入於腦髓也。蓋頭者，為諸陽之會，其人素有痰火，風寒客之，則熱鬱而悶痛，故婦人多患此者，為無巾幘以御風寒故也，有偏、有正。丹溪云：頭風屬痰者多，有熱、有風、有血虛。在左屬風與血虛；在右屬痰與熱。善治者，究此病情，全在活法，出入加減，無不奏效也。</p>
<p><u>風與血虛</u></p>
<p>頭風在左，屬風與血虛。風者，荊芥、薄荷之類。風熱者，消風散、茶調散。血虛者，芎歸湯，或四物湯加荊芥、防風、白芷、酒芩、薄荷、蔓荊子之類。（以上諸方俱見頭痛證下。）</p>
<p><u>痰</u></p>
<p>頭風在右者屬痰，蒼朮、半夏之類。濕痰頭風，用酒芩三錢、蒼朮四錢、川芎、細辛各二錢、甘草一錢，末之，薑、茶擂勻調服，或二陳湯加酒芩、薄荷、川芎、細辛，或導痰湯加酒芩、蒼朮。（以上二方，俱見痰證。）</p>
<p><u>火</u></p>
<p>頭風屬火者，酒芩為主，或二陳湯、酒芩、薄荷、川芎、細辛，（方見痰證。）或防風通聖散，（方見頭痛證。）或消風百解散。凡用芩、連，須用酒炒，以其上行頭角故也。</p>
<p>消風百解散</p>
<p>治半邊頭風作痛，因火熱上衝之證。</p>
<p>荊芥（一錢）　白芷（一錢）　陳皮（八分）　麻黃（一錢）　蒼朮（一錢，米泔浸，冬七日、夏三日、春、秋五日．曬乾，炒燥）　甘草（八分）</p>
<p>上銼，一劑，水二盞，煎八分，食遠服。</p>
<p>附方</p>
<p>治偏頭疼至妙之藥。</p>
<p>羌活（去蘆，一錢）　獨活（去蘆，一錢）　川芎（一錢）　白芷（一錢）　細辛（一錢）　藁本（一錢，去蘆）　防風（一錢，去蘆）　黃芩（酒炒，一錢）</p>
<p>上銼，一劑，水二盞，煎八分，食後熱服。</p>
<p>又方</p>
<p>治半爿頭痛極效。</p>
<p>香白芷（一錢）　天南星（一錢）　川烏（八分）　半夏（八分）</p>
<p>上為末，每服一錢，水調服，婦人加甘草一錢。</p>

<h2>頭眩證三</h2>
<p>【歌】痰火令人頭轉旋，氣虛血失每頭眩。風寒暑濕乘虛致，識得其機可望痊。</p>
<p>【論】眩者，目花黑暗旋倒也。其狀頭旋目閉，身轉耳聾，如立舟車之上，起則欲倒。虛極乘寒得之，故風則有汗；寒則掣痛；暑則燠悶；濕則重滯，此四氣乘虛而眩暈也。或七情鬱而生痰、動火，隨氣上厥，此七情致虛而眩暈也。酒色過度，腎虛不能納氣歸元，使氣逆奔而上，氣虛而眩暈也。吐衄、崩漏或產後失血，脾虛不能收攝營氣，使諸血失道妄行，此血虛眩暈也。丹溪云：頭眩多挾痰，氣虛併火及濕痰、火痰，蓋無痰不能作眩，痰因火動也。凡此之證，要參以脈症治之，隨機應變，不可以一途而取軌也。</p>
<p>謹按：經曰：諸風掉眩，皆屬肝木。肝木為風所撼，必鼓動其肺，肺金不能制木，風捲痰而上升，故目無定視，上下反復，甚則嘔吐，飲食罕御。大法，平其風、降其痰而已。婦人患崩淋頭眩，以血虛治，為少血不能養肝，肝木根虛，不能不動搖，故眩治崩淋則眩自止，所以培其根也。</p>
<p>【脈】風寒暑濕，氣鬱生涎。下虛上實，皆頭眩暈。風浮寒緊，濕細暑虛。痰則滑弦，瘀芤而澀。數大火邪，虛大久極。先理氣痰，次隨症脈。</p>
<p><u>外感眩暈</u></p>
<p>風熱虛眩，川芎茶調散。（方見頭痛證。）風寒上厥眩暈，芎術除眩散。暑火眩暈，二陳湯（方見痰證。）加人參、白朮、山梔、黃連、川芎。傷濕，腎著湯。（方見腰痛證。）</p>
<p>芎術除眩散</p>
<p>治風寒上厥眩暈。</p>
<p>附子（生，半兩）　白朮（半兩）　川芎（半兩）　桂（二錢半）　甘草（炙二錢半）</p>
<p>每服三錢，姜三片，水二盞，煎一盞服。</p>
<p><u>虛眩</u></p>
<p>氣虛眩暈，因相火盛，治痰為先，半夏白朮天麻湯，（方見頭眩證。）或用香橘飲。氣虛眩暈，四君子湯（方見脾胃。）加天麻、防風。血虛眩暈，芎歸湯。（方見頭痛。）失血眩暈，四物湯（方見血證。）加焦姜。產後血虛眩暈，清魂散。（方見女科。）</p>
<p>香橘飲</p>
<p>治氣虛眩暈。如治血虛者，加芎、歸、肉桂。</p>
<p>木香（七分）　白朮（一錢，炒）　半夏曲（一錢）　橘皮（一錢）　茯苓（一錢）　砂仁（七分）　丁香（十四粒）　甘草（炙，八分）</p>
<p>上銼，一帖，生薑三片，水二盞，煎一盞，食遠熱服。</p>
<p><u>痰火眩暈</u></p>
<p>濕痰眩暈，二陳湯加酒芩、白朮、南星、天麻、蒼朮，（方見痰證。）或青州白丸子，（方見頭痛。）或白朮半夏天麻湯。（方見頭痛。）火動其痰者，二陳湯加黃芩、黃連、蒼朮、羌活。（方見痰證。）火盛者，酒炒大黃末，茶調下。</p>
<p>方用大黃酒浸，九蒸九曬為末，水丸如綠豆大，每服百丸，食後臨臥清茶送下，神效。</p>
<p>方用半夏、白茯苓、川芎、甘草、羌活、白芷、枳實、南星、防風、細辛、酒黃芩，氣虛加參、術；血虛加芎、歸；熱加黃連各等分，姜三片，水煎服。以此作丸，每日下二、三，極效。</p>

<h2>心痛證四</h2>
<p>【歌】心痛當分久與新，暴嬰寒氣必須溫。若還稍久多成郁，鬱積因而作熱蒸。大實痛時難以按，按之痛定作虛論。蛔蟲痛止偏能食，脈澀須知死血因。真痛在心無藥療，厥疼胃脘正當心。</p>
<p>【論】夫心痛者，有真、有厥。真者，邪中心君，手足青至節即死，非藥可療。厥者，邪客於心胞絡、胃脘之間，當心之分，非真心受證，故可治也。又有寒厥、熱厥之分，大實、大虛之別。古人又有九種之名：曰飲、曰食、曰風、曰冷、曰熱、曰悸、曰蟲、曰疰、曰去來痛，若此者，皆可究其因而施治也。其如陳無擇云有五臟及諸經、諸腑心痛，雖言之詳，而無治例，反使後學有惑於心，故不具載，蓋亦不過寒、熱、表、里、虛、實之候也。丹溪云：心脾痛，須分新久，若明知身受寒氣，口食寒物，於初病之時，當以溫散、溫利之劑。若得稍久而成郁，鬱則蒸熱，熱久必生火，若欲行溫劑，寧無助火添病乎？故古方多以山梔為熱藥嚮導，則邪易伏，病易退。又審平昔喜食熱物，以致死血留於胃脘，或因痰氣、食積鬱滯於胃作痛者。如此等例，皆前人之所未發，後學當導而行之，斯活法也。</p>
<p>謹按：世人患真心痛者極少。真心痛者，平素原有痰，卒然大痛如割，入於無聲，汗出不休，舌強無言，手足厥冷，此疾一作，死在旦夕。針灸之所不施，藥力之所未及，患之者十無一生。蓋寒邪直中心經，君火不能抗敵故也。今之患心痛者，乃胃脘與心胞絡痛耳。若痛極如咬，時吐清水，面清白，少光彩者，為蟲頭上攻。痛時如有物阻礙，累累不得下，為胃脘停食。痛時嘈雜不寧，如飢如飽，怏怏欲吐，吐即稍寬，為痰飲停積。痛時隱隱悶結，胸臆相引，得噯覺寬，為憂鬱所致。痛時欲近暖處，飲熱酒即解，為寒客心胞絡。痛時自上而下，自聞唧唧有聲，搔抓無措，眠坐不穩，心下如刮，上連胸臆，乃積血不消，為火所載，不可認以為蟲而投以蟲劑也。</p>
<p>【脈】心痛微急，痛甚伏入。陽微陰弦，或短又數。緊實便難，滑實痰積。心痛引背，脈微而大，寸沉而遲，關緊數銳。</p>
<p><u>虛痛</u></p>
<p>虛弱人心痛，錢氏云：心虛痛者，炒鹽補之。以物按住而痛止者，挾虛也，二陳湯加炮薑末和之。（方見痰證。）若久病元氣虛弱，肢體怯薄，脈虛，手欲按者，六君子湯加砂仁、香附。（方見脾胃。）</p>
<p><u>實痛</u></p>
<p>因氣怒而飲食，卒痛便閉，心胸高起，手不可按者，大實痛也，煮黃丸，後以藁本湯去其餘邪。胃脘濕熱痛，小胃丹。（方見痰證。）</p>
<p>煮黃丸</p>
<p>治大實心痛。</p>
<p>雄黃（一兩，研）　巴豆（五錢，去皮，細研）</p>
<p>入白麵二兩研勻，水丸梧子大，每用水下數丸，如得利，不可再服，宜服藁本湯去餘邪。</p>
<p>藁本湯</p>
<p>治心痛後服。</p>
<p>藁本（半兩）　蒼朮（一兩，米泔浸，炒）</p>
<p>作一帖，煎服。</p>
<p><u>熱厥心痛</u></p>
<p>熱厥心痛者，其人必縱酒，蓄熱在胃，偶遇寒鬱而發，故身熱足冷，痛甚則煩躁而吐，額上有汗，脈洪大。當灸太谿、崑崙，表裡俱瀉之，內服金鈴子散。痛止，服枳朮丸以去餘邪。（方見脾胃。）初痛，以鹽湯探吐，得吐就發散。心脾痛日久，則非寒也，縱有寒，亦鬱而為熱，二陳湯加山梔（炒黑）、川芎、香附，痛甚者，加炮姜反佐之，（方見痰證。）或以山梔一味，入薑汁煎服。大便不通，大承氣、大陷胸之類下之。（方俱見傷食。）</p>
<p>金鈴子散</p>
<p>金鈴子（一兩）　玄胡索（一兩）</p>
<p>末二錢，溫酒下。</p>
<p><u>寒厥心痛</u></p>
<p>寒厥心痛者，手足厥逆，遍身冷汗，甚則手足甲青黑，小便清白不渴，氣微力薄，脈沉細微，朮附湯。大寒厥，暴痛，非久痛者，若久則非寒也。丹溪云：明知身受寒氣，口食寒物，初病當以溫散、溫利之藥，草豆蔻丸。大便閉結不通者，元戎厚朴丸。</p>
<p>朮附湯</p>
<p>治寒厥心痛。</p>
<p>白朮（二錢，炒）　甘草（一錢，炙）　黑附子（炮，一錢半）</p>
<p>上三味，銼作一帖，姜三片，棗二枚，水二鍾，煎溫服。</p>
<p>草豆蔻丸</p>
<p>寒厥心痛。</p>
<p>草豆蔻（一錢五分，白麵裹，煨）　益智仁（八分）　陳皮（八分）　人參（去蘆，八分）　黃耆（蜜炙，八分）　吳茱萸（洗，去蘆，八分）　殭蠶（八分）　當歸（酒洗，六分）　青皮（六分，炒）　神麯（炒，四分）　薑黃（四分）　柴胡（四分）　半夏（一錢，薑製）　澤瀉（去毛，一錢）　桃仁（七個，泡，去皮、尖）　麥芽（炒，一錢）　甘草（生三分，炙三分）</p>
<p>上為細末，湯浸蒸餅丸如梧桐子大，每三十丸。</p>
<p>元戎厚朴丸</p>
<p>厚朴（三兩，姜炒）　黃連（二兩半，炒）　吳茱萸（湯泡七次，二兩）　乾薑（炮，二兩）　巴豆（一兩，另研）　人參（一兩，去蘆）　川烏（炮，一兩）</p>
<p>末之，入豆霜勻，蜜和丸桐子大，每三丸，以利為度。</p>
<p><u>痰積食積心痛</u></p>
<p>痰飲積滯於胃脘，當心而痛，牆上陳螺螄殼煅存性、炒蒼朮、海石、山梔、香附、南星各二兩，枳殼、青皮、木香、半夏、砂仁各半兩，糊丸，薑湯送下。食積痛，保和丸。（方見傷食。）</p>
<p><u>瘀血痛</u></p>
<p>平昔喜食熱物，致死血留於胃口作痛者，脈沉而芤澀。在上者，四物湯加桃仁、紅花、丹皮、枳殼、玄胡索。（方見血證。）輕者，韭汁、桔梗開之。重者，桃仁承氣湯下之。（方見血證。）</p>
<p><u>蟲痛疰痛</u></p>
<p>蛔蟲攻入心膈作痛者，痛定便能食。面上有白斑，唇紅，治以苦楝、錫灰，或烏梅丸，或集效丸。蛔蟲攻齧，心痛惡心而吐，川椒湯下烏梅丸。疰心痛者，十疰病皆心痛，化蟲丸，辣蓼草煎湯飲之。</p>
<p>烏梅丸</p>
<p>治蛔蟲上攻痛。</p>
<p>烏梅（七十五個）　細辛（一兩五錢）　附子（炮，一兩五錢）　人參（一兩五錢）　黃柏（一兩五錢）　桂枝（一兩五錢）　乾薑（二兩五錢）　黃連（四兩）　川椒（五錢）　當歸（五錢）</p>
<p>末之，以苦酒漬烏梅一宿，去核蒸爛，搗成膏，少加蜜和丸如梧桐子大，每十丸，加至二十丸，食前服。</p>
<p>集效丸</p>
<p>治蛔厥心痛。</p>
<p>木香（二錢五分）　鶴蝨（炒，二錢半）　檳榔（二錢五分）　訶子（二錢五分）　蕪荑（炒，二錢半）　附子（炮，二錢半）　乾薑（炮，二錢五分）　大黃（一兩半，蒸熟）　烏梅肉（一兩，搗爛）</p>
<p>末之，蜜丸如梧桐子大，每服三十丸，空心時陳皮湯送下。</p>
<p>化蟲丸</p>
<p>服之蟲化為水。</p>
<p>胡粉（炒，五錢）　鶴蝨（三錢）　白礬（五錢）　檳榔（五錢）　苦楝根（五錢）</p>
<p>上為細末，糊丸梧子大，每服五十丸，溫漿水入芝麻油一、二點，打勻下之，米飲亦可，不拘時候，其蟲小者化為水，大者自下。</p>

<h2>腹痛證五</h2>
<p>【歌】寒痛綿綿無減增，時疼時止熱為根。血瘀痛處無移動，食積便通便見輕。實者不能將手近，痛時能按作虛論。濕痰痛者溲便秘，體認其形見病情。</p>
<p>【論】夫寒痛者，常痛而無增減也，成無己云：陰寒為邪，則腹痛而吐利。熱痛者，時作時止，《原病》式云：熱鬱於內，而腹滿堅結痛，勿以為寒。死血痛者，每痛不移其處，成無己云：邪氣聚於下焦，津液不得通，氣血不得行，或溺或血，留滯於下，是生脹硬，小便不利也。食積痛者，利後即痛減。濕痰痛者，凡痛，大、小便俱不利，丹溪云：清痰多作腹痛，脈滑，痰因氣滯而聚凝，其道路不得通故也。腸癰痛者，身甲錯，小便如淋，腹皮急，按之濡，如腫狀，脈芤數也。積聚腹痛者，腹中原有積，左、右、上、下當積而痛也。寒疝入腹痛者，少腹痛引睪丸。陰毒痛者，四肢厥逆，痛甚，咽喉不利，或心下脹滿結燥，虛汗狂言，面色俱青，陰積於下，陽消於上。實痛者，腹堅不可按。虛痛者，雖痛不脹滿，手可按。若此霄壤不侔，可一藥而盡之乎？</p>
<p>謹按：腹痛，為脾家受病，蓋脾或受有形而痛者，或受無形而痛者。若暴傷飲食，則胃脘先痛而後入腹。暴觸怒氣，則兩脅先痛而後入腹。血積上焦，脾火熏蒸，則痛從腹而上於胸臆。血積下部，胃氣下行，則痛從腹而入於少腹。傷於寒者，寒於痛，得熱則緩。傷於飢者，飢即痛，得食即止。吞酸腹痛，為痰鬱中焦，復傷飲食。面黃腹痛，為宿食不消，蛔蟲攻咬。氣虛腹痛，腹必虛豁，呼吸短淺。血虛腹痛者，痛如芒刺，牽引不寧。醫者當審其因以處治，大要以甘溫為上，惟傷酒作痛者，方可涼劑，而必佐之以甘溫也。</p>
<p>【脈】沉弦細動，皆是痛證。心痛在寸，腹痛在關，下部在尺，脈象顯然。</p>
<p><u>熱痛</u></p>
<p>胸中有熱，胃中有邪，腹痛欲嘔，黃連湯。腹痛脈洪，熱也，黃芩芍藥湯。寒邪變熱，傳裡腹痛，便秘而厥，四逆散。腹滿時痛，桂枝加大黃湯。腹痛便秘，脈實大者，大承氣湯。（方見傷食。）</p>
<p>黃連湯</p>
<p>治熱邪腹痛。</p>
<p>黃連（三錢，炒）　甘草（三錢，炙）　乾薑（三錢）　桂枝（三錢）　人參（二錢）　半夏（半兩，薑製）</p>
<p>每七錢，棗煎服。</p>
<p>黃芩芍藥湯</p>
<p>黃芩（炒，二錢）　芍藥（炒，一錢半）　甘草（一錢）</p>
<p>煎服。</p>
<p>四逆散</p>
<p>陽邪傳裡腹痛。</p>
<p>甘草（炙，一兩）　枳殼（炒，一兩）　芍藥（炒，一兩）　柴胡（一兩）</p>
<p>末之，每服二錢，白湯調下。</p>
<p>桂枝加大黃湯</p>
<p>治太陰腹滿時痛。</p>
<p>桂枝（一錢）　芍藥（炒，一錢）　甘草（一錢）　大黃（二錢）</p>
<p>薑、棗煎，入餳一合，微烊服。</p>
<p><u>寒痛</u></p>
<p>傷寒下利腹痛，四逆湯。（方見中寒。）腹痛厥冷欲死者，霹靂散。腹痛下利，四肢沉重，真武湯或理中湯。（方見中寒。）</p>
<p>霹靂散</p>
<p>治中寒腹痛。</p>
<p>附子（一枚，炮）</p>
<p>入真臘茶一大盞，同研勻，更分二劑，水二鍾，煎八分，入熟白蜜一匙，涼服。</p>
<p>真武湯</p>
<p>治少陰腹痛。</p>
<p>茯苓（一錢五分）　芍藥（炒，一錢半）　生薑（七片）　附子（炮，二錢）</p>
<p>水二大盞，煎至一盞，冷服。</p>
<p><u>痰痛</u>　食積痛</p>
<p>清痰多作腹痛，臺芎、蒼朮、木香、白芷、香附末之，薑湯調服。肥人腹痛，乃氣虛濕痰也，二朮、半夏、陳皮、芍藥之類。飲食過傷腹痛，保和丸、木香檳榔丸。（二方俱見傷食。）虛人飲食傷，腹時痛，六君子湯加曲糵。（方見脾胃。）</p>
<p><u>虛痛</u></p>
<p>素弱人，全不思食，腹冷痛，養胃湯加肉桂、茱萸、木香，或小建中湯，（方見脾胃。）或理中湯。（方見中寒。）腹痛欲以手按，按之痛止者屬虛，參、朮、薑、桂之類。血虛腹痛，須用白芍藥之酸補以和之，或四物湯加焦炒乾姜，炒芍藥倍用。（方見血證。）</p>
<p><u>實痛</u></p>
<p>凡痛脹滿，手不可按，大實也，大承氣湯。（方見傷食。）初得腹痛，元氣未虛，宜推蕩之，此通因通用，痛隨利減也，桂枝加大黃湯，（方見前熱腹痛條下。）或木香檳榔丸。（方見傷食。）</p>
<p><u>血痛</u></p>
<p>因跌撲瘀血，腹痛脈芤，桃仁承氣湯加蘇木、紅花。（方見血證。）女人經閉，血積滯，腹中痛，玉燭散，（即大承氣湯對四物湯，二方一見傷食，一見血證。）或失笑散，（方見女科惡露條下。）或通經散。</p>
<p>通經散</p>
<p>活血定痛。</p>
<p>陳皮（一兩）　甘遂（一兩，煨）　當歸尾（一兩五錢）　川芎（一兩）　紅花（一兩，酒洗）　桃仁（一百個，去皮、尖）</p>
<p>上銼，每服七錢，水二鍾，酒一鍾，煎至八分，空心服。</p>
<p><u>積聚痛</u></p>
<p>腹中上、下、左、右有積聚，當積而痛，三聖膏，或木香檳榔丸、保和丸，（二方俱見傷食。）丁香脾積丸。食積痞塊作痛，阿魏丸。</p>
<p>三聖膏</p>
<p>未化石灰半斤，為細末，瓦器中炒令淡紅色，提出火，候熱稍減，次下大黃末一兩，微炒，又提出，候溫，下桂心末半兩，略炒，入陳米醋熬，攪成黑膏，厚紙攤貼患處，其痛自減，塊漸消矣。</p>
<p>丁香脾積丸</p>
<p>丁香（半兩）　木香（半兩）　巴豆（去心膜油，半兩）　良薑（醋煎，半兩）　蓬莪朮（三兩）　京三稜（三兩）　皂莢（三條，去皮弦子）　青皮（一兩）</p>
<p>末之，入百草霜三錢糊丸，麻子大，每服十丸，空心時白沸湯下。</p>
<p>阿魏丸</p>
<p>治肉積腹痛。</p>
<p>連翹（半兩，去殼）　山楂（一兩，去核）　阿魏（一兩）　黃連（六錢）</p>
<p>末之，用阿魏醋煮作糊，丸如梧桐子大，每服五、六十丸，清晨白滾湯送下。</p>
<p><u>腸癰痛</u></p>
<p>腸癰痛者，腹大痛，身甲錯，小便如淋，脈芤，或攢臍有瘡。積冷，以附子溫之。積熱，以大黃下之。膿大出，以參、耆補之。</p>
<p><u>陰毒痛</u></p>
<p>陰毒厥逆腹痛，陰寒欲絕，脈沉，爪甲、手指、唇、面青黑者，迴腸丹或真武湯，方見前寒腹痛。急灸關元、氣海各五、七十壯。</p>
<p>回陽丹</p>
<p>陰毒厥冷腹痛。</p>
<p>牡蠣（燒，一錢）　良薑（炒，一錢）　不灰木（燒，一錢）　川烏（泡，一錢）　白芍藥（一錢）　麝香（少許）</p>
<p>末之，每用一錢。男用女津調，塗外腎；女用男津調，塗兩乳。</p>
<p><u>痧證痛</u>（附疝痛）</p>
<p>忽然腹中大痛，嘔吐脈沉，痧證也，正氣散加香附、砂仁。（方見霍亂。）手足厥冷，舉體轉筋，理中湯。（方見中寒。）少腹引睪丸痛，疝氣入腹中痛，脈沉弦，補腎湯。余詳疝證本條。</p>
<p>補腎湯</p>
<p>治疝氣入腹痛。</p>
<p>人參（一錢，去蘆）　白茯苓（一錢）　黃耆（一錢，蜜炙）　附子（炮，一錢半）　白朮（炒，一錢）　沉香（一錢二分）　木瓜（一錢二分）　羌活（去蘆，八分）　川芎（七分）　紫蘇（八分）　甘草（炙，六分）　</p>
<p>上銼，一劑，姜三片，棗二枚，水二盞，煎八分，空心服。</p>

<h2>脅痛證六</h2>
<p>【歌】脅肋疼時統屬肝，或虛或實或因痰。脈沉氣鬱須開導，芤澀原來死血乾。食積一條常梗起，肝虛痛在脅梢間。若然痛甚肝經火，干脅之疼療最難。</p>
<p>【論】足厥陰之絡，令人脅痛，皆肝膽經之所主也。丹溪云：木氣實、肝火盛、死血、痰飲、氣滯、食積、濕熱皆令人脅痛。亦有肝虛血少而痛者。有因酒色勞損太過，脅下一點痛不止，名干脅痛，甚危，當大補氣血，尚難為也。若此虛實之不同也，必以脈證參之，斯得其受感之情，而用藥無差忒也。</p>
<p>謹按：左脅痛者，肝經受邪也。右脅痛者，肝邪入肺也。左、右脅俱痛者，肝火盛而木氣實也。兩脅走注痛而有聲者，痰飲也。左脅下有塊，作痛不移者，死血也。右脅下有塊，作痛飽悶者，食積也。咳嗽氣急，發熱者，痰結痛也，久而不治，則成肺癰。勞傷身熱，脅痛者，脈必虛也，宜詳究之。</p>
<p>【脈】兩脅疼痛，脈必雙弦。緊細弦者，多怒氣偏。沉澀而急，痰瘀之愆。</p>
<p><u>肝火盛</u></p>
<p>肝痛甚者，肝火太旺也，當歸龍薈丸。輕者，小柴胡湯加黃連、龍膽草、白芍藥、醋炒青皮。（方見瘧疾。）火盛者宜伐火，佐金丸。</p>
<p>當歸龍薈丸</p>
<p>膽草（一兩，去蘆）　當歸（一兩，酒洗）　山梔子仁（一兩，炒黑）　黃連（一兩，炒）　黃芩（一兩，炒）　黃柏（一兩，炒）　大黃（半兩）　蘆薈（半兩）　木香（一錢半）　麝香（半錢）</p>
<p>為丸，淡薑湯下。</p>
<p>左金丸</p>
<p>治肝火太盛。</p>
<p>黃連（六兩）　吳茱萸（一兩，湯泡）</p>
<p>為丸，白湯下。</p>
<p><u>木氣實</u></p>
<p>脅痛脈弦數，木氣實也，醋炒青皮、蒼朮、川芎、當歸、芍藥、柴胡，或小柴胡湯加醋炒青皮、川芎、膽草，（方見瘧疾。）或抑青丸。</p>
<p>抑青丸</p>
<p>治肝火，伐肝木。</p>
<p>黃連（不拘多少，薑汁炒）</p>
<p>為丸，每百丸，白湯下。</p>
<p><u>死血痛</u></p>
<p>脅痛日輕夜重或午後發熱，脈芤而澀，瘀血也，四物湯加柴胡、青皮、桃仁、紅花，行氣藥中加破血藥。</p>
<p><u>食積痛</u></p>
<p>脅下一條槓起作痛者，食積也，保和丸，（方見傷食。）或吳茱萸、炒黃連、神麯、麥芽、山楂、蓬朮、青皮，或當歸龍薈丸。（方見前肝火盛條下。）</p>
<p><u>濕熱</u></p>
<p>濕熱盛而兩脅痛者，先以琥珀膏貼痛處，後以淡薑湯吞當歸龍薈丸，（方見前肝火脅痛條下。）或小柴胡湯加蒼朮、青皮、黃連。（方見瘧疾。）</p>
<p><u>痰積</u></p>
<p>痰積脅下作痛，控涎丹或十棗湯，或二陳湯加南星、蒼朮、川芎、柴胡、白芥子、炒山梔仁、醋炒青皮。（方見痰證條內。）</p>
<p>控涎丹</p>
<p>治兩脅痰痛。</p>
<p>甘遂（麵裹，煨）　大戟（制）　白芥子（炒，各等分）</p>
<p>上末，丸如梧子大，每五、七丸，漸加至十丸，薑湯下。</p>
<p>十棗湯</p>
<p>治痰積脅痛。</p>
<p>甘遂（麵裹，煨，一錢）　大戟（制，一錢）　芫花（一錢）</p>
<p>棗子十枚，水二盞，煎八分服。</p>
<p><u>氣滯</u></p>
<p>氣滯脅下作痛，推氣散或復元通氣散、控涎丹，（方見前痰積脅痛條下。）治一身氣痛。氣鬱者，詳郁證條內。</p>
<p>推氣散</p>
<p>治右脅疼痛。</p>
<p>枳殼（炒，五錢）　桂心（五錢）　片子薑黃（五錢）　甘草（五錢）</p>
<p>末之，每服二錢，薑棗湯調下。</p>
<p>復元通氣散</p>
<p>木香（半兩）　茴香（半兩）　青皮（半兩）　穿山甲（煅，七大片）　陳皮（半兩）　白芷（半兩）　甘草（半兩）</p>
<p>每服五錢，水二鍾，煎八分，空心服，或作末，每服二錢，空心酒調下。</p>
<p><u>虛痛</u></p>
<p>肝血不足，悠悠痛不止者，四物湯加柴胡梢。（方見血證。）若脅下一點痛不止，此因酒色太過所致，名干脅痛，難治。肥白人脅痛，參、耆入小柴胡湯服。（方見瘧疾。）　</p>
<p>枳芎散（附方）</p>
<p>治左脅痛。</p>
<p>枳實（炒，五錢）　川芎（五錢）　粉草（炙，一錢半）</p>
<p>上為細末，每服二錢，薑、棗湯或酒調下。</p>
<p>術香調氣散（附方）</p>
<p>治氣怒傷於肝，兩脅大痛難忍。</p>
<p>丁香（二兩）　檀香（二兩）　木香（二兩）　白豆蔻仁（二兩）　藿香葉（一兩）　甘草（一兩）　砂仁（三兩）</p>
<p>上末之，每服二錢，入鹽少許，沸湯點服。</p>

<h2>腰痛證七</h2>
<p>【歌】腰痛多緣腎氣虛，衝風鬱熱總因之。天陰痛作知歸濕，寒濕疼時見熱除。閃挫板疼難俯仰，日輕夜重血多瘀。或因腎著並勞役，水積仍兼氣不舒。</p>
<p>【論】夫腰者，腎之府，身之大關節也。血氣不行，風、寒、暑、濕之氣相干，則沉痛不能轉側。然老人腎虛多腰痛，亦有寒濕者，挫閃者，氣滯者，血瘀者，腎著者，衝風蓄熱者，水積者，勞傷者之不同也。</p>
<p>【脈】腰痛之脈，必沉而弦。沉微氣滯，弦損腎元。或浮而緊，風寒所纏。濕傷濡細，實挫閃然。澀必瘀血，滑痰火煎。或引背痛，沉滑易痊。</p>
<p><u>腎虛腰痛</u></p>
<p>腰痛悠悠不已，腎虛也，青娥丸或摩腰膏、獨活寄生湯、丹溪補陰丸、安腎丸、立安丸選而用之。</p>
<p>青娥丸</p>
<p>治腎虛腰痛。</p>
<p>杜仲（姜炒，一斤）　破故紙（炒，半斤）　胡桃肉（二十個）　</p>
<p>末之，大蒜四兩，搗為膏，和丸如梧桐子大，每三十丸，空心溫酒送下，或用酒糊為丸。</p>
<p>摩腰膏</p>
<p>治腰痛虛寒證。</p>
<p>附尖（二錢五分）　烏頭（二錢五分）　天南星（二錢五分）　硃砂（一錢）　乾薑（一錢）　雄黃（一錢五分）　樟腦（一錢五分）　丁香（一錢五分）　麝香（半分）</p>
<p>末之，薑汁調，烘熱，摩腰上。</p>
<p>獨活寄生湯</p>
<p>獨活（一錢）　桑寄生（一錢）　杜仲（鹽水炒，去絲，一錢半）　細辛（一錢）　牛膝（去蘆，一錢）　秦艽（去蘆，一錢）　白茯苓（去皮，八分）　桂心（六分）　川芎（八分）　防風（去蘆，八分）　白芍藥（酒炒，八分）　甘草（炙，七分）　人參（一錢二分）　當歸（酒洗，錢半）　熟地黃（酒洗，二錢）</p>
<p>上銼，一劑，水二鍾，煎至八分，空心熱服。</p>
<p>丹溪補陰丸</p>
<p>黃柏（酒炒，四兩）　龜板（酥炙，四兩）　知母（酒炒，四兩）　熟地黃（酒浸，六兩）</p>
<p>末之，蜜丸梧子大，空心淡鹽湯下。</p>
<p>安腎丸</p>
<p>治腎虛腰痛。</p>
<p>茴香（三兩，炒）　川楝（炒，三兩）　破故子（炒，三兩）　續斷（三兩）　胡蘆巴（三兩）　桃仁（二兩）　杏仁（炒，二兩）　乾山藥（二兩）　白茯苓（二兩）</p>
<p>末之，蜜丸桐子大，鹽湯下。</p>
<p>立安丸</p>
<p>補腎止腰疼。</p>
<p>牛膝（去蘆，四兩）　杜仲（鹽炒，四兩）　破故子（炒，四兩）　黃柏（二兩，酒炒）　大茴香（炒，二兩）</p>
<p>末之，蜜丸，淡鹽湯送下。</p>
<p><u>腎著腰痛</u></p>
<p>腎著者，腰冷重痛，如帶五千錢者，其飲食如故是也，直流濕熱則自已，腎著湯。不已，服牛膝酒最妙。</p>
<p>三因腎著湯</p>
<p>白茯苓（四兩）　白朮（四兩）　乾薑（二兩）　甘草（炙，二兩）</p>
<p>每銼四錢，水二盞，空心煎服。</p>
<p>牛膝酒</p>
<p>治腎著腰痛。</p>
<p>地骨皮（一兩）　五加皮（一兩）　薏苡仁（一兩）　川芎（一兩）　甘草（一兩）　生地黃（一兩）　海桐皮（一兩）　川牛膝（一兩）　羌活（一兩）</p>
<p>銼一大劑，浸酒，日飲三次。</p>
<p><u>寒濕腰痛</u></p>
<p>寒濕腰痛者，遇陰寒即作，或久雨陰濕所得，晴暖即減，五積散加吳茱萸、杜仲。（方見中寒。）</p>
<p><u>濕熱腰痛</u></p>
<p>濕熱腰痛，板疼不能俯仰，小便赤、大便泄，或走注痛，二妙丸或健步丸。</p>
<p>二妙丸</p>
<p>治濕熱腰痛。</p>
<p>川黃柏（酒炒，四兩）　蒼朮（米泔浸，炒，四兩）</p>
<p>末之，酒調下，或為丸，白湯送下二、三錢。</p>
<p>健步丸</p>
<p>治濕熱腰痛。</p>
<p>羌活（半兩，去蘆）　柴胡（半兩）　滑石（炒，半兩）　甘草（炙，半兩）　栝蔞根（半兩）　防風（去蘆，三錢）　澤瀉（三錢，去毛）　防己（酒洗，一兩）　川烏（三錢）　苦參（酒洗，五錢）　肉桂（一錢）</p>
<p>末之，酒糊丸如桐子大，每七十丸，煎愈風湯吞下。</p>
<p><u>閃挫腰痛</u></p>
<p>閃挫腰痛者，板疼，復元通氣散，（方見脅痛。）或五積散加牽牛頭末、桃仁，（方見中寒。）或濟生菴䕡丸。</p>
<p>濟生菴䕡丸</p>
<p>菴䕡子（半兩）　沒藥（二錢五分）　乳香（二錢五分）　補骨脂（五錢）　威靈仙（半兩）　杜仲（炒，半兩）　當歸（半兩，酒洗）</p>
<p>末之，酒糊丸如梧子大，每七十丸，空心淡鹽湯下。</p>
<p><u>勞役腰痛</u></p>
<p>腰痛因勞役而得者，獨活寄生湯。（方見前。）瘀血腰痛，四物湯加桃仁、紅花、蘇木。（方見血證。）</p>
<p><u>風熱腰痛</u></p>
<p>因風腰痛，小續命湯；（方見中風。）或獨活寄生湯。（方見前。）風濕腰痛，牛膝酒。（方見前。）</p>
<p><u>氣滯腰痛</u></p>
<p>氣滯腰痛，木香調氣散。（見脅痛證後。）因鬱怒憂思，氣不舒而痛，枳殼湯或小七香丸。</p>
<p>枳殼湯</p>
<p>順氣解鬱止痛。</p>
<p>枳殼（五兩，炒）　甘草（二兩，生用）</p>
<p>末之，蔥白湯下。</p>
<p>小七香丸</p>
<p>氣滯腰痛</p>
<p>丁香（一兩二錢）　香附（炒，一兩）　甘草（一兩）　蓬莪朮（二錢）　砂仁（二錢，炒）　甘松（八錢）　益智仁（六錢）</p>
<p>末之，蒸餅糊丸如綠豆大，每二、三十丸，米飲下。</p>

<h2>疝證八</h2>
<p>【歌】寒水㿗血氣狐筋，先哲空留七疝名。蓋是肝經原有熱，外邊卻被濕寒侵。或因死血並痰飲，郁在囊中氣不行。控引睪丸生腫痛，或如瓜瓠或蛙聲。要將標本分寒熱，感受仍評重與輕。勿指膀胱心腎氣，當知正屬厥陰經。</p>
<p>【論】古有七疝之名，不按七疝而治，概用局方辛熱燥劑，是泥標而忘本也。或指為小腸氣、腎與膀胱氣，皆非也。殊不知厥陰之脈循陰器，然其地位皆肝經所主，與小腸、膀胱、腎子無相干，至戴人始辨之詳也。丹溪云：疝痛甚者，睪丸連少腹急痛也。或有形，或無形，或有聲，或無聲，自《素問》以下，皆以為寒，蓋經絡得寒則收引不行，所以作痛。世有得寒而無疝者，內無熱也。余屢踢冰徙涉，不曾病此，以余素無熱故也。若醉飽勞役，房室大怒，發動五志之火，郁久濕氣便盛，濁液凝聚，併入血隧，流於厥陰肝經，木性急速，火性又暴，為寒所束，宜其痛甚而暴也，此濕熱被寒鬱而痛明矣，若只作寒治，恐為未備。又云：痰飲、食積、死血鬱結為病，及因水氣為腫，腫多為濕㿗，亦有挾虛者，其脈沉緊而豁大，當以參、術為君，佐以疏導，若概行決裂之法，禍不旋踵。此皆前人所未及，學者引而伸之，今將七疝之形狀，開具於後。</p>
<p>【脈】疝脈弦急，積聚在裡。牢急者生，弱急者死。沉遲浮澀，疝瘕寒痛。痛甚則伏，或細或動。</p>
<p><u>寒疝</u></p>
<p>經云：足厥陰肝經筋中寒，以寒則筋攣卵縮，此寒鬱於外也。《原病式》云：㿗疝，少腹控卵腫，急絞痛。寒主拘縮，寒極則土化制之，或腫滿，則知其疝為寒者，是外受寒邪也，而內實非寒，丹溪所謂標寒本熱明矣。</p>
<p>寒疝手足厥冷不仁，疝脹痛及身痛，烏頭桂枝湯。寒疝入腹痛，少腹引睪丸痛，泄利胸滿，補腎湯；或腎虛，寒疝偏大者，茱萸內消丸。</p>
<p>烏頭桂枝湯</p>
<p>烏頭（五分）　白蜜（一斤，煎減半，去滓）</p>
<p>每用桂枝湯五錢，入蜜半兩，水煎，每服二合，得吐為中病。（桂枝湯方見惡寒證。）</p>
<p>補腎湯</p>
<p>治寒疝入腹痛。</p>
<p>人參（一兩，去蘆）　白茯苓（一兩）　黃耆（蜜炙，一兩）　附子（炮，一兩）　白朮（炒，一兩）　沉香（四錢）　木瓜（一兩五錢）　羌活（去蘆，半兩）　甘草（炙，二錢）　川芎（二錢）　紫蘇（三錢）</p>
<p>上銼，每服五錢，姜三片，棗二枚，水二盞，煎八分服。</p>
<p>茱萸內消丸</p>
<p>山茱萸（六兩）　吳茱萸（四兩）　馬蘭花（四兩）　木香（四兩）　陳皮（四兩）　肉桂（四兩）　乾山藥（六兩）　川楝子（四兩）　青皮（炒，四兩）　茴香（四兩，炒）</p>
<p>酒丸，溫酒送下。</p>
<p><u>木腎</u></p>
<p>心火下降，則腎水不患其不溫，真陽下行，則腎氣不患其不和。溫而且和，安有所謂木強者哉？蓋木腎不可絕用燥藥，當行溫和散利以逐其邪，則邪自消，榮衛流轉則愈，枸杞子丸。又方：用楮樹葉雄者，曝乾為細末，酒糊丸如梧桐子大，每服五十丸，空心鹽、酒吞下。（楮樹不結子者，雄也。）</p>
<p>枸杞子丸</p>
<p>枸杞子（四兩）　南星（二兩）　半夏（二兩）　黃柏（酒炒，三兩）　蒼朮（鹽炒，三兩）　山楂（二兩，去核）　白芷（二兩）　神麯（炒，二兩）　滑石（炒，三兩）　昆布（四兩）　吳茱萸（四兩）</p>
<p>末之，酒糊丸如梧桐子大，每七十丸，空心鹽湯下。</p>
<p><u>食積</u>　濕痰　死血</p>
<p>食積與死血成痛疝，梔子、桃仁、山楂、枳實、茱萸、薑汁，順流水煎，或加香附、茴香。痰飲流下，壅滯囊中作疝，蒼朮、山梔、海石、南星、山楂、橘核、青皮，姜煎服。濕盛小便澀，五苓散加楝實。（方見脾胃。）濕痰熱疝，橘核散。</p>
<p>橘核散</p>
<p>濕熱寒鬱作疝。</p>
<p>橘核（一兩）　桃仁（五錢）　梔子（三錢）　吳茱萸（一兩）　茴香（一兩）</p>
<p>每服七錢，水二盞，煎熱服。</p>
<p><u>濕熱疝</u></p>
<p>素有濕熱人，或涉水受寒，坐臥濕地，外受寒氣所來，其痛甚而暴者，古方以烏頭、梔子等分作湯、丸最效。濕熱疝痛小便不通者，葵子湯、消疝散選用。</p>
<p>濟生葵子湯</p>
<p>赤茯苓（一兩）　豬苓（一兩）　葵子（一兩）　枳實（炒，五錢）　瞿麥（五錢）　木通（五錢）　黃芩（五錢）　車前子（一兩）　滑石（一兩，研）　甘草（五錢）</p>
<p>每五錢，姜煎服。</p>
<p>消疝散</p>
<p>治濕熱疝痛。</p>
<p>蒼朮（炒，半兩）　木通（半兩）　黃柏（半兩，炒）　青皮（炒，半兩）　厚朴（炒，三錢）</p>
<p>末之，每二錢，陳皮泡湯下。</p>
<p><u>虛疝</u></p>
<p>諸疝挾虛者，其脈沉弦滑大，參、術為君，佐以疏導，如：枳實、青皮、山楂、川楝子，橘核。按之不定屬虛，桂枝、炒山梔、烏頭，末之，糊丸服，或橘核散加蒼朮。（方見前。）虛而挾熱疝，梔子飲。</p>
<p>梔子飲</p>
<p>虛而挾熱疝。</p>
<p>山梔（炒，半兩）　桃仁（炒，半兩）　枳殼（炒，半兩）　山楂（半兩）</p>
<p>薑汁同順流水煎服。</p>
<p>一方加吳茱萸。</p>
<p><u>七疝之形狀</u></p>
<p>寒疝者，囊冷結硬如石，陰莖不舉，或控睪丸痛。得於坐臥濕地、涉水，以濕劑下之。</p>
<p>水疝者，囊腫如水晶，陰汗癢，搔出黃水，或小腹按之作水聲。得於醉酒行房，汗出遇風，寒濕結於囊中，以逐水之劑下之。</p>
<p>筋疝者，陰莖腫脹，或潰、或膿、或痛，而裡急筋縮，或莖中痛，痛極則癢，或挺然不收，白物如精隨溺出。得於房中邪術所使而成，宜降心火之劑下之。</p>
<p>血疝者，其狀如黃瓜，在小腹兩旁橫骨兩端，俗名便癰。得之重感春、夏大燠，勞於使內，其氣流溢，滲入脬囊，結為癰腫，以和血藥下之。</p>
<p>氣疝者，上連腎區，下及陰囊。或號哭、忿怒，氣鬱而脹，以散氣藥下之。</p>
<p>狐疝者，狀如瓦，臥則入腹，行則出，上下無定，如狐之惑也，故名之。以逐氣流經之劑下之。</p>
<p>㿗疝者，陰囊腫大如升斗，不癢不痛。以受濕氣之所生，宜去濕之劑下之。</p>
<p><u>附</u>　治疝諸方</p>
<p>五葉湯</p>
<p>枇杷葉　椒葉　蒼耳葉　野紫蘇葉　水晶葡萄葉</p>
<p>水煎，洗。</p>
<p>疝氣神方</p>
<p>硫黃（火中熔化，即投水中去毒，研細）　荔枝核（為末，炒焦黃）　陳皮（等分）</p>
<p>為末，飯丸，每用十四、五丸，酒下，其疼立止。自覺已疼甚，不能支持，略用六丸，再不可多也。</p>
<p>治疝用仙人對坐草、青木香搗汁，和酒少許服之，神效。</p>

<h2>腳氣證九</h2>
<p>【歌】腳氣多因清濕致，風寒暑挾須分異。浮弦之脈挾於風，濡從濕兮數從暑。挾於寒者脈必遲，得病必從足上起。頭痛身熱肢節疼，人皆誤作傷寒治。但看足膝多不仁，或軟或腫或疼痹。嘔逆便秘體轉筋，胸膈痞滿心中悸。此病根從濕上來，治濕當分南北地。</p>
<p>【論】夫腳氣，始受於濕，復挾風、寒、暑熱之邪而成。故先起於腿足，必腳屈弱而舉體轉筋，肢節疼而足胻腫，小腹不仁，心中悸動，胸滿便澀。但發熱頭痛身疼之候，絕似傷寒，人多誤治，故仲景以腳氣為類傷寒證，另立篇目以別之。丹溪云：腳氣多從於濕，而有濕熱、濕寒、風濕之別，食積流注之因。羅謙甫云：南北腳氣，受病不同，南方地土卑濕，清濕襲虛而病起於下，此南方腳氣從外受也。北方地高陵居無濕，其俗飲潼乳酒面，以飲多快食為能，或奉養太過，亦滋其濕，水性潤下，氣不能拘，故下注於足，而成腫痛，此北方腳氣之從內受也。學者當推究所因而治之。</p>
<p>謹按：前證乃腎火挾濕見於皮肉，紅腫如雲痕，或隱見紅色，按之熱且痛是也。紅腫自足起，漸行至股，其勢必上升，升至心者不治，急宜治之，勿令上升為妙。</p>
<p>【脈】腳氣之脈，其狀有四：浮弦為風，濡弱濕氣，遲澀因寒，洪數熱鬱。風寒熱溫，熱下寒熨。</p>
<p><u>濕</u></p>
<p>濕勝者，足重痛，或脛腫，防己飲或除濕丹。濕勝心下痞滿，開結導飲丸。（二方俱見前濕證。）</p>
<p>防己飲</p>
<p>治濕腳氣神效。</p>
<p>白朮（一錢，炒）　木通（八分）　防己（八分）　檳榔（八分）　川芎（八分）　甘草梢（七分）　犀角（一錢）　蒼朮（炒，一錢）　黃柏（酒炒，一錢）　生地黃（酒炒，一錢）</p>
<p>水煎熱服。</p>
<p><u>挾寒</u></p>
<p>挾寒濕者，六物附子湯、五積散、（方見中寒。）健步丸。（方見腰痛。）</p>
<p>六物附子湯</p>
<p>附子（四錢）　肉桂（四錢）　防己（四錢）　白朮（炒，三錢）　茯苓（三錢）　甘草（炙，二錢）</p>
<p>每半兩，姜煎服。</p>
<p><u>挾熱</u></p>
<p>挾濕熱者，走痛，當歸拈痛湯。濕熱甚，大便不通，大黃左經湯或羌活導滯湯。</p>
<p>當歸拈痛湯</p>
<p>當歸（酒洗，一錢）　白朮（炒，一錢）　蒼朮（米泔浸，曬乾，炒，一錢）　黃芩（酒炒，一錢）　羌活（一錢二分）　防風（去蘆，一錢）　澤瀉（去毛，八分）　豬苓（八分）　茵陳（一錢）　乾葛（一錢）　苦參（一錢）　人參（六分）　知母（六分）　升麻（一錢）　甘草（六分）</p>
<p>上銼，作一帖，水二鍾，煎八分，空心熱服。</p>
<p>大黃左經湯</p>
<p>細辛（八分）　茯苓（七分，去皮）　羌活（一錢，去蘆）　大黃（煨，二錢）　甘草（炙，六分）　前胡（七分）　枳殼（炒，七分）　厚朴（姜炒，八分）　黃芩（炒，一錢）　杏仁（十四粒，去皮、尖）</p>
<p>薑、棗水煎服。</p>
<p>羌活導滯湯</p>
<p>羌活（半兩，去蘆）　獨活（半兩，去蘆）　防己（二錢）　當歸（二錢）　大黃（酒蒸，一兩）　枳實（炒，二錢）</p>
<p>每七錢，水煎服。</p>
<p><u>挾風</u></p>
<p>挾風者，麻黃左經湯。風濕痹痛足弱，獨活寄生湯，（方見腰痛。）或半夏左經湯。</p>
<p>麻黃左經湯</p>
<p>麻黃（去節，一錢）　細辛（一錢）　乾葛（一錢）　白朮（四分）　茯苓（八分）　防己（一錢）　肉桂（七分）　羌活（去蘆，一錢）　防風（去蘆，一錢）　甘草（六分）</p>
<p>薑、棗水煎服。</p>
<p>半夏左經湯</p>
<p>半夏（一錢）　乾葛（一錢）　細辛（一錢）　白朮（炒，四分）　麥門冬（八分）　白茯苓（八分）　桂枝（八分）　防風（去蘆，八分）　乾薑（五分）　黃芩（炒，七分）　小草（六分）　柴胡（八分）　甘草（炙，六分）</p>
<p>姜三片，棗二枚，水煎服。</p>
<p><u>食積</u></p>
<p>食積流注於下作腳氣，蒼朮防己丸。食不消，胸痞痛者，開結導飲丸。</p>
<p>蒼朮防己丸</p>
<p>蒼朮（一兩，炒）　防己（一兩）　黃柏（一兩，酒炒）　南星（八錢，薑製）　川芎（五錢）　白芷（一兩）　犀角（一兩）　檳榔（八錢）</p>
<p>肥人加貝母（一兩，去心）　橘皮（一兩，去白）</p>
<p>末之，酒糊丸如梧桐子大，每七十丸，空心白湯下。</p>
<p>開結導飲丸</p>
<p>白朮（一兩，炒）　橘皮（一兩）　澤瀉（一兩，去毛）　茯苓（一兩，去皮）　神麯（炒，一兩）　麥芽（炒，一兩）　半夏（一兩，薑製）　枳殼（炒，半兩）　巴豆霜（半兩）　青皮（半兩，炒）　乾薑（半兩）</p>
<p>末之，蒸餅糊丸如梧子大，每七十丸，空心白湯下。</p>

<h2>痛風證十</h2>
<p>【歌】遍體煩疼曰痛風，濕痰風熱苦相攻。或因血弱寒凝澀，流注渾身骨節中。</p>
<p>【論】夫痛風者，遍身骨節走痛是也，古人謂之白虎歷節風。大率因血受熱已自沸騰，或涉冷受濕取涼，熱血得寒則汙濁凝澀，不得運行，所以作痛。夜痛甚者，行於陰分也。亦有陰濕與痰流注為痛者，有因痰與熱者。蓋肥人多是濕痰流注經絡，瘦人多是血虛與熱。大法以行氣流濕疏風，導滯血，養新血，降陽升陰。治有先後，須驗腫與不腫，及上下部分，引而導之。</p>
<p><u>痰</u></p>
<p>因痰者，二陳湯加酒芩、羌活、南星、蒼朮、竹瀝、薑汁。（方見痰證。）濕痰痛風，酒蘖、酒威靈仙、蒼朮、羌活、甘草、乾薑、陳皮、芍藥。痰挾死血，一身走痛者，控涎丹。（方見脅痛。）</p>
<p><u>濕</u></p>
<p>因濕者，二術加羌活、白芷、黃柏、防風、竹瀝、薑汁，或二妙散。（方見腳氣。）肢節腫痛，脈滑，蒼朮、南星、木香、枳殼、檳榔、防己、黃柏。風濕相搏痛者，甜瓜子丸。</p>
<p>甜瓜子丸</p>
<p>乾木瓜（兩半）　威靈仙（兩半）　甜瓜子（二兩，炒黃）　川烏（炮，五錢）　</p>
<p>末之，酒糊丸桐子大，每三十丸，酒下。</p>
<p><u>血虛</u>（附死血）</p>
<p>血虛痛，芎歸湯加桃仁、紅花、薄桂、威靈仙，取橫行手膊。（方見頭痛。）肢節腫痛，脈澀，死血也，四物湯加桃仁、紅花。（方見血證。）寒濕相搏，血鬱經絡作痛者，麒麟竭散。</p>
<p>麒麟竭散</p>
<p>血竭（六錢）　乳香（六錢）　沒藥（六錢）　白芍藥（六錢）　當歸（六錢）　水蛭（二錢，炒焦）　麝香（二錢）　虎脛骨（酥炙，五錢）</p>
<p>末之，每服三錢，食前酒調下。</p>
<p><u>風熱</u></p>
<p>風者，小續命湯去附子，加羌活、防風、酒炒黃芩。在上，威靈仙、桂枝；在下，牛膝、防己、黃柏。（方見中風。）濕熱，當歸拈痛湯。（方見腳氣。）瘦人肢痛，血虛火盛也，四物湯加黃芩、黃柏、羌活、防風、柴胡。（方見血證。）</p>

<h2>斑疹證十一</h2>
<p>【歌】有色有痕明是疹，若無頭粒是為斑。究其實火併虛火，更有陰斑與內傷。</p>
<p>【論】夫斑與疹不同。斑者，瘡發焮腫於外，有色點而無頭粒，屬少陽相火。疹者，小紅靨，有頭粒，隨出隨收，收而復出，或在皮膚中不出者，名曰癮疹，屬少陰君火。然傷寒發斑有陽毒、溫毒、胃爛之證。雜病有陰證發斑者，亦出胸、背及手足，稀少而微紅，此無根失守之火聚於胸中，上獨熏肺而為斑，如蚊跡之狀，終不似陽斑之錦紋也，若誤作熱證，用寒藥，非也。亦有內傷發斑，乃胃氣極虛，一身之火遊行於外，宜補宜降，亦不可用涼藥。二者雖十無二、三，然亦當辨。陽斑皆屬風熱挾虛而作，蓋紅赤甚者，胃熱也；紫者，胃爛也，半死半生；黑者死。陰、陽、虛、實，切脈驗證可知矣。</p>
<p><u>醋疹</u></p>
<p>醋疹出不快者，升麻葛根湯。毒盛而內火熾者，消毒飲子。</p>
<p>升麻葛根湯</p>
<p>升麻（一錢半）　葛根（一錢半）　芍藥（七分，炒）　甘草（六分）</p>
<p>水煎熱服。</p>
<p>消毒飲子</p>
<p>防風（二錢，去蘆）　荊芥（一錢半）　鼠黏子（三錢，研）　甘草（一錢半）</p>
<p>水煎熱服。</p>
<p><u>隱疹</u></p>
<p>隱疹者，隱在皮膚不透出者，屬脾風兼濕，紅者兼火化，黃瓜水調伏龍肝末服之，不已再服。</p>
<p><u>陽斑</u></p>
<p>陽斑者，傷寒中之一證也，治方自有本科，此不多贅。</p>
<p><u>陰斑</u></p>
<p>陰斑，隱如蚊跡是也，調中湯加茴香、芍藥。內傷斑者，胃氣極虛，火上熏肺，宜補藥降之，大建中湯。（見前。）</p>
<p>調中湯</p>
<p>治陰斑</p>
<p>蒼朮（一錢半，炒）　陳皮（一錢）　砂仁（一錢）　藿香（一錢）　芍藥（一錢）　甘草（炙，一錢）　桔梗（一錢）　半夏（一錢）　白芷（一錢）　羌活（一錢）　枳殼（一錢）　川芎（五分）　麻黃（半錢）　桂枝（五分）</p>
<p>姜水煎服。</p>

<h2>癘風證十二</h2>
<p>【歌】癩疾原來即癘風，遍身疙瘩癢生蟲。須臾鼻塌眉毛墮，暴酷應知惡氣鍾。</p>
<p>【論】夫癘風者，大風也，古名曰癩。受得天地殺物之風，暴悍酷烈可畏。然血隨氣化，氣既不施，血為之聚，血聚則肉爛生蟲，須臾鼻崩眉墮，不外乎陽明一經，蓋陽明無物不受故也。風之入人也，氣受之則上身多；血受之則下身多；氣血俱受，上下俱多。甚重，自非醫者神手，病者鐵心，罕有免於死者。按法治之，尤當絕厚味，忌酒色，不致再發，再發則無救矣。知命者可以守此戒乎？</p>
<p><u>在上多</u></p>
<p>在上多者，醉仙散，取臭涎惡血於齒縫出。</p>
<p>醉仙散</p>
<p>治大風之神藥。</p>
<p>胡麻仁（半兩）　牛蒡子（半兩）　蔓荊子（半兩）　防風（半兩，去蘆）　枸杞子（半兩，以上五味同炒黑色）　栝蔞根（半兩）　苦參（半兩）　白蒺藜（半兩，炒）</p>
<p>末之，每一兩加輕粉一錢拌勻，大人用一錢，空心，日午、臨臥各一服，茶湯調下，五、七日效，量大小虛實，加減與之。</p>
<p><u>在下多</u></p>
<p>在下多，通天再造散，取陳蟲惡物穀道中出。</p>
<p>通天再造散</p>
<p>錦紋大黃（一兩）　角刺（一兩半，獨生黑大者）　鬱金（半兩）　白牽牛（取頭末六兩，半生半熟）　</p>
<p>末之，每服二錢，臨臥冷酒調，日未出時面東服，以淨桶伺候，泄出蟲，如黑色，年久根深，赤色日近者，二、四日又進一服，直候無蟲，則絕根矣。</p>
<p><u>通治</u></p>
<p>癘風通用升麻散。取汗，浮萍散。</p>
<p>白芷（二錢）　當歸（二錢）　熟半夏（二錢）　白茯苓（二錢）　蒼朮（一兩）　乾葛（一兩）　升麻（一兩）　桔梗（一兩）　枳殼（五錢）　乾薑（五錢）　大黃（五錢，蒸）　白芍藥（七錢）　陳皮（兩半）　甘草（兩半）</p>
<p>每服四錢，生薑、燈草煎服。</p>
<p>浮萍散</p>
<p>治癩風</p>
<p>浮萍（一兩）　荊芥（半兩）　麻黃（去根、節，半兩）　川芎（半兩）　甘草（半兩）</p>
<p>末之，每一兩，水二鍾，入蔥白、豆豉煎服，汗出則愈。</p>

<h2>腸風臟毒證十三</h2>
<p>【歌】腸風臟毒從何別？腸胃停寒與蓄熱。血濁色黯臟毒因，蘊毒於中幾蓂莢。腸風血色清且鮮，外邪隨感而隨泄。</p>
<p>【論】人之腸胃不虛，則邪氣無由而入。或坐臥風濕，醉飽房勞，生冷停寒，酒面積熱，以致榮血失道，滲入於大腸之經，此腸風、臟毒之所由作也。故挾熱下血暴發者，則血色清鮮，腹中有痛；若挾寒而下血兼積久者，則血色凝濁而色黯，腹內微痛。故暴病則為腸風，蓋腸風者，邪從外入，隨感而隨見是也；積久始發，濁者為臟毒，蓋臟毒者，久積其毒而始發是也。有先血後便者，其血來也近；先便後血者，其血來也遠。俗謂糞前、糞後，非也。若臟毒證積熱日久，忽鬱於寒，實非寒也，不可以標寒而用熱劑也。</p>
<p><u>腸風</u></p>
<p>丹溪云：腸風獨在胃、大腸出。若兼風者，蒼朮、秦艽、香附之類。便血久遠傷血致虛，並麻風、癬瘡見於面者，椿皮丸。又方腸風下血，香附一兩、枳殼七錢、芎、歸各五錢、槐角、甘草各二錢，薑、棗煎服。</p>
<p>椿皮丸</p>
<p>治腸風致虛。</p>
<p>龜板（二兩，酥炙）　升麻（五錢）　香附（五錢）　白芍藥（兩半）　側柏葉（一兩）　椿根白皮（七錢半）</p>
<p>末之，粥丸桐子大，每服六十丸，以四物湯加白朮、黃連、甘草、陳皮作末調湯送下。</p>
<p><u>臟毒</u></p>
<p>寒食積毒於腸，日久始發，曰臟毒。積熱者，三黃丸。協濕，地榆丸。協寒，敗毒散。次以芎歸湯隨其寒熱而調之。熱加茯苓、槐花；寒加木香、茯苓。（方見頭痛。）收功，四物湯加參、耆、槐角。</p>
<p>三黃丸</p>
<p>治積熱便血。</p>
<p>蒼朮（一兩半）　陳皮（一兩半）　黃連（七錢半）　連翹（半兩）</p>
<p>末之，生地搗爛糊丸，桐子大，白湯下。</p>
<p>地榆丸</p>
<p>治臟毒挾濕者。</p>
<p>白朮（半兩）　黃柏（炒，二錢）　生地黃（二錢）　白芍藥（二錢）　地榆（二錢）　黃芩（炒，二錢）　香附（二錢）</p>
<p>共末，蒸餅為丸。</p>
<p>敗毒散</p>
<p>治協寒便血。</p>
<p>羌活（一錢，去蘆）　獨活（一錢，去蘆）　柴胡（一錢，去毛）　前胡（一錢，去蘆）　枳殼（炒，八分）　茯苓（八分，去皮）　川芎（七分）　甘草（五分，炙）　桔梗（八分，去蘆）</p>
<p>姜三片，水二鍾，煎一鍾服。</p>

<h2>脫肛證十四</h2>
<p>【歌】肺經蘊熱肛門閉，肺氣虛時脫出肛。更主血虛與血熱，須知治療不相同。（肛音工。）</p>
<p>【論】夫肺與大腸相為表裡，故肺臟蘊熱，則肛門閉結，熱極反挺出其肛也。肺氣不足，不能收斂，則肛門脫出，故婦人生產用力過者，及小兒痢久不已者，多致脫肛，即可見也。亦有血熱、血虛，亦令脫肛也，審而療之。</p>
<p><u>氣虛</u></p>
<p>氣虛不能收斂，脈虛，或久病後脫肛，補中益氣湯。（方見內傷。）丹溪云：氣虛者，宜大補元氣兼升提，人參、黃耆、川芎、當歸、芍藥、升麻、柴胡，外肥皂水洗之。</p>
<p><u>氣熱</u></p>
<p>氣熱及內有熱，脈數者，三補丸加柴胡、升麻。又有氣熱盛而脫肛者，條芩六兩、升麻一兩，神麯糊丸，空心白湯下五錢。</p>
<p>三補丸</p>
<p>治熱盛脫肛。</p>
<p>黃芩（炒，一兩半）　黃柏（炒，一兩半）　黃連（炒，二兩半）</p>
<p>末之，煉蜜丸如桐子大，每七十丸，空心白湯送下。</p>
<p><u>血虛</u></p>
<p>血虛者，或因失血後，脈芤澀，四物湯加黃耆、升麻、柴胡。（方見血證。）外用五倍子為細末塗之，以手托而上之，至五、六次，待收乃止。</p>
<p><u>血熱</u></p>
<p>內原有熱證，血虛，脈數而虛者，四物湯加炒黃柏、柴胡、防風、秦艽、升麻，或涼血地黃湯加升麻、柴胡、防風、秦艽。（方見血證。）</p>

<h1>卷七</h1>

<h2>癇證一</h2>
<p>【歌】牛馬豬羊雞五癇，治須尋火與尋痰。更將痰火分多少，識得樞機總不難。</p>
<p>【論】夫癇有五：馬癇則張口搖頭馬鳴；牛癇則目正直視腹脹；豬癇則喜吐沫；羊癇則揚目吐舌；雞癇則搖頭反折善驚。蓋以其形之類而名之也。古者既有五癇之名，治無分別，概用香竄鎮墜之藥，殊為未當。丹溪云：癇病蓋因痰涎壅盛，迷瞞孔竅，發則頭旋顛倒，手足搐搦，口眼相引，胸背強直，叫吼吐沫，食傾乃蘇，大率屬痰與火。法當尋火尋痰，分多分少治之。亦有因驚而得者，驚則神不守舍，舍空而痰聚也，宜以行痰為主，佐以定悸寧心安神可也。彼香竄燥劑，寧不助火耗氣乎？！</p>
<p><u>痰</u></p>
<p>痰者，動則有聲，脈滑，涎沫出，必得吐，後用安神丸。大率以行痰為主，二陳湯加南星、栝蔞、黃連。（方見痰證。）</p>
<p>安神丸</p>
<p>治痰癇。</p>
<p>黃連（一兩五錢，酒製）　硃砂（水飛，一兩）　生地黃（一兩）　當歸（一兩，酒洗）　甘草（炙，五錢）</p>
<p>蜜丸，每五十丸。</p>
<p><u>火</u></p>
<p>火者，有熱面赤，脈散。大抵肥人痰多，瘦人火多，宜吐後用平肝，青黛、黃連、川芎、柴胡，或寧神丹。</p>
<p>寧神丹</p>
<p>治火盛癇證。</p>
<p>天麻（五錢）　人參（五錢，去蘆）　陳皮（五錢）　白朮（五錢，炒）　當歸身（五錢）　白茯苓（五錢）　荊芥（五錢）　殭蠶（五錢）　獨活（五錢）　遠志（五錢，去心）　犀角（五錢）　麥門冬　棗仁（炒，五錢）　辰砂（五錢，另研）　半夏（一兩）　南星（一兩）　石膏（一兩）　甘草（炙，三錢）　白附子（三錢）　川芎（三錢）　牛黃（三錢）　珍珠（三錢）　生地黃（五錢）　黃連（五錢）　金箔（三十片）</p>
<p>酒丸，空心白湯下，五十丸。</p>
<p><u>驚</u></p>
<p>因驚而得者，則神不守舍，舍空痰聚，必先行痰，亦用吐痰。吐後安神丸，（方見前痰癇下。）或三癇丸。</p>
<p>三癇丸</p>
<p>治一切驚癇。</p>
<p>荊芥穗（二兩）　白礬（一兩，半生半枯）</p>
<p>硃砂為衣。</p>

<h2>癲狂證二</h2>
<p>【歌】譫言歌走忽逾牆，妄自稱尊號曰狂。顛者身僵心不樂，須知二證有陰陽。</p>
<p>【論】夫狂者，陽證，其狀少臥而不飢，妄言歌笑，逾垣上屋，棄衣奔走，自高賢也，自貴倨也，自辨智也。癲者，陰證，其狀僵仆，直視，意不樂是也。丹溪云：大率多因痰結於心胸間，治當鎮心神，開結痰。有中邪而得者，以治邪法治之。蓋陽虛陰實則癲，陰虛陽實則狂。扁鵲云：重陰者癲，重陽者狂。故癲狂二證，陰陽之不同也。</p>
<p>【脈】癲癇之證，陽浮陰沉。數熱滑痰，狂發於心。驚風肝癇，弦急可尋，浮病腑淺，沉病臟深。</p>
<p>癲脈搏大滑者生，沉小裡急者不治。狂脈實大者生，沉小者死。癲脈虛可治，實則死。</p>
<p><u>癲證</u></p>
<p>癲者，癲狂如有所見，經年不愈，心經有損，是為真病。若悲哭呻吟，為邪所憑者，非狂也，用蠶故紙一味燒灰，好酒調服二錢。癲風麻仁湯。顛疾失心者，宜助心氣，用靈苑方。</p>
<p>癲風麻仁湯</p>
<p>麻仁（四升）</p>
<p>水六升，猛火煮七合服。</p>
<p>靈苑方</p>
<p>助心氣。</p>
<p>硃砂（一兩，研）　棗仁（半兩，炒，研）　乳香（半兩，研）</p>
<p>上作一服，溫酒下，以醉為度，勿令吐，服後便令睡，待其自醒，則神魂安矣。萬一驚觸，不可復始。</p>
<p><u>狂證</u></p>
<p>狂邪者，發作無時，披頭大叫，逾垣上屋，不避水火，棄衣奔走，欲殺人，苦參丸。卒狂妄言者，針大拇指甲上去一韭葉許。大抵狂病，宜大吐、下則可愈，大黃一物湯。</p>
<p>苦參丸</p>
<p>治狂邪大叫。</p>
<p>苦參（不拘多少）</p>
<p>蜜丸，薄荷湯下五十丸。</p>
<p>大黃一物湯</p>
<p>大黃（四兩，酒浸一宿）</p>
<p>水三升，煎之，分三服。必數日後，方可與食，但得寧靜，方為吉兆。不可見其瘦弱減食，便以溫藥補之，及以飲食飽之，病必再作，戒之！戒之！緩與之食，方為得體，故曰：損其穀氣，則病易愈。所以然者，食入於陰，長氣於陽故也。</p>
<p>按：前二證，必有所因。或因大怒，動其肝風；或因大驚，動其心火；或素有痰，卒為火升，升而不降，壅塞心竅，神明不得出入，主宰失其號令，心反為痰所役，一時發越。若逾垣上屋，持刃殺人，裸體罵詈，不避親疏，飛奔疾走，涉水如陸者，此肝氣太旺，木來乘心，名之曰狂，又謂之大癲，法當抑肝鎮心，降龍丹主之。若撫掌大笑，語言不倫，左顧右盼，如見鬼神，片時正性復明，深為赧悔，少傾而狀態如故者，此為上膈頑痰氾濫洋溢，塞其道路，心為之礙。痰少降，則正性復明，痰復升，則又發，名之曰癲，法當利肺安心，安神滾痰丸主之。</p>
<p>降龍丹</p>
<p>抑肝鎮心。</p>
<p>黑鉛（一兩，熔開，投水銀一兩，不住手炒，炒至成粉為度，名曰銀鈔）　硃砂（五錢）　蛇含石（五錢，火內煅過）　金箔（五百片）　銀箔（五百片）</p>
<p>研細，丸如芡實大，每服三丸，茯神湯磨化下。</p>
<p>安神滾痰丸</p>
<p>礞石（一兩，煅）　風化硝（一兩）　硃砂（一兩）　沉香（五錢）　珍珠（五錢）</p>
<p>共末，煎天麻膏，丸如芡實大，每服三丸，薑汁、竹瀝調下。</p>

<h2>痓證三</h2>
<p>【歌】痓本非風濕上求，有無汗證見剛柔。角弓口噤如風狀，燥劑教君勿妄投。</p>
<p>【論】仲景云：太陽病，發熱，脈沉而遲，口痙。傷寒發汗過多，因致痙；大發濕家汗，亦成痙；瘡家發汗亦成痙；產後去血過多，亦成痙。其證身熱足寒，頸項強急，惡寒，時頭熱面赤，目脈赤，獨頭搖，卒口噤，背反張者是也。有汗曰柔痙，無汗曰剛痙。剛痙屬陽，柔痙屬陰。丹溪云：痙屬太陰濕土。故經云：諸痙強直，皆屬於濕。蓋濕土過極，反兼風化制之。然兼化者，虛象，而實非風也，切不可概作風治而用燥藥。大率屬氣虛，亦有火兼痰者，宜辨之。若身涼，手足冷，脈沉細者，為陰痙。若口眼牽扯，手足戰搖伸縮者，為風痰。若發熱喘嗽生痰，為痰火，宜隨證治之。若目瞪口開，昏冒不知人者，不治。並用如聖飲加減治之。</p>
<p>如聖飲</p>
<p>治剛、柔二痙，與瘛瘲同治法。</p>
<p>羌活（上）　防風（中）　川芎（中）　白芷（中）　柴胡（中）　芍藥（中）　人參（中）　當歸（中）　甘草（中）　半夏（下）　黃芩（中）　烏藥（中）</p>
<p>上，用水二盞，姜三片，煎一盞，入薑汁、竹瀝溫服。</p>
<p>有汗曰柔痙，加白朮、桂枝。無汗曰剛痙，加蒼朮、麻黃，或葛根亦可。痰多加貝母、栝蔞、枳實、紫蘇子。火盛加山梔仁、麥門冬、花粉，去川芎、柴胡、烏藥、半夏、羌活、防風、白芷。如口噤咬牙，大便實者，加大黃利之。產後去血過多成痙者，加黃耆、熟地黃。</p>

<h2>厥證四</h2>
<p>【歌】厥形有六要消詳，痰氣屍蛔陰共陽。故使四肢成厥逆，陰陽虛實各分張。</p>
<p>【論】夫陰厥者，始因泄利，身寒厥冷，足蜷臥，唇口青，自利溲白不渴，脈遲。陽厥者，身熱四肢厥逆，大、小便閉澀，脈數，熱極反厥也。痰厥者，寒痰迷悶心胸，隧道不行，四肢厥冷，僵仆卒倒不知人事。厥者，氣暴逆也，故卒然厥逆不知人，僵仆身冷。蛔厥者，胃寒，蛔蟲攻胃，手足厥冷，吐蛔。屍厥者，冒犯不正之氣，忽然手足厥冷，肌膚起粟，頭面青黑，或妄言，或口噤，昏聵不知人，或因弔喪問病，入廟登塚而得。丹溪云：有因氣而厥者，身冷脈伏。有血虛而厥者，因血大損故也，脈必芤澀。有因痰滯而厥者，口中流涎，昏不知人，脈沉滑。有氣虛而厥者，有所勞傷，氣弱不能運行故也。凡此之類，在乎細辨之。</p>
<p><u>陰、陽厥</u></p>
<p>陰厥，理中湯，重者四逆湯，（二方俱見中寒。）外灸關元穴五十壯。陽厥，四逆散。大便閉，熱極反厥，大承氣湯下之。（方見傷食。）</p>
<p>四逆散</p>
<p>治陽厥輕者。</p>
<p>甘草（炙，一錢）　枳殼（炒，一錢）　柴胡（一錢）　白芍藥（炒，一錢）</p>
<p>銼一帖，水二鍾，煎八分，不拘時服。</p>
<p><u>氣、血厥</u></p>
<p>氣厥，四七湯、調氣散，八味順氣散、（方見氣證。）蘇合香丸。（方見類中風。）婦人血厥，倉公散、白薇湯。</p>
<p>倉公散</p>
<p>治血厥。</p>
<p>瓜蒂（一錢）　藜蘆（一錢）　礬石（飛，一錢）　雄黃（一錢）</p>
<p>末之，每用少許，吹鼻中取嚏。</p>
<p>白薇湯</p>
<p>治血厥。</p>
<p>白薇（三錢）　當歸（三錢）　人參（一錢半）　甘草（炙，七分）　</p>
<p>銼一帖，水二盞，煎一盞，溫服。</p>
<p><u>蛔厥</u></p>
<p>蛔厥，理中湯加檳榔、川椒，煎吞烏梅丸。（一方見中寒，一見心痛。）不止，用烏梅、川椒、黃柏煎服。蓋蛔聞酸、苦則安。</p>
<p><u>屍厥</u></p>
<p>屍厥，蘇合香丸、（方見類中風證。）調氣散、（方見氣證。）或追魂湯。</p>
<p>追魂湯</p>
<p>治卒厥不知人。</p>
<p>麻黃（去節，三錢）　杏仁（二十五粒）　生甘草（一錢）</p>
<p>煎服。</p>
<p><u>痰厥</u></p>
<p>痰厥昏悶不醒，稀涎散、（方見中風。）導痰湯。（方見痰證。）</p>

<h2>痿證五</h2>
<p>【歌】諸痿多因肺熱生，故云痿獨取陽明。分明自是膏粱疾，勿認為風浪立名。</p>
<p>【論】夫痿有五：脈、筋、骨、肉、痿蹶是也。古方多以治風之藥通治痿，何其謬也。至丹溪始辨之，以風、痿二證另立篇目，源流不同，治法迥別，此開千古之弊也。丹溪云：《內經》謂諸痿起於肺熱。又謂治痿獨取陽明。蓋肺金體燥，居上而主氣，畏火者也。脾土主濕，居中央，主四肢，畏木者也。火性炎上，若嗜欲無節，則水失所養，火寡於畏而侮所勝，肺得火邪而熱矣。木性則急，肺受熱邪則金失所養，木寡於畏而侮所勝，脾得木邪而傷矣。肺熱則不能管攝一身，脾傷則四肢不能為用，而諸痿作矣。故瀉火則肺金清而木不實，何傷脾之有？補腎水則心火降而肺金不虛，何肺熱之有？故陽明實則宗筋潤而能束骨，關節利矣，治痿之法，莫出於此。然或有濕熱，或痰，或血虛，或氣虛，或死血，或食積，妨礙不得降者，比比皆然，當審而療之，尤當淡薄滋味焉。</p>
<p>【脈】痿因肺燥，脈多浮弱。寸口若沉，發汗則錯。足痛或軟，專審於尺，滑疾而緩，或沉而弱。</p>
<p><u>虛痿</u></p>
<p>大率虛與熱，氣血兩虛者，四物湯加參、耆、知母、黃柏。熱多加黃芩。只血虛，四物湯加黃柏、蒼朮，（方見血證。）或丹溪補陰丸。（方見火證。）氣虛者，四君子湯加黃柏、知母。（方見脾胃。）</p>
<p><u>食積</u></p>
<p>食積瘀血妨礙不得降者，四物湯對二陳湯加桃仁、紅花、黃柏、神麯。濕痰者，二陳湯加蒼、白朮、芩、柏、竹瀝、薑汁。食積者，二陳湯加蒼、柏、實、曲。（方見血證及痰證。）</p>
<p><u>濕熱</u></p>
<p>濕熱成痿，二妙散或健步丸。（二方俱見腰痛。）六、七月間濕熱成痿，清燥湯。</p>
<p>東垣清燥湯</p>
<p>黃耆（一錢半）　蒼朮（一錢）　白朮（五分）　陳皮（五分）　澤瀉（五分）　人參（三分）　白茯苓（五分）　升麻（三分）　麥門冬（二分）　當歸身（二分）　生地黃（二分）　酒蘗（一分）　柴胡（一分）　黃連（一分）　甘草（二分）</p>
<p>煎服。</p>

<h2>痹證六</h2>
<p>【歌】風濕寒邪相雜至，襲人經絡因成痹。寒者痛而風者行，濕為重著不移處。或中皮脈肌骨筋，內舍心肝脾腎肺。筋攣不仁類乎風，局方風痹同論治。因襲既久未能明，近代明師始分異。內經風痹各有條，諸痹所因出陳氏。</p>
<p>【論】《內經》云：風、濕、寒三氣雜至而為痹。其風氣勝者為行痹，寒氣勝者為痛痹，濕氣勝者為著痹。又云：以冬遇此為骨痹，以春遇此為筋痹，以夏遇此為脈痹，以至陰遇此為肌痹，以秋遇此為皮痹。久而不已，內舍於合，故骨痹不已，復感於邪，內舍於腎。筋痹不已，復感於邪，內舍於肝。脈痹不已，復感於邪，內舍於心。肌痹不已，復感於邪，內舍於脾。皮痹不已，復感於邪，內舍於肺。所謂痹者，各以其時，重感於風、寒、濕之邪氣也。又云：淫氣喘息，痹聚在肺。淫氣憂思，痹聚在心。淫氣遺溺，痹聚在腎。淫氣乏渴，痹聚在肝。淫氣肌絕，痹聚在脾。故風氣勝者易已，留連於筋骨間者病久，其留皮膚間易已，入臟者死。若此者，可以見其淺深之受證也。然五臟痹各有形狀之不同，淺深之各異，善治者，審其所因，辨其所形，真知其在皮膚、血脈、筋骨、臟腑淺深之分而調之，斯無危痼之患矣。若一概混作風治而用風燥熱藥，謬矣！</p>
<p>【脈】風濕寒氣，合而為痹。浮澀而緊，三脈乃備。</p>
<p><u>五痹名狀</u></p>
<p>肺痹者，煩滿喘嘔。心痹者，脈不通，煩則心下鼓暴，上氣嗌乾而嘔，善噫，厥氣上則恐。肝痹，夜臥則驚，多飲，數小便，上為引如懷。腎痹，善脹，尻以代踵，脊以當頭。脾痹，四肢怠惰，發咳嘔汁，上為大塞，五痹湯主之。（方見後風痹。）</p>
<p><u>風痹</u></p>
<p>脈尺、寸俱浮微，身體不仁，血氣凝聚，手足拘攣者，風痹也，防風湯。風、寒、濕氣客留於脾，手足緩弱，頑痹不仁，三痹湯、五痹湯。</p>
<p>防風湯</p>
<p>治風痹、血痹。</p>
<p>防風（一錢半）　當歸（一錢）　赤茯苓（八分）　秦艽（八分）　赤芍藥（八分）　黃芩（八分）　獨活（八分）　桂心（五分）　杏仁（十四粒）　甘草（五分）</p>
<p>姜水煎服。</p>
<p>三痹湯</p>
<p>治風、寒、濕痹。</p>
<p>川續斷（錢半）　杜仲（姜炒，錢半）　防風（錢半，去蘆）　桂心（錢半）　細辛（錢半）　人參（錢半，去蘆）　白茯苓（錢半）　當歸（酒浸，錢半）　甘草（錢半）　白芍藥（錢半）　生地黃（一錢）　秦艽（一錢，去蘆）　川芎（一錢）　獨活（一錢，去蘆）　牛膝（酒浸，去蘆，一錢）　黃耆（一錢）</p>
<p>每服七錢，姜三片，棗二枚，水煎服。</p>
<p>五痹湯</p>
<p>治五臟痹。</p>
<p>羌活（一兩，去蘆）　白朮（一兩）　片子薑黃（去土，一兩）　防己（一兩）　甘草（炙，半兩）</p>
<p>每服四錢，姜三片，水煎，服。</p>
<p><u>濕痹</u></p>
<p>濕勝，脈沉緩，留住不去，四肢麻木拘急，浮腫，茯苓川芎湯。風濕痹，腳膝腫痛，行步艱難，腰、膝、臂、髀大骨痛，蒼朮散。手足流注疼痛，麻痹不仁，難以屈伸，當歸拈痛湯。（方見腳氣。）</p>
<p>茯苓川芎湯</p>
<p>赤茯苓（一兩）　桑白皮（一兩）　防風（半兩）　肉桂（半兩）　麻黃（去節，半兩）　川芎（半兩）　芍藥（半兩）　當歸（半兩）　甘草（半兩）</p>
<p>每用五錢，薑、棗煎服。</p>
<p>蒼朮散</p>
<p>治濕熱成痹。</p>
<p>蒼朮（四兩，泔浸）　黃柏（四兩，酒炒）　虎脛骨（酥炙，二兩）　防風（一兩）</p>
<p>末之，每服二錢，白湯調下。</p>
<p><u>寒痹</u></p>
<p>身體煩疼，項背拘急，或重或痛，舉體艱難，手足冷痹，腰腿沉重無力者，蠲痹湯。痛痹，四肢拘倦，浮腫痛著，故寒氣盛者為痛痹，川芎茯苓湯。（方見前濕痹。）骨節疼痛，皮膚不仁，肌肉重著及四肢緩縱不仁者，附子湯。寒濕痹痛，薏苡仁湯。</p>
<p>蠲痹湯</p>
<p>治寒痹。</p>
<p>當歸（一錢半）　芍藥（一錢半）　黃耆（一錢半）　羌活（一錢半）　甘草（一錢）　片子薑黃（一錢半）</p>
<p>薑、棗煎服。</p>
<p>附子湯</p>
<p>治寒痹。</p>
<p>生附子（四錢）　白芍藥（二錢）　肉桂（二錢）　白茯苓（二錢）　人參（二錢）　白朮（一錢二分）　甘草（一錢）</p>
<p>上銼，作二帖，姜三片，棗二枚，水煎服。</p>
<p>薏苡仁湯</p>
<p>當歸（一兩）　芍藥（炒，一兩）　薏苡仁（一兩）　麻黃（一兩）　肉桂（一兩）　甘草（炙，一兩）　蒼朮（米泔浸，炒，四兩）</p>
<p>上銼，每服七錢，生薑三片，煎服。</p>
<p>自汗減麻黃，熱減桂。</p>

<h2>虛損勞瘵證七</h2>
<p>【歌】真元斫喪漸成勞，骨熱煩蒸氣血銷。清骨保真除內熱，黃耆鱉甲治晡潮。補虛八物滋榮血，虛甚參耆白風膏。花蕊十灰能止血，劫勞須用煉青蒿。大平治痿能清肺，消化能令痰自消。男子必須先補腎，女人惟要把經調。傳屍急制天靈散，勿使延纏種禍苗。</p>
<p>【論】夫男子之勞，起於傷精；女子之勞，起於經閉；小兒之勞，得於母胎。蓋男子十六而精通，女子十四而天癸至，然未充也。後生少年輩，淫欲太早，斫喪真元，真陰內虧，虛火熾焰，肺金受傷，無以生腎水，腎水枯竭，無以濟心火，心火一旺，腎火從之，而夢遺、鬼交之病作。肺氣一虛，則腠理疏豁，而盜汗、自汗之病作。火動其血，血隨火升，而咳嗽吐紅之病作。考之《內經》及上古諸家之說，一曰勞瘵，一曰勞極，一曰陰虛，一曰不足，一曰虛損，然因名以責實，不過氣虛、血虛、陰虛之異耳。凡脾、肺不足，皆氣虛也。心、肝不足，皆血虛也。腎水有虧，即陰虛也。氣屬陽，血屬陰，血虛亦屬陰虛。世有患此者，急絕房欲以養精，內觀以養神，毋怒勞以耗氣，則其真陰之水自充，而五內之火自息，又何不治之有？惟其嗜欲無節，起居不時，食飲自倍，使神散而精竭，血涸而氣亡，直至發熱不休，形骸骨立而死，良可嘆哉！然而，一人未足憐也，猶有侍奉親密之人，或同氣兄弟、子女之屬，受其惡氣，多遭傳染，名曰傳屍，甚至滅門者有矣。又此病最惡，其熱毒鬱積之久，則生異物惡蟲，食人臟腑精華，變生奇狀，誠可驚駭。是以勞傷於肝者，則為毛蟲，如刺蝟、瓦蛆之屬，食人筋膜。勞傷於心者，則為羽蟲，如燈蛾、蚊、虻、禽鳥之形，食人血脈。勞傷於脾者，則為裸蟲，如嬰孩、蚯蚓之類，食人肌肉。勞傷於肺者，則為介蟲，如龜、鱉、蝦、蟹之狀，食人膚膏。傷於腎者，則為鱗蟲，如魚、龍、蛟、𧋎之形，食人骨髓。或挾相火之勢，亦如羽蟲之酷者，鴟梟之類，為狀不一，不可勝紀。凡有此證，便宜早治，一則殺蟲以絕其根，一則補虛以復其元，緩則不及事矣。</p>
<p>骨蒸兩顴赤者，不治。（蓋骨蒸內熱本於腎虛。腎屬水，水性寒，腎實則寒，腎虛則熱。腎熱則火蒸於骨而髓亦熱矣。腎主骨髓，兩顴為骨之本故也。）勞瘵喉啞者，為肺絕，不治。（蓋肺主氣，聲之所從出也。肺為火爍，金不能鳴故也。）勞瘵忽患下部癰腫者死。先痔漏而後瘵者死，先得瘵而後痔漏者亦死。（蓋痔漏通於大腸，大腸為肺之腑，肺為火爍，遺熱於大腸故也。）勞瘵犯一側眠者，不治。（蓋無血養筋，不能轉動故也。）勞瘵泄瀉不食者死。（蓋胃為五臟六腑之海，主生化之源，源絕則無以生精血故也。）</p>
<p>【脈】氣虛，脈細，或緩而無力，右脈常弱。血虛，脈大，或數而無力，左脈常弱。陽虛，脈遲。陰虛，脈弦。真氣虛，脈緊。男子久病，氣口脈弱則死，強則生；女人久病，人迎脈強則生，弱則死。經云：脈來細而微者，氣血俱虛；脈小者，氣血俱少。又曰：虛勞之脈，或浮大，或弦數。大有，勞也；弦者，亦勞也。大者易治，血氣未衰，可斂而正也。弦者難治，血氣已耗而難補也。若雙弦，則賊邪侵脾，加數則危殆矣。</p>
<p><u>葛可久治勞瘵十神方</u></p>
<p>葛先師有言曰：萬病莫若勞瘵最為難治。庸醫不究其源，不窮其本，或投之以大寒之劑，或療之以大熱之藥，妄為施治，絕不取效。殊不知大寒則愈虛其中，大熱則愈竭其內，所以世之醫瘵疾者，萬無一人焉。今開用藥次第於後：</p>
<p>如嘔吐咯嗽血者，先以十灰散揭住，如極甚者，須以花蕊石散主之，大抵血熱則行，血冷則凝，見黑則止，此其理也。止血之後，患人之體必稍疏解，用獨參湯一補，容其熟睡一覺，不令驚醒，睡起病勢去其五、六。卻分病用後諸藥：保和湯，止嗽寧肺。保真湯，補虛除熱。太平丸，潤肺扶痿。消化丸，下痰疏氣，隨證加減。服藥之法：每日三食前，服保真湯；三食後，服保和湯，二藥間而服之。每日又濃煎薄荷湯灌漱咽口，用太平丸先嚼一丸，徐徐嚥下，再噙一丸，緩緩溶化，至上床時，亦如此用之。蓋夜則肺竅開，藥味必溜入竅中，此訣要緊！如痰壅盛，先用餳糖拌消化丸一百丸吞下，次卻依前嚼、噙太平丸，令其仰臥而睡。服前七藥後，若肺燥，余嗽未除，可煮潤肺膏，如常服之。續煮白鳳膏食之，復其真元，完其根本。痊愈後，合十珍丸服之，乃收功起身之藥也。</p>
<p>甲字號十灰散</p>
<p>治勞嗽嘔吐咯血，先用此揭之。</p>
<p>大薊（一兩）　小薊（一兩）　柏葉（一兩）　薄荷葉（一兩）　茅根（一兩）　茜根（一兩）　牡丹皮（一兩）　棕櫚皮（一兩）　大黃（一兩）　山梔（一兩）</p>
<p>上，燒存性，為細末，用紙包，碗蓋地上一夕，出火毒。用時先將藕汁或蘿蔔汁磨京墨半盞，調灰五錢，食後服下。如勢輕，用此立止，如勢盛，血成升、鬥者，用花蕊石散。</p>
<p>乙字號花蕊石散</p>
<p>治勞瘵湧噴血出成升、鬥者。</p>
<p>花蕊石（不拘多少，煅存性，研如粉）</p>
<p>上用童便一盞，燉溫，調末三錢，食後下。如男子則和酒，女子和醋，與童便調藥。服後用獨參湯補之。</p>
<p>丙字號獨參湯</p>
<p>治勞瘵止血後，服此補之。</p>
<p>人參（二兩，去蘆）</p>
<p>上㕮咀，棗五枚，水二盞，煎一盞，不拘時細細服之，服後熟睡一覺，後服諸藥。</p>
<p>丁字號保和湯</p>
<p>治勞證久嗽肺痿者服之。</p>
<p>知母（酒炒，三分）　貝母（去心，三分）　天花粉（三分）　天門冬（去心，三分）　款冬花（三分）　薏苡仁（二分）　杏仁（泡，二分）　麥門冬（去心，三分）　五味子（二分）　粉草（一分）　馬兜鈴（一分）　紫菀（一分）　百部（一分）　百合（一分）　桔梗（一分）　阿膠（蛤粉炒，一分半）　當歸（一分半）　地黃（一分半）　紫蘇（半分）　薄荷（半分）</p>
<p>上，用水二盞，姜三片，煎一盞，入餳糖一匙，每日三食後各進一服。</p>
<p>血盛加大、小薊、茅花、蒲黃、茜根、藕節。虛極加鹿茸、鬱金、青蒿。痰盛加南星、半夏、陳皮、大腹皮、茯苓、枳殼、枳實。喘盛加桑皮、陳皮、大腹皮、紫蘇子、蘿蔔子、葶藶子。熱盛加山梔、黃芩、黃連、黃柏、連翹。</p>
<p>戊字號保真湯</p>
<p>治勞證骨蒸體熱而虛。</p>
<p>當歸（三分，酒洗）　人參（三分，去蘆）　生地黃（三分）　熟地黃（三分）　白朮（三分，炒）　黃耆（三分，蜜炙）　赤茯苓（三分）　白茯苓（三分）　天冬（二分，去心）　麥冬（二分，去心）　赤芍藥（分半）　白芍藥（分半）　知母（二分，鹽炒）　黃柏（二分，鹽炒）　五味子（二分）　甘草（一分半）　陳皮（一分半）　柴胡（二分）　地骨皮（二分）</p>
<p>上，用水二盞，姜三片，棗五枚，蓮心五個，每日三食前各進一服。</p>
<p>驚悸加茯苓、茯神、遠志、棗仁。淋濁加萆薢、豬苓、澤瀉。便澀加木通、萹蓄。遺精加龍骨、牡蠣、蓮鬚、蓮心。燥熱加鱉甲、石膏、青蒿。盜汗加浮小麥、麻黃根、黃耆、牡蠣。</p>
<p>已字號太平丸</p>
<p>治勞證久嗽、肺痿、肺癰，噙服除根。</p>
<p>天冬（二兩，去心）　麥冬（二兩，去心）　知母（二兩，去毛）　貝母（去心，二兩）　款冬花（一兩）　杏仁（二兩，泡）　當歸（一兩半）　生地黃（一兩半）　黃連（一兩半）　蒲黃（一兩，炒）　膠珠（一兩半）　京墨（一兩）　桔梗（一兩）　薄荷（一兩）　麝香（少許）</p>
<p>上為細末，用白蜜半斤，銀鍋內煉熟，取起，下諸藥末攪勻，再上火熬二、三沸，丸如彈子大，每日三食後，濃煎薄荷湯灌漱喉口，細嚼一丸，津唾嚥下，再噙一丸，緩緩溶化。臨臥時如有痰盛，先用餳糖拌消化丸一百丸吞下，次噙嚼此丸，仰臥而睡，從其溜入肺竅中，則肺清嗽止。</p>
<p>庚字號消化丸</p>
<p>治勞證熱嗽壅盛。</p>
<p>礞石（二兩，硝煅）　明礬（飛，二兩）　豬牙皂角（二兩，炙，去皮、弦）　南星（二兩，生用）　半夏（二兩，生用）　白茯苓（二兩）　陳皮（二兩）　枳實（一兩半）　枳殼（一兩半）</p>
<p>上為細末，以神麯和丸，如梧子大，每服百丸，臨臥將餳糖拌勻吞下，次噙嚼太平丸，二藥交攻即愈。</p>
<p>辛字號潤肺膏</p>
<p>治勞證久嗽肺痿，時常服之。</p>
<p>羯羊肺（一具）　杏仁（一兩，洗，研）　柿霜（一兩）　真粉（一兩）　白蜜（二兩）</p>
<p>上，先將羊肺洗淨，次將余藥水解薄打擾五味稠黏灌入肺中，白水煮熟食之。此藥服前七藥後可用，或與七藥相兼而服亦佳。</p>
<p>壬字號白鳳膏</p>
<p>治一切大勞大怯，極虛甚憊，咳嗽吐痰咯血，發熱，火乘金位，此藥固真元，全根本。</p>
<p>黑嘴白鴨（一隻）　大京棗（二升）　參苓平胃散（一升）　陳煮酒（一大瓶）</p>
<p>上，先將鴨縛其腳掛起，隨患人之酒量多少，傾鴨血於酒中攪勻，一時飲盡，直入肺中，潤補其肺，乃止其嗽。卻將鴨撏去毛，就脅邊開一孔，出其肚雜拭乾，將棗子去核，每個入平胃散令滿，以麻皮扎定，填滿鴨腹中，入鴨於小壇內，四周炭火慢煨，以一瓶酒盡為度，此酒須三次添入，待酒干取起食之，其棗陰乾，隨意食之，後合十珍丸服之。</p>
<p>癸字號十珍丸</p>
<p>治一切大勞大怯，極虛甚憊，髓干精涸，血枯氣竭，火乘金位，服前藥愈後，卻服此丸以為收功起身之用也。</p>
<p>豬脊膂（一條）　羊脊膂（一條）　鱉（一個）　烏骨雞（一隻）</p>
<p>上四味，去骨留肉，用煮酒一大瓶於壇內煮乾搗爛用。</p>
<p>大山藥（五條）　蓮肉（半斤）　京棗（一百個）　霜柿（十個）　</p>
<p>上四味，用井水一大瓶，於壇內煮熟搗爛，與前肉一處再慢火熬，卻下後藥。</p>
<p>真阿膠（四兩）　黃蠟（三兩）</p>
<p>上二味，逐漸下，與前八味和一處，研成膏子，和平胃散末、四君子末並知母、貝母、柏末各一兩，搜和成劑，如十分堅硬，再入白蜜同熬取起，放青石上搗為丸，如桐子大，每百丸棗湯送下，不拘時服。</p>
<p>青蒿膏</p>
<p>治骨蒸勞熱。</p>
<p>青蒿（一斗五升）　童便（三斗）</p>
<p>上，慢火熬童便減至二斗，去蒿，再熬至一斗，入豬膽汁七枚，再熬數沸，甘草末收之，每用一匙，湯下。</p>
<p>天靈蓋散</p>
<p>取勞蟲。</p>
<p>天靈蓋（兩指大，以檀香煎湯洗過，酥炙，咒七遍，咒曰：「靈公神，靈母聖，逢傳屍，便須定，急急如律令」。）　雞心檳榔（五個，為末）　麝香（二錢，另研）　阿魏（三錢，研）　甘遂（三錢，為末）　辰砂（一錢，另研）　安息香（三錢，另研）</p>
<p>上六味，研極細，和勻，每服三錢，同後湯送下。</p>
<p>薤白（二七莖）　青蒿（二握）　甘草（五寸，二根）　蔥白（二七莖）　桃枝（一寸）　柳枝（一寸）　桑白皮（一寸）　榴根（一寸，俱用向東者）</p>
<p>上八味，須選潔淨處，採童便四升，瓦器內慢火煎至一升，去渣，分作三盞，調前藥末，五更初服。男患女煎，女患男煎。服藥後，如覺欲吐，即用白梅含之，五更盡，須下蟲及惡物，黃水黑糞。如服後不見動靜，約人行五、七里又進一服，至天明更進一服。如瀉不止，用龍骨、黃連等分末之，白水調，及白梅粥補之。</p>
<p>虛損用四物湯、（方見血證。）四君子湯、八珍湯、十全大補湯、（方俱見脾胃。）大補陰丸、（方見火證。）六味地黃丸、集靈膏、瓊玉膏。泄瀉者，白朮膏。</p>
<p>六味地黃丸</p>
<p>白茯苓（三兩）　牡丹皮（三兩）　澤瀉（三兩）　乾山藥（四兩）　山茱萸肉（四兩）　熟地黃（八兩，酒蒸）</p>
<p>末之，煉蜜丸如桐子大，每服六十丸，溫酒下。</p>
<p>集靈膏</p>
<p>生精補血消痰。</p>
<p>人參（四兩，去蘆）　生地黃　熟地黃　天門冬　麥門冬　牛膝　枸杞（半斤）</p>
<p>用文武火水煎三日，蜜收成膏子，每三匙，白湯下。</p>
<p>瓊玉膏</p>
<p>大補元氣。</p>
<p>生地汁（十斤）　白蜜（十六斤，煉）　人參（一斤半）　白茯苓（四十九兩）</p>
<p>拌勻，入壇內封固，桑柴火煮三晝夜，井內一日，去火毒，復煮一日去水氣，每服二大匙，白湯或酒任下。</p>
<p>白朮膏</p>
<p>止瀉，大補元氣。</p>
<p>白朮（一斤）</p>
<p>用水一斗，煎至五升，濾去汁聽用。復用水五升，再煎，約耗一半，去渣，合前汁一處，慢火熬成膏子，每服三匙，白湯調下。</p>

<h2>驚悸怔忡健忘證八</h2>
<p>【歌】驚悸心中常惕惕，如人將捕時驚惑。延纏不已漸怔忡，寤寐神魂多恍惚。精神短少或多痰，健忘之病因而得。皆緣大恐與大驚，觸事喪志心神失。</p>
<p>【論】夫人之所主者心，心之所養者血。心血一虛，神氣失守，神去則舍空，舍空則鬱而停痰，痰居心位，此驚悸之所以肇端也。或耳聞大聲，目擊異物，遇險臨危，觸事喪志，則心為之忤，使人有惕惕之狀，始則為驚悸。久而心虛停飲，水氣乘心，胸中滲漉，虛氣流動，水既上乘，心火畏之，心不自安，故怏怏然而怔忡也。日久不已，精神短少，心氣空虛，神不清而生痰，痰迷心竅，則遇事多忘；亦因思慮過度，病在心脾，故令轉盼遺忘，名曰健忘。三者雖有淺深之殊，皆心脾之病，其所由來者一也。而治之之法，必審其脈之虛實，病之淺深，元氣之盛衰，則虛實邪正之情自了然矣。</p>
<p>【脈】驚悸怔忡，寸動而弱。寸緊關浮，悸病乃作。飲食痰火，伏動滑搏。浮微弦濡，憂驚過卻。健忘神虧，心虛浮薄。</p>
<p><u>驚悸</u></p>
<p>血虛驚悸者，四物湯加貝母、橘紅、黃連、山梔，（方見血證。）安神丸。氣血兩虛者，益榮湯、（方俱見女科。）天王補心丹。</p>
<p>天王補心丹</p>
<p>人參（四兩）　玄參（二兩）　杜仲（炒，去絲，四兩）　天門冬（三兩）　麥門冬（三兩）　遠志（四兩）　熟地黃（六兩）　百部（三兩）　桔梗（三兩）　牡丹皮（四兩）　柏子仁（四兩）　五味子（四兩）　甘草（二兩）　茯神（四兩）　茯苓（四兩）　石菖蒲（四兩）　酸棗仁（四兩）</p>
<p>末之，蜜丸，每下三錢。</p>
<p><u>怔忡</u></p>
<p>心血虛少，惕惕然恍惚怔忡，益榮湯。（方見女科。）痰火盛，心下怔忡者，溫膽湯加炒黃連、山梔、當歸、貝母。（溫膽湯即二陳湯加炒枳殼一錢、竹茹一錢，二陳方見痰證。）水氣承心而作怔忡，朱雀丸。心氣鬱滯，痰氣結於心下而作怔忡，四七湯加竹瀝、薑汁。（方見氣證。）</p>
<p>朱雀丸</p>
<p>治水氣怔忡。</p>
<p>白茯苓（一兩）　沉香（半兩）</p>
<p>末之，蜜丸桐子大，每服三十丸，人參湯送下。</p>
<p><u>健忘</u></p>
<p>思慮傷脾，作事忘前失後者，歸脾湯。心氣不定，恍惚多忘者，定志丸。年老神衰，遇事多忘，二丹丸。痰多鬱滯於心脾而善忘者，四七湯加竹瀝、薑汁、膽星、栝蔞。（方見氣證。）</p>
<p>歸脾湯</p>
<p>治怔忡、健忘。</p>
<p>白朮（一兩）　茯神（一兩）　黃耆（一兩）　圓眼肉（一兩）　棗仁（炒，一兩）　人參（半兩）　木香（半兩）　甘草（二錢半，炙）</p>
<p>每服銼四錢，姜三片，棗一枚，水煎服。</p>
<p>定志丸</p>
<p>治恍惚多忘。</p>
<p>遠志（一兩）　人參（一兩）　蒲黃（二兩）　白茯苓（三兩）</p>
<p>末之，蜜丸梧子大，辰砂為衣，每服三十丸，米湯下。</p>
<p>二丹丸</p>
<p>治健忘，開心志。</p>
<p>丹參（半兩）　天門冬（半兩）　熟地黃（二兩）　麥門冬（一兩）　白茯苓（一兩）　人參（半兩）　遠志（半兩）　硃砂（半兩）　石菖蒲（半兩）</p>
<p>末之，煉蜜丸如桐子大，每五十丸至百丸，圓眼湯送下。</p>

<h2>三消證九</h2>
<p>【歌】消證良由燥熱過，消中飲食善消磨。腎消溲濁腰肢瘦，消渴便多飲亦多。</p>
<p>【論】夫天一生水，腎實主之。膀胱為津液之腑，能宣行腎水，上潤於肺，故肺為津液之臟。自上而下，三焦臟腑，皆囿於天一真水之中，如水包天地也。經云：水之本在腎，末在肺，然真水不竭，何渴之有？人惟酒色是耽，嗜食辛辣厚味，或餌丹石藥，於是火炎上熏，腑臟熱熾，津液乾枯而三消之病生焉。熱氣上騰，心受之，故煩渴引飲，小便頻數而多，曰消渴。熱蓄於中，脾受之，伏陽蒸胃，消穀善飢，能食肌瘦，不甚渴，便數，曰消中。熱伏於下，腎受之，腿膝枯細，骨節痠疼，精竭髓枯，引水自救，飲而隨溺，稠濁如膏，曰腎消。善治者，補腎水真陰之虛，瀉心火燔灼之勢，除腸胃燥熱之甚，濟心中津液之衰，使道路散而不結，津液生而不枯，氣血利而不澀，則渴證自已矣。</p>
<p><u>消渴</u></p>
<p>消渴，熱在上也，丹溪人乳膏、麥門冬飲子。</p>
<p>丹溪人乳膏</p>
<p>人乳（一大盞）　黃連（半兩，為末）　天花粉（一兩，為末）　藕汁（一大碗）　生地黃汁（一大碗）</p>
<p>以二汁為膏，入前三味，佐以薑汁些少，和蜜為膏，以白湯少許，徐送下。</p>
<p>麥門冬飲子</p>
<p>知母（一錢）　甘草（炙，一錢）　栝蔞仁（去油，一錢）　五味子（一錢）　人參（一錢）　葛根（一錢）　生地黃（一錢）　茯神（一錢）　麥門冬（一錢）　竹葉（十四片）</p>
<p>水二盞，煎服。</p>
<p><u>消中</u></p>
<p>消中，熱在胃也，白虎湯、（方見中暑。）麥門冬飲。（方見前。）便結，調胃承氣湯。（方見痢疾，即大承氣湯去枳實、厚朴，加炙甘草一錢。）</p>
<p><u>腎消</u></p>
<p>腎消，熱在下也，大補陰丸。（方見火證。）腎虛，六味地黃丸。（方見勞瘵。）腎消小便白如膏，清心蓮子飲。大便秘結，大承氣湯。（方見痢疾。）</p>
<p>清心蓮子飲</p>
<p>黃耆（一兩）　石蓮肉（一兩）　白茯苓（一兩）　人參（一兩）　甘草（炙，五錢）　地骨皮（五錢）　麥門冬（半兩）　車前子（五錢）　黃芩（五錢）</p>
<p>每服五錢，水煎服。</p>

<h2>自汗盜汗心汗證十</h2>
<p>【歌】表虛血弱汗成流，濕證淋漓不肯休。痰證津津常浹背，亡陽氣脫汗如油。陰虛盜汗兼無血，熟睡沾衾覺即收。心汗蓋緣思慮得，圓圓一片在心頭。</p>
<p>【論】夫自汗者，朝夕汗自出也。盜汗者，睡而出，覺而收，如寇盜然，故以名之，陰虛火盛也。然心之所藏，在內為血，發出為汗，故汗為心液，所以自汗之證，未有不由心虛而動之也。亦有陽虛氣弱自汗者，此衛氣不能固斂也。有濕盛自汗者，有表虛自汗者，有痰證自汗者，有火氣上熏胃中濕而自汗者，種種不同，各因其證而治之。盜汗由於陰虛血弱，常補陰降火益氣自愈。若別處無汗，獨心孔有汗者，名曰心汗，由思慮多而得，故其病在心，治之宜養心血而汗自止矣。</p>
<p>【脈】汗脈浮虛，或濡或澀。自汗在寸，盜汗在尺。</p>
<p><u>陽虛自汗</u></p>
<p>陽虛則腠理疏而自汗者，黃耆建中湯，外用溫粉撲法。</p>
<p>黃耆建中湯</p>
<p>黃耆（二錢，炙）　肉桂（一錢）　甘草（一錢，炙）　芍藥（二錢，炒）</p>
<p>薑、棗煎，入餳一匙，再煎烊，溫服。</p>
<p>溫粉撲法</p>
<p>治自汗。</p>
<p>白朮（一錢）　藁本（一錢）　川芎（一錢）　白芷（一錢）　牡蠣（煅，一錢）　麻黃根（一錢）　麩皮（一兩）</p>
<p>末之，一半，糯米粉一半，帕包，於無風處周身撲之。</p>
<p><u>濕勝自汗</u></p>
<p>濕勝自汗，調衛湯。風濕，防己黃耆湯。</p>
<p>調衛湯</p>
<p>治濕勝自汗。</p>
<p>麻黃根（一錢）　黃耆（炙，一錢）　羌活（七分）　生甘草（七分）　當歸梢（七分）　生黃芩（八分）　半夏（五分）　麥門冬（三分）　生地黃（三分）　豬苓（二分）　蘇木（二分）　紅花（二分）　五味子（二分）</p>
<p>銼一帖，水煎，食前溫服。</p>
<p>防己黃耆湯</p>
<p>防己（一兩）　甘草（炙，半兩）　黃耆（炙，一兩半）　白朮（炒，七錢）</p>
<p>每服一兩，加姜三片，棗二枚，水煎服。</p>
<p><u>表虛自汗</u></p>
<p>表虛自汗惡寒者，桂枝湯以實其表，（方見惡寒。）外以溫粉撲之。（方見前。）</p>
<p><u>虛火自汗</u></p>
<p>虛火自汗不止，玉屏風散。火盛者，涼膈散。（方見火證。）</p>
<p>玉屏風散</p>
<p>虛火自汗。</p>
<p>防風（一兩）　黃耆（一兩，炙）　白朮（二兩，炒）</p>
<p>每用五錢，姜三片，水二鍾，煎八分溫服。</p>
<p><u>痰證自汗</u></p>
<p>痰證自汗，二陳湯加貝母、膽星、白朮、黃耆。（方見痰證。）</p>
<p><u>盜汗</u></p>
<p>盜汗屬陰虛、血虛，四物湯加黃柏、知母。（方見血證。）當歸六黃湯，治盜汗之聖藥也；或黃耆六一湯、麥煎散。</p>
<p>當歸六黃湯</p>
<p>當歸（一錢）　生地黃（二錢）　熟地黃（二錢）　黃連（一錢）　黃芩（一錢）　黃柏（一錢）　黃耆（一錢）</p>
<p>上銼，一劑，水二盞，煎八分，空心服。</p>
<p>黃耆六一湯</p>
<p>黃耆（六兩，蜜炙）　甘草（一兩）</p>
<p>每一兩，水煎服。</p>
<p>麥煎散</p>
<p>治盜汗神藥。</p>
<p>知母（二錢）　石膏（二錢）　甘草（炙，二錢）　滑石（二錢）　地骨皮（二錢）　赤芍藥（一錢）　葶藶（二錢）　杏仁（二錢，去皮）　人參（二錢）　白茯苓（二錢）　麻黃根（二錢）</p>
<p>末之，每服一錢，浮小麥煎湯送下。</p>
<p><u>心汗</u></p>
<p>心汗者，獨心孔有汗，思慮過多所致也。以艾煎湯調茯苓末一錢服。又，用青桑焙乾末之，米湯送下。</p>

<h2>赤白濁精滑夢遺證十一</h2>
<p>【歌】濕痰濕火干氣血，赤白二濁從此別。更有精滑及夢遺，卻緣相火與濕熱。</p>
<p>【論】夫赤白二濁，其色雖殊，總歸於火。火鬱下焦，精化不清，故有赤白，白者屬氣，赤者屬血。而精者，實血之所化也。好色之徒，勤於御女，精出有限而欲無窮，血為火迫，不及化精，故其色赤，從乎血也。大法，白濁以降火為主，而補次之；赤濁以補為主，而降火次之。寡欲之人，亦患此者，以濕熱治。又有腎虛人，小便白如油，光彩不定，尿腳澄下凝如膏糊，為寒。蓋因腎虛過欲，膀胱弱而陰寒生，若此者，十無一、二，非尋常白濁之比，當審而辨之。夢遺者，夢與人交而遺其精也。精滑者，不因夢交而精自泄出也。皆因真元氣虛，虛火流行，以致精海脫滑。遺於夜而不遺於晝者，蓋晝為陽，夜為陰，惟陰虛故遺於陰分也。甚則遺於晝者，並陽皆虛也，陰陽皆虛，死期將至矣，不亦殆哉！然求其所屬，則心、肝與腎之火相挾而成之耳。蓋心藏神，肝藏魂，腎藏精，夢中所主之心，即心之神也；夢中所見之形，即肝之魂也；夢中所泄之精，即腎之精也。要之，心為君，肝腎為相，未有君火動而相火不隨之者，故於寐時神遊於外，欲為雲雨，則魂化為形，從而行焉，而吾之精，亦不容以不泄矣。故治此病者，先治其心火，而後及其餘也。寡欲之人亦患此者，以脾濕治。蓋脾濕則化氣不清，而分注於膀胱者，亦混濁而稠厚，陰火一動，精隨而出，故有不待夢而自遺者也。</p>
<p>【脈】兩尺洪數或心脈短小，必便濁遺精。</p>
<p><u>赤白濁</u></p>
<p>赤濁，濕熱乘於血分，四物湯對二陳湯加貝母、樗根白皮、青黛、滑石。（二方一見血證，一見痰證。）弱者，補陰丸。（方見火證。）白濁，濕痰流下，宜燥濕，二陳湯加二術。相火盛者，珍珠粉丸。氣虛者，清心蓮子飲。（方見三消。）腎水虛寒，尿白如油，光彩不定，凝如糊，分清飲。</p>
<p>珍珠粉丸</p>
<p>治白濁陰虛火旺之證。</p>
<p>真蛤粉（一斤）　黃柏（一斤，炒赤色）</p>
<p>末之，滴水丸如桐子大，空心酒下百丸。</p>
<p>分清飲</p>
<p>治腎水虛寒濁。</p>
<p>益智（五錢）　萆薢（五錢）　石菖蒲（三錢）</p>
<p><u>夢遺</u></p>
<p>夢遺者，夜夢交感而泄也。火盛者，珍珠粉丸。（方見前。）心不寧，溫膽湯去竹茹加人參、遠志、茯神、蓮肉、棗仁。腎虛者，六味地黃丸，（方見勞瘵。）或丹溪補陰丸。（方見火證。）精不固，金櫻子膏。因思想而得，其病在心，定志丸或妙香散。（方共見女科。）</p>
<p>溫膽湯</p>
<p>即二陳加枳殼。（方見痰證。）</p>
<p>金櫻子膏</p>
<p>金櫻子（十斤，剖開，去子、毛）</p>
<p>於木臼內杵碎，水二斗，煎成膏子服。</p>
<p><u>精滑</u></p>
<p>精滑者，不因交感而自泄也，先服妙香散，（方見女科。）或威喜丸。精滑因相火動者，珍珠粉丸。（方見前。）虛者，大補陰丸。（方見火證。）久不止，必用龍骨、牡蠣澀之。</p>
<p>威喜丸</p>
<p>治泄精。</p>
<p>黃蠟（四兩）　茯苓（四兩，用豬苓一分，瓷器內同煮二十沸，曬）</p>
<p>末之，溶蠟搜和如彈子大，每一丸，空心細嚥下。</p>

<h2>淋證十二</h2>
<p>【歌】血石膏勞肉五淋，便時滴瀝痛難禁。細微實滑求虛實，死血陰寒氣滯並。</p>
<p>【論】夫淋瀝者，滴瀝澀痛也。閉者，急脹不通也。蓋心腎氣鬱，使陰陽乖舛，清濁相干，膀胱蓄熱而水道澀焉，所以滴瀝澀痛，欲通不通，甚則窒塞其間，令人悶絕。故小便血熱，則為血淋。火氣煎灼，而為砂石淋，如湯罐中煎之日久而生鹼也。氣血結聚，而為肉淋。氣血凝如膏糊，為膏淋。因勞而作，為勞淋。丹溪云：淋有五，皆屬於熱，斯得其旨矣。然有氣滯而淋者，有氣虛而淋者，有死血而淋者。亦有冷氣滯於膀胱而作淋者，蓋十無一、二也。然此之類，有冷、熱、虛、實之不同，尤當參之以脈證，則有餘不足之候，無所逃也。</p>
<p>【脈】淋病之脈，細數何妨。少陰微者，氣閉膀胱。女人見之，陰中生瘡。大實易愈，虛澀者亡。</p>
<p><u>血淋</u></p>
<p>不痛者，為溺血；痛者，血淋也，通閉散。死血作淋，地髓湯。</p>
<p>通閉散</p>
<p>治血熱成淋。</p>
<p>香附（五錢）　陳皮（五錢）　赤茯苓（一兩）</p>
<p>上，末之，每服二錢，水煎，空心服。</p>
<p>地髓湯</p>
<p>治瘀血成淋。</p>
<p>杜牛膝（一合）</p>
<p>水五鍾，煎耗其半，去滓，入麝香少許，空心服。</p>
<p><u>熱淋</u></p>
<p>熱淋而痛者，五淋散，或四苓散（即五苓散去桂，方見脾胃。）加木通、車前子、滑石、燈心、瞿麥、萹蓄，末之，蜜水調下。</p>
<p>五淋散</p>
<p>治諸淋。</p>
<p>赤茯苓（八分）　赤芍藥（八分）　山梔仁（八分）　生甘草（七分）　當歸（五分）　黃芩（五分）</p>
<p>水煎，空心服。</p>
<p><u>砂石淋</u></p>
<p>砂石淋，草豆飲或用寒水石煅研，水飛，溫水調下。</p>
<p>草豆飲</p>
<p>治砂石淋。</p>
<p>黑豆（一百二十粒）　生粉草（一寸）</p>
<p>水煎，乘熱入滑石末一錢，空心服。</p>
<p><u>虛淋</u></p>
<p>腎虛成淋者，八味丸或六味地黃丸。（方見勞瘵。）</p>
<p>八味丸</p>
<p>即六味地黃丸加肉桂五錢、黑附子（炮，去皮、臍）五錢。（方見勞瘵。）</p>
<p><u>勞淋</u>（附氣淋）</p>
<p>勞淋，四物湯加黃柏、知母、石葦、滑石、琥珀。（方見血證。）氣淋，沉香散。</p>
<p>沉香散</p>
<p>治氣淋。</p>
<p>沉香（半兩）　石葦（去毛，半兩）　王不留行（半兩）　當歸（半兩）　滑石（半兩）　葵子（七錢半）　白芍藥（七錢半）　甘草（三錢半）　陳皮（一兩）</p>
<p>末之，每服二錢，大麥湯下。</p>
<p><u>陰寒</u></p>
<p>冷氣凝滯，小便淋痛，木香散。內積寒冷，淋凝如膏糊者，生附湯。凝白如油，萆薢分清飲。</p>
<p>木香散</p>
<p>治冷淋。</p>
<p>木香（五分）　木通（五分）　檳榔（五分）　大茴香（四分）　當歸（五分）　赤芍藥（五分）　青皮（七分）　澤瀉（七分）　橘皮（五分）　甘草（四分）</p>
<p>水煎服。</p>
<p>生附湯</p>
<p>治寒淋。</p>
<p>附子（半兩）　滑石（半兩）　瞿麥（七錢半）　木通（七錢半）　半夏（四錢）　</p>
<p>每三錢，燈心、薑、蜜水煎服。</p>
<p>萆薢分清次</p>
<p>益智（一錢）　萆薢（一錢）　石菖蒲（一錢）　烏藥（一錢）　茯苓（八分）　甘草（七分）</p>
<p>上銼，水煎，入鹽一捻，空心服。</p>

<h2>癃閉遺溺證十三</h2>
<p>【歌】實熱溲便故不通，下焦氣結號為癃。氣虛血弱兼痰閉，一吐提時便有功。虛熱故令便不禁，虛寒遺溺在溫中。</p>
<p>【論】夫腎水瀦於膀胱而泄於小腸，此上下相通，故水火既濟，則榮衛流行，水竇開闔，便溺通暢，豈有不禁、不利者歟？夫惟心腎不交，水火未濟，陰陽不調，則內外關水道窒塞，而有小便癃閉、遺溺之病生焉。蓋膀胱與腎為表裡，虛則客熱乘之，故不能制水，水挾熱而行，故數而不通，溺有餘瀝。腎與膀胱皆冷，內氣不充，胞中自滑，故出多而色白。所以熱則不通，冷則不禁，理之自然。亦有虛熱而遺瀝，氣虛而不通者，不可不知。</p>
<p>【脈】鼻頭色黃，小便必難。脈浮弦澀，為不小便。</p>
<p><u>虛閉</u></p>
<p>氣虛不能施化，小水不通者，四君子湯加升麻，先服後吐之。（方見脾胃。）血虛而小水不通者，四物湯加升麻，先服後吐之。（方見血虛。）氣血兩虛，二方合用加升麻。</p>
<p><u>痰閉</u></p>
<p>痰氣閉澀於下焦，小水不通者，二陳湯加木通、香附，先服後吐，或蒲黃湯。痰盛肥胖之人，導痰湯取吐即通。（二陳湯、導痰湯二方俱見痰證內。）</p>
<p>蒲黃湯</p>
<p>治小便不通。</p>
<p>赤茯苓（五分）　木通（五分）　車前子（五分）　桑白皮（八分）　荊芥（四分）　燈心（三分）　赤芍藥（五分）　蒲黃（生用，八分）　滑石（一錢，研）　甘草梢（七分）　紫蘇（五分）</p>
<p>上銼，加蔥白三個，水煎服。</p>
<p><u>熱閉</u></p>
<p>下焦實熱，小便不通者，八正散，再用通小便法。莖中痛，熱盛悶澀者，導赤散加山梔、大黃。</p>
<p>八正散</p>
<p>治熱閉。</p>
<p>車前子（一錢）　瞿麥（一錢）　萹蓄（一錢）　滑石（一錢）　甘草（一錢）　山梔仁（一錢）　木通（一錢）　大黃（一錢，麵裹煨）</p>
<p>燈心二十莖，水煎，空心服。</p>
<p>導赤散</p>
<p>治小便不通。</p>
<p>木通（二兩）　生地黃（二兩）　甘草（一兩）</p>
<p>水煎服。</p>
<p>通小便法</p>
<p>用活田螺一個，連殼搗如泥，入麝少許，置臍內，以蛤蜊殼合之，絹帛扎定，少時即通，治噤口痢亦用此法。</p>
<p><u>小便不禁</u></p>
<p>小水不禁，出而不覺，赤者為熱，白者氣虛。又有虛熱、虛寒之不同。內虛濕熱，小便不禁，遺瀝者，六味地黃丸加牛膝、杜仲、破故紙。（方見前勞瘵證。）三因韭子丸乃治虛寒遺溺之要藥。自汗脈弱者，秘元丹。若虛熱不禁，補陰丸加益智、人參、乾山藥。（方見火證。）</p>
<p>三因韭子丸</p>
<p>韭子（六兩，炒）　鹿茸（四兩，酥炙）　肉蓯蓉（酒浸，二兩）　牛膝（二兩）　熟地黃（二兩）　當歸（二兩）　巴戟（兩半，去心）　菟絲子（兩半）　杜仲（一兩）　石斛（一兩）　乾薑（一兩）　桂心（一兩）</p>
<p>末之，丸梧子大，每服百丸，空心酒下。</p>
<p>秘元丹</p>
<p>固精止溺。</p>
<p>龍骨（三兩，煅）　砂仁（二兩）　訶子（十個，泡去核）　靈砂（二兩）</p>
<p>末之，煮糯米粥，丸如麻子大，空心臨臥各用酒下五十丸。</p>

<h1>卷八</h1>

<h2>雜科</h2>

<h3>喉痹證一</h3>
<p>（咽喉十八證　附）</p>
<p>【歌】喉痹皆因二火攻，風痰壅熱在喉嚨。因生血泡咽關閉，性命危於旦夕中。砭血攪痰為上策，寒涼直治定收功。咽喉亦有陰經證，誤服寒涼立見凶。</p>
<p>【論】《內經》云：一陰一陽結，謂之喉痹。王太僕云：一陰者，手少陰君火心主之脈氣也，一陽者，手少陽相火三焦之脈氣也，二脈正絡於喉。然氣熱則內結，甚則腫脹，腫甚則痹，痹甚則不通而死。《原病式》云：痹者，不仁也，俗作閉，由閉塞也。火主腫脹，故熱客上焦而咽嗌腫脹也。咽喉之疾，死生反掌，腫脹甚者，急宜砭出血為尚，然後用寒涼藥隨證調之。子和云：喉痹不歸之火，相去遠矣。以上之說，屬火熱明矣。亦有伏氣病，名腎傷寒，謂非時暴寒，伏毒於少陰，始衰不病，旬日乃發，脈微弱，法當咽痛，次必下痢。當以辛熱藥攻其本病，順其陰陽，則水升火降，而咽痛自已。又有少陰傷寒，不傳太陽，寒邪抑鬱，內格陽氣為熱，上行於咽門經會之處，寒熱相搏，而成咽痹。當以辛溫甘苦治其標病，以通咽嗌。二者若誤用寒涼，卒致不救，嗚呼，冤哉！學者可不深究之？其咽喉十八證，人多未明，開於後，括成歌，以便後學之記誦也。</p>

<h4>咽喉十八證　附</h4>
<p>【歌】十八咽喉君要通，雙單乳蛾生喉中。牙蜞風毒牙齦腫，蟬舌之風舌必重。魚口風如魚吸水，舌黃舌腫色黃濃。牙根作釁咬牙噤，木舌腫如豬舌同。聚毒塞喉風熱壅，纏喉風證繞喉攻。連珠五七相連起，更有懸蜞蠱毒風。搶食口中多發泡，崩砂甘口齒斷崩。毒名蜂子腮洋爛，松子風令滿口紅。走注瘰癧風連頸，腮腫連牙獵頰風。</p>
<p>【論】古有咽喉十八證，後學多不能記，故括成歌。夫單蛾風者，其形圓如小筋頭，生於咽喉關上，或左或右，可治；生於關下不見者，難治。雙蛾風，兩個生於喉間關下是也，難治。蟬舌風者，一名子舌，舌下再生一舌是也。牙蜞風者，牙齦上腫甚，聚毒成瘡是也。木舌風者，其舌腫大如煮豬舌，不能轉動是也。舌黃風者，自舌上腫痛，黃色是也。魚口風者，如魚吸水是也，不治。聚毒塞喉風，喉痹聚毒，涎垂稠實而發寒熱是也，關上可治，關下難治。懸蜞蠱毒風者，上眶腫，水食不下，形腫如雞卵是也。搶食風者，亦名飛絲毒，生口中，或食鯉鱠惡物，發泡是也。獵頰風者，腮頰結腫，牙盡處腫破是也。纏喉風者，風自頤纏繞，赤色，寒熱者是也。松子風者，口內滿喉赤如豬肝，張口吐物則氣逆關閉，飲食不能是也。崩砂甘口風，自舌下牙齦上腫赤，口內作臖如湯熱，牙齦漸爛者，亦能脫齒是也。連珠風者，自舌下起，初起一個，又起一個，而甚者，三、五、七、九個，連珠生起是也。蜂子毒者，或在臉腮洋爛，或在喉關舌下作臖，其色黃如蜂是也。走注瘰癧風者，頸項結核五、七個，皮膚赤腫作寒熱是也。</p>
<p>【脈】咽喉之脈，兩寸洪溢，上盛下虛，脈忌微伏。</p>
<p><u>咽喉熱證</u></p>
<p>咽喉熱腫，吞水妨礙，語塞，桔梗湯。喉痹及時疫毒，牛蒡子散。風熱腫痛，射干湯。纏喉風卒然失音，不省人事，痰壅口噤，解毒雄黃丸。腮腫、單、雙乳蛾、木舌、重舌，如聖金錠。咽喉腫閉，舌根腫痛，麝香硃砂丸。喉閉不通，二聖散吹之，或吹喉散、金鑰匙。喉痹痛，水穀不下者，通關散，或用射干逆流水吐之，或服千兩金丸。喉痹、乳蛾諸證在關上者，必有血泡，用喉針點破即寬。在關下不見者難治，用蘆管削尖快，令病人含水一口，從鼻孔中放蘆管進擊一下，出血妙。</p>
<p>桔梗湯</p>
<p>治熱腫喉痹，飲水妨礙，言語不出。</p>
<p>桔梗（一錢，去蘆）　甘草（一錢，生用）　連翹仁（一錢）　山梔子仁（炒黑，一錢）　薄荷葉（一錢）　生黃芩（一錢）</p>
<p>水二鍾，竹葉十片，煎服。</p>
<p>牛蒡子散</p>
<p>治風熱上壅，咽喉腫痛，時疫毒氣所致。</p>
<p>玄參（一錢）　升麻（一錢）　桔梗（去蘆，一錢）　牛蒡子（研，一錢）　犀角（鎊碎，一錢）　黃芩（生用，一錢）　木通（一錢）　生甘草（一錢）</p>
<p>上銼，一劑，水二盞，生薑三片，煎八分，徐徐細嚥下。</p>
<p>射干湯</p>
<p>治咽喉因風熱壅盛疼痛難進水飲。</p>
<p>射干（五錢）　升麻（五錢）　牙硝（三錢五分）　馬勃（三錢五分）</p>
<p>煎服。</p>
<p>解毒雄黃丸</p>
<p>治纏喉風急證，雙蛾腫痛，湯藥不下。</p>
<p>雄黃（一兩）　巴豆（十四粒。去殼，去油）　鬱金（一錢）　</p>
<p>末之，醋糊丸綠豆大，熱茶湯送下七丸，吐出頑涎即蘇，大效。如牙關緊閉，以物斡開灌之，起死回生。</p>
<p>如聖金錠</p>
<p>咽喉急閉，腮頷腫痛，雙、單乳蛾，重舌、木舌。</p>
<p>硫黃（研，三錢）　川芎（三錢）　臘茶（三錢）　薄荷葉（三錢）　川烏（泡，三錢）　硝石（五錢）　生地黃（五錢）</p>
<p>末之，用生蔥汁拌勻為錠如指大，每用一錠，先以涼水灌漱，次嚼薄荷葉五、七片，卻用藥同嚼極爛，以井花水下。甚者連進三錠，並口內噙化之。</p>
<p>麝香硃砂丸</p>
<p>治咽喉腫閉，舌根腫痛，勺飲難進。</p>
<p>馬蹄硝（七錢）　鉛白霜（三錢）　龍腦（三錢）　寒水石（燒，一斤）　硼砂（三兩）　麝香（二錢）　硃砂（一兩五錢）　甘草（十兩，另自熬膏）</p>
<p>研細，甘草膏丸梧子大，硃砂為衣，每噙化一、二丸。</p>
<p>二聖散</p>
<p>治纏喉風、急喉痹，牙關緊急，痰涎壅盛。</p>
<p>膽礬（二錢五分）　白殭蠶（炒去絲，五錢）</p>
<p>末之，少許吹入喉中。</p>
<p>吹喉散</p>
<p>治三焦火熱，口舌生瘡，咽喉腫痛，湯水不入。</p>
<p>蒲黃（一兩）　青黛（一兩）　盆硝（二兩）　薄荷汁（一鍾，和勻前藥。）</p>
<p>用瓷罐盛，慢火熬干，研細，每半錢，吹喉內，涎出妙。</p>
<p>金鑰匙</p>
<p>治一切風熱咽喉閉塞，口噤不開，牙關緊急。</p>
<p>朴硝（一兩）　大黃（一錢）　雄黃（五錢）</p>
<p>末之，吹入喉內。</p>
<p>通關散（方見中風條下。）</p>
<p>千兩金丸</p>
<p>大治喉風，不問陰陽、內外危急惡證。</p>
<p>蚵蚾草（半兩）　銅青（半兩）　大黃（半兩）　牙硝（半兩）</p>
<p>末之，以白梅肉搗爛和勻，作二十丸，絲綿裹噙化。</p>
<p><u>咽喉陰證</u></p>
<p>疫癘病，夏寒變及非時暴寒少陰證，脈微細而沉，自汗咽痛不利，名腎傷寒，半夏桂甘湯或苦酒湯。臟寒咽閉吞吐不利，蜜附子。</p>
<p>半夏桂甘湯</p>
<p>治疫癘夏為寒變，及感非時暴寒之證。</p>
<p>半夏（二錢）　桂枝（二錢）　甘草（二錢）　姜（三片）</p>
<p>水煎服。</p>
<p>黃耆芍藥桂枝苦酒湯</p>
<p>治腎傷寒脈沉咽痛自汗。</p>
<p>黃耆（五錢）　芍藥（三錢）　桂枝（三錢）</p>
<p>水煎，苦酒和服。</p>
<p>三因蜜附子</p>
<p>治臟寒喉閉吞吐不利。</p>
<p>大附子（一個，去皮臍，切作大片，蜜炙令黃）</p>
<p>每含一片，味盡再易。</p>
<p><u>咽喉痰證</u></p>
<p>一切纏喉風證，牙關緊急，痰涎壅盛者，必用吐法攪去痰即寬。用珠子草，（俗名五爪龍草）取根搗入陳米醋調灌下，用牙皂、桐油、鵝翎探吐，或千兩金丸、二聖散、白礬散、一字散選而用之。吐痰後服甘桔湯甚妙。</p>
<p>千兩金丸</p>
<p>二聖散（俱見前咽喉熱證條內。）　</p>
<p>白礬散</p>
<p>吹急喉痹、纏喉風人事不省，牙關緊閉。</p>
<p>白礬（三錢）　巴豆（二粒，去殼，研）</p>
<p>將礬於銚內慢火熬化為水，置巴豆於內，候乾去巴豆，取礬研末，每用少許，吹入喉中，頑痰出立愈。</p>
<p>一字散</p>
<p>治時氣纏喉風，牙關緊急，水穀不下，人事不省。</p>
<p>白礬（飛過，一錢）　藜蘆（一錢五分）　雄黃（一錢五分）　全蠍梢（一錢五分）　豬牙皂莢（去皮、弦，一錢半）</p>
<p>末之，每用一豆大，鼻內搐之。</p>
<p>甘桔湯（方見咳嗽條下。）</p>

<h3>口齒證二</h3>
<p>【歌】齒牙由是骨之餘，齒豁須知腎氣虛。齦斷動搖生腫痛，陽明風濕熱寒殊。口為脾竅能知味，臭惡應知熱在脾。口舌生瘡心壅熱，究其虛實病根除。</p>
<p>【論】夫齒者，腎之標，骨之餘也。口者，脾之竅。舌者，心之苗。諸經多會於口齒，齒為手足陽明之所過。上齒隸於坤土，足陽明胃脈貫絡也，止而不動，喜寒飲而惡熱飲。下齦屬手陽明大腸脈貫絡也，嚼物動而不休，喜熱飲而惡寒飲，故為病不一。熱甚則動搖，齦斷袒脫作痛不已也，虛則齒豁焦槁而搖落，所療不同。故有惡寒作痛者；有惡熱作痛者；有惡寒又惡熱作痛者；有惡寒飲少熱飲多而作痛者；有牙齒動搖作痛者；有齒袒作痛者；有齒為疳所蝕缺少，血出為痛者；有齒腫齦宣為痛者；有脾胃中有風邪，但覺風而作痛者；有牙齒為蟲所蝕缺少而色變作痛者；有胃中氣少，不能御於寒，袒露其齒而作痛者；有齒痛而臭穢不可近者。其痛非一，治療各異，當究其經絡虛實，寒熱之候調之。口舌生瘡臭惡者，心脾之熱也；唇口腫脹瞤動者，風熱為患也。各審其證而治之，無不驗也。</p>
<p>【脈】齒痛腎虛，尺虛而大。火盛尺洪，疏搖豁壞。右寸關數，或洪而弦，此屬腸胃，風熱多涎。</p>
<p><u>齒病</u></p>
<p>因服熱藥，上下齒疼不可忍，引頭腦痛，滿面發熱，喜寒惡熱，清胃湯。陽明受風，引煙燻之。熱煩頰車連口唇腫痛，犀角升麻散。大寒犯腦連齒痛，白芷散、梧桐淚散。牙痛不可忍，薑黃散、羊脛灰散。腎虛齒黑爛腫痛，安腎丸、牢牙散。蟲牙，天仙子燒煙，竹筒抵牙引煙燻之，或砂糖丸塞。風蛀牙痛，腮頷浮腫，細辛散、立效散、玉池散選用。</p>
<p>清胃湯（方見火證條下。）</p>
<p>犀角升麻湯</p>
<p>治陽明受風熱，口唇頰車連牙腫痛。</p>
<p>犀角（鎊碎，七錢）　升麻（五錢）　防風（去蘆，五錢）　羌活（去蘆，五錢）　川芎（五錢）　白芷（五錢）　黃芩（三錢）　白附子（一錢五分）　甘草（一錢五分）</p>
<p>每服七錢，水二鍾，煎一鍾，食後漱服。</p>
<p>白芷散</p>
<p>大寒犯腦，牙齒疼痛。</p>
<p>羌活（八分，去蘆）　麻黃（一錢，去節）　黃耆（一錢）　草豆蔻（一錢，炒）　升麻（八分）　吳茱萸（一錢）　白芷（一錢）　當歸（一錢）　熟地黃（五分）　藁本（三分）　桂枝（二分半）</p>
<p>末之，漱淨擦齒。</p>
<p>梧桐淚散</p>
<p>治陽明風熱，齒齦攻注腫痛煩悶。</p>
<p>梧桐淚（五錢）　石膽礬（五錢）　黃礬（五錢）　蘆薈（五錢）　升麻（五錢）　血餘（煅，三錢）　麝香（三錢）　硃砂（二錢五分）　細辛（二錢五分）　當歸（二錢五分）　川芎（二錢五分）　牛膝（二錢五分）</p>
<p>末之，先以甘草湯漱口，後用藥敷之，嘗用擦牙效。</p>
<p>薑黃散</p>
<p>治一切風熱、蟲蛀牙齒疼痛不可忍。</p>
<p>薑黃（一錢）　細辛（一錢）　白芷（一錢）</p>
<p>末之，擦患處，須臾吐涎，鹽湯漱口，極效。</p>
<p>羊脛灰散</p>
<p>治牙齒疼痛難忍，用之擦齒立止，神效。</p>
<p>地骨皮（五錢）　羊脛灰（五錢）　石膏（五錢，煅）　升麻（五錢）</p>
<p>共為末，擦齒上。</p>
<p>安腎丸</p>
<p>腎虛牙齒疼痛。</p>
<p>蓯蓉（酒浸，一兩）　白朮（一兩）　乾山藥（一兩）　桃仁（去皮、尖，炒，一兩）　石斛（一兩）　萆薢（一兩）　川烏（去皮，一兩）　補骨脂（炒，一兩）　白蒺藜（炒，去刺，一兩）　巴戟（去皮、心，一兩）</p>
<p>蜜丸，鹽湯下。</p>
<p>牢牙散</p>
<p>注顏補腎，牢牙固齒。</p>
<p>青鹽（七錢）　細辛（七錢）　當歸（酒洗，一兩）　川芎（一兩）</p>
<p>末之，每用少許，清晨擦牙漱滿口，連藥咽之即愈。</p>
<p>砂糖丸</p>
<p>治蟲蛀牙齒疼痛不休，此藥神效。</p>
<p>礦灰（不拘多少）</p>
<p>末之，砂糖和丸，如米粒大，塞蛀孔中。</p>
<p>細辛散</p>
<p>治風蛀牙疼，腮頷腫脹。</p>
<p>荊芥穗（一兩）　細辛（一兩）　砂仁（五錢）　白芷（二兩）　川椒（二兩，去目）　草烏（二兩）　鶴蝨（五錢）　豬牙皂角（五錢）　蓽茇（五錢）</p>
<p>末之，每用少許，頻擦患處。</p>
<p>立效散</p>
<p>治一切牙齒疼痛。</p>
<p>川椒（一兩，去目）　露蜂房（一兩）　青鹽（一兩）</p>
<p>水煎，漱口即愈。</p>
<p>玉池散</p>
<p>治風蛀牙疼，腫癢動搖，潰爛宣露出血，口氣。</p>
<p>地骨皮（八分）　白芷（八分）　升麻（七分）　防風（去蘆，七分）　細辛（七分）　川芎（七分）　槐花（一錢）　當歸（一錢）　藁本（七分）　甘草（六分）</p>
<p>為末，每用一字擦之即止。或痛甚，取二錢，水一鍾半，黑豆半合，姜三片，煎服。</p>
<p><u>口病</u></p>
<p>口瘡，陰陽散敷之。口舌生瘡，桃花散，內服甘桔湯。內熱口瘡及咽喉腫痛，升麻湯。口瘡爛臭，赴筵散、黃丹散。口熱臭氣，芎芷散。唇口瞤動或生核，薏苡仁湯。口舌生瘡，冰柏丸。</p>
<p>陰陽散</p>
<p>口舌生瘡，疼痛臭爛，用之即效，如神藥也。</p>
<p>乾薑（五錢）　黃連（五錢）</p>
<p>末之，乾摻舌上。</p>
<p>桃花散</p>
<p>治證同前。</p>
<p>玄胡索（一兩）　黃柏（五錢）　黃連（五錢）　青黛（二錢）　密陀僧（二錢）</p>
<p>末之，用竹管吹入口內。</p>
<p>甘桔湯（方見咳嗽條下。）　</p>
<p>升麻湯</p>
<p>治上膈熱毒，口舌生瘡，咽喉腫痛。</p>
<p>升麻（八分）　白芍藥（一錢）　人參（一錢，去蘆）　桔梗（一錢，去蘆）　乾葛（一錢）　甘草（一錢）</p>
<p>姜三片，水二盞，食後頻服。</p>
<p>赴筵散</p>
<p>治口瘡舌爛，臭穢不可近。</p>
<p>銅綠（一兩）　白芷（一兩）</p>
<p>末之，摻於舌上，溫醋漱之。</p>
<p>黃丹散</p>
<p>治滿口瘡爛。</p>
<p>黃丹（一兩）　蜜（一兩）</p>
<p>盞盛甑內蒸一伏時，鵝翎刷上。</p>
<p>芎芷散（方見頭痛條下。）</p>
<p>薏苡仁湯</p>
<p>治風熱在脾，唇口瞤動，或結核浮腫。</p>
<p>赤小豆（三錢）　防己（三錢）　甘草（三錢）　薏苡仁（三錢）</p>
<p>上銼，每服七錢，生薑三片，水二盞，煎八分，食遠服。</p>
<p>冰柏丸</p>
<p>治口瘡。</p>
<p>片腦（一錢）　薄荷（二錢）　黃柏（二錢）　硼砂（二錢）</p>
<p>末之，生蜜丸彈子大，每用一丸，噙化。</p>
<p><u>唇舌病</u></p>
<p>舌忽然腫硬如石，血出如湧泉，蒲黃散。舌衄、齒衄，必勝散。舌瘡，綠雲散。舌連喉痛，薄荷煎。繭唇，黃柏散。脾經風熱燥烈，金色瀉黃飲。</p>
<p>蒲黃散</p>
<p>治舌上出血。</p>
<p>海螵蛸（一錢）　蒲黃（一錢，炒）</p>
<p>末之，乾摻舌上。</p>
<p>必勝散</p>
<p>治舌衄、齒衄。</p>
<p>蒲黃（炒，一錢）　螺青（一錢）</p>
<p>摻舌上，鹽湯漱。</p>
<p>綠雲散</p>
<p>治口舌瘡爛。</p>
<p>黃柏（蜜炙，五錢）　青黛（一錢）</p>
<p>末之，摻於患處。</p>
<p>薄荷煎</p>
<p>治口舌生瘡，咽喉腫痛，痰涎壅盛。</p>
<p>薄荷（二錢）　甘草（一錢）　川芎（二錢）　片腦（五分）</p>
<p>末之，蜜和成劑，隨意嚼服。</p>
<p>黃柏散</p>
<p>治繭唇。</p>
<p>黃柏皮（二兩）　五倍子（二錢，為末）　密陀僧（二錢，為末）　甘草（二錢，為末）</p>
<p>三味為末塗柏上，炙乾，刮片貼唇上。</p>
<p>金色瀉黃飲</p>
<p>白芷（二錢）　升麻（二錢）　枳殼（炒，二錢）　黃芩（炒，二錢）　防風（去蘆，二錢）　半夏（二錢）　石斛（二錢）　甘草（一錢）</p>
<p>分作二帖，每帖加生薑三片，食後服。</p>

<h3>鼻證三</h3>
<p>【歌】鼻竅應知與肺通，鼻齄血熱準頭紅。鼻瘡鼻痔皆因熱，熱結從教發鼻癰。鼽衄依經從火治，鼻淵濁涕腦流空。鼻中瘜肉能填竅，鼻塞風寒與熱攻。</p>
<p>【論】夫鼻為肺之竅，所以司嗅也。鼻齄，赤鼻也，由飲酒血熱熏肺，外遇風寒，血凝不散而赤色。亦有不飲自赤者，肺風血熱故也。鼻瘡、鼻痔、鼻癰者，皆肺熱所致，但有淺深之不同。日久不已，結成瘜肉，如棗塞滯鼻中，氣息不通，不知香臭。丹溪云：胃中有食積熱痰流注，故濁氣凝結而生瘜肉也。鼽者，鼻流清水也。衄者，鼻流血也。《原病式》云：皆以為屬少陰君火之病。鼻淵者，濁涕流下不止，如彼水泉。《內經》云：膽移熱於腦，則辛頞鼻淵，傳為衄蔑瞑目，故得之氣厥也。鼻塞者，有外傷風寒鼻塞流涕者；有風熱壅盛鬱於肺而鼻塞聲重者。凡此之類，皆鼻病也，故並及之。</p>
<p>【脈】右寸洪數，鼻衄鼻齄。左寸浮緩，鼻涕風邪。</p>
<p><u>鼻塞</u></p>
<p>鼻塞外感證及內火熾盛證。（俱詳傷風條下。）鼻塞不聞香臭，通草膏主之。</p>
<p>通草膏</p>
<p>治鼻塞。</p>
<p>通草（一錢）　附子（炮，一錢）　細辛（一錢）</p>
<p>蜜丸，綿裹塞鼻。</p>
<p><u>鼻瘡癰</u></p>
<p>鼻中生瘡，辛夷為末，入麝香、冰片少許，綿裹塞鼻中，或枇杷葉拭去毛煎湯調消風散（方見咳嗽。）服。鼻癰有瘜肉，不聞香臭，通草膏。（見前。）鼻痔，以瓜蒂甘遂丸塞之。</p>
<p>瓜蒂甘遂丸</p>
<p>瓜蒂（二錢）　甘遂（二錢）　枯白礬（二錢五分）　螺青（二錢五分）　草烏（二錢五分）</p>
<p>末之，芝麻油搜合，硬不可爛，旋丸，納鼻孔中，到痔上，其痔化為臭水，皆爛下。</p>
<p><u>鼻鼽衄</u></p>
<p>鼻鼽者，鼻中流水不止，千金細辛膏。肺熱鼻塞流清水，抑金散。鼻衄證。（詳見血證衄血條下。）</p>
<p>千金細辛膏</p>
<p>黑附子（炮，去皮、臍，一錢五分）　川椒（去目，炒，一錢五分）　川芎（一錢五分）　細辛（一錢五分）　乾薑（一錢五分）　吳茱萸（一錢五分）　桂心（三錢五分）　皂角（一錢二分）</p>
<p>用豬脂二兩煎油，先一宿用米醋浸藥，取入豬油內同煎，以附子色黃為度，用綿蘸藥塞鼻中。</p>
<p>抑金散</p>
<p>治肺熱鼻塞。</p>
<p>細辛（八分）　白芷（八分）　防風（去蘆，八分）　羌活（去蘆，八分）　當歸（一錢）　半夏（八分，薑製）　川芎藭（八分）　桔梗（去蘆，八分）　陳皮（七分）　茯苓（去皮，八分）</p>
<p>加薄荷、姜煎服。</p>
<p><u>鼻淵瘜肉</u></p>
<p>鼻淵不止，辛夷荊芥散。鼻流濁涕不止者，蒼耳散、防風散或防風通聖散。（方見中風。）鼻中瘜肉，由胃中食積熱痰流注者，蝴蝶散納鼻中，或用輕黃散紝鼻中。</p>
<p>辛夷荊芥散</p>
<p>辛夷（一錢）　荊芥（八分）　黃芩（酒炒，八分）　神麯（炒，七分）　南星（八分，薑製）　半夏（八分，薑製）　蒼朮（米泔浸，炒，八分）　白芷（八分）</p>
<p>銼一劑，水二盞，煎至八分，食後溫服。</p>
<p>蒼耳散</p>
<p>蒼耳根莖苗子燒灰，醋泥調塗極效。</p>
<p>防風散</p>
<p>治鼻淵。</p>
<p>防風（去蘆，三兩）　黃芩（二兩）　麥門冬（去心二兩）　人參（去蘆，二兩）　甘草（炙，二兩）　川芎（二兩）</p>
<p>末之，每服二錢。</p>
<p>蝴蝶散</p>
<p>去鼻中瘜肉。</p>
<p>蝴蝶（一味，不拘多寡煅）</p>
<p>綿裹一字，納入鼻中。</p>
<p>輕黃散</p>
<p>治鼻臭、瘜肉。</p>
<p>杏仁（去皮，一錢）　輕粉（一錢）　雄黃（五分）　麝香（少許）</p>
<p>研細末，臨臥時以箸點一米許於內。</p>
<p><u>鼻齄</u></p>
<p>鼻齄，四物加酒芩、酒蘖煎，調炒五靈脂末服。（方見血證。）</p>

<h3>目證四</h3>
<p>【歌】目為五臟之精華，五輪八廓總虛誇。白睛屬肺目綱土，黑水神光肝腎家。赤脈屬心須體認，五行生剋勿令瘥。大凡赤腫羞明痛，隱澀難開淚若麻。冒昧本當從火療，隨經用藥免咨嗟。昏蒙黑暗迎風淚，內障多生五色花。視遠不能兼雀目，滋陰壯水卻為佳。時人不究陰陽理，漫把辛香浪點搽。</p>
<p>【論】經云：諸脈者，皆屬於目。又云：目得血而能視。針經云：五臟六腑之精華上注於目，故目為宗脈之主。目之內眥及上綱，太陽之所過也。目銳眥，少陽也。目下綱及兩旁交頞之中，陽明也。足厥陰連於目系，故目總統於肝。白睛屬肺，若白睛變赤，火乘於肺也。肉輪屬脾，上下綱赤腫者，火乘於脾也。黑水屬腎，五色花翳遮黑睛，腎不足也。神光屬肝，青睛被翳，肝虛火旺也。赤脈屬心，目中血貫痛澀，火自甚也。凡暴赤腫痛，赤翳羞明，淚出不止，隱澀難開，冒昧不明，皆火為病，經云熱盛則腫是也。能審其經絡部位瀉之，可使立已。若久病昏暗，雀目不能遠視，及內障目蒙，五色花翳，迎風出淚，頭昏目眩，皆血虛之候，宜壯水滋陰可也。亦有服寒涼太過，以致陽虛，其火轉甚，則當溫劑從治，其火自降，目自明。經云：益水之源，以制陽光；壯火之主，以消陰翳，此之謂也。今人治目，但知以寒藥伐火，而不知有益水、壯火之法。專以龍腦辛香石藥搽點，而不知有辛散損明之戒也，悲夫！</p>
<p>【脈】眼赤火病，心肝數洪，右寸關見，相火上衝。</p>
<p><u>實熱</u></p>
<p>暴發赤腫疼痛，瀉熱黃連湯。上焦壅熱，鼻塞，頭目不清利，上清散。肝火盛目赤澀痛，龍薈丸或四物龍膽湯。肺經壅熱，白睛赤腫，桑白皮散。赤翳胬肉攀睛者，決明子散。</p>
<p>瀉熱黃連湯</p>
<p>黃連（酒炒，一錢）　黃芩（酒炒，八分）　草龍膽（一錢二分）　升麻（八分）　柴胡（八分）　生地黃（酒蒸，一錢）</p>
<p>水二盞，煎服。</p>
<p>上清散</p>
<p>清上熱。</p>
<p>川芎（五錢）　荊芥（五錢）　薄荷（五錢）　盆硝（一兩）　石膏（一兩）　片腦（三分）</p>
<p>上末之，每用一字，口噙水，以藥鼻內搐之即愈。</p>
<p>龍薈丸</p>
<p>治肝火旺目痛。</p>
<p>草龍膽（一兩）　當歸（一兩，酒洗）　山梔子（炒，一兩）　黃連（炒，一兩）　黃芩（炒，一兩）　大黃（五錢）　蘆薈（五錢）　木香（一錢五分）　麝香（五分）</p>
<p>末之，蜜丸，生薑泡湯送下。</p>
<p>四物龍膽湯</p>
<p>四物湯（方見血證條下）加羌活（三錢，去蘆）　防風（三錢，去蘆）　龍膽草（二錢）　防己（二錢）</p>
<p>作數帖，水煎服。</p>
<p>桑白皮散</p>
<p>玄參（一兩）　桑白皮（一兩）　枳殼（炒，一兩）　杏仁（一兩，去皮）　旋覆花（一兩）　升麻（一兩）　防風（一兩，去蘆）　赤芍藥（一兩）　葶藶（炒，一兩）　甘菊花（一兩）　炙甘草（一兩）　黃芩（炒，一兩）</p>
<p>每服半兩，姜三片，水二盞，煎八分服。</p>
<p>決明子散</p>
<p>黃芩（一兩）　甘菊花（一兩）　木賊草（一兩）　決明子（一兩）　石膏（一兩）　赤芍藥（一兩）　川芎（一兩）　羌活（一兩，去蘆）　甘草（一兩）　蔓荊子（一兩）　石決明（一兩）</p>
<p>上銼，每服七錢，水二盞，姜三片，煎至八分，食後服。</p>
<p><u>虛眼</u></p>
<p>肝血不足，眼昏生花，久視無力，生眵者，養肝丸、羊肝丸。腎水不足，視不分明，漸成內障，熟地黃丸、滋陰丸。血虛目昏，明目地黃丸。能近視不能遠視，地芝丸。能遠視不能近視，定志丸。</p>
<p>養肝丸</p>
<p>治肝虛不足。</p>
<p>當歸（酒浸，二兩）　防風（去蘆，一兩）　車前子（酒蒸，二兩）　川芎（二兩）　楮實子（二兩）　熟地（酒蒸，二兩）　蕤仁（湯泡，去皮，一兩）　白芍藥（二兩）</p>
<p>末之，蜜丸梧子大，每服七十丸，湯下。</p>
<p>羊肝丸</p>
<p>補肝明目。</p>
<p>羊肝（一具，生用）　黃連（去須，二兩）</p>
<p>將羊肝去筋膜，於石臼內搗爛，入連末，杵為丸，桐子大，白湯送下。</p>
<p>熟地黃丸</p>
<p>補腎明目。</p>
<p>熟地黃（一兩）　當歸（酒洗，五錢）　地骨皮（五錢）　黃芩（五錢）　枳殼（麩炒，三錢）　生地黃（一兩）　天門冬（八錢，去心）　五味子（七錢）　炙甘草（三錢）　黃連（酒炒，六錢）　人參（去蘆，二錢）　柴胡（三錢）</p>
<p>末之，蜜丸梧子大，每百丸，白湯送下。</p>
<p>滋陰丸（即六味地黃丸，方見虛損證條下。）</p>
<p>明目地黃丸</p>
<p>牛膝（酒浸，五兩）　石斛（五兩）　枳殼（炒，三兩）　防風（去蘆，二兩）　杏仁（去皮，二兩）　生地黃（一斤）　熟地黃（一斤）</p>
<p>上末之，蜜丸如梧桐子大，每七十丸，空心鹽湯下。</p>
<p>地芝丸</p>
<p>治能近視，陰有餘；不能遠視，陽不足。</p>
<p>生地黃（四兩）　天門冬（去心，四兩）　甘菊花（二兩）　枳殼（炒，二兩）</p>
<p>蜜丸桐子大，茶清下百丸。</p>
<p>定志丸（方見驚悸怔忡條下。）</p>
<p><u>養陽</u></p>
<p>渾身及手足麻木不仁，兩目緊急羞明，或視物無力，黃耆湯。內傷脾胃不足，內障耳鳴，多年目昏，不能視物，益氣聰明湯。陰盛陽虛，九竅不利，青白翳見於大眥，補陽湯主之。久服涼藥過多，目轉昏者，補胃湯主之。</p>
<p>黃耆湯</p>
<p>治視物無力。</p>
<p>黃耆（二兩，蜜炙）　人參（八錢，去蘆）　甘草（炙，一兩）　蔓荊子（二錢）　白芍藥（一兩）　陳皮（五錢）</p>
<p>每五錢，水煎服。</p>
<p>益氣聰明湯</p>
<p>黃耆（五錢）　甘草（五錢）　人參（五錢）　升麻（三錢）　葛根（三錢）　蔓荊子（一錢）　芍藥（酒炒，一錢）　黃柏（酒炒，一錢）</p>
<p>每服五錢，水煎，臨臥服，五更時再服。</p>
<p>補陽湯</p>
<p>治陰盛陽虛。</p>
<p>羌活（一兩，去蘆）　甘草（一兩，炙）　人參（一兩，去蘆）　生地黃（一兩）　熟地黃（一兩）　黃耆（一兩，蜜炙）　白朮（炒，一兩）　澤瀉（五錢）　陳皮（五錢）　白茯苓（三錢）　知母（三錢，酒炒）　柴胡（三錢）　防風（三錢，去蘆）　白芍藥（五錢）　肉桂（一錢）　當歸（三錢，酒製）　獨活（五錢，去蘆）</p>
<p>每服五錢，水煎，空心熱服。</p>
<p>補胃湯</p>
<p>即黃耆湯減黃耆、陳皮一半，加酒蘖一兩。</p>
<p><u>障瞖</u></p>
<p>肝經積熱，肺受風邪，眼障黑白等花，還睛丸。瞖膜眼皮赤爛，蟬花無比丸。風熱瞖，蟬花散。</p>
<p>還睛丸</p>
<p>明目退瞖。</p>
<p>人參（二兩，去蘆）　熟地黃（二兩）　知母（二兩，去毛）　桔梗（二兩，去蘆）　防風（二兩，去蘆）　茺蔚子（二兩）　車前子（二兩）　黃芩（二兩）　細辛（二兩）　五味子（二兩）　玄參（五錢）</p>
<p>末之，煉蜜丸如桐子大，每二十丸，空心時白湯下。</p>
<p>蟬花無比丸</p>
<p>茯苓（去皮，四兩）　炙甘草（四兩）　防風（去蘆，四兩）　石決明（二兩）　川芎（二兩）　羌活（去蘆，二兩）　當歸（二兩，酒洗）　赤芍藥（二兩）　蒺藜（炒，一兩）　蟬蛻（二兩）　蒼朮（米泔浸，曬乾，炒，二兩）　蛇蛻（一兩）</p>
<p>末之，蜜丸梧子大，每三十丸，白湯下。</p>
<p>蟬花散</p>
<p>即前方加穀精草、甘菊花、龍膽草各一兩。</p>
<p><u>點洗</u></p>
<p>肝經上壅，目赤澀痛，湯泡散洗之。風熱攻目，隱澀難開，羞明立勝散，或珍珠散。</p>
<p>湯泡散</p>
<p>洗風熱眼。</p>
<p>赤芍藥（一錢）　當歸（一錢）　黃連（一錢）</p>
<p>泡洗。</p>
<p>羞明立勝散</p>
<p>黃連（二錢）　秦皮（二錢）　防風（二錢）　黃芩（二錢）</p>
<p>水煎，用新羊毛筆蘸刷洗眼。</p>
<p>珍珠散</p>
<p>點一切眼。</p>
<p>朴硝（淨者，一錢）　爐甘石（一錢）　麝香（少許）　片腦（少許）</p>
<p>研極細，點眼內眥。</p>

<h3>耳證五</h3>
<p>【歌】腎虛精脫耳應聾，氣厥無聞自不同。更有勞聾與虛閉，風邪入耳不能聰。氣風相搏嘈嘈響，熱氣乘虛耳出膿。風氣熱虛何以別？浮沉數澀脈中窮。</p>
<p>【論】夫耳屬足少陰腎之經，腎家之寄竅也。經云：腎氣通於耳，腎和則知五音矣。耳所主者精，精氣調和，腎氣充足，則耳聞而聰。若勞傷氣血，風邪襲虛，使精脫腎憊，則耳轉而聾，是腎虛耳聾也。十二經脈上絡於耳，其陰陽諸經通有交併，則臟氣逆而厥，厥氣搏入耳，是謂厥聾。耳為宗脈之所附，脈虛而風邪乘之，風入於耳脈，使經氣痞而不宣，是謂風聾，必有頭痛之證也。有勞碌傷其血氣，淫欲耗其精元，瘦瘁力疲，昏昏憒憒，是謂勞聾，能將息得宜，血氣平和，則其聾漸輕。又有耳觸風邪，與氣相搏，其聲嘈嘈而鳴，眼中流火，謂之虛聾。熱氣乘虛隨脈入耳，熱聚不散，膿汁出，謂之膿耳。人或耳間有津液，輕則不能為害，若風熱搏之，津液結成核，塞於耳竅，亦令暴聾，謂之耵耳。</p>
<p>蓋風則腎脈必浮，熱則腎脈必數，虛則腎脈澀弱，氣鬱腎脈沉滯。風者疏散之，熱者清利之，虛者補之，氣鬱開導之，治之活法，不過此也。</p>
<p>【脈】耳病腎虛，遲濡其脈。浮大為風，洪動火賊。沉澀氣凝，數實熱塞。此久聾者，專於腎責。暴病浮洪，兩尺相同。或兩尺數，陰火上衝。</p>
<p><u>風耳</u></p>
<p>風觸耳鳴及聾，防風通聖散。（方見中風。）風虛耳聾，桂香散。風入耳中虛鳴，芎芷散。（方見頭痛。）風熱搏成耵耳，生豬脂、地龍、釜底墨等分，細研，蔥汁和，捏如棗大，綿裹塞耳中數日，待軟即挑出。</p>
<p>桂香散</p>
<p>治風虛耳聾。</p>
<p>辣桂（二分）　川芎（五分）　當歸（六分，酒洗）　細辛（三分）　石菖蒲（八分）　木香（三分）　木通（五分）　麻黃（去節，三分）　甘草（三分，生用）　南星（炮，二分）　白蒺藜（炒，三分）　白芷（四分）　紫蘇（五分）</p>
<p>銼一劑，水二盞，蔥煎服。</p>
<p><u>熱耳</u></p>
<p>耳聾者，少陽、厥陰熱多，通聖散。（方見中風。）耳鳴酒遏者，加枳，桔、柴胡、乾葛、南星。陰虛火動耳鳴者，四物湯（方見血證。）加黃柏、知母。痰氣耳鳴者，滾痰丸。（方見痰證。）內熱耳聾，桃花散塞之，蔓荊子散內服。</p>
<p>桃花散</p>
<p>治耳中出膿。</p>
<p>枯礬（一錢）　干胭脂（一錢）　麝香（少許）</p>
<p>共為末，吹耳內。</p>
<p>蔓荊子散</p>
<p>甘草（炙，五分）　升麻（三分）　木通（三分）　赤芍藥（五分）　桑白皮（五分）　生地黃（一錢）　麥門冬（去心，四分）　前胡（三分，去蘆）　蔓荊子（七分）　赤茯苓（六分）　甘菊花（四分）</p>
<p>上銼，一劑，水二盞，姜三片，棗一枚，煎八分，食後服。</p>
<p><u>虛耳</u></p>
<p>腎虛耳聾者，益腎散或六味地黃丸、補陰丸。（方見虛損。）勞損耳聾者，地黃丸、人參養榮湯。（方見虛損。）大病後元氣損傷，精血虛耗，耳聾及鳴，調中益氣湯。（方見內傷。）</p>
<p>益腎散</p>
<p>治腎虛耳聾。</p>
<p>磁石（制，一兩）　巴戟（去心，一兩）　沉香（一兩）　石菖蒲（一兩）　川椒（一兩，去目）</p>
<p>末之，每二錢，用豬腎一枚，細切，和以蔥白、食鹽，並藥用濕紙裹煨，空心酒下。</p>
<p><u>氣耳</u></p>
<p>氣怒厥逆耳聾，和劑流氣飲。氣壅於上而聾者，清神散。氣實人耳聾或鳴者，檳榔丸、神芎丸。氣閉耳聾，用甘遂為丸，如棗子大，塞耳內，服甘草湯。</p>
<p>和劑流氣飲</p>
<p>陳皮（四兩）　青皮（四兩，炒）　甘草（炙，四兩）　厚朴（姜炒，四兩）　香附（醋炒，四兩）　紫蘇（四兩）　木通（二兩）　大腹皮（二兩）　丁香（一兩五錢）　檳榔（一兩五錢）　木香（一兩五錢）　草果（一兩五錢）　莪朮（炮，一兩半）　藿香（一兩五錢）　肉桂（一兩五錢）　人參（去蘆，一兩）　白朮（炒，一兩）　木瓜（一兩）　麥門冬（去心，一兩）　赤茯苓（一兩）　石菖蒲（一兩）　白芷（一兩）　半夏（一兩）　枳殼（炒，一兩）</p>
<p>每服三錢，生薑三片，棗二枚，蔥煎服。</p>
<p>清神散</p>
<p>氣壅耳聾。</p>
<p>甘菊花（五錢）　羌活（去蘆，五錢）　殭蠶（炒去嘴，五錢）　木通（四錢）　荊芥（四錢）　川芎（四錢）　防風（去蘆，四錢）　木香（四錢）　甘草（炙，四錢）　石菖蒲（四錢）</p>
<p>末之，每服三錢。</p>
<p>木香檳榔丸</p>
<p>郁李仁（一兩）　半夏曲（一兩）　皂莢（去皮，炙，一兩）　檳榔（五錢）　枳殼（炒，五錢）　木香（五錢）　杏仁（去皮，炒，五錢）　青皮（五錢）</p>
<p>末之，別用皂莢三兩去皮、弦、子，漿水半碗，搓揉，熬膏，入蜜少許，丸如桐子大，每五十丸，食後薑湯送下。</p>
<p>神芎丸</p>
<p>氣實人耳聾。</p>
<p>大黃（一兩）　黃芩（一兩）　牽牛（一兩）　滑石（一兩）　</p>
<p>末之，滴水丸梧子大，每服六、七十丸，白湯送下。</p>

<h2>外科</h2>

<h3>癰疽證六</h3>
<p>【歌】疽發惡深其狀小，淺而大者是為癰。要看部位分虛實，薄處尤當大補榮。</p>
<p>【論】《原病式》云：癰者，淺而大者也。疽者，深而惡者也。熱盛血則為癰疽。丹溪云：癰疽須看六陽經、六陰經，有多氣少血者，有多血少氣者，有血氣俱多者，不可以一概論。若夫要害處，近虛怯處，如少陰、厥陰經生癰，以其氣多血少，恐肌肉難長，瘡口未合，必成大害。所以戒用驅毒利藥以伐其陰分之血，當大補氣血，方可收功。又如中年人生癰疽，才有痛處，參之脈症，但見虛弱，便與滋補血氣，可保終吉。河間云：腫掀於外，根盤不深，形證在表，其脈多浮，病在皮肉。非氣盛必侵於內，急須內托以救里，宜復煎散除濕散郁，使胃氣和平，或未已，再煎半料與之。如大便秘，煩者，少少與黃連湯。如微利而煩，熱少退，卻復與復煎散半料，如此使榮衛俱行，邪氣不能內傷。世俗多用排膿內補十宣散，若用於些少瘡及冬月則可，若潰瘍於夏月用之，其桂、附辛熱溫散，佐以防風、白芷，吾恐雖有參、耆，難為倚仗，不若復煎散之愈也。學者臨用斟酌，斯無弊也。</p>
<p>托裹復煎散</p>
<p>防風（三兩，去蘆）　地骨皮（二兩）　白茯苓（二兩）　黃芩（二兩）　白芍藥（二兩）　人參（二兩，去蘆）　白朮（二兩，炒）　黃耆（二兩，蜜炙）　肉桂（二兩）　甘草（二兩）　防己（二兩）　當歸（二兩）　</p>
<p>先以蒼朮一斤，水五升，煎至三升，去朮，入前藥煎至四盞，分四次飲之，術渣還可再煎。</p>
<p>背發發脾肚，在肩下脊上，因飲食而感其毒，廣一尺，深一寸，潰雖在骨，不穿膜不死，急治脾肚之毒。內當托裡護心，外當拔毒散腫，內外夾攻之。若發於右脾中，恐其毒奔心，大要服藥截住，不令攻心。如通脊背腫者，不可救也。</p>
<p>蜂窠發者，正當脊心，頭在上，最不宜，乃為反證，全要托裡生肌定痛，恐毒攻心難治，心火未發故也。</p>
<p>散走流注發，此毒氣乘風熱而走，急用疏風定熱，則氣自息。治之者流注於手、足、腿、膝者，必死無疑。</p>
<p>背發，兩頭小，四邊散攻，乃因飲食所致而氣食相關，合陰虛而成之。氣虛而散者，所以開口而闊，急服內消藥，亦宜補陽也。</p>
<p>肺癰發於左膊間，初可用燈火點破，追疔湯汗之而散。</p>
<p>右搭肩發，骨上生者，以動之處，可治。若串於左肩，難治。左搭肩發，骨上以動處，可治。串於右肩，難治。二證並用雄黃散，及絮，焙乾為末，香油調，搽患處。</p>
<p>對心發，因心火盛而熱氣會，生於此，其毒壯盛走之，急用疏導心火藥解之。</p>
<p>腎俞發，因受濕並怒氣飲熱酒而得之，傷於內腎之間，流毒在腎俞，宜解內腎之毒，若陰發傷腎膜者，不治。腎俞雙發，陽發於外，可治。陰發傷腎膜，及膿稀者死。</p>
<p>臁瘡久不痊，腎水虛憊，下流故也，可服苦參丸，外用隔紙膏貼之，紅玉散敷之。</p>
<p>紅絲瘡，人多不識，無治法，害人甚速。其瘡生於手、足間，有黃泡，其中忽紫黑色，即有一條紅絲迤延血上而生，若致心腹則使人昏亂不救。或有生兩、三條紅者，以針橫截紅絲，所到之處刺之，使血出，以膏藥貼之愈。此證得之喜怒不節，血氣逆而生也。</p>
<p>內疳瘡，生上齶，初發如蓮花痔，根蒂小而下垂，及大，治法以勾刀決其根，燒鐵烙之以止其血。次以雄黃、輕粉、粉霜、白芷、白蘞末之敷其上，以槐杖作枕支其牙頰間，毋使口合，一、兩時瘡瘢定合，口自便。次日出膿，以生肌散敷之，仍以乳香膏護之。不支其牙則津液衝動，不能敷藥，此勞氣虛憊故也。</p>
<p>便癰，血疝也，俗呼為便毒，以其不便處生故也。乃足厥陰肝之經絡及沖、任、督脈，亦屬肝之旁絡，是血氣流行之道路也，今壅而為癰，當以玉燭散或桃仁承氣湯下之。</p>
<p>乳癰，由忿怒所逆，鬱悶所遏，厚味所釀。蓋乳房，陽明所經；乳頭，厥陰所屬。厥陰之氣不通而汁不出；陽明之熱沸騰，故熱甚而化膿。亦因乳子膈有痰滯，口氣焮熱，含乳而睡，熱氣所吹，遂生結核。初起須忍痛，揉令稍軟，吮令汁透，自可消散，失此必成癰。故用青皮疏厥陰之滯；石膏清陽明之熱；當歸、川芎、甘草節行汙濁之血；栝蔞、沒藥、橘葉、皂角刺、金銀花消腫導毒；少佐以酒，行藥力也，更以艾灸兩、三壯尤捷。若有不得於夫，不得於舅姑者，憂怒鬱悶，朝夕積累，遂成隱核如棋子，不痛不癢，數十年後為陷空，名曰乳癌，其瘡形凹嵌如巖穴，難治。</p>
<p>蜂窠發於胸乳間，乃心熱盛，急用疏導心火藥，遲則不救。</p>
<p>頸後蜂窠發，宜急救，若初起焮赤腫痛，可療。痰發及流兩肩者，難治。</p>
<p>兩脅下癰疽，切不可用補陽藥。蓋虛中得，絕不可受熱劑，虛甚，易於傷骨膜。</p>
<p>兩邊髮際發，在頸後兩邊髮際，如核發起，急宜取去病根。如腦心發，看熱氣上攻於腦四畔邊，焮赤腫硬，連於耳項，寒熱疼痛，不急治，毒入於血肉，多腐為膿水，不治。</p>
<p>腦後發，名夭疽，其狀大而紫黑色，若不急治，則毒入淵腋，前傷任脈，內熏肝肺，十餘日死，急用化痰消腫托裡散，及內托千金散。</p>
<p>耳後發，耳後一寸三分發之必死，名銳毒，不治。</p>
<p>胸發，名井疽，狀如豆，三、四日起，不早治，入於腹，十日死，急服內固清心散。外發可治，內發必死無疑。</p>
<p>九發肺疽在募中。肝疽在期門；腎疽在中脘；脾疽在章門；胃疽在賁門；大腸疽在天樞；三焦疽在丹田；小腸疽在關元。其氣穿潰在外可治，若發於內，傷膜者，流膿大腸出，不治。</p>
<p>外腎陰發，名腎癰，又名懸癰，陰囊上腫痛，乃膀胱與腎經及足厥陰肝經感寒濕邪，偏腎於陰之經絡，致血氣凝滯，寒濕氣不散，而為此病。即服托裡散加車前子、木通、淡竹葉、牽牛、何首烏，復用內消散及生肌定痛散敷之。此證外潰去子亦無害也。</p>
<p>下𤷍⿸疒當，秘傳一味千金散立效，外以蔥白炒熱熨之，如冷再熱，熨三、五次後，敷消毒消腫藥加大黃、木鱉子、南星、草烏敷之。破用生肌散敷之。</p>
<p>人面瘡，此證是冤業所致，可以善事解之，然後服流氣飲。久不已，苦參丸，或用貝母研末敷之。</p>
<p>托裡護心散</p>
<p>大黃（三錢）　牡蠣（三錢，煅）　天花粉（三錢）　皂角刺（三錢）　朴硝（三錢）　連翹（三錢）　當歸（一兩五錢）　金銀花（一兩）　芍藥（二錢，炒）　黃芩（二錢，炒）</p>
<p>每半兩，水、酒煎。</p>
<p>托裡十補散</p>
<p>黃耆（二錢，蜜炙）　人參（二錢，去蘆）　當歸（二錢五分）　厚朴（一錢，炒）　桔梗（一錢，去蘆）　川芎（一錢二分）　防風（一錢，去蘆）　桂心（一錢）　甘草（一錢，炙）　白芷（一錢五分）</p>
<p>銼一劑，水煎服。</p>
<p>內托千金散</p>
<p>白芷（一錢二分）　人參（二錢，去蘆）　當歸（二錢）　黃耆（炙，二錢半）　川芎（一錢二分）　防風（一錢二分）　甘草（炙，一錢五分）　芍藥（炒，二錢半）　花粉（一錢五分）　官桂（一錢二分）　桔梗（去蘆，一錢二分）　金銀花（三錢）</p>
<p>水煎，入酒半盞，再煎沸，溫服。</p>
<p>內固清心散</p>
<p>辰砂（一錢）　白茯苓（一錢）　人參（一錢二分，去蘆）　白豆蔻（一錢）　雄黃（一錢）　綠豆（一撮）　朴硝（一錢）　甘草（一錢，炙）　片腦（一錢）　麝香（一錢）　皂角刺（八分）</p>
<p>末之，每服一錢，蜜湯調下。</p>
<p>一味千金散</p>
<p>用黑蜘蛛一個，過街者為妙，入杵缽中研爛，熱酒攪勻，通口服。</p>
<p>雄黃散</p>
<p>雄黃（一錢）　巴豆（一粒）</p>
<p>同研如泥，入乳香、沒藥各少許，再研勻、細，少上，惡肉自去。</p>
<p>拔毒散</p>
<p>陳皮（一兩）　甘遂（一兩）　當歸尾（一兩五錢）　川芎（一兩）　紅花（酒洗，一兩）　桃仁（去皮、尖，一百個）</p>
<p>水、酒煎服。</p>
<p>玉燭散</p>
<p>即大承氣對四物湯。（二方一見傷食，一見血證。）</p>
<p>生肌散</p>
<p>枯白礬（一兩）　檳榔（一兩）　密陀僧（錢半）　黃丹（一錢）　血竭（一錢）　輕粉（五分）</p>
<p>末之，敷瘡上。</p>
<p>乳香散</p>
<p>赤石脂（五錢）　白膠香（五錢）　枯白礬（五錢）　黃丹（二錢）　乳香（二錢）　沒藥（二錢）　輕粉（二錢）</p>
<p>俱末之，敷瘡上。</p>
<p>流氣飲（方見耳證條下。）</p>
<p>苦參丸</p>
<p>苦參不拘多少，煉蜜丸如梧桐子大，每服五、六十丸，薄荷煎湯送下。</p>
<p>紅玉錠子</p>
<p>干胭脂（三錢）　枯白礬（三錢）　輕粉（三錢）　砒霜（一錢）　黃丹（三錢）　片腦（五分）　麝香（五分）</p>
<p>末之，糊為錠子，臨用井花水磨，塗患處。</p>
<p>隔紙膏</p>
<p>龍骨（煅，一兩）　鉛粉（一兩）　鉛丹（一兩）</p>
<p>末之，香油或桐油調，油紙夾隔貼之，次日又翻過貼，須先以蔥、椒煎湯洗淨，然後貼上。</p>
<p>烏龍膏</p>
<p>小粉（四兩）　半夏（一兩）　木鱉子（去殼，一兩）　草烏（半兩）</p>
<p>鐵鍋內炒焦，研細，出火毒，水調敷，日一換。</p>

<h3>疔毒證七</h3>
<p>【歌】十三疔毒要精通，麻子鹽膚牛狗同。水洗刀鐮三十六，浮漚蛇眼及雌雄。更兼石爛皆其數，體弱因令暴沴鍾。手足初生黃泡起，或時紫黑熱寒攻。眼中流火心驚惕，癢痛無時嘔逆凶。初見病時當速療，勿教稍慢致疲癃。</p>
<p>【論】古方所載疔毒十三種，曰麻子疔，曰石疔，曰雄疔，曰雌疔，曰火疔，曰爛疔，曰三十六疔，曰蛇眼疔，曰鹽膚疔，曰水洗疔，曰刀鐮疔，曰浮漚疔，曰牛狗疔者是也，皆緣感天地暴沴而生。然陰陽二氣互相擊怒，必成暴氣，如卒然大風、大霧、大暑、大寒，遇之襲於皮膚，入於四體，傳注經脈，腠理壅隔，榮衛不得通行，發為癰疽疔毒之患。或開死獸，鍾其毒氣尤甚。經云：膏粱之變，足生大疔。恣食辛辣厚味，炙爆葷腥，蘊毒於中故也。然瘡之始發也，必先癢而後痛，先寒而後熱，熱定則多寒，四肢沉重，頭痛心驚，眼花見火，甚則嘔逆者，多危。其麻子疔者，始末皆癢，不得觸犯，觸犯即難治。眾疔之中，惟三十六疔可畏，其狀頭黑浮起，形如黑豆，四畔赤色，初生一個，日增一個，若滿至三十六個，則藥所不治，急療之得生。若石疔、火疔、爛疔、蛇眼疔、水洗疔、刀鐮疔、雄、雌疔、鹽膚疔之類，皆因形象而名者，不急治，亦危殆也。獨浮漚、牛狗二疔，雖不療，亦不殺人也。凡疔不可觸犯，若瘠強痛極，不可忍者，是觸之候也。</p>
<p><u>疔瘡外治法</u></p>
<p>凡疔瘡，先以針刺四圍及中，然後用雄、雌二黃末醋調塗之，或紫金散敷，不過二次愈。</p>
<p><u>疔毒內治法</u></p>
<p>疔瘡初見憎寒壯熱，赤芍藥湯。毒氣入里，煩悶不已，食不下，或紫黑內陷，飛龍奪命丹。疔始發，脈洪弦、洪實，腫甚欲作膿，托裡湯。重者飛龍奪命丹、返魂丹。取疔用紫金丹。</p>
<p>紫金散</p>
<p>外敷之藥。</p>
<p>信石（一錢）　雄黃（一錢五分）　硼砂（炒，一錢五分）</p>
<p>末之，撥開瘡口敷之，不過二次瘥。</p>
<p>赤芍藥湯</p>
<p>內服之劑。</p>
<p>金銀花（三錢）　赤芍藥（三錢）　大黃（四錢）　栝蔞（一個）　當歸（一錢五分）　甘草（一錢五分）　枳殼（一錢五分）</p>
<p>分作二帖，每一帖，水、酒各一盞，煎，不拘時服。</p>
<p>飛龍奪命丹</p>
<p>大南星（一錢）　雄黃（一錢）　巴豆（一錢）　硇砂（一錢）　黃丹（半錢）　信石（半錢）　乳香（半錢）　斑蝥（十六個，去翅、足）　麝香（少許）</p>
<p>末之，取蟾酥和丸如黍米大，每服十一、二丸或十四、五丸，看瘡大小、上下，食後好酒送下。</p>
<p>聖濟托裡湯</p>
<p>乳香（明者，一兩）　真綠豆粉（四兩）</p>
<p>末之，和勻，每服一兩，甘草湯調下。</p>
<p>返魂丹</p>
<p>治十三種疔瘡。</p>
<p>硃砂（五錢）　膽礬（五錢）　血竭（一兩）　銅綠（一兩）　蝸牛（一兩）　雄黃（二兩）　枯白礬（二兩）　輕粉（五錢）　沒藥（五錢）　蟾酥（五錢）　麝香（少許）</p>
<p>末之，和搗蝸牛、蟾酥極爛，如芡實大，每服一丸，令病人先嚼蔥白三寸，吐在手心，將藥丸裹在蔥白中，用熱酒吞下，如重車行五里許，有汗出即瘥。</p>
<p>紫金丹</p>
<p>治疔瘡毒氣入里，煩悶不已。兼治癰疽發背惡瘡神效。</p>
<p>即返魂丹無蝸牛、麝香、沒藥和丸。</p>
<p>如前服法。</p>

<h3>癭瘤證八</h3>
<p>【歌】五癭多緣氣與痰，結於頸項兩頤間。若生身體肌膚內，氣聚成瘤不等閒。</p>
<p>【論】夫癭有五：氣、血、石、筋、肉是也。瘤有六：骨、肉、膿、血、脂、石是也。癭但生於頸項之間；瘤則遍身體頭面、手足，上下不拘其處，隨氣凝結於皮膚之間，日久結聚不散，積累而成。若人之元氣循環周流，脈絡清順流通，焉有癭瘤之患也，必因氣滯痰凝，隧道中有所留止故也。癭氣絕不可破，破則膿血崩潰，多致夭枉，但當破氣豁痰，咸劑以軟其堅結，自然消散。丹溪云：癭氣先須斷厚味。只此一言，深達病機之旨也。蓋癭初起如梅、李，久則滋長如升、鬥，大小不一，蓋非一朝一夕之故也。然六瘤中惟脂瘤可破，去脂粉則愈，余皆不可輕易決破也。慎之！慎之！</p>
<p><u>癭</u></p>
<p>五癭，破結散。男女項下癭，不分久近，神效開結散。項下結核如梅、李，不消，以大蜘蛛不拘多少，酒浸研爛，酒調，臨臥服。五癭，用昆布一兩，切碎，醋浸，徐徐嚥下自消。</p>
<p>破結散</p>
<p>治五癭。</p>
<p>海蛤（三分）　通草（三分）　昆布（三分）　海藻（三分，洗）　膽草（三分）　枯礬（三分）　松蘿（三分）　麥面（四分）　半夏（二分）　貝母（二分）</p>
<p>末之，酒調服，日三次，忌鯽魚、豬肉。</p>
<p>神效開結散</p>
<p>沉香（二錢）　木香（三錢）　陳皮（四兩）　珍珠（四十九顆，炒，內泥封口）　海藻（二錢）　豬厭肉子（生雄豬項，紅色，四十九個，瓦上焙乾）</p>
<p>末之，服二錢。</p>
<p><u>瘤</u></p>
<p>治瘤大如拳，小如粟，或軟或硬，無藥可療，不可驟用針破，用南星膏。一切癭瘤，不問新久，昆布丸。</p>
<p>南星膏</p>
<p>治頭面生瘤，大如拳，小如棗，不知痛癢。</p>
<p>大南星（一個）</p>
<p>為末，醋調如膏，以針輕刺患處，令氣透，然後敷之，南星若得新鮮者尤佳。</p>
<p>昆布丸</p>
<p>治一切癭瘤，不拘久近。</p>
<p>昆布（洗一兩，小麥醋煮乾）　海藻（一兩，小麥醋煮乾）</p>
<p>末之，蜜丸彈子大，每一丸噙化下。</p>

<h3>瘰癧馬刀證九</h3>
<p>【歌】項頤結核名為癧，胸脅間生是馬刀。手足少陽經絡部，久成遺漏速當消。</p>
<p>【論】夫瘰癧之病者，即古謂九漏也。形狀不一，生頸項者曰瘰癧，生乳腋者曰馬刀，累累然結核，大小無定，發作寒熱，膿水潰漏，其根在臟腑。蓋肝主狼漏，胃主鼠漏，大腸主螻蟈漏，脾主蜂漏，肺主蚍蜉漏，心主蠐螬漏，膽主蜉蛆漏，腎主瘰癧漏，小腸主轉脈漏。一本漏作瘻，原其所自，多因寒暑不調，或飲食乖節，遂致氣血壅結而成也。巢氏所載決其死生者：但反其目而視其中，有赤脈從上下貫瞳子者死，不下貫者可治。治之大法，以祛風熱，潰堅結，消痰降火，則腫消而核散，決不致潰漏之地也。</p>
<p><u>瘰癧</u></p>
<p>瘰癧或破或不破，升麻調經湯。不破，堅硬如石，散腫潰堅湯，結核腫痛，皂子仁丸、連翹散。</p>
<p>升麻調經湯</p>
<p>升麻（八錢）　生黃芩（四錢）　葛根（三錢）　膽草（三錢）　三稜（三錢，酒炒）　桔梗（三錢）　酒黃芩（三錢）　連翹（三錢）　甘草（三錢，炙）　黃連（三錢）　廣朮（三錢）　當歸（三錢）　白芍藥（三錢）　知母（一兩）　黃柏（一兩）</p>
<p>每服半兩，水煎服，臥須略使足高於首，藥可入膈。</p>
<p>散腫潰堅湯</p>
<p>柴胡（四錢）　升麻（二錢）　膽草（酒炒，三錢）　栝蔞根（三錢）　黃柏（酒炒，三錢）　知母（酒炒，三錢）　昆布（五錢）　廣朮（酒炒，二錢）　三稜（酒炒，二錢）　連翹（三錢）　白芍藥（二錢，酒炒）　歸尾（酒洗，五錢）　葛根（二錢）</p>
<p>每服六錢，煎服如前法。</p>
<p>皂子仁丸</p>
<p>治瘰結核。</p>
<p>皂子仁（一升）　玄參（一兩）　連翹（一兩）</p>
<p>水五升，慢火熬，水盡為度，搗爛，蜜丸彈子大，噙化。</p>
<p>連翹散</p>
<p>治瘰癧馬刀。</p>
<p>連翹（一斤）　瞿麥（一斤）　大黃（三兩）　甘草（二兩）</p>
<p>每服五錢，水煎服。十日後於臨泣穴灸二七壯（穴在目上直入髮際五分陷中，）再服藥至六十日愈。</p>
<p><u>馬刀</u></p>
<p>耳下至缺盆，肩上為馬刀，潰堅湯、見前。連翹散堅湯。</p>
<p>連翹散堅湯</p>
<p>柴胡（一兩二錢）　木瓜根（一兩）　膽草（酒炒，一兩）　連翹（一兩）　芍藥（酒炒，一兩）　當歸（酒洗，一兩）　生黃芩（七錢）　酒黃芩（七錢）　廣朮（酒炒，五錢）　三稜（五錢）　炙甘草（三錢）　黃連（酒沙，一錢）　蒼朮（一錢）</p>
<p>服法如前升麻調經湯。</p>

<h3>瘡瘍疥癬證十</h3>
<p>【歌】瘡瘍痛癢皆心火，疥癬多緣血熱生。乾溼兩端分濕熱，輕揚發散郁須伸。</p>
<p>【論】經云：諸痛癢瘡瘍，皆屬心火。蓋瘡者，疥癬之總名，瘍者，有頭小瘡也。《原病式》云：熱甚則灼而為瘡，潰而為膿水，猶谷、肉、果、菜，熱極則腐而為汙水也。又云：熱勝於陰，則為瘡瘍。然疥有五：乾疥、濕疥、蟲疥、沙瘡、膿窠瘡之別。乾者以開鬱為主，濕者以燥濕為主，蟲疥以退熱殺蟲為主，沙瘡以活血清心為主，膿窠以治熱燥濕為主。癬亦有五：風癬、頑癬、濕癬、馬癬、牛皮癬之別，皆由肺受邪毒，運於四肢，以生肉蠹。治之之法，不過清熱驅濕，疏風散郁，涼血殺蟲之劑，治之無不效。雖然疥癬皮膚之恙，非心腹之疾，不足為患，久而不已，元氣因而虧損，以致尫羸者多矣。</p>
<p><u>疥瘡</u></p>
<p>乾疥，開鬱為主，吳茱萸散敷，或黃連、大黃末豬膽調敷。濕疥，一上散。沙瘡，剪草散。膿窠，三黃散。</p>
<p>吳茱萸散</p>
<p>乾疥用之。</p>
<p>吳茱萸（二錢）　白礬（二錢，枯）　寒水石（二錢五分）　蛇床子（三錢）　黃柏（一錢）　大黃（一錢）　硫黃（一錢）　樟腦（五分）　輕粉（五分）　檳榔（一個）</p>
<p>末之，油調敷。</p>
<p>一上散</p>
<p>治濕疥</p>
<p>雄黃（三錢五分）　寒水石（一兩）　白膠香（一兩）　黑狗脊（一兩）　蛇床子（一兩）　枯白礬（五錢）　黃連（五錢）　吳茱萸（三錢）　硫黃（三錢）　斑蝥（十四個，去翅、足）</p>
<p>末之，和勻，洗瘡令湯透去痂，用蠟脂油調，手中心擦熱，鼻中嗅二、三次，卻擦上，一上即愈。</p>
<p>剪草散</p>
<p>治沙瘡。</p>
<p>寒水石（二錢）　蕪荑（二錢）　剪草（一錢）　枯白礬（一錢）　吳茱萸（一錢）　黃柏（一錢）　蒼朮（五分）　厚朴（五分）　雄黃（五分）　蛇床子（三錢）　輕粉（二錢）</p>
<p>末之，香油調，敷患處。</p>
<p>三黃散</p>
<p>治膿窠</p>
<p>蕪荑（半兩）　枯白礬（半兩）　軟石膏（半兩）　大黃（半兩）　樟腦（半兩）　貫眾（一兩）　蛇床子（一兩）　硫黃（二錢五分）　雄黃（二錢五分）</p>
<p>末之，油調敷。</p>
<p><u>諸瘡癬</u></p>
<p>乾癬，羊蹄根汁調膩粉塗之；又，狼巴草、川槿皮、海桐皮末之，河水調敷；或白膠香末入輕粉少許，油調擦之，鐵鏽油調塗之。頭瘡，黃丹、輕粉、枯白礬等分，油調敷。甲疽瘡，綠礬散。月蝕瘡，胡粉散。上疳瘡，輕粉散。下疳瘡，爐甘石散；或燈心灰入輕粉少許干貼；或熊膽、片腦、輕粉等分，末之，貼。大帶瘡，百合根研爛，頻敷。火丹瘡，遍身赤腫痛，寒水石、石膏各三兩，黃柏、甘草各一兩，末之，巴蕉汁調敷。徵膚瘡，遍身如魚目，無膿，升麻煎百沸，入蜜二匙，鵝翎蘸敷。臁瘡及杖瘡，翠玉膏。湯火瘡，白蛤殼煅存性，研末，油調搽極效；或保生救苦散、黑白散。</p>
<p>綠礬散</p>
<p>治甲疽瘡。</p>
<p>綠礬（炒，五錢）　蘆薈（生，一錢）　麝香（一字）</p>
<p>研極細，以小絹袋盛藥，納指於袋中，扎定，瘥，去之。</p>
<p>胡粉散</p>
<p>治月蝕瘡。</p>
<p>胡粉（炒，一錢）　枯白礬（一錢）　黃丹（炒，一錢）　黃連（一錢）　輕粉（一錢）　胭脂（五分）　麝香（少許）</p>
<p>末之，洗瘡淨，拭乾敷之。乾者，油調敷。</p>
<p>輕粉散</p>
<p>治上疳。</p>
<p>黃柏（蜜炙，三錢）　密陀僧（三錢）　黃丹（三錢）　高末茶（三錢）　輕粉（三錢）　乳香（三錢）　麝香（少許）</p>
<p>末之，蔥湯洗瘡淨，此藥敷之。</p>
<p>爐甘石散</p>
<p>治下疳。</p>
<p>爐甘石（一兩六錢）　黃連（八錢）</p>
<p>用砂罐內煮，去黃連，曬乾細研，入片腦半錢同研，敷患處。</p>
<p>翠玉膏</p>
<p>治臁瘡。</p>
<p>瀝青（一兩）　黃蠟（二錢）　銅綠（二錢）　沒藥（一錢）</p>
<p>上，將銅綠末入油調勻，將黃蠟火上熔開，下銅綠攪勻，入沒藥勻，傾河水盆內扯勻，油紙裹，用時口噙水洗了，旋捻作餅子，貼瘡，紙封，三日一易。</p>
<p>隔紙膏</p>
<p>治臁瘡，不問久近，雖腐爛至骨，此藥神效。</p>
<p>龍骨（煅，三錢）　鉛粉（三錢）　鉛丹（三錢）</p>
<p>末之，香油或桐油調，用油紙夾隔貼之，次日又翻過貼，洗淨後方可貼。</p>
<p>保生救苦散</p>
<p>治火燒、湯燙或熱油烙及脫肌肉者。</p>
<p>寒水石（三錢）　大黃（三錢）　黃柏（三錢）</p>
<p>上為末，香油調，塗患處。如濕爛，乾摻之。</p>
<p>黑白散</p>
<p>治湯燙、火燒爛去肌肉見骨者。</p>
<p>百草霜（三錢）　輕粉（一錢五分）</p>
<p>為末，狗油調，搽患處。</p>

<h3>痔漏證十一</h3>
<p>【歌】氣血脈腸牝牡蟲，七般痔狀要精通。或因風濕侵於外，醉飽過傷熱蘊中。</p>
<p>【論】經云：因而飽食，筋脈橫解，腸澼為痔。蓋人之臟腑本虛，外傷風濕，內蘊熱毒，醉飽交接，多欲自戕，以故氣血墜下，結聚肛門，宿滯不散，衝突為痔，故古人有七痔之目。牡痔者，肛邊發，露肉珠，狀如鼠乳，時時滴潰膿血。牝痔者，肛邊生瘡，腫痛出血，其頭反陷入。脈痔者，腸口頻頻發㿔，且疼且癢，出血淋漓。腸痔者，腸內結核，有血，寒熱往來，登圊脫肛。血痔者，每遇大便，清血隨下不止。蟲痔者，肛門浸淫濕爛，內有蟯蟲蝕其腸為瘡。氣痔者，大便難，強力努之則肛出不收。此七痔之狀雖殊，大抵以解熱、涼血、順氣為主。蓋熱則血傷，血傷則經滯，經滯則氣不運，氣與血俱滯，乘虛而墜入大腸，所以為痔。凡諸痔久不愈，必至穿腸而為漏，此因痔而成漏也，當涼血寬大腸自愈。亦有外傷四氣，內窘七情，與夫飲食乖常，染觸蠢動含靈之毒，未有不變為瘻瘡，穿孔一深，膿汁不盡，得冷而風邪並之，涓涓而成漏矣。蓋漏者，諸瘻之潰也。諸痿者，如狼瘻、暴瘻、蟻瘻、螻蟈瘻、砒蜉瘻、蜂瘻、蠐螬瘻、蜉蛆瘻、轉筋瘻、瘰癧瘻之類。《內經》云：瘻即漏也。所謂漏者，以其穿孔而流膿水與血水，象缸甕之漏孔故也。瘻者，如蟲豸之穿蠹蛀孔也。如《巢氏病源》所謂十瘻、三十六瘻之說，名雖不同，其理一也，不必悉舉。大抵漏有新久，新者帶鮮紅，或微腫，或小核。久者上槁，白肉黑爛，淫蟲惡臭生焉。丹溪云：漏瘡先須服補養血氣藥，外用附子餅按瘡上，以艾炷灸之，直至肉平為效。</p>
<p><u>諸痔瘡</u></p>
<p>痔瘡專以涼血為主，參耆槐角湯。痔及腸風下血脫肛，槐角丸。翻花痔，荊芥、朴硝煎湯洗，次用木鱉子、鬱金末入龍腦敷；或以熊膽、片腦和勻貼之；或以米醋沃燒紅新磚熏之，日三、五次。</p>
<p>參耆槐角丸</p>
<p>人參（一錢五分）　黃耆（一錢五分）　生地黃（一錢）　川芎（一錢）　當歸（一錢二分）　升麻（一錢）　條芩（一錢，炒）　枳殼（一錢，炒）　黃連（一錢，炒）　槐角（一錢）</p>
<p>銼一劑，水煎服。</p>
<p>槐角丸</p>
<p>治諸痔及腸風。</p>
<p>槐角（一兩）　防風（五錢，去蘆）　地榆（五錢）　當歸（五錢）　枳殼（五錢）　黃芩（五錢）</p>
<p>末之，丸，米湯下。</p>
<p><u>諸漏瘡</u></p>
<p>漏有三十六種，名狀極多，而治法則一。丹溪云：漏須大補氣血，人參、白朮、黃耆、川芎、當歸為主，佐以刺蝟、蛇蛻、牛角䚡、蜂房之類，大劑服之。外用附子末，以人津唾和作餅，如錢厚，放瘡上，以艾灸之，令微熱，但略覺有微痛即止，每日三、四次，逐次換藥餅，直灸至肉平為效。一人原有痔，又於肛邊生一塊，皮厚腫痛作膿，就在痔孔中出者，當作食積注下治之，黃連散。</p>
<p>黃連散</p>
<p>痔漏仙方。</p>
<p>黃連（三錢）　阿魏（三錢）　神麯（三錢）　山楂（三錢）　桃仁（三錢）　連翹（三錢）　槐角（三錢）　犀角（三錢）</p>
<p>末之，以少許置掌中，時時舐之，津液嚥下。如消，止後服。</p>

<h1>卷九</h1>

<h2>婦人科</h2>
<p>一切眾疾與男子同，惟經水、帶下、血崩、胎產等證不同，故古人另立婦人科以別之。</p>

<h3>經候一</h3>
<p>【歌】婦人天癸有常經，血滿衝任匝月行。不及期來知是熱，過期血少自分明。若然色淡因痰滯，熱極多來紫黑形。氣滯臨行先作痛，虛時行過腹中疼。去多不住加涼血，來少無疼大補榮。經閉要推虛實候，血枯氣隔熱痰因。</p>
<p>【論】夫經者，常也。然沖、任二脈，為經脈之海，血氣之行，外循經絡，內榮臟腑，氣血調適，運行不息，一月之間，衝任血溢而行。經云：月事以時下，此常經也。其或太過不及，或多或寡，或紫或淡，則失其常候而為之病也，故有虛、實、冷、熱之殊。善治者，必審其因而調之，復令充其元氣，以復其初，斯無病患也。</p>
<p>按：褚氏云：女人天癸既至，逾十年無男子合，則不調。未逾十年，思男子合，亦不調。不調則舊血不出，新血誤行，或漬而入骨，或變而為腫。寇氏亦云：室女經閉成勞者，多由積想在心故也。王節齋曰：婦室經脈不行，多因脾胃傷損，不可便作經閉血凝輕用通經破血之藥。遇有此證，便須審其脾胃如何，若因飲食勞倦損傷脾胃，少食惡食，泄瀉疼痛；或因誤服汗、下攻克之藥，傷其中氣，以致血少而不行者，只宜補養脾胃，用白朮為君，茯苓、芍藥為臣，佐以黃耆、甘草、陳皮、麥芽、川芎、當歸、柴胡等藥，脾旺則能生血，而經自行矣。又有飲食停滯，致損脾胃者，亦宜消食補脾。若脾胃無病，果有血塊凝結者，方宜行血通經。</p>
<p>【脈】經曰：寸關調如故，而尺脈絕不至者，月水不利，當患少腹引腰痛，氣滯上攻胸臆也。</p>
<p>寸口脈浮而弱，浮則為虛，弱則無血。</p>
<p>關脈沉，主月水不利，腹脹滿。</p>
<p>尺脈滑，血氣實，婦人經脈不利。</p>
<p>少陰脈弱而微，微則血少，弱則發熱。</p>
<p><u>虛</u></p>
<p>經候行過而作痛者，血氣俱虛也，八珍湯。經水過期而行，血不足也，四物湯加黃耆、陳皮。經水不調而血色淡黃者，血少也，四物湯加人參、黃耆、香附，腹中痛再加蘄艾、阿膠。血氣受傷，或生育多而瘦弱，經閉不行，四物湯加桃仁、紅花。</p>
<p>四物湯</p>
<p>此湯為婦人、室女補血之要藥也。</p>
<p>當歸（二錢）　熟地黃（二錢）　川芎（一錢五分）　白芍藥（炒，一錢五分）　</p>
<p>上銼，一劑，水二盞，煎八分服，加減法見血證。</p>
<p>八珍湯</p>
<p>此湯大補氣血兩虛，一名八物湯。</p>
<p>白朮（炒，二錢）　白茯苓（二錢）　人參（一錢五分）　甘草（炙，八分）　當歸（二錢）　熟地黃（二錢）　川芎（一錢五分）　白芍藥（一錢五分）</p>
<p>上銼，一劑，水二大鐘，煎至八分，空心服。</p>
<p><u>熱盛</u></p>
<p>經水不及期來者，血熱也，四物湯加黃芩、黃連、柴胡、香附。經水來而血色紫黑者，丹溪云：血紫黑，熱極從火化故也，經水去必多，或作痛，四物湯加黃芩、黃連、黃柏，倍芍藥。經水去多，十數日行不止，此血熱也，三補丸加莎草根、敗龜板、荊芥、生地、柴胡。</p>
<p>三補丸</p>
<p>治三焦熱火之要藥，使火邪退而血自清。</p>
<p>黃連（三錢，去毛，炒，真川者佳）　黃芩（三錢，炒）　黃柏（三錢，去皮，炒褐色）</p>
<p>上為極細末，蜜丸白湯下，加山梔名梔子金花丸。</p>
<p>四物湯（方見前。）</p>
<p><u>痰多</u></p>
<p>痰多佔住血海地位，因而下多，目必漸昏，星芎丸。肥人經閉是痰隔，導痰湯加黃連、川芎。瘦人經閉是氣滯，四物湯加木香、檳榔、枳殼、香附、桃仁、紅花。經水過期色淡，痰也，二陳湯加川芎、當歸、貝母、天花粉。臨行腹先痛，氣滯血實也，四物湯加玄胡索、蓬朮、枳殼、木香、桃仁、香附。</p>
<p>星芎丸</p>
<p>治女人脂肥，痰多佔住血海，因而下多者。</p>
<p>南星（制，四兩）　蒼朮（甘浸，四兩）　川芎（四兩）　香附（童便浸三日，炒，四兩）</p>
<p>上為細末，蒸餅糊丸綠豆大，每服百丸，白湯送下。</p>
<p>二陳湯</p>
<p>此湯治痰之都管，但引用不同，隨宜斟酌。</p>
<p>陳皮（一錢半）　半夏（薑製，一錢）　茯苓（一錢，去皮）　甘草（炙，六分）</p>
<p>上銼，一劑，水二鍾，生薑三片，煎至八分，空心溫服。</p>
<p>導痰湯</p>
<p>即二陳湯加南星（炮一錢）　枳殼（炒，一錢）</p>

<h3>帶下二</h3>
<p>【歌】婦人帶下為何因？風寒氣熱乘胞門。精氣累滯於帶脈，因而帶下得其名。濕痰下注或濕熱，赤白鬚將氣血分。</p>
<p>【論】夫帶下者，由濕痰流注於帶脈而下濁液，故曰帶下。良方以為起於風氣寒熱之所傷；或不避風邪，入於胞門；或中經脈，留傳臟腑而發；或傷於五臟，而見五色之帶。但專用燥熱治之，其謬甚矣。機要以赤者熱入小腸，白者熱入大腸，其本實熱鬱結不散，則為赤白帶下，多用寒涼攻下之劑。東垣以血少復亡其陽，故白滑之物下流；亦有濕痰流注於下焦；或腎、肝陰淫之濕勝；或緣驚恐而木乘土位，濁液下流；或思慕為筋痿，所謂二陽病也，多用補劑而兼升提。丹溪專主濕熱下注，故以化痰而兼止澀之劑。古人立論，殆盡病情，而治法無定，後學弗知所措，不能無疑。大抵屬痰與熱者居多，陰寒者十無一、二。學者仍須精察虛、實、遲、數之脈，細審寒、熱、濕、痰之證，治之斯無執一之患也。</p>
<p>【脈】帶下崩中，脈多浮動，虛遲者輕，實數者重。</p>
<p><u>寒</u></p>
<p>白帶腥臭，多悲不樂者，寒也，陽氣極虛，桂附湯。婦人赤白帶下，脈息沉微，腹痛，陰中亦痛，經水愆期，子宮虛冷，不能成孕者，元戎六合湯。</p>
<p>桂附湯</p>
<p>治婦人白帶腥臭，多悲不樂，大寒之證。</p>
<p>肉桂（一錢）　附子（炮，三錢）　知母（酒炒，五分）　黃柏（鹽、酒炒，五分）　甘草（炙，五分）　升麻（五分）　人參（七分）　黃耆（蜜炙，一錢五分）　</p>
<p>上銼，一劑，水二盞，煎八分，食前溫服。</p>
<p>元戎六合湯</p>
<p>治婦人帶下，腹中疼痛，陰中亦痛。</p>
<p>即四物湯（四錢，見前經候條。）加肉桂、附子（各五分）</p>
<p>食前煎服。</p>
<p><u>虛</u></p>
<p>白帶久不止，臍腹冷痛，陰中亦痛，經水不止，或因崩後，脈弱無力，痠痛，東垣固真丸。產後去血過多，經水不調，白帶如傾，淋瀝腥穢，衛生湯。</p>
<p>東垣固真丸</p>
<p>治白帶久不止，臍腹冷疼，陰中亦然。</p>
<p>白石脂（燒赤，一錢，另研）　柴胡（酒製，一錢）　黃柏（去皮，酒炒，一錢）　當歸身（二錢）　白芍藥（一錢）　乾薑（炮，四錢）　白龍骨（煅，二錢，另研）</p>
<p>上為細末，水煮糊丸如梧桐子大，每十丸，空心下。</p>
<p>衛生湯</p>
<p>治帶下不止，脈微而弱，臍腹疼痛。</p>
<p>白芍藥（三兩）　當歸身（三兩）　黃耆（蜜炙，三兩）　甘草（一兩）</p>
<p>上銼，一劑，水二盞，煎至八分，空心服。</p>
<p><u>熱</u></p>
<p>內熱脈數，赤白帶下不止，枸杞根一兩、生地黃五兩、酒一斗，煮至三升服。赤白帶，內火盛，陰虛煩熱，二黃三白丸益母草末酒調服，或白芷散。</p>
<p>二黃三白丸</p>
<p>治白帶，因七情所傷而脈數者。</p>
<p>扁蘖（酒蒸，五錢）　黃柏（炒，五錢）　香附（醋炒，一兩）　白芍藥（炒，一兩）　白朮（炒，一兩）　黃連（炒，五錢）　椿皮（炒，二兩）　白芷（煅存性，二兩）</p>
<p>上為末，粥丸如梧桐子大，每服七十丸，米湯送下。</p>
<p>白芷散</p>
<p>治女人赤白帶下，火熱內盛。</p>
<p>白芷（一兩）　胎髮（一團，煅）　海螵蛸（二枚，煅）</p>
<p>為末，酒送下。</p>
<p><u>濕痰</u></p>
<p>濕痰結注於下，白帶淋漓，先以小胃丹開導閉郁，後用白朮丸。濕痰下注，半夏、南星、海石、炒黃柏、蒼朮、樗根皮、青黛、香附、滑石、蛤粉、陳皮、茯苓。</p>
<p>小胃丹</p>
<p>取膈上濕痰熱積，以意消息之。欲利，空心服。</p>
<p>芫花（半兩，好醋拌一宿，瓦器內炒，不住手攪，令黑不要焦）　甘遂（半兩，濕麵裹，長流水浸半月，再用水煮，曬乾）　大戟（半兩，長流水煮一時，再用水洗，曬乾）　大黃（一兩半，濕紙裹煨勿令焦，切片焙乾，再用酒潤，炒熟）　黃柏（三兩，炒褐色）</p>
<p>為細末，粥丸如麻子大，白湯送下。</p>
<p>白朮丸</p>
<p>治赤白帶，先以小胃丹開導，後用此補之。</p>
<p>白朮（二兩，炒）　黃芩（五錢）　白芍藥（七錢）　紅白葵花（二錢半）</p>
<p>上為極細末，蒸餅糊丸，空心，煎四物湯下五十丸。</p>
<p><u>濕熱</u></p>
<p>肥人白帶，陰戶痛，身黃，皮緩身重，陰中如水濕也，升陽燥濕湯。濕而挾熱者，大便或泄或閉，小便澀，脈實而氣盛，濕熱者，十棗湯下之。</p>
<p>升陽燥濕湯</p>
<p>治白帶陰中痛，身重如山，身黃皮緩。</p>
<p>黃芩（炒，一錢）　柴胡（八分）　防風（一錢，去蘆）　甘草（六分）　陳皮（八分）　良薑（一錢）　乾薑（一錢）　郁李仁（一錢）　白葵花（七朵）</p>
<p>銼一劑，水二鍾，煎至八分，空心服。</p>
<p>十棗湯</p>
<p>治濕痰猛烈之劑，用之者，當以意消息。</p>
<p>甘遂（五分）　大戟（五分）　芫花（五分）　棗（十枚）</p>
<p>上，用水二鍾，煎八分溫服，以利為度。</p>

<h3>崩漏三</h3>
<p>【歌】婦人何故有崩中？只為勞傷任與沖。經為氣虛無約制，故令暴下若山崩。因寒因熱因勞損，帶補兼升自有功。</p>
<p>【論】夫婦人氣血調和，則經水依期而來，何崩漏之有？若勞動過極，臟腑俱傷，衝任之脈氣虛，不能約制其經血，故忽然暴下，若山崩然，故曰崩中。丹溪云：血崩證有因勞損而致者，有挾熱者，有挾寒者，有因氣血不足者之不同，當辨明而治之。</p>
<p>【脈】經曰：婦人漏血下赤白，日下血數升，脈急數者死，遲者生。婦人漏下赤白不休，脈小虛滑者生，大緊實數者死。</p>
<p><u>勞損</u></p>
<p>因勞損衝任脈虛，血非時下，臍腹冷痛，崩中脈遲，伏龍肝散。先因勞役，脾胃虛損，氣短氣逆，自汗身熱，懶食，大便或泄或秘，體倦無力，崩中不止，當歸芍藥湯。勞損氣血，參、耆、當歸帶升提之藥治之。</p>
<p>伏龍肝散</p>
<p>治勞傷氣血，衝任脈虛，以致崩中不止。</p>
<p>伏龍肝（一兩）　赤石脂（一兩）　麥門冬（一兩）　甘草（炙，半兩）　川芎（三兩）　當歸（七錢）　乾薑（七錢）　桂（半兩）　艾葉（三兩）　熟地黃（四兩）　</p>
<p>上，每服四錢，水煎服。</p>
<p>當歸芍藥湯</p>
<p>治崩漏不止，氣短氣逆，自汗乏力。</p>
<p>黃耆（一錢，蜜炙）　白朮（一錢，炒）　甘草（炙，一錢）　蒼朮（一錢，米泔浸，曬乾，炒）　白芍藥（一錢）　熟地黃（五分）　陳皮（五分）　當歸身（三分，酒洗）　生地黃（三分）　柴胡（二分）</p>
<p>上，用水煎服。</p>
<p><u>虛而挾熱</u></p>
<p>氣血兩虛，四物湯加參、耆。崩不止，小薊湯、荊芥散、如聖散之類選而用之。血虛甚者，四物湯加焦姜。崩不止，香白芷、百草霜、棕櫚灰之屬。腎虛不能鎮相火而崩，涼血地黃湯。陽盛陰虛，血熱沸溢，黃芩湯。經漏下血，脈虛洪，其血紫黑，此熱極反兼水化制之，故紫色成塊，熱之極也，生地黃散或四物湯加黃芩、黃連、黃柏、知母。</p>
<p>四物湯（方見前經候條下。）</p>
<p>小薊湯</p>
<p>治氣血兩虛，內熱太甚，崩中不止。</p>
<p>小薊莖葉汁（一盞）　生地黃汁（一盞）　白朮（半兩）</p>
<p>入水一盞，煎至半盞，溫服。</p>
<p>荊芥散</p>
<p>治女人崩中不止。</p>
<p>荊芥（一味，不拘多寡，於麻油燈上燒灰存性）</p>
<p>末之，每三錢，童便下。</p>
<p>如聖散</p>
<p>治血山崩。</p>
<p>棕櫚（一兩，煅存性）　烏梅（一兩，煅）　乾薑（一兩五錢，煅）</p>
<p>上為末，每服二錢，烏梅酒調下，空心時服。</p>
<p>生地黃散</p>
<p>治女人經漏下血，脈洪，血色紫黑成塊。</p>
<p>生地黃（一錢）　熟地黃（一錢）　枸杞子（一錢）　天門冬（去心，一錢）　柴胡（八分）　黃連（去毛，一錢）　白芍藥（八分）　地骨皮（去骨，一錢）　甘草（七分）　黃芩（一錢）　黃耆（一錢，蜜炙）</p>
<p>下血加地榆（一錢）</p>
<p>上銼，作一劑，水二大鐘，煎至一鍾，空心溫服。</p>
<p>涼血地黃湯</p>
<p>治因陰虛不能鎮守相火，以致崩漏。</p>
<p>黃芩（三分，炒）　荊芥（三分）　蔓荊子（三分）　黃柏（二分，鹽水炒褐色）　知母（二分，酒炒）　藁本（二分）　細辛（二分）　川芎（二分）　黃連（一錢，炒）　羌活（五分）　柴胡（三分）　升麻（三分）　防風（三分）　生地黃（錢半）　當歸（五分）　甘草（五分）　紅花（二分）</p>
<p>銼一劑，水二盞，煎八分，空心溫服。</p>
<p>黃芩湯</p>
<p>治內熱，涼血分。</p>
<p>黃芩（炒，二錢）　芍藥（炒，錢半）　甘草（一錢）</p>
<p>銼一劑，水煎服。</p>
<p><u>挾寒濕</u></p>
<p>崩挾寒濕，升麻除濕湯。崩中，臍腹冷痛，脈遲弱，身、寒，伏龍肝散。</p>
<p>升麻除濕湯</p>
<p>治漏下惡血，由飲食失節，水濕所致。</p>
<p>羌活（一錢）　柴胡（一錢，去毛）　蒼朮（一錢，泔浸）　黃耆（一錢，蜜炙）　防風（一錢，去蘆）　甘草（炙，一錢）　升麻（一錢）　藁本（一錢）　蔓荊子（七分）　獨活（五分）　當歸（五分）</p>
<p>銼一劑，水煎服。</p>
<p>伏龍肝散（方見前。）</p>

<h3>胎前四</h3>
<p>【歌】胎前眾疾要須知，惡阻當從痰火推。胎上湊心胸脹悶，子懸芩術炒山梔。妊娠漏下名胎漏，血熱而成或氣虛。胎動芎歸及膠艾，安胎順氣勿教遲。子淋須覓安榮散，胎水還當用鯉魚。腫滿遍身如水氣，但煎防己自寬舒。足趺浮腫身無恙，皺腳安胎大腹皮。五月以來煩躁甚，子煩知母麥冬醫。妊娠腹痛分虛實，寒熱溫清可辨之。子癇急用羚羊角，兒暈芎歸荊芥奇。泄瀉砂蒼入二白，熱須芩術倍之宜。風寒感冒參蘇飲，不解黃龍湯勿疑。胸滿本方加枳桔，熱而無汗葛根驅。裡熱甚時罩胎散，熱極譫言解毒施。脈遲四逆理中治，熱泄柴芩半夏除。汗吐下溫須仔細，安胎為主勿差池。清脾療瘧須除半，四獸祛邪更補脾。痢疾香連湯有驗，胃風止痢補其虛。傷風咳嗽參蘇飲，去半加芩杏白皮。便秘不通大腹散，小溲不利用冬葵。怔忡恍惚心驚悸，氣悶喧呼大聖祛。心痛火龍湯可定，腰疼通氣更誰如。達生散可將胎束，欲服須當九月時。</p>
<p>【論】夫婦人妊娠，貴乎衝任之脈旺盛，元氣充足，則飲食如常，身體壯健，色澤不衰，而無病患相侵。故月水以時下，始能受孕，血氣充實，則可保十月滿足，分娩無虞，母子堅牢，何疾之有？若血氣不充，衝任之脈虛弱，則經水愆期，豈能受孕？縱然得孕，則胞門子戶虛寒而受胎不實。或衝任之脈虛而協熱，輕則胎動而不安，重則三、五、七月而即墮。遇陽月份而墮者，火能消物也。更兼以外挾六淫之邪；內因七情之氣；或飲食太過，致傷中州；或淫欲無度，內損元氣，如斯之類，鮮有不致疾者也。故凡胎娠眾疾，必先以安胎為主，驅疾次之，蓋病去則胎自安，胎固則病自愈矣。</p>
<p>【脈】　陰搏於下，陽別於上，血氣和調，有子之象。手之少陰，其脈動甚，尺按不絕，此為有孕。少陰屬心，心主血脈。腎為胞門，脈應於尺。或寸脈微，關滑尺數，往來流利，如雀之啄。或診三部，浮沉一止，或平而虛，當問月水。婦人有病，而無邪脈，此孕非病，所以不月。</p>
<p>男女之別，以左右取，左疾為男，右疾為女。沉實在左，浮大在右，右女左男，可以預剖。離經六至，沉細而滑，陣痛連腰，胎即時脫。血瘕弦急而大者生；虛小弱者，即是死形。半產漏下，革脈主之，弱即血耗，立見傾危。</p>
<p>懷妊六、七月，脈實大牢強弦急者生，若沉而細者死。</p>
<p><u>惡阻</u></p>
<p>妊娠二、三月以來，吐逆不食，心虛煩悶者，名曰惡阻，人參橘皮湯主之。丹溪云：肥人惡阻因痰，二陳湯加黃芩、白朮、竹茹、貝母，去半夏。瘦人是火，前方再加黃連、山梔仁。</p>
<p>人參橘皮湯</p>
<p>治妊娠三月惡阻吐逆，不食煩悶。</p>
<p>赤茯苓（錢半）　橘皮（錢半）　白朮（炒，一錢）　麥門冬（湯泡，去心，一錢）　厚朴（姜炒，一錢）　人參（一錢）　甘草（炙，八分）　竹茹（一錢二分）</p>
<p>上銼，一劑，水二盞，生薑五片，煎至八分，空心溫服。</p>
<p>二陳湯（方見前經候條下。）</p>
<p><u>子腫</u></p>
<p>妊娠五、六月以來，浮腫如水氣者，名曰子腫；俗呼為琉璃胎是也，防己湯主之。妊娠面目俱浮，身腫如水，氣急而虛者，白朮散。</p>
<p>防己湯</p>
<p>治妊娠通身腫滿如水氣，喘促，小便不利。</p>
<p>防己（一錢五分）　桑白皮（一錢五分）　赤茯苓（去皮，一錢五分）　紫蘇（一錢五分）　木香（九分）</p>
<p>姜三片，水二盞，煎服。</p>
<p>白朮散</p>
<p>治妊娠面目俱浮，身腫如水，氣急而虛者。</p>
<p>白朮（一兩）　生薑皮（五錢）　大腹皮（五錢）　陳皮（五錢）</p>
<p>上為細末，每服二錢，米飲調下。</p>
<p><u>子煩</u></p>
<p>妊娠五、六月，乃少陰君火以養精。六、七月，乃少陽相火以養氣。平素有火人，內外之火相感，而作煩躁悶亂不安者，名曰子煩，麥門冬湯或安神丸。</p>
<p>麥門冬湯</p>
<p>治妊娠五、六月煩悶不安，名曰子煩。</p>
<p>麥門冬（湯泡，去心，一錢）　防風（一錢）　茯苓（一錢）　黃芩（一錢，炒）　竹葉（一錢）</p>
<p>銼一劑，水二盞，煎服。</p>
<p>安神丸</p>
<p>安胎孕，除煩熱。</p>
<p>黃連（一兩五錢，去須，酒炒）　硃砂（水飛，一兩）　生地黃（酒洗，五錢）　當歸身（酒洗，五錢）　甘草（炙，五錢）</p>
<p>上為末，蒸餅糊如黍米大，硃砂為衣，每服五十丸。</p>
<p><u>漏胎</u></p>
<p>妊娠經血不時而來者，名曰漏胎。氣虛者，四君子湯加黃芩、阿膠。血虛者，四物湯加黃芩、黃連、益母草主之。</p>
<p>四君子湯</p>
<p>大補氣虛胎漏。</p>
<p>白朮（炒，一錢半）　人參（二錢）　白茯苓（一錢）　甘草（一錢，炙）</p>
<p>上銼，一劑，水二盞，煎八分，溫服。加減見脾胃證內。</p>
<p>四物湯（方見前經候條下。）</p>
<p><u>皺腳</u></p>
<p>婦人妊娠七、八月以來，胎氣漸粗，兩足浮腫，頭目不浮者，名曰皺腳，平胃散。懷孕五、六月，兩足腫上腿膝，或足指間出黃水，名曰水氣，天仙藤散。</p>
<p>平胃散</p>
<p>除濕行氣，消腫安胎。</p>
<p>蒼朮（一斤）　陳皮（十二兩）　厚朴（十二兩）　甘草（六兩）</p>
<p>末之，每服二錢，入鹽一捻，白湯調下，或用水煎服。</p>
<p>天仙藤散</p>
<p>治妊娠三月以後，兩足浮腫，步履艱難。</p>
<p>天仙藤（洗，略炒，八兩）　香附（醋炒，六兩）　陳皮（六兩）　烏藥（五兩）　甘草（四兩）</p>
<p>末之，每服三錢，姜三片、木瓜三個、紫蘇三葉煎服。</p>
<p><u>子懸</u></p>
<p>妊娠至四、五個月以來，君、相二火養胎。平素有熱，故胎熱氣逆，胎上湊心不安，胸膈脹滿，名曰子懸，嚴氏紫蘇飲加炒山梔、黃芩、香附之類。</p>
<p>嚴氏紫蘇飲</p>
<p>治胎氣不和，上湊心腹，脹滿疼痛。</p>
<p>大腹皮（一兩）　川芎（一兩）　白芍藥（一兩）　陳皮（一兩）　紫蘇（一兩）　當歸（一兩）　人參（半兩）　甘草（半兩）</p>
<p>每服四錢，生薑三片、蔥白一莖，水二盞，煎八分服。</p>
<p><u>子淋</u></p>
<p>婦人因酒色過度，內傷胞門，或飲食積熱，水道秘澀，小便淋瀝澀痛者，名曰子淋，安榮散。虛者六味丸或參朮飲。內熱而淋者，五淋散。</p>
<p>安榮散</p>
<p>治妊娠小便澀少，名曰子淋。</p>
<p>麥門冬（三錢）　通草（三錢）　滑石（三錢）　當歸（五錢）　燈心（五錢）　甘草（五錢）　人參（二錢）　細辛（二錢）</p>
<p>上為細末，每服二錢，白湯調下。</p>
<p>六味丸</p>
<p>治妊娠因虛，以致水道不通，淋瀝澀痛。</p>
<p>山藥（二兩）　熟地黃（三兩，酒蒸）　山茱萸（去核，二兩）　白茯苓（二兩）　丹皮（一兩五錢）　肉桂（五錢）　附子（炮，去皮、臍，五錢）</p>
<p>末之，煉蜜丸如桐子大，每服六十丸，空心鹽湯下。</p>
<p>參朮飲</p>
<p>治妊娠轉胞</p>
<p>四物湯（六錢）　加　人參（一錢，去蘆）　白朮（一錢，炒）　半夏（制，八分）　陳皮（八分）　甘草（七分）</p>
<p>薑、水煎服。</p>
<p>五淋散</p>
<p>治妊娠小便不通，淋瀝澀痛。</p>
<p>赤茯苓（兩半）　赤芍藥（兩半）　山梔仁（兩半）　生甘草（兩半）　當歸（五錢）</p>
<p>加黃芩（五錢）　</p>
<p>每服五錢，空心，水煎服。</p>
<p><u>子瘧</u></p>
<p>妊娠發瘧，名曰子瘧。熱多寒少者，清脾飲去半夏。寒多熱少者，人參養胃湯去半夏。虛者，四獸飲或勝金丹截之。</p>
<p>清脾飲：</p>
<p>治妊娠瘧疾，去半夏。</p>
<p>柴胡（一錢二分）　半夏（一錢，去之）　黃芩（一錢）　白朮（一錢，炒）　陳皮（一錢）　茯苓（八分）　厚朴（八分）　青皮（七分）　草果（六分）　甘草（四分）</p>
<p>姜三片，棗二枚，水煎熱服。</p>
<p>人參養胃湯</p>
<p>治妊娠瘧，寒多熱少。</p>
<p>人參（一錢，去蘆）　藿香葉（一錢）　厚朴（姜炒，一錢）　蒼朮（一錢，米泔浸，曬乾，炒）　茯苓（一錢二分）　陳皮（一錢五分）　草果（六分）　半夏（八分，去之）　甘草（五分，炙）</p>
<p>加烏梅一個，生薑三片，水二盞，煎服。</p>
<p>四獸飲</p>
<p>治孕婦虛瘧，久不得愈，必用此藥主之。</p>
<p>人參（一錢，去蘆）　白朮（土炒，一錢）　陳皮（一錢二分）　白茯苓（一錢二分，去皮）　甘草（五分，炙）　草果（八分，去殼）　半夏（六分，去之）　棗子（三枚）　烏梅（三個）　生薑（三片）</p>
<p>水二大盞，煎八分，溫服。</p>
<p>勝金丹</p>
<p>治婦人懷孕，瘧疾久不已，以此截之。</p>
<p>川常山（酒蒸，四兩）　雞心檳榔（一兩）</p>
<p>上為細末，醋糊丸如菀豆大，未發前三更時先吞三十丸，至五更時再吞十五丸，俱用好酒冷送下。</p>
<p><u>胎動</u></p>
<p>婦人胎動不安，已有所見者，芎歸湯加阿膠、蘄艾。無所見者，安胎飲。元氣虛者，加人參、白朮，若氣不順者，本方加砂仁、大腹皮、蘄艾、香附、枳殼。</p>
<p>芎歸湯　一名芎藭湯　一名佛手散。</p>
<p>川芎（二錢）　當歸（一錢）</p>
<p>水二盞，煎八分，空心服。</p>
<p>安胎飲</p>
<p>治婦人胎不安，氣不利。</p>
<p>紫蘇（一錢）　當歸身（一錢）　白朮（炒，一錢）　條黃芩（略炒，一錢）　川芎（八分）　陳皮（五分）　香附（六分）　白芍藥（七分，微炒）　甘草（五分）　大腹皮（六分）　砂仁（炒，六分）</p>
<p>水煎溫服。</p>
<p><u>胎水</u></p>
<p>婦人胎孕至五、六個月，腹大異常，不分男女，胸腹脹滿，氣逆不安者，此胞中蓄水也，名曰胎水。若不早治之，決然生子手足軟短，形體殘疾，或生下即死，此證人多不識，鯉魚湯治之，以泄其水。</p>
<p>鯉魚湯</p>
<p>治妊娠腹大異常，若不早治，必致母子難保。</p>
<p>當歸（酒浸，三錢）　白芍藥（三錢）　白茯苓（四錢）　白朮（五錢）</p>
<p>上銼，二劑，用鯉魚一個，不拘大小，』破去鱗、腸，白水煮熟，去魚，每帖用魚汁盞半，生薑七片，陳皮少許，同煎至一盞，空心煎服。如水未盡，再令服之。</p>
<p><u>子喑</u></p>
<p>婦人妊娠，三、五個月以來，忽然失音，不能言語者，名曰子喑。岐伯曰：無治也，當十月復，乃胎氣使然，非藥可療，直待分娩後，即能自言也。</p>
<p><u>兒暈</u></p>
<p>婦人妊娠七、八月以來，忽然卒倒僵仆不知人，傾刻即蘇者，名曰兒暈，葛根湯。若氣血兩虛，因而卒倒者，八珍湯加黃耆。</p>
<p>葛根湯</p>
<p>治婦人妊娠二、三月以來，忽然卒倒僵仆。</p>
<p>葛根（三錢）　麻黃（連節，三錢）　桂枝（二錢）　芍藥（二錢，酒炒）　甘草（炙，二錢）　</p>
<p>姜三片，棗二枚，水煎服，覆取微汗。</p>
<p>八珍湯（見前經候條下。）</p>
<p><u>泄瀉</u></p>
<p>妊娠泄瀉不渴，小便清白者，三白散加砂仁、厚朴、蒼朮、甘草。若泄瀉腸垢，小便赤澀，煩渴內熱者，黃芩湯加白朮、木通、茯苓。腹痛加芍藥、砂仁、黃連。（俱炒）。</p>
<p>三白散</p>
<p>治孕婦泄瀉，益氣健脾，和中養胃。</p>
<p>白朮（炒，三錢）　芍藥（酒炒，三錢）　白茯苓（去皮，三錢五分）</p>
<p>上銼，作一劑，水二鍾，煎至一鍾，空心溫服。</p>
<p>黃芩湯（見崩漏條下。）</p>
<p><u>痢疾</u></p>
<p>妊娠痢疾，初起腹中痛，後重裡急者，香連化滯湯。熱甚，下迫窘痛，裡急，黃芩芍藥湯。日久不止，元氣漸虛者，胃風湯、香連丸。</p>
<p>香連化滯湯</p>
<p>治娠婦積滯不行，裡急後重，頻欲上圊。</p>
<p>青皮（炒，一錢）　陳皮（一錢二分）　厚朴（姜炒，一錢）　枳實（炒，一錢）　黃芩（略炒，一錢）　黃連（炒，一錢）　當歸（酒洗，一錢）　白芍藥（炒，一錢）　滑石（一錢二分）　檳榔（八分）　木香（五分）　甘草（四分，炙）</p>
<p>上銼，作一劑，用水二大盞，煎至八分，空心時溫服。</p>
<p>黃芩芍藥湯</p>
<p>治妊娠痢疾，腹痛口渴，後重裡急之證。</p>
<p>白芍藥（一錢）　當歸（一錢二分）　黃芩（一錢二分）　黃連（去須，酒炒，一錢二分）　肉桂（四分）　檳榔（八分）　木香（六分）　甘草（四分，炙）　大黃（生用，量人虛實臨時斟酌）</p>
<p>用水二盞，煎至一盞溫服。</p>
<p>胃風湯</p>
<p>治孕婦久痢，元氣虛耗，日夜頻作無度之證。</p>
<p>人參（一錢二分）　白朮（土炒，錢半）　當歸（一錢，酒洗）　白茯苓（去皮，一錢）　川芎（一錢二分）　肉桂（四分）　白芍藥（酒炒，一錢二分）</p>
<p>水煎溫服。</p>
<p>香連丸</p>
<p>治妊娠痢疾，久而不已，此方主之，甚驗。</p>
<p>黃連（一斤四兩，銼碎，用吳茱萸十兩同拌，以沸湯少許，傾入碗內，泡一時，取出同炒，去茱萸，用黃連）　木香（四兩半，不見火）</p>
<p>上，俱為末，用雞子清少許，入醋糊丸，每用二錢。</p>
<p><u>二便不通</u></p>
<p>妊娠大、小便不通者，乃臟腑積熱所致也，四物湯加枳實、厚朴、黃芩。若小水不通者，胞中有熱故也，冬葵子湯。</p>
<p>四物湯（方見經候條下。）</p>
<p>冬葵子湯</p>
<p>治妊娠小便不利，身重惡寒，起則頭眩。</p>
<p>冬葵子（兩半）　茯苓（二兩）　</p>
<p>末之，每服三錢，米湯調下。</p>
<p><u>腰痛</u></p>
<p>妊娠腰痛，最為緊要。蓋女人胞胎繫於腰，故腰痛酸急者，胞欲脫腎，必欲產也。若挫閃氣不行腰痛者，通氣散。腎虛腰痛者，青娥不老丸，大抵要固胎為主。</p>
<p>通氣散</p>
<p>治孕婦因挫閃或氣滯腰內疼痛。</p>
<p>補骨脂（不拘多少，瓦上炒）</p>
<p>上末之，先嚼胡桃肉一個，空心溫酒調下二錢。</p>
<p>青娥不老丸</p>
<p>治妊娠因腎虛腰痛，或風寒乘之。</p>
<p>杜仲（一斤，姜炒）　破故紙（半斤，炒）　胡桃肉（二十個）</p>
<p>上末之，蒜四兩，搗爛，丸如桐子大，每三十丸，酒下。</p>
<p><u>腹痛</u></p>
<p>妊娠腹痛，須辨其寒熱虛實。寒者脈遲，理中湯加砂仁、香附。熱者脈數，黃芩芍藥湯加白朮、桂枝。虛者，乃血滯不能養胎，脈無力，四君子湯加炒芍藥、當歸。實者脈有力，香殼湯，大便不通加厚朴、芍藥、黃芩。</p>
<p>理中湯</p>
<p>治孕婦觸冒寒氣腹中㽲痛，必用此湯主之。</p>
<p>人參（一錢二分）　白朮（炒，一錢半）　乾薑（炮，一錢半）　甘草（炙，一錢）</p>
<p>上銼，一劑，生薑三片，水二大盞，煎至八分，空心服。</p>
<p>香殼湯</p>
<p>治妊娠氣不清爽，心腹脹滿或痛，為實也。</p>
<p>香附（五錢，炒）　枳殼（四錢，炒）</p>
<p>末之，每服二錢，白湯送下。</p>
<p>黃芩芍藥湯（方見前痢疾條。）</p>
<p>四君子湯（方見前胎漏條內。）</p>
<p><u>心痛</u></p>
<p>妊娠心痛，非心痛也，乃胎氣上升所致，名曰子懸，用順氣養血安胎飲。又有客熱、客寒。若客熱犯胃而痛者，二陳湯加炒山梔、香附、白朮、黃芩、蒼朮，去半夏。客寒犯胃而痛者，火龍湯、草豆蔻丸。</p>
<p>二陳湯（方見前惡阻條內。）</p>
<p>火龍湯</p>
<p>治婦人妊娠心痛，因客寒邪氣犯胃而作。</p>
<p>艾葉（五錢，鹽炒熟）　茴香（五錢，炒）　川楝肉（五錢，炒）</p>
<p>上銼，作二劑，水二大盞，煎至八分，空心時熱服。</p>
<p>草豆蔻丸</p>
<p>治孕婦寒邪犯胃，心腹疼痛，必用此丸。</p>
<p>草豆蔻（一錢四分，麵裹，煨熟，去心）　益智（八分，炒）　白殭蠶（八分）　陳皮（廣者，八分）　人參（去蘆，八分）　黃耆（蜜炙，八分）　吳茱萸（洗，去蘆，八分）　甘草（生、炙各三分）　當歸身（六分）　青皮（六分，去穰，炒）　神麯（炒，四分）　薑黃（四分）　柴胡（四分）　半夏（五分，薑製，宜去之）　澤瀉（六分，去毛）　麥芽（炒，六分）　桃仁（七個，去皮、尖）</p>
<p>上為末，蒸餅丸如梧子大，每服三十丸，白湯送下。</p>
<p><u>怔忡</u></p>
<p>妊娠怔忡，脈亂，驚悸不安，夜臥不寧，恍惚，氣急促者，大聖散。血少神虛，心不寧者，益榮湯。火盛者，安神丸。虛而心不寧，怔忡者，定志丸。</p>
<p>大聖散</p>
<p>治孕婦因驚而發，使心神不定，恍惚怔忡。</p>
<p>川芎（一兩）　黃耆（蜜炙，一兩）　當歸（酒浸，一兩）　木香（一兩）　人參（去蘆，一兩）　甘草（炙，一兩）　白茯苓（一兩）　麥門冬（一兩）</p>
<p>上銼，每用七錢，生薑三片，水二盞，煎八分，空心服。</p>
<p>益榮湯</p>
<p>治娠婦心神不寧，怔忡驚悸，恍惚悲憂。</p>
<p>當歸（一錢二分）　黃耆（蜜炙，一錢）　遠志（去心，一錢）　酸棗仁（炒熟，一錢）　茯神（去木，一錢）　紫石英（八分）　木香（八分）　柏子仁（炒熟，一錢）　人參（去蘆，一錢）　白芍藥（炒，八分）　甘草（炙，三分）</p>
<p>上銼，一劑，水二大盞，生薑三片，煎八分，空心溫服。</p>
<p>安神丸</p>
<p>抑火寧心，安神定志，妊娠患此，必用此丸。</p>
<p>黃連（兩半，酒炒）　硃砂（一兩，水飛）　生地黃（一兩）　當歸身（一兩，俱用酒洗）　甘草（炙，五錢）</p>
<p>末之，蒸餅丸如黍米大，硃砂為衣。</p>
<p>定志丸</p>
<p>治婦人妊娠心虛不足，恍惚多忘之證。</p>
<p>遠志（一兩，去心）　人參（一兩，去蘆）　蒲黃（二兩）　白茯苓（三兩，去皮）</p>
<p>上末之，蜜丸梧子大，辰砂為衣，每三十丸，米湯下。</p>
<p><u>咳嗽</u></p>
<p>妊娠咳嗽，因外感風寒者，參蘇飲去半夏，加桑皮、杏仁。火乘肺金而咳嗽者，二陳湯去半夏，加黃芩、黃連、枳殼、桔梗、貝母，有痰加栝蔞仁、前胡、桑白皮。</p>
<p>參蘇飲</p>
<p>治娠婦外感風邪，咳嗽痰涎，鼻塞聲重。</p>
<p>紫蘇葉（一錢）　陳皮（去白，一錢）　前胡（七分）　白茯苓（去皮，七分）　枳殼（微炒，七分）　桔梗（七分）　半夏（七分，去之）　乾葛（七分）　人參（六分，去蘆）　甘草（四分）　木香（三分）　</p>
<p>姜三片，水煎服。</p>
<p>二陳湯（方見經候條下。）</p>
<p><u>中風</u></p>
<p>妊娠中風，頭項強直，筋攣語澀，痰涎壅盛，人事不省者，名曰子癇，羚羊角散。中風筋攣，強直，不省人事，昏悶，口牽者，舉輕古拜散主之。</p>
<p>羚羊角散</p>
<p>治妊娠中風，頭項強直，語言謇澀。</p>
<p>羚羊角（鎊碎，五分）　川獨活（五分）　酸棗仁（炒熟，五分）　五加皮（五分）　薏苡仁（五分）　防風（去蘆，五分）　當歸（五分，酒洗）　川芎（五分）　茯神（五分）　杏仁（五分）　木香（二分半）　甘草（二分）</p>
<p>銼一劑，水二盞，煎八分，不拘時服。</p>
<p>舉輕古拜散</p>
<p>治婦人胎前、產後中風俱用此湯。</p>
<p>荊芥穗（焙燥）</p>
<p>末之，每用二錢，豆淋湯調服。</p>
<p><u>傷風</u></p>
<p>妊娠傷風，頭痛鼻塞，聲重咳嗽，甚至發熱者，參蘇飲去半夏取微汗。如肺火旺盛，風熱不清，壅熱於肺，亦有頭痛身熱，鼻塞聲重，咳嗽音啞，流涕之候，雙解散去大黃、朴硝、石膏。</p>
<p>雙解散</p>
<p>治娠婦一切風熱之證，又名防風通聖散。</p>
<p>防風（一錢五分）　當歸（一錢二分）　川芎（八分）　白芍藥（炒，八分）　薄荷（八分）　山梔（炒黑，八分）　黃芩（炒，八分）　大黃（量虛實用，娠婦去之）　石膏（一錢，去之）　桔梗（八分）　白朮（一錢二分）　連翹仁（七分）　荊芥（七分）　滑石（七分）　麻黃（六分）　芒硝（五分，去之）</p>
<p>上銼，一劑，水二盞，蔥白一莖，煎至八分，空心溫服。</p>
<p>參蘇飲（方見前咳嗽條內。）</p>
<p><u>傷暑</u></p>
<p>妊娠正當炎暑，忽冒暑氣，煩渴，悶亂不安，香薷飲加黃連、白朮、人參，或十味香薷飲。渴甚熱極者加麥門冬、五味子、石膏、黃芩、知母、天花粉。</p>
<p>香薷飲</p>
<p>治孕婦傷暑，渴悶不安，身熱煩躁之證。</p>
<p>香薷（二錢）　白扁豆（一錢）　厚朴（炒，一錢）　甘草（五分）</p>
<p>上銼，一劑，水二盞，煎至八分，冷服。或加黃連一錢。</p>
<p>十味香薷飲</p>
<p>治妊娠中暑，益氣和中，安胎保孕。</p>
<p>香薷（二錢）　扁豆（八分）　白朮（八分）　茯苓（八分）　陳皮（八分）　厚朴（一錢）　甘草（五分）　木瓜（五分）　人參（六分）　黃耆（七分）</p>
<p>水二鍾，煎八分，冷服。</p>
<p><u>傷食</u></p>
<p>妊娠傷飲食，胸滿脅痛，脈右手寸口緊盛，枳朮湯加山楂、麥蘖、神麯、黃連、厚朴。如傷冷物而胸膈劣悶，欲吐，脈遲，本方加砂仁、木香、丁香，嘔吐加生薑。</p>
<p>枳朮湯</p>
<p>治孕婦飲食過度致傷胃氣，胸膈膨脹。</p>
<p>枳殼（炒，八分）　白朮（炒，三分）　紫蘇葉（六分）　五靈脂（炒，一錢）　木香（六分）　陳皮（八分）　檳榔（八分）　桔梗（七分）　肉桂（五分）　半夏（薑製，七分）　白茯苓（六分）　甘草（五分）</p>
<p>上銼，一劑，水二鍾，姜三片，煎八分，空心服。</p>
<p><u>安胎</u></p>
<p>婦人內原有熱，繼而受孕，以致內火旺甚，胎氣不安，丹溪安胎丸。氣血虛而不能營養，胎氣不安者，紫蘇飲加砂仁、枳殼、木香行其氣。</p>
<p>安胎丸</p>
<p>妊娠四、五月，常墮不安，內熱甚故也。</p>
<p>白朮（二兩，炒）　沉水黃芩（二兩）</p>
<p>末之，粥丸，下五十丸。</p>
<p>紫蘇飲（方見前子懸條內。）</p>
<p><u>束胎</u></p>
<p>妊娠七、八月以來，胎肥大者，宜束其胎，達生散。若奉養太過，安逸之人，膏粱身肥，胎又不運，必然難產，須服瘦胎散。氣不運動，枳殼散。</p>
<p>達生散</p>
<p>又名束胎散，至八個月服十數帖甚效。</p>
<p>大腹皮（三錢）　白朮（一錢，炒）　白芍藥（一錢）　紫蘇莖葉（八分）　人參（去蘆，半錢）　陳皮（半錢）　甘草（半錢，炙）　當歸身（酒洗，一錢二分）</p>
<p>上銼，一劑，加蔥五莖，黃楊腦七個，水二鍾，煎服。</p>
<p>春加川芎，夏加黃芩，秋、冬加砂仁、枳殼。</p>
<p>瘦胎散</p>
<p>奉養太過以致胎肥，預服此藥可使易產。</p>
<p>血餘（即發灰，錢半，用豬心血和）　當歸（酒洗，一錢）　川芎（一錢）　白芍藥（一錢）　木香（一錢）　甘草（一錢）　枳殼（炒，一錢）　乳香（另研，五分）</p>
<p>水二鍾，煎八分，食前溫服。</p>
<p>枳殼散</p>
<p>瘦胎抑氣，易產。凡孕肥胖者，宜預服之。</p>
<p>枳殼（四兩，麩炒）　甘草（二兩，炙）</p>
<p>末之，湯調，食前服。</p>
<p><u>胎寒</u></p>
<p>婦人懷孕，不守禁忌，縱恣口腹，過食生冷瓜、桃、梨、果，及當風取涼，以致胎冷不安，胸腹脹滿或痛，腸中虛鳴，胎孕冷伏，四肢拘急，便泄欲死，安胎和氣飲主之。</p>
<p>安胎和氣飲</p>
<p>治娠婦過食生冷，當風取涼，胎寒之證。</p>
<p>訶子（麵裹，煨）　白朮（炒，各三錢）　陳皮（一錢五分）　良薑（炒，一錢五分）　木香（一錢五分）　白芍藥（一錢）　陳粟（炒，一錢半）　甘草（炙，一錢五分）</p>
<p>銼一劑，水一大盞，煎至八分，加薑汁三匙，熱服。</p>
<p><u>胎熱</u></p>
<p>妊娠將及臨月，兩眼失明，不見燈火，頭痛暈，腮頷腫，不能轉項，此肝經熱毒上攻，蓋是薑、椒、熱酒、葷腥、炙爆熱積於中也，消風散、天門冬飲、四物湯加荊芥、防風、黃芩、黃連。</p>
<p>消風散</p>
<p>治婦人妊娠多食辛辣厚味之物，此湯主之。</p>
<p>荊芥穗（一兩）　甘草（炙，一兩）　川芎（一兩）　羌活（一兩）　人參（一兩，去蘆）　茯苓（一兩，去皮）　殭蠶（炒，一兩）　防風（去蘆，一兩）　藿香葉（一兩）　蟬蛻（炒，一兩）　陳皮（一兩）　厚朴（薑汁拌勻，炒，一兩）</p>
<p>上為末，每服二錢，荊芥湯或茶湯調下。</p>
<p>天門冬飲</p>
<p>治妊娠蘊熱，忽然兩目失明，內熱煩躁。</p>
<p>天門冬（一錢二分）　知母（一錢二分）　益母草子（一錢二分）　五味子（一錢）　白茯苓（一錢）　羌活（一錢）　人參（去蘆，一錢）　防風（一錢，去蘆）</p>
<p>水二盞，煎一盞，溫服。</p>
<p>四物湯（方見前經候條下。）</p>
<p><u>傷胎</u></p>
<p>婦人因頓僕，腰腹疼，或胎上搶心，去血腹痛，阿膠蘄艾丸。妊娠從高墜下，或為重物所壓，觸動胎氣，腹痛下血，胃虛嘔逆，縮砂仁二錢，炒為末，酒調下，或佛手散。</p>
<p>佛手散（即芎歸湯，見前胎動條內。）</p>
<p>阿膠蘄艾丸</p>
<p>四物湯加阿膠（炒，一錢）　艾葉（炒，一錢）　甘草（炙，一錢）</p>
<p>作一劑，水二盞，酒半盞，煎一盞，空心熱服。</p>
<p><u>死胎</u></p>
<p>婦人舌青黑及胎上冷者，子已死，或指甲青，脹悶甚者，口中作屎臭，先以平胃散，投朴硝半兩，酒與水各半鍾，煎服，胎化血水下。鹿角散下死胎。</p>
<p>平胃散（方見前皺腳條內。）　</p>
<p>鹿角散</p>
<p>治孕婦因傷寒、熱病以致胎死腹中。</p>
<p>鹿角屑一兩，入蔥、豉煎服。</p>
<p><u>傷寒</u></p>
<p>妊娠外感寒邪，頭痛身熱無汗，輕則參蘇飲去半夏，重則十神湯汗之。汗後熱不解者，黃龍湯。若胸滿嘔逆口苦或寒熱往來，本方加枳殼、桔梗。發熱無汗，不得汗，本方加乾葛。煩渴，再加天花粉。胸滿加枳實、黃連。如自汗身熱煩渴，唇焦舌燥，譫語，人參白虎湯。大熱煩渴，錯語呻吟，乾嘔，黃連解毒湯。熱甚不退，胎動不安者，罩胎散。如五、六日不解，大便不通，不惡寒，反惡熱，或日晡潮熱，微惡寒者，大柴胡湯去半夏。服後不通，煩熱盛甚，小承氣湯。如六、七日汗下後不解，病傳陰分，手足冷，脈細小者，理中湯加人參。</p>
<p>參蘇飲（方見前咳嗽條內。）　</p>
<p>十神湯</p>
<p>發散瘟疫及時感風寒。</p>
<p>川芎（一錢）　甘草（七分）　麻黃（去節，一錢）　乾葛（一錢）　紫蘇（一錢）　升麻（八分）　赤芍藥（八分）　白芷（一錢）　陳皮（八分）　香附（一錢）</p>
<p>上銼，一劑，生薑三片，蔥白三個，水煎熱服，取微汗。</p>
<p>黃龍湯</p>
<p>治妊娠及新產後傷寒，和解退熱之藥。</p>
<p>柴胡（二錢）　黃芩（一錢五分）　人參（一錢）　甘草（五分）</p>
<p>上銼，作一劑，生薑三片，水二盞，煎一盞，空心熱服。</p>
<p>人參白虎湯</p>
<p>治娠婦傷寒，身熱自汗，煩渴唇焦。</p>
<p>石膏（五錢）　知母（二錢）　人參（一錢）　甘草（一錢）</p>
<p>上銼，一劑，加粳米一撮，水二盞，煎八分，不拘時服。</p>
<p>黃連解毒湯</p>
<p>治傷寒大熱煩渴，錯語呻吟，乾嘔。</p>
<p>黃連（炒，二錢）　黃芩（炒，一錢半）　黃柏（炒，一錢半）　山梔子（炒，一錢半）</p>
<p>上銼，一劑，水二盞，煎八分，溫服。</p>
<p>大柴胡湯</p>
<p>治孕婦傷寒，陽明六、七日，大便難，帶表。</p>
<p>柴胡（二錢）　黃芩（一錢）　半夏（一錢）　白芍藥（八分，炒）　大黃（錢半）　枳實（炒，一錢）</p>
<p>上銼，一劑，姜三片，棗二枚，水二盞，煎八分，溫服。</p>
<p>小承氣湯</p>
<p>六、七日不大便，腹脹滿，潮熱，不惡寒。</p>
<p>大黃（三錢）　厚朴（炒，二錢）　枳實（炒，二錢）</p>
<p>上銼，一劑，水二盞，煎一盞，熱服。</p>

<h3>臨產五</h3>
<p>【歌】臨產之時勿易看，驀然氣湊目珠翻。唇青口噤流涎沫，母子雙雙入死關。舌色鮮紅唇面黑，子存母死片時間。面紅舌黑兒難保，佛手仍須奪命丹。橫逆催生龍蛻散，滑胎可救漏胞干。死胎欲下芎歸散，更搗蓖麻腳底攤。血入胞中時脹悶，上衝心胃死何難。朴硝散共紅花酒，奪命神丹逐下安。產下血迷成血暈，清魂急灌命須還。血山一倒心無主，目暗頭眩汗雨漫。氣隨血脫多難救，薑桂參耆大劑堪。血搶心悶成狂妄，喘絕蒲黃不等閒。兒枕痛時緣惡露，當歸失笑效非凡。忽然口噤言顛倒，見鬼原非風與寒。敗血上衝心血耗，妙香散共黑龍丹。</p>
<p>【論】夫婦人臨產，死生反掌，若善於救治者，實可以起死回生；稍不急救，多致夭枉；救之不得其法，藥之不能應手，亦莫能全其生也。將產努力過多，兒轉未逮，以致胎落於胯不能育者。有因子橫、子逆而難產者。有體肥脂厚，平素安逸而難產者。有子壯大而難產者，有矮石婦人交骨不開而難產者。有胞破一、二日，胞內乾澀而難產者。有胎死腹中不下者，其腹冷、舌黑可驗。有胞中積水，其腹大異常，脈息細弱，名曰胞水，醫者不識，疑為雙娠，臨產必去水斗余方產。其兒手足軟短，多不育，縱不死，亦為殘疾，蓋水漬其胎故也，醫者識此，早用藥行去其水，則無恙矣。有產下去血太多，產下即死者；有血奔上而昏暈者；有子下而胞不下，敗血灌滿胞中，胞不得下者，須行去胞血則下。有因取胞穩婆誤傷內臟，輕則帶疾，重則即死。慎之！慎之！凡此之狀，莫能悉舉。大抵貧賤婦人生育極易者，以其勞役，胎氣流動故也；富貴之家，厚養安逸，身體肥壯，決難生育也。</p>
<p>【脈】臨產六至，脈號離經。或沉細滑，若無即生。浮大難產，寒熱又頻。此時凶候，急於色徵，面頰唇舌，忌黑與青。面赤母活，子命必傾。若胎在腹，子母歸冥。</p>
<p><u>難產</u></p>
<p>坐草早，努力多，兒轉不逮，或胞破水乾難產者，滑胎散。若橫逆及胞干難產，神應散三服，如魚得水，決自轉生。或產不下，及矮石婦人交骨不開，芎歸湯。橫逆難生欲死，益母丸。如手足先出，以針刺兒手足，入二分許，得痛驚轉，即縮回順生也。</p>
<p>滑胎散</p>
<p>治坐草太早，努力太多，以致難產。</p>
<p>滑石（六錢，水飛）　冬葵子（五錢）　甘草（一錢）</p>
<p>上末之，每二錢，白湯調下或酒下。</p>
<p>神應散</p>
<p>治橫逆難產或胞漿先破，此藥如魚得水。</p>
<p>白芷（一兩）　百草霜（一兩）</p>
<p>末之，童便、米醋調下三錢。</p>
<p>益母丸</p>
<p>治橫逆難生欲死。</p>
<p>益母草（不拘多少）</p>
<p>陰乾，末之，蜜丸彈子大，童便、酒下。</p>
<p>芎歸湯（方見胎前條下。）</p>
<p><u>催生</u></p>
<p>臨產腰痛見紅，催生如意散。如生理不順，產育艱難，或橫或逆，催生丹溫水服下，即產兒手中握出藥丸為驗也，或催生龍蛻散。如小兒手足先出，即以鹽塗兒手足底，急搔之，並以鹽塗母腹上，服神應散。</p>
<p>催生如意散</p>
<p>臨產腰痛方可服之。</p>
<p>人參（一錢，去蘆）　乳香（一錢）　辰砂（五分）</p>
<p>上，用雞子清一個調藥，再用生薑湯調下。</p>
<p>催生丹</p>
<p>治生理不順，或橫或逆，生產艱難者。</p>
<p>兔腦髓（一個，取臘月內者，研如泥）　乳香（五分，另研）　麝香（五分，另研）　母丁香（二錢五分，末之）</p>
<p>以兔腦和丸如芡實大，陰乾，油紙裹，每用一丸，溫水下，即產兒手握出此丹為驗。</p>
<p>催生龍蛻散</p>
<p>催生易產如神藥也。</p>
<p>大蛇蛻（一條，煅存性）　蟬蛻（一兩，煅存性）　滑石（五錢）　葵子（一兩，炒）</p>
<p>末之，每一錢，順流水煎，調服。</p>
<p>催生神應散（方見前難產條內。）</p>
<p><u>胞衣不下</u></p>
<p>胞衣不下，為血入胞中，上衝心胸，氣血脹悶不出，欲死者，必用逐其血，酒煎紅花服，或朴硝散，甚則奪命丹。胞衣不下，臍腹堅脹，急痛欲死，牛膝湯服即爛下。產後一切危急證候，及胞衣不下急證者，黑龍丹。</p>
<p>朴硝散</p>
<p>下死胎，取胞衣、產後敗血。</p>
<p>朴硝末之，每服三錢，童便調下。</p>
<p>奪命丹</p>
<p>死胎不出及胞衣不下欲死之候用此丹。</p>
<p>蛇蛻（一條，煅）　千里馬（即路上左腳草鞋，洗淨，煅存性，一錢）　金箔（七片）　銀箔（七片）　血餘（煅，一錢）　馬明蛻（即蠶蛻，煅二錢）　乳香（五分，另研）　黑鉛（二錢五分，火熔，投水銀七錢半，急搔，結成砂子，細研）</p>
<p>上為末，豬心血丸桐子大，每服二丸，倒流水灌下。</p>
<p>牛膝湯</p>
<p>治胞衣不出，臍腹堅脹急痛，服此爛下。</p>
<p>牛膝（四兩，去蘆）　瞿麥（四兩）　當歸（三兩）　通草（六兩）　滑石（八兩）　葵子（五兩）</p>
<p>銼，水九升，煎三升，三次服。</p>
<p>黑龍丹</p>
<p>治產後一切血疾及胎衣不下危急之證。</p>
<p>當歸（二錢）　五靈脂（二錢）　川芎（二錢）　熟地黃（二錢）　良薑（二錢）</p>
<p>一兩，以沙合盛赤石脂以泥縫紙筋，鹽泥固濟炭火十斤，煅令通赤，火候冷，取開看，成黑糟色，研細，卻入後藥。</p>
<p>百草霜（五兩）　硫黃（一錢半）　乳香（一錢半）　花蕊石（一錢）　琥珀（一錢）</p>
<p>並研細，與前藥再研勻，以米醋糊丸如彈子大，每服一丸，炭火煅令通赤，投於生薑自然汁，與童便入酒漉出控干，研細，只此酒下。</p>
<p><u>血暈</u></p>
<p>產後去血多，暈悶不醒者，芎歸湯。產後火載血上，血迷、血暈昏不知人，清魂散。如不醒，以韭菜一、二斤搗爛，入茶壺中，沸醋傾入壺內，蓋壺頭，以壺嘴放鼻中熏；或用醋、炭頻淬熏之；或用乾漆燒煙，令聞煙。如不醒，急掐人中，提頂心中頭髮，灌以童便、薑汁自醒。</p>
<p>芎歸湯（方見胎前條下。）</p>
<p>清魂散</p>
<p>治血迷、血暈昏不知人。</p>
<p>澤蘭葉（一兩）　人參（一兩，去蘆）　荊芥穗（四兩）　甘草（炙，八分）　川芎（二兩）</p>
<p>末之，每一錢，熱湯、溫酒各半盞調下。</p>
<p><u>失血</u></p>
<p>產後去血過多，芎歸湯加人參、焦姜。腹痛，香桂散。失血過多，虛熱太甚，目暗神昏，手足冷，芎、歸、薑、桂、人參，汗多加黃耆，或益母丸加童便。自汗，氣欲脫，黃耆湯。產後去血多，心虛怔忡錯語，茯苓益母丸。</p>
<p>芎歸湯（方見前胎前條下。）</p>
<p>香桂散</p>
<p>治去血過多及下死胎。</p>
<p>麝香（五分）　桂心（三錢）</p>
<p>末之，作一服，溫酒調下。</p>
<p>益母丸（方見前難產條內。）</p>
<p>黃耆湯</p>
<p>治產後失血，自汗不止。</p>
<p>黃耆（二錢，蜜炙）　白朮（一錢，炒）　防風（一錢，去蘆）　熟地黃（二錢）　牡蠣（煨，一錢半）　白茯苓（一錢）　麥門冬（五分）　甘草（炙，五分）</p>
<p>上銼，一劑，加大棗二枚，水二盞，煎至八分，空心服。</p>
<p>茯苓散</p>
<p>產後心虛怔忡不定，言語錯亂，神思不清。</p>
<p>人參（一錢，去蘆）　甘草（一錢，炙）　乾山藥（一錢）　當歸（一錢）　生薑（五錢）　遠志（一錢，去心）　白茯苓（八分）　桂心（五分）　麥門冬（一錢）　大棗（二個）</p>
<p>銼一劑，水二盞，煎八分服。</p>
<p><u>惡露</u></p>
<p>血搶心悶成狂，喘滿欲絕者，蒲黃散。惡露不盡，心腹痛，黑神散。惡露不盡，兒枕疼，當歸失笑散。一產後，忽然口噤，語言顛倒，乍見鬼神，此敗血衝心，非風寒及邪祟也，妙香散，或用黑龍丹煅過酒調下。</p>
<p>蒲黃散</p>
<p>產後惡露不快，血上搶心，煩悶喘急等證。</p>
<p>乾荷葉（炙，二錢五分）　甘草（二錢五分）　牡丹皮（二錢五分）　玄胡索（二錢五分）　生地黃（二錢五分）　生蒲黃（六錢）</p>
<p>銼作二劑，水煎，入蜜少許，溫服。</p>
<p>黑神散</p>
<p>惡露不盡，胎衣不下，血上攻，心腹痛不止。</p>
<p>黑豆（炒，半升）　熟地黃（四兩）　當歸（四兩）　肉桂（四兩）　乾薑（四兩，炒焦）　甘草（炙，四兩）　蒲黃（生，四兩）　白芍藥（四兩，炒）</p>
<p>上末之，每服二錢，童便、酒各半盞，空心時調下。</p>
<p>當歸失笑散</p>
<p>治產後心腹絞痛欲死及兒枕作疼。</p>
<p>蒲黃（炒黑，五錢）　五靈脂（五錢）</p>
<p>上末之，每用二錢，醋調熬成膏子，白湯化下。</p>
<p>妙香散</p>
<p>麝香（一錢，研）　山藥（薑汁炒，一兩）　茯苓（一兩）　茯神（一兩）　遠志（去心，一兩）　黃耆（一兩）　人參（五錢）　桔梗（五錢）　甘草（五錢）　木香（煨，二錢半）　辰砂（二錢）</p>
<p>上末之，每二錢，湯下。</p>
<p>黑龍丹（方見前胞衣不下條內。）</p>

<h3>產後六</h3>
<p>【歌】產下嬰兒血氣空，絲毫觸犯便傷榮。倏然致疾如山重，不與尋常一樣同。去血過多因發熱，焦姜參朮入芎藭。陰虛作熱心煩悶，自汗黃耆可奏功。噁心嘔逆傷脾胃，抵聖湯醫腹脅膨。歸耆止汗除身熱，不愈當歸奏效崇。風中愈風湯立驗，茯苓散子治怔忡。諸風痿痹筋攣縮，志士明醫用血風。乍見鬼神由血耗，調經散服起疲癃。中風口噤牙關閉，搐搦身張似角弓，此是血虛筋瘛瘲，舉輕古拜配歸芎。產後經來因適斷，感於異證在其中，手牽足搐牙關緊，昏冒柴胡視聽聰。陰虛發熱憎寒證，晝日清明夜覺凶，加增四物神功大，一服能令病脫躬。胞中誤損成淋瀝，參朮煎膏溲自通。浮腫定須分水道，憂思鬱結在寬胸。痢初化滯香連芍，積久須當用胃風。初感寒邪微發表，熱邪不解守黃龍。躁煩實熱芩連理，渴甚人參白虎從。熱泄柴芩除半夏，便難議以大柴攻。汗多表弱宜行桂，里弱虛時制理中。發表內攻須帶補，勿行孟浪內傷榮。小便淋瀝行時痛，但用茅根可治癃。泄瀉君苓湯可用，寒加肉果桂姜同。若因熱泄並腸垢，姜炒黃連佐木通。</p>
<p>【論】產後氣血大損，易產力壯者，尚然感疾，為終身之患。產母不可恃健，不行保重，勞碌以損其榮，多食以傷其胃，外感六淫之邪，內受七情之氣，為患莫測。古云：產後犯若絲毫，感病重於山嶽，信夫！或有惡露末盡而作熱作疼，真元不復而為痿為勞，比比皆然也。故產後諸疾，先以大補氣血，縱有他疾，以末治之。或欲祛邪，必兼補劑，殊為切當。若以峻劑攻之，再損氣血，危可立待。或惡露當去者，亦須以去故生新，溫養為主，斯得其正也。</p>
<p>【脈】產後緩滑，沉細亦宜。實大弦牢，澀疾皆危。</p>
<p>《脈經》曰：婦人新生乳子，脈沉小滑者生，實大弦急者死。婦人生產之後，寸口脈焱疾不調者死，沉細附骨不絕者生。婦人生產之後，因中風、傷寒、熱病，喘鳴而肩息，脈實而浮緩者生，小急者死。</p>
<p>丹溪曰：產前脈細小，產後脈洪數皆死。又曰：產前當洪數，既產而洪數如故，豈得不死？</p>
<p><u>產後蓐勞</u></p>
<p>新產後自汗，肢體走痛，虛眩無力者，名曰蓐勞，當歸羊肉湯。產後血氣大虧，失於將理，自汗發熱，虛羸，飲食不消，時咳，發渴者，人參鱉甲散。發寒熱，石子湯。</p>
<p>當歸羊肉湯</p>
<p>治產後發熱自汗，肢體疼痛，名曰蓐勞。</p>
<p>當歸（七錢，酒洗）　人參（七錢，去蘆）　黃耆（一兩，蜜炙）　生薑（五錢）</p>
<p>上，用羊肉一斤，煮清汁五大盞，入藥煎四盞，作六服。</p>
<p>人參鱉甲散</p>
<p>治產後蓐勞，其狀虛羸，寒熱似瘧。</p>
<p>人參（五錢，去蘆）　桂心（五錢）　桑寄生（五錢）　當歸（酒洗，五錢）　白茯苓（五錢）　白芍藥（五錢）　熟地黃（五錢）　桃仁（去皮、尖，五錢）　麥門冬（五錢）　甘草（炙，五錢）　續斷（二錢五分）　川牛膝（去蘆，一錢五分）　鱉甲（炙，一兩）　黃耆（炙，一兩）</p>
<p>上末之，豬腎一對，去脂膜，用水二盞，生薑一片，棗子三枚，煮一盞，入藥末二錢，蔥白三寸，烏梅半個，荊芥五穗，再煎十數沸，用細絹濾去渣，空心溫服。</p>
<p>石子湯</p>
<p>治產後虛羸，往來寒熱，自汗乏力，喘促等證。</p>
<p>豬腎（一對，去脂膜，用竹刀切作四片）　香蕈（二兩）　蔥白頭（二兩）　白芍藥（二兩）</p>
<p>分二帖，每用水三升，煮升半，勻三服。</p>
<p><u>產後不語</u></p>
<p>產後敗血停蓄，上干於心，心氣閉塞，故舌強不能言語者，八珍湯。產後內因痰氣鬱滯，閉目不語，用好白明礬一錢為末，白沸湯調服。</p>
<p>八珍湯（方見前經候條下。）</p>
<p><u>產後虛渴</u></p>
<p>產後血熱，心煩口渴者，涼血飲。虛而煩渴者，生脈散。產後虛渴少氣，腳弱目昏，頭目眩暈，飲食無味者，熟地黃湯，或四物湯加麥門冬、天花粉。</p>
<p>涼血飲</p>
<p>治產後血熱心煩，口渴煩躁及經水不調。</p>
<p>黃芩（二錢，炒）　赤芍藥（二錢）　川芎（二錢）　甘草（炙，一錢）　荊芥（二錢，取穗）　栝蔞根（二錢）　生地黃（二錢）　麥門冬（去心，二錢）</p>
<p>上銼，二帖，每帖竹葉七片，燈心二十莖，水煎溫服。</p>
<p>生脈散</p>
<p>補氣復脈，生津液，止煩渴。</p>
<p>人參（二錢，去蘆）　麥冬（去心，錢半）　五味子（一錢）</p>
<p>水二盞，煎服。</p>
<p>熟地黃湯</p>
<p>治產後虛渴，口乾少氣，腳弱，頭目昏暈。</p>
<p>人參（四錢，去蘆）　甘草（炙，一錢）　栝蔞根（六錢）　麥門冬（去心，三錢）　熟地黃（酒浸，曬乾，兩半）</p>
<p>分二帖，糯米一撮，薑、棗煎，溫服。</p>
<p>四物湯（方見前經候條下。）</p>
<p><u>產後失血</u></p>
<p>產後去血過多，腹痛身熱自汗者，當歸黃耆湯。若去血多眩暈者，芎歸湯。虛甚者，加焦薑、人參，腹痛加桂。產後失血多，陰虛內熱，心煩氣短，自汗，當歸建中湯。</p>
<p>當歸黃耆湯</p>
<p>治產後失血過多，腰疼身熱自汗。</p>
<p>當歸（三兩，酒洗）　黃耆（二兩，蜜炙）　白芍藥（一兩五錢，酒炒）</p>
<p>上銼，每用五錢，生薑三片，水二盞，煎八分，空心服。</p>
<p>當歸建中湯</p>
<p>治產後虛損氣血，內熱心煩，短促之證。</p>
<p>當歸（四兩，酒洗）　肉桂（三兩）　甘草（炙，二兩）　白芍藥（炒，六兩）</p>
<p>上銼，每用五錢，生薑三片，大棗二枚，水二盞，煎服。</p>
<p>芎歸湯（方見胎前條下。）</p>
<p><u>產後下痢</u></p>
<p>產後下痢腹痛，裡急後重，至圊不能便者，香連散加人參、當歸、神麯、麥芽、厚朴。病久不已，四君子湯加當歸、白芍藥、曲糵、陳皮、木香、黃連。</p>
<p>香連散</p>
<p>治產後痢疾，裡急後重，腹中㽲痛不可忍。</p>
<p>黃連（炒，一錢半）　木香（一錢二分）　白朮（炒，二錢）　白芍藥（炒，二錢）　滑石（一錢，研細）　甘草（炙，五分）</p>
<p>銼一劑，水二盞，煎八分服。</p>
<p>四君子湯（方見胎前條下。）</p>
<p><u>產後浮腫</u></p>
<p>產後敗血停蓄五臟，循經流入於四肢，化為水，因成虛浮腫者，調經散。產後血氣大虛，肢體浮腫者，不可通利其水，宜大補氣血，四君子湯加蒼朮。</p>
<p>調經散</p>
<p>治產後敗血乘虛流入四肢以致浮腫之證。</p>
<p>當歸（酒浸，一兩）　赤芍藥（一兩）　桂心（一兩）　沒藥（一錢，另研）　琥珀（一錢，另研）　麝香（五分）　細辛（五分）　甘草（炙，二錢）　</p>
<p>上為細末，每服五分，入生薑自然汁少許，酒調下。</p>
<p>四君子湯（方見胎前條下。）</p>
<p><u>產後發熱</u></p>
<p>產後血虛發熱，頭痛自汗，心煩短氣者，人參當歸散。產後陰虛不足，發熱日輕夜重，憎寒者，四物湯加焦姜，小熱加茯苓。產後蒸乳發熱者，四物湯加黃耆、人參、白朮、天花粉。</p>
<p>人參當歸散</p>
<p>治產後血虛發熱，自汗心煩，短氣。</p>
<p>熟地黃（一兩）　人參（去蘆，一兩）　當歸（酒洗，一兩）　麥門冬（去心，一兩）　肉桂（一兩）　白芍藥（炒，二兩）</p>
<p>每五錢，竹葉、生薑煎服。</p>
<p>四物湯（方見經候條下。）</p>
<p><u>產後風痿</u></p>
<p>產後諸風痿弱，筋攣無力者，血風湯。產後血虛氣弱汗多，風搏之而成痓，口噤反張脊強，汗出不止者，難治，大聖散加川烏、黃耆。</p>
<p>血風湯</p>
<p>治產後諸風痿弱，筋攣無力，四肢不舉。</p>
<p>秦艽（一錢，去蘆）　羌活（一錢，去蘆）　防風（七分，去蘆）　白芍藥（一錢半，酒炒）　白芷（八分）　川芎（一錢二分）　白朮（炒，一錢）　當歸身（酒洗，錢半）　熟地黃（二錢）　白茯苓（一錢）　半夏（制，八分）　黃耆（蜜炙，一錢五分）</p>
<p>上為一劑，水二盞，煎一盞，溫服，或丸或散俱可用。</p>
<p>大聖散（方見胎前條下。）</p>
<p><u>產後怔忡</u></p>
<p>產後血少，怔忡恍惚驚悸，睡不安寧者，益榮湯或養心湯或寧志丸。產後心虛，怔忡恍惚者，茯苓散。</p>
<p>益榮湯（方見胎前條下。）</p>
<p>養心湯</p>
<p>治產後心虛血少，恍惚怔忡，驚悸不安。</p>
<p>黃耆（炙，五錢）　白茯苓（五錢）　白茯神（五錢）　遠志（湯泡，去心，炒，五錢）　半夏曲（五錢）　當歸（酒洗，五錢）　川芎藭（五錢）　酸棗仁（炒，二錢五分）　辣桂（二錢五分）　人參（二錢五分）　五味子（二錢）　柏子仁（炒，二錢五分）　甘草（炙，四錢）</p>
<p>每服銼三錢，姜三片，棗二枚，水煎服。</p>
<p>寧志丸</p>
<p>治產後心血虛少，恍惚多驚，睡臥不得。</p>
<p>人參（二錢五分）　當歸（酒洗三錢）　琥珀（二錢五分）　柏子仁（炒，二錢五分）　白茯苓（二錢）　白茯神（二錢）　乳香（二錢五分）　石菖蒲（二錢五分）　酸棗仁（溫酒浸半日，去殼，隔紙炒，二錢五分）　硃砂（二錢五分，另研）</p>
<p>上為末，煉蜜丸如梧子大，每服三錢，棗子湯送下。</p>
<p>良方茯苓散</p>
<p>治產後心虛，怔忡不定，恍惚多驚。</p>
<p>人參（去蘆，一錢）　甘草（炙，一錢）　乾山藥（一錢）　當歸（酒洗，一錢）　生薑（三錢）　遠志（二錢，去心）　白茯苓（一錢）　桂心（一錢）　麥冬（去心，一錢）　大棗（二枚）</p>
<p>銼一劑，水二盞，煎一盞服。</p>
<p><u>產後中風</u></p>
<p>產後中風口噤，牙關緊急，手足瘛瘲者，舉輕古拜散。產後血大損，經絡空虛，勞碌太早，風邪乘虛而入者，小續命湯或愈風湯。中風角弓反張，涎潮，大豆子湯。</p>
<p>舉輕古拜散（方見胎前條下。）</p>
<p>小續命湯</p>
<p>治產後風邪乘虛而入，偏枯不遂。</p>
<p>麻黃（去節，一錢）　人參（去蘆，一錢）　黃芩（炒，一錢）　白芍藥（炒，一錢）　川芎藭（一錢）　甘草（炙，八分）　杏仁（十四粒）　防己（一錢）　肉桂（七分）　附子（麵裹，煨，一錢）</p>
<p>銼一帖，姜三片，水煎服。</p>
<p>愈風湯（即舉輕古拜散。方見胎前條下。）</p>
<p>大豆子湯</p>
<p>治產後中風，角弓反張，涎潮口噤不開。</p>
<p>黑豆（半升，炒令焦黑，候煙起，將無灰酒二升沃之，入瓶內）</p>
<p>每用此酒半升，入獨活五錢，同煎十數沸，溫服。</p>
<p><u>產後陰虛</u></p>
<p>產後陰虛血弱，四物湯加炒黑乾薑。產後去血過多，陰虛生內熱，煩憊，吸吸短氣，頭痛悶亂，骨節煩疼，人參當歸散。陰虛發熱者，小柴胡湯去半夏。</p>
<p>四物湯（方見經候條下。）</p>
<p>人參當歸散</p>
<p>治產後去血過多，陰虛內熱煩亂。</p>
<p>人參（一兩，去蘆）　當歸（一兩，酒洗）　肉桂（一兩）　熟地黃（一兩，酒洗）　麥冬（去心，一兩）　白芍藥（炒，二兩）</p>
<p>每五錢，竹葉、生薑煎服。</p>
<p>小柴胡湯（方見胎前條下。）</p>
<p><u>產後乍見鬼神</u></p>
<p>產後乍見鬼神，由血虛之極。敗血攻衝，邪淫於心，胡言亂語，如見鬼祟，非風邪也，調經散少加龍腦，或妙香散加當歸、黃連、生地黃。</p>
<p>調經散（方見前產後浮腫條內。）</p>
<p>妙香散</p>
<p>治產後乍見鬼神及惡露不盡，如神藥也。</p>
<p>麝香（一錢，研）　白茯苓（一兩）　白茯神（一兩）　乾山藥（一兩，薑汁拌炒）　黃耆（一兩，炙）　遠志（一兩，去心）　人參（五錢，去蘆）　桔梗（五錢，去蘆）　甘草（五錢，炒）　辰砂（三錢，另研）　木香（二錢五分）</p>
<p>末之，每服二錢，臨臥或食後溫酒送下。</p>
<p><u>產後傷寒</u></p>
<p>產後血氣大虧，縱有寒邪，不可大發汗，芎歸湯加人參、紫蘇、乾葛微汗之。熱不止，黃龍湯加芎、歸，大熱加知母、黃連。可攻、可溫者，臨時斟酌，不可妄用峻劑耗損真元也。</p>
<p>芎歸湯（方見胎前條下。）</p>
<p>黃龍湯（方見胎前條下。）</p>
<p><u>產後寒熱</u></p>
<p>產後寒熱，頭痛自汗，陰虛短氣者，人參當歸散。蓐勞發寒熱，肢體痛，自汗，當歸羊肉湯。產後陰虛，憎寒壯熱煩悶，知母湯。</p>
<p>人參當歸散（方見前產後陰虛條內。）</p>
<p>當歸羊肉湯（方見前產後蓐勞條內。）</p>
<p>知母湯</p>
<p>治產後乍寒乍熱，心胸煩悶，陰虛血少。</p>
<p>知母（酒炒，二錢）　赤芍藥（一錢）　黃芩（炒，一錢）　桂心（八分）　甘草（炙，六分）</p>
<p>銼一劑，水二盞，煎八分，空心時溫服。</p>
<p><u>產後瘧疾</u></p>
<p>產後瘧疾，寒熱相半，或熱多，草果飲子，或清脾飲去青皮、厚朴。寒多，人參養胃湯或四獸飲、勝金丹。</p>
<p>草果飲</p>
<p>治產後瘧疾，寒熱往來或熱勝於寒之證。</p>
<p>草果（一錢，去殼）　川芎（一錢）　紫蘇葉（一錢）　白芷（一錢）　良薑（七分）　甘草（炙，八分）　陳皮（去白，八分）　青皮（一錢）</p>
<p>上銼，一劑，用水二大盞，煎至八分，溫服，日進三次。</p>
<p>清脾飲</p>
<p>人參養胃湯</p>
<p>四獸飲</p>
<p>勝金丹（方俱見胎前條。）</p>
<p><u>產後泄瀉</u></p>
<p>產後泄瀉，君苓湯。挾寒，腹痛腸鳴，小水清白不濁，口不渴，加肉豆蔻、煨桂、炒芍藥。如熱泄腸垢，口渴，痛一陣，瀉一陣，加炒黃連、木通，或益元散。濕勝水泄，胃苓湯。</p>
<p>君苓湯</p>
<p>治產後泄瀉。</p>
<p>即四君子加後藥。（四君方見胎前。）</p>
<p>白朮（炒，二錢）　白茯苓（二錢）　豬苓（一錢五分）　澤瀉（一錢五分）</p>
<p>煎服。</p>
<p>益元散</p>
<p>止瀉利水，生津止渴。（一名六一散，一名天水散。）</p>
<p>滑石（水飛，六兩）　甘草（一兩，為末）</p>
<p>每服二錢，新汲水調下。</p>
<p>胃苓湯</p>
<p>即平胃散合後藥，治產後泄瀉。（平胃散方見胎前條。）</p>
<p>白朮（土炒，二錢）　茯苓（去皮，二錢）　豬苓（一錢五分）　澤瀉（一錢五分）</p>
<p>煎服。</p>
<p><u>產後心腹痛</u></p>
<p>產後敗血凝聚，氣上衝心作痛，大岩蜜湯。七情相干，血與氣並，心痛，玄胡索湯。敗血攻刺心腹痛，失笑散。寒氣腹痛，理中湯。（失笑散、理中湯方俱見胎前條下。）</p>
<p>大岩蜜湯</p>
<p>治產後敗血衝心，心腹疼痛不可忍者。</p>
<p>當歸（酒浸，一錢）　獨活（一錢）　乾薑（炮，一錢）　熟地黃（酒蒸，一錢）　吳茱萸（一錢）　桂心（一錢）　遠志（去心，一錢）　白芍藥（炒，一錢）　甘草（炙，七分）　細辛（七分）</p>
<p>銼一劑，水二盞，煎一盞服。</p>
<p>玄胡索湯</p>
<p>治產後七情傷感，血與氣並，心腹疼痛。</p>
<p>玄胡索（一錢）　當歸（酒洗，一錢）　白芍（酒炒，一錢）　厚朴（姜炒，一錢）　莪朮（煨，一錢）　川楝子（一錢）　三稜（煨，一錢）　木香（一錢，煨）　川芎（一錢二分）　桔梗（一錢二分）　黃芩（炒，八分）　甘草（七分，炙）　檳榔（一錢）</p>
<p>銼一劑，水二盞，煎八分，空心時熱服。</p>
<p><u>產後咳嗽</u></p>
<p>產後惡露上攻，肺經受邪，咳嗽，二母散。血風感寒、熱、濕氣，咳嗽痰涎，坐臥不安，旋覆花散。時感傷風，咳嗽，有外邪，惡風寒發熱，參蘇飲。</p>
<p>二母散</p>
<p>治產後惡露上攻，流入肺經，以致咳嗽。</p>
<p>知母（酒炒，一兩）　貝母（去心，一兩）　人參（去蘆，八錢）　白茯苓（去皮，八錢）　桃仁（去皮、尖，四十九粒）　杏仁（去皮、尖，四十九粒）</p>
<p>上銼，每劑七錢，用水二盞，煎八分，食後細細呷下。</p>
<p>旋覆花散</p>
<p>治產後血風，感寒、暑、濕氣，喘滿咳嗽壅盛。</p>
<p>旋覆花（一錢）　赤芍藥（八分）　前胡（八分，去蘆）　杏仁（去皮、尖，十四粒）　半夏曲（七分）　荊芥（去根，六分）　白茯苓（八分）　五味子（去梗，十粒）　麻黃（不去根節，一錢）　甘草（六分）</p>
<p>薑、棗，水煎服。</p>
<p>參蘇飲（方見胎前條下。）</p>
<p><u>產後霍亂</u></p>
<p>產後霍亂，渴而飲水者，五苓散。寒多不渴者，人參理中湯，吐利厥冷者，加附子。腹痛甚，手足寒者，高良薑散。轉筋者，木瓜散，不止，辣蓼煎湯洗之即止。</p>
<p>五苓散</p>
<p>治產後霍亂吐瀉，口渴飲水，此藥甚效。</p>
<p>茯苓（一錢五分）　澤瀉（去毛，一錢）　白朮（土炒，一錢）　豬苓（一錢）　肉桂（七分）</p>
<p>銼一劑，水二盞，煎至八分，空心溫服。</p>
<p>人參理中湯（即理中湯，方見胎前條下。）</p>
<p>高良薑湯</p>
<p>治產後霍亂吐利，心腹疼痛，因寒所致。</p>
<p>良薑（一兩）　當歸（酒洗，二兩）　草豆蔻仁（炒，一兩）</p>
<p>上為末，每服一錢，米湯調下。</p>
<p>木瓜散</p>
<p>治產後霍亂，吐利轉筋，擾悶，如神藥也。</p>
<p>木瓜（一錢五分）　茴香（炒，一錢）　紫蘇葉（五分）　甘草（三分，炙）　吳茱萸（泡七次，炒，一錢）</p>
<p>銼一劑，生薑五片，水二盞，煎服。</p>
<p>產後鬱冒</p>
<p>產後鬱冒，由胃弱不食多汗故也。血虛必厥，厥必鬱冒，白薇湯。產後有三疾：鬱冒則多汗，多汗則大便秘結，此皆去血過多，難以藥治，蘇麻粥主之。</p>
<p>白薇湯</p>
<p>治產後血虛鬱冒及胃弱不食，脈微多汗。</p>
<p>白薇（三錢）　當歸（三錢）　人參（一錢五分）　甘草（炙，七分）</p>
<p>煎服。</p>
<p>蘇麻粥</p>
<p>治產後鬱冒則多汗，多汗則大便難之疾。</p>
<p>蘇子、麻仁不拘多少，研爛，水濾取汁，煮粥食之。</p>
<p><u>產後腳氣</u></p>
<p>產後熱悶，氣上衝，轉為腳氣，小續命湯去麻黃、石膏、附子。平素感受風、寒、暑、濕、燥、火之氣，因產後血氣不足，遂襲於足經，因乘而發者，獨活寄生湯。</p>
<p>小續命湯（方見前產後中風條內。）</p>
<p>獨活寄生湯</p>
<p>治產後風、寒、濕氣乘虛而入成腳氣。</p>
<p>獨活（八分，去蘆）　桑寄生（八分）　杜仲（炒，八分）　川牛膝（去蘆，一錢）　細辛（七分）　秦艽（去蘆，八分）　白茯苓（八分）　白芍藥（酒炒，一錢）　桂心（六分）　川芎藭（八分）　防風（去蘆，七分）　甘草（炙，七分）　人參（去蘆，八分）　熟地黃（一錢）　當歸（酒洗，一錢）</p>
<p>水煎，空心熱服。</p>
<p><u>產後遍身疼</u></p>
<p>因產後走動，氣血升降失常，留滯於關節間，筋脈引急或手足拘攣不能屈伸，故遍身肢節走痛者，趁痛散。余血不盡，流於遍身肢節，腰、腳關節處作疼，如神湯。</p>
<p>趁痛散</p>
<p>治產後走動，氣血升降失常，留滯疼痛。</p>
<p>當歸（酒浸，一錢）　桂心（八分）　白朮（炒，一錢）　川牛膝（酒浸，去蘆，一錢）　黃耆（蜜炙，一錢）　獨活（去蘆，八分）　生薑（一錢）　薤白（一錢）　桑上寄生（一錢）　</p>
<p>銼一劑，水二盞，煎一盞，食前熱服。</p>
<p>如神湯</p>
<p>治產後余血不盡，流入入腰、腳、腿、膝疼痛。</p>
<p>厚朴（姜炒，一錢）　半夏（湯泡，六分）　枳殼（炒，七分）　白芍藥（酒炒，八分）　木香（六分）　桂心（六分）　陳皮（六分）　白姜（六分）　桔梗（八分，去蘆）　香附（醋炒，七分）　茴香（炒，六分）　蒼朮（米泔浸，曬乾，炒，一錢）　甘草（炙，五分）　人參（去蘆，六分）　白茯苓（六分）　川芎藭（七分）　當歸（酒洗，一錢）　白芷（八分）　木瓜（六分）　桃仁（去皮、尖，炒，六分）</p>
<p>上銼，一劑，加生薑三片，水二盞，煎八分，食前熱服。</p>
<p><u>產後氣喘急</u></p>
<p>產後氣喘，由榮血暴竭，氣無所主，觸發於肺，故令喘急也，此孤陽絕陰，難以藥療，十死一生之候也。若敗血停滯，上朝於肺而作喘者，奪命丹主之。</p>
<p>奪命丹（方見臨產條下。）</p>
<p><u>產後頭疼</u></p>
<p>產後頭疼，有血虛、氣弱、痰厥、寒厥者之不同，用四物湯隨病加減。產後感於異證，手、足牽搐，咬牙頭痛，昏冒，先服加減四物湯，次服秦艽丸。</p>
<p>加減四物湯（即四物湯加減，方見經候條下。加減法詳見第三卷血證條下。）</p>
<p>秦艽丸</p>
<p>治產後氣血大虛，風邪入於頭腦作痛者。</p>
<p>川芎（二兩）　當歸（二兩，酒洗）　秦艽（一兩，酒洗）　荊芥（一兩，取穗）</p>
<p>末之，酒糊丸如綠豆大，每服三錢，食後白湯送下。</p>
<p><u>產後淋瀝</u>（附胞損）</p>
<p>產後諸淋，茅根湯。產後敗血不止，淋瀝不斷，烏金散。淋久不止，四肢乏力沉困，牡蠣散。產時穩婆誤損其尿胞，以致日夜淋瀝者，參朮膏主之。</p>
<p>茅根湯</p>
<p>治產後諸淋，無問冷、熱、膏、石、氣、肉等淋。</p>
<p>白茅根（二錢）　瞿麥（一錢五分）　葵子（二錢五分）　白茯苓（一錢五分）　人參（去蘆，一錢）　蒲黃（生用，一錢）　桃膠（一錢）　滑石（一錢五分，研細，水飛）　半夏（薑製，三分）　紫貝（一個，燒）　石膏（一錢，煅過）</p>
<p>薑、燈心，水煎服。</p>
<p>烏金散</p>
<p>治產後敗血不止，淋瀝不斷，腹痛頭眩。</p>
<p>麒麟竭（一兩）　百草霜（一兩）　玄胡索（一兩）　男子亂髮（煅，一兩）　當歸（酒洗，一兩）　肉桂（一兩）　赤芍藥（一兩）　鯉魚鱗（燒灰，一兩）　松墨（煅，醋淬，一兩）</p>
<p>末之，每服二錢，空心溫酒調下。</p>
<p>牡蠣散</p>
<p>治產後淋瀝不絕，四肢乏力，不思飲食。</p>
<p>牡蠣粉（二錢）　川芎（一錢）　白茯苓（一錢）　熟地黃（酒浸，一錢）　龍骨（煅，二錢）　續斷（一錢）　當歸（酒洗，一錢）　艾葉（酒炒，一錢）　人參（去蘆，一錢）　五味子（十粒）　地榆（一錢）　甘草（炙，五分）</p>
<p>上銼，一劑，姜三片，棗二枚，水二盞，煎一盞，空心服。</p>
<p>參朮膏</p>
<p>治產後誤損胞中，以致晝夜淋瀝不絕。</p>
<p>人參、白朮各一斤，煎成膏子，每用三匙，白湯下。</p>
<p><u>產後腹痛嘔吐</u></p>
<p>產後惡露下少，敗血乘虛散入於脾，為脹滿，胃受之則嘔吐，抵聖湯。產後腹脹而嘔逆者，胃氣不和故也，桔梗半夏湯主之。</p>
<p>抵聖湯</p>
<p>治產後惡露下少，敗血入於脾胃之證。</p>
<p>赤芍藥（一錢）　半夏（泡，一錢）　澤蘭葉（一錢）　陳皮（一錢）　人參（去蘆，一錢）　甘草（炙，七分）　生薑（焙乾，一錢）</p>
<p>銼一劑，水煎服。</p>
<p>桔梗半夏湯</p>
<p>治產後腹脹嘔逆，調和陰陽。</p>
<p>桔梗（二錢五分）　陳皮（二錢五分）　半夏（湯泡，二錢五分）</p>
<p>薑、水煎，溫服。</p>
<p><u>產後小便不利</u></p>
<p>產後小水不通者，木通散。小水不通，腹滿，用鹽填臍中，蔥白一把，縛定，切去兩頭，留一寸厚，置鹽上，以艾灸之，熱氣入腹，即通利也。</p>
<p>木通散</p>
<p>治產後小便不利，此藥主之，其效如神。</p>
<p>木通（一錢）　麻子仁（一錢）　葵子（一錢）　滑石（一錢，研細，水飛）　檳榔（一錢）　枳殼（一錢）　甘草（一錢）</p>
<p>銼一劑，水煎服。</p>
<p><u>產後口鼻黑作衄</u></p>
<p>產後氣消血敗，榮衛不理，散亂入於諸經，不得還元，故口鼻黑氣起，及變鼻衄。此因產後虛熱，變成此證，為胃絕肺敗，多死，犀角地黃湯主之，十可救一。</p>
<p>犀角地黃湯</p>
<p>治產後口鼻黑作衄。</p>
<p>犀角（鎊碎，三錢）　生地黃（三錢）　白芍藥（炒，一錢半）　牡丹皮（一錢半）</p>
<p>上銼，一劑，水二盞，煎一盞，溫服。</p>

<h1>卷十</h1>

<h2>小兒科</h2>

<h3>初生護養一</h3>
<p>【歌】十月嬰兒初孕育，肌膚未實陰未足。正當生下未啼時，急以拭去胎液毒。黃連甘草朱蜜佳，免致斑瘡夭死速。五六日間臍未乾，縱然炎熱休頻浴。但將故絮遮其身，下體單寒常露足。見些風日有何妨？月里頻啼才是福。胎毒胎熱得以伸，熱氣隨啼無蘊蓄。勿令過愛不置懷，免與新綿重被覆。昧者重綿尚恐寒，乳哺不離猶恐哭。但見微風便感寒，才聞音響時驚愕。做出疾病不可言，所以富兒多命促。我嘗諳此歷驗之，故此子孫多易鞠。</p>
<p>【論】夫嬰兒在胎，稟陰陽五行之氣，以生臟腑、百骸、氣血、筋脈，其形雖具，肌體未實，骨骼未成，陽氣既足，陰血未全，所以不可太飽暖以銷其陰，此丹溪先生之大戒也。然兒在母腹中，必借母氣血所養，故母熱則子熱，母寒則子寒，母驚則子驚，母弱則子弱，所以有胎熱、胎寒、胎驚之證。初生未啼時，口中尚有惡汁，急令拭去，更用甘草、黃連、硃砂、蜜頻與之，以解三穢液毒。不惟無驚、熱之患，抑免痘疹之憂也。月里常令啼哭，則胎中所受熱毒從而散之，胎中驚氣得而解之，則旬日之間，無重舌、木舌、口噤、胎風、胎熱、胎驚之病。斷臍後，臍或方褪而尚未乾燥，頻浴之，則風濕侵入臍中，而有臍風、撮口之證。乳食太多，則有吐乳、泄利、腹痛、痰涎、驚、疳、風、癇之證。綿衣太暖，則陰內銷，使兒嬌怯多病，略見些少風寒，便易感冒，皆保重太過之所致也。所以貧兒堅勁無疾，富兒柔脆多夭者，譬之草木方生，以物覆蓋緊密，不令見風日雨露，則萎黃柔弱必矣。今之昧者，往往罹此而不能育養其子，後之子益加珍愛，尤悔前子之不飽暖而死，竟不知其過愛而反害之也。嗚呼，痛哉！</p>
<p><u>初生證</u></p>
<p>小兒初生下，口中尚含胎血，如有手快穩婆，隨即以手斡出口中血與宿汁，此是胎毒，用拭穢法。</p>
<p>有兒生下即死者，可看上齶有泡，急以摘破，綿拭去血，血勿入喉即活。</p>
<p>小兒初生氣絕，不能啼者，以綿衣包，勿斷臍，將胞火上燒，仍將大紙捻蘸油，點燈燒臍帶即活。</p>
<p>如生下二便不通者，急令人以湯漱口，吸咂兒前、後心及手、足心、臍下共七處，紅赤為度。</p>
<p>拭穢法</p>
<p>預以甘草細切少許，臨產時以綿裹沸湯泡盞內覆溫。收生之際，以軟綿裹指，蘸甘草汁拭其口。次用黃連細切，沸湯泡良久，濾淨，拭兒口中，吐去惡汁。更與硃砂一大豆許，細研，以蜜一蜆殼調勻，抹兒口，服之非獨鎮心定魄，安神解毒，更能益肝膽，除煩熱，辟邪氣也。</p>

<h3>月里眾疾二</h3>
<p>【歌】寄語人家初誕兒，勿令頻浴水侵臍。或緣客氣相沖忤，撮口臍風病患危：木舌噤風誠可畏，十朝內染卻難醫；生黃生赤兼生嘔，胎熱胎寒胎瘦肥；更有胎驚並內瘹，臟寒不乳夜間啼。皆因稟受胎中毒，致使初生病染軀。五日以來便溺閉，要將良法急通之。若還妊母遵胎教，寧得嬰兒此證罹？</p>
<p>【論】夫初生嬰兒，如草之萌芽，花之嫩蕊，血氣未充，肌膚未實，稍有傷觸，為患匪輕，故古人以「芽兒」名之。凡兒初斷臍之後，不可頻浴，不惟風濕侵臍，抑且風寒感冒，為病莫當。若臍嫩入水，便有臍風之患。不禁生人，或異物觸忤，便有口噤、客忤、驚啼、厥逆之變。乳食重複，不能消克，便有生痰、氣逆之病。過於溫暖，則陰消內熱，便有生赤、生黃、瘡瘍、丹疹、赤目、重舌、木舌之病。過涼則臟冷，便有夜啼、腹痛、泄利、盤腸內瘹之疾。然調理之法，在乎適中可也。</p>
<p>有受胎氣成病，如噤風、木舌風者，由胎中感受熱氣，流毒於心脾，故形見於喉舌。生下復為風邪搏擊，名曰犯風噤也。撮口臍風者，亦由胎氣挾熱，兼風熱入臍，流毒心脾故也。若母恣食熱毒辛辣，則生子成胎熱病。嗜食生冷，則生子成胎寒證。母受濕而傳於胎，則子生下發黃如金，名曰胎黃。母受熱而傳於胎，則子生下肌膚赤如丹塗，及為胎肥、胎瘦之候。若懷孕受驚者，則月里有胎驚、癇、痓之疾。若妊母恣食肥、甘、酒、面、野味、腥膻一應寒熱之物，及動止無忌，故令兒不寒則熱，不虛則怯。熱則壅，寒則作泄，虛則作驚，怯則作結。善為治者，寒則溫之，熱則涼之，虛者壯營，怯者益衛，驚則安神，結則微利，壅則清解，泄則固脾，風則祛逐，濕則分消，痰則開豁。</p>
<p><u>胎黃</u></p>
<p>兒生下遍體黃如金，此胎中受濕熱也。其證壯熱，大便不通，小便如梔汁，乳母可服生地黃湯加茵陳，忌食熱毒之物。</p>
<p>生地黃湯</p>
<p>乳母服，亦與兒服。</p>
<p>生地　赤芍　川芎　當歸　花粉（等分）</p>
<p>水煎服。</p>
<p><u>胎赤</u></p>
<p>小兒月里遍身生赤，肌如丹塗者，此胎中受熱毒也，母服清涼飲子，外以藍葉散塗之。</p>
<p>清涼飲子</p>
<p>治一切裡熱、血熱。</p>
<p>當歸　赤芍　甘草　大黃</p>
<p>上，水煎服。</p>
<p>藍葉散</p>
<p>治一切丹毒赤腫，身熱，風熱毒盛，赤如丹塗。</p>
<p>藍葉、浮萍、水苔同研爛絞汁，調朴硝、土朱塗之。</p>
<p><u>發嘔</u></p>
<p>兒初生下便嘔者，此由拭口中穢血不盡，嚥下，故令兒吐也，木瓜丸主之。大哭後食乳而嘔者，必乳停膈中，氣不宣通，故嘔也，消乳丸主之。（即消食丸，見變蒸門。）</p>
<p>木瓜丸</p>
<p>木瓜末　木香末　檳榔末　麝香（各一字）</p>
<p>蜜丸，粟米大，每服三丸，甘草水下。</p>
<p><u>臍風撮口口噤</u></p>
<p>初生兒有三病，一口噤、一撮口、一臍風，皆是急病，噤口尤甚，過一臘方免此證。初生七日內外，忽口噤不乳，與撮口相似，但口噤面赤多啼，口不吐白沫，與撮口面青啼不出，口吐白沫者異，將天南星去皮、臍，研為細末，龍腦少許合和，用指蘸生薑汁，同藥末於大牙根上擦之，立開。</p>
<p>臍風者，壯熱痰盛，眼翻口噤是也，天麻防風丸。</p>
<p>撮口者，唇撮聚不能開，蠍梢散。</p>
<p>錢孔純云：臍風、撮口，若兩眉青色，臉赤腹脹，不可用藥。《聖惠方》云：先撮口而生驚，若臍邊青黑，撮口不開，是為內搐，不治，爪甲青黑即死。</p>
<p>天麻防風丸（方見驚風。）</p>
<p>蠍梢散</p>
<p>治百日內撮口、臍風及胎風。</p>
<p>蠍梢（四十九個）　殭蠶（四十九個）　片腦（少許，另研）　麝香（少許，另研）</p>
<p>先將薄荷包紮蠍梢、殭蠶在內，炒薄荷葉干為度，共研細，入腦、麝末研勻，用紫雄雞肝煎湯調下。</p>
<p><u>胎驚</u></p>
<p>胎驚者，生下至月里就驚踢抽掣，握拳發熱者，抱龍丸、至聖保命丹。</p>
<p>按：前證是內臟感受，發為真搐，難治，發不過兩、三次必死。</p>
<p>抱龍丸</p>
<p>治驚風痰喘咳嗽，保肝使心火不熾也。</p>
<p>天竺黃（一兩）　雄黃　硃砂（各五錢）　膽星（四兩）</p>
<p>上研極細末，蜜丸龍眼大，每服一丸，薄荷湯調下。</p>
<p>至聖保命丹</p>
<p>治胎驚搐搦痰盛及一切急、慢驚風。</p>
<p>天南星（炮）　殭蠶（炒，去絲、嘴）　防風（各五錢）　全蠍（三十個，去蠆泥，焙乾）　白附子（炮）　天麻（炒）　蟬蛻（各四錢）　雄黃（一錢）　麝香（少許）</p>
<p>上末，蜜丸一錢重，硃砂、金箔為衣，薄荷、燈心湯下。</p>
<p><u>胎熱</u></p>
<p>胎熱者，胎中受熱也，大、小便不利、丹毒、瘡瘍、赤疹、赤目、重舌、木舌、口瘡是也，大連翹飲、五福化毒丹。</p>
<p>大連翹飲</p>
<p>柴胡　防風　荊芥　連翹　黃芩　山梔　木通　滑石　車前　瞿麥　蟬蛻　赤芍　甘草</p>
<p>便秘熱盛者，加大黃。</p>
<p>五福化毒丹</p>
<p>玄參（三兩）　桔梗（三兩）　甘草（七錢）　牙硝（五錢）　青黛（一兩）　人參（七錢）　茯苓（一兩半）</p>
<p>一方加黃連（一兩，炒）</p>
<p>末之，煉蜜丸一錢，硃砂衣，薄荷湯下。瘡疹後餘毒上攻，口齒臭氣，生地黃汁化下。</p>
<p><u>胎寒</u></p>
<p>胎寒腹痛，泄而不乳，用白姜散、當歸散。</p>
<p>白姜散</p>
<p>治胎中受寒，腹痛不乳。</p>
<p>木香　檳榔　陳皮　甘草（炙）　肉桂　白姜（等分）</p>
<p>每服一錢，水一合，煎，以綿蘸吮之。</p>
<p>嘔，加木瓜、丁香。</p>
<p>當歸散</p>
<p>治胎中受寒，厥逆便青，心腹疼，內瘹。</p>
<p>當歸（二錢）　木香　肉桂　人參　甘草（減半）</p>
<p>薑、棗煎。</p>
<p><u>胎肥胎瘦</u></p>
<p>胎肥，生下肌肉厚，遍身色紅，滿月後漸漸羸瘦，眼粉紅，五心熱，大便難，時時生涎，胎弱，生下面無神氣，肌肉薄，大便白水，時時硬氣，多噦，目無精光。肥、瘦並用浴體法。</p>
<p>浴體法</p>
<p>天麻（二錢）　蠍梢（去毒）　硃砂（五分）　麝香（一字）　白礬（三錢）　青黛（三錢）　烏蛇肉（三錢，酒浸，焙乾，為末）</p>
<p>上，同研勻，每用三錢，水三碗，桃枝一握，葉四、五葉，同煎十沸，溫浴，勿浴背。</p>

<h3>變蒸三</h3>
<p>【歌】嬰兒臟腑未全成，長養之時必變蒸。變則氣升蒸則熱，八蒸十變始成人。</p>
<p>【論】夫小兒初生，形體雖具，其氣、血、精、神、志、意、魂、魄，俱未能全，故三十二日一變，六十四日一蒸。凡遇一變，即覺性情自有異於前，所以長養志意故也。初生至三十二日一變，生癸水，屬足少陰腎，主精志。六十四日一蒸二變，生壬水，屬足太陽膀胱，其發耳與尻冷。至九十六日三變，生丁火，屬手少陰心，主藏神，其性為喜。至一百二十八日四變二蒸，生丙火，屬手太陽小腸，其發汗出而微驚。至一百六十日五變，生乙木，屬足厥陰肝，主藏魂，喜哭。至一百九十二日六變三蒸，生甲木，屬足少陽膽，其發目不閉而赤。至二百二十四日七變，生辛金，屬手太陰肺，主藏魄，生聲。至二百五十六日八變四蒸，生庚金，屬手陽明大腸，其髮膚熱而汗，或不汗。至二百八十八日九變，生己土，屬足太陰脾，主藏意與智。至三百二十日十變五蒸，生戊土，屬足陽明胃，其發不食，腸痛而吐乳。又，手厥陰心包絡與手少陽三焦二經，俱無形狀，故不變而不蒸。十變五蒸者，天地之數以生成之，然後生志意，能言語，知喜忽，故云始全也。十變後，六十四日為一大蒸，計三百八十四日也，長其經脈、手、足，故手受血而能持物，足受血而能行立。又六十四日為二大蒸，計四百四十八日，則言語、意志大異於前。又六十四日為三大蒸，計五百一十二日，變蒸既足，兒乃成人。蓋變者，變生五臟志意，蒸者，蒸養六腑氣血，故變則上氣，蒸則體熱。每一變蒸，輕則發熱微汗如驚，五日乃解；重則壯熱脈亂而數，或吐或汗，或煩啼燥渴，七日始解。亦有變蒸之餘，續感寒邪，隨證調之可也。具有不熱不驚而暗變者，胎氣實故耳。</p>
<p>柴胡湯</p>
<p>治變蒸骨熱心煩，啼叫不已，或寒熱往來。</p>
<p>人參　甘草　麥冬（去心）　防風　柴胡　龍膽草</p>
<p>惺惺散</p>
<p>治變蒸發熱，咳嗽痰誕，鼻塞聲重，或挾瘡疹發熱者。</p>
<p>川芎　桔梗　人參　白朮　茯苓　甘草　細辛　花粉　生薑　薄荷</p>
<p>水煎溫服。</p>
<p>紫陽黑散</p>
<p>治變蒸熱不解及挾時瘟病。</p>
<p>麻黃（去根節，三分）　大黃（一分）　杏仁（一分，一半去皮，一半連皮）</p>
<p>上三味，燒存性，研末，每服半錢，水半盞，煎服，抱兒於暖處，取微汗，身涼即愈。</p>
<p>調氣散</p>
<p>治變蒸吐瀉，不乳多啼。</p>
<p>木香　香附　人參　厚朴　藿香　陳皮　甘草（等分）</p>
<p>薑、棗煎服。</p>
<p>消食丸</p>
<p>治變蒸時乳食過多，胃氣不能消化。</p>
<p>砂仁　陳皮　三稜　蓬朮　神麯　麥芽（等分）　香附（加倍）</p>
<p>末之，曲糊丸，白湯下，量兒加減。</p>

<h3>辨虎口紋四</h3>
<p>（新增）</p>
<p>【歌】積黃青色是驚風，熱赤傷寒紫淡紅。黑痛白為虛冷嗽，更參隨部用神工。</p>
<p>【論】看小兒左右叉手處，名曰虎口。自虎口而上，第一節名曰風關，第二節名曰氣關，第三節名曰命關。有紋見於風關，易治；透過氣關，漸難；過三關，多死。候左手之紋，病應心、肝；右手之紋，病應脾、肺。紋有五色：紫者，風邪在表；驚則紋青；淡紅則寒熱在表；深紅必發傷寒、痘疹；青紅者，驚熱。紋亂則病久；紋細則腹痛多啼，乳食不消；紋粗直射指甲，必主驚風惡候；紋黑如墨，大抵困重難治。</p>

<h3>診三關脈五</h3>
<p>（新增）</p>
<p>【歌】小兒有病須憑脈，一指三關定其息。浮洪風熱數為驚，虛冷沉遲實有積。</p>
<p>【論】浮脈為風，秋得之曰平，余時主傷風寒，頭疼壯熱，或夜熱晝涼，咳嗽噴嚏，鼻塞清涕，嘔逆不食。</p>
<p>洪脈為熱，夏得之曰平，余時主風熱壅盛，身體溫壯，發驚，瘡瘍，血泄。</p>
<p>數脈為驚，春得之曰平，余時主驚風抽掣。脈數小者，多睡惕跳，直視恐怖，盜汗，夢中咬牙，吐舌，喘吐。脈數大者，一、二日間必發搐搦。</p>
<p>沉遲為虛冷，四時得之，主脾胃虛弱，滑泄脫肛，吐痢不止，日漸尫羸，以成脾困，或作疳勞。</p>
<p>實脈為積滯，冬得之曰平，余時主食傷、積聚、腹脹或痛。發豎吐利，緩治即成疳勞、丁奚、哺露候，當取積後補。</p>

<h3>吐瀉六</h3>
<p>【歌】吐瀉須知熱與寒，瀉黃吐乳熱邪干；瀉青吐逆為寒候，更把天時月日參。</p>
<p>【論】經云：脾虛則瀉，胃虛則吐，脾胃不和，陰陽不順，清濁相干，則吐瀉兼作。錢孔純云：小兒吐瀉，有濕、有熱、有寒、有驚，宜詳察而分治之。如夏月中暑發渴引飲，霍亂吐瀉，臉赤唇紅，去後黃沫色，小便赤澀者，為熱，可用香薷、五苓等藥治之。冬時中寒，腹痛厥逆，吐瀉白色，不渴，面微青色，唇紫，大便如凍汁，或米穀不化，先戰慄而小便去者，為寒，可用香附、砂仁、煨薑、木香等藥治之。面微黑黃，眼亦黃，手、足及腎囊稍腫，腹脹臍凸，小便短少，善嘔而無食，痰多，唇白氣促，愛坐畏眠者，為濕，可用蒼朮、厚朴、薏苡、木瓜等藥治之。面赤身熱，睡臥不寧，目睛斜定，頸仰身搖，不時悸動，舌碎唇瘡，哯乳便青者，為驚，可用天麻、川芎、茯苓、肉果等藥治之。吐瀉乳食不化，因傷黏膩難消之物，滯於中脘，不上不下，但食即吐，面色青白，發熱，四肢逆冷，不可便投止吐瀉藥，當先取積消導，寬利胸膈，次用調脾和胃之劑，此皆合而言之也。愚謂有吐無瀉者，胃必熱，然亦有寒而吐者；有瀉無吐者，胃必寒，然亦有熱而瀉者。何以辨之？蓋吐清涼，順而易出者為寒；吐苦酸，逆而難出者為熱；瀉青白，小便利者為寒；瀉黃赤，肛門如燒者為熱。又，瀉利發噦者為虛，只吐不瀉者為逆，各隨其所屬治之可也。</p>
<p>和中清熱飲</p>
<p>治熱吐。</p>
<p>黃連（姜炒，一錢）　半夏（薑製，一錢）　茯苓（一錢五分）　陳皮　藿香　砂仁（各七分）</p>
<p>水煎，徐徐服。</p>
<p>溫中止吐湯</p>
<p>治寒吐</p>
<p>白豆蔻　茯苓（各一錢）　半夏（五分）　生薑（五片）</p>
<p>水煎，磨沉香四分，熱服。</p>
<p>清熱止瀉湯</p>
<p>治熱瀉。</p>
<p>白茯苓　滑石（各一錢）　白朮（六錢）　澤瀉（七分）　川黃連（姜炒，四分）</p>
<p>加生薑，煎服。</p>
<p>溫脾止瀉湯</p>
<p>治寒瀉。</p>
<p>白朮（土炒）　白茯苓（各一錢）　桂（三分）　肉果（五分）　甘草（二分）</p>
<p>加生薑，煎服。</p>
<p>安胃醒脾湯</p>
<p>治吐瀉兼作，脾胃俱受病者。</p>
<p>白朮　白茯（各一錢）　滑石（水飛）　砂仁（炒，各七分）　木香（煨，五分）</p>
<p>薑、棗，煎服。</p>
<p>停食加枳實、山楂、曲糵；挾驚加膽星、天麻；風加防風、乾葛；暑加香薷、扁豆；虛加人參；內有熱加黃連；口渴加烏梅肉；吐不止加藿香；瀉不止加升麻。</p>

<h3>驚風七</h3>
<p>【歌】小兒驚病有多端，或食因驚或有痰。故使卒然成搐搦，咬牙眼竄足筋攣。食須消導痰須豁，驚可清心痰自安。或若驚風心積熱，風痰潮作起於肝。一時搐急如風火，驚熱風痰四證參。吐利致虛脾胃損，露睛昏睡遍身寒。慢驚自是傳陰證，急救稍遲又恐難。虛極歸脾危急甚，脾風死在片時間。忽因客忤驚啼證，天瘹驚抽眼目翻。內瘹盤腸寒內盛，嬰兒還有痓和癇。此為驚候分深淺，勿得模糊作等閒。</p>
<p>【論】夫小兒元氣未充，心神未定，輒有驚悸，致病匪一。或多食而壅熱；或食後而遇驚；或舍空而痰聚；或內積熱而生風。故有驚搐、風搐、食搐、痰搐四證，審其因而療之可也。或有實熱，外挾風邪，心受熱而即驚，肝風生而發搐，痰涎壅盛，風火併作，百脈阻滯，關竅不通，風熱蕃盛而無所泄，乃暴烈而作急驚。其狀牙關緊急，熱涎潮作，竄視反張，搐搦搖頭，口眼眨引，口中熱氣，唇紅，大便閉，小便赤，脈浮數洪緊是也。或因吐利、傷寒、痢疾、吐血、瀉血之後，元氣不足而生風動驚者，名曰慢驚風。其狀遍身冷，口鼻氣亦冷，或身微熱不冷，手足瘛瘲，昏睡露睛，此無陽也，急宜溫補，隨證調之，尚可治療。其或面青額汗，舌短頭低，眼合困睡，搖頭頻嘔，口噤咬牙，手足微搐而不收，身冷肢厥，脈微沉，此慢脾之候。由吐利損脾，病傳已極，總歸處，惟脾所受，若逐風，則無風可逐；若療驚，則無驚可療，但脾間痰涎，虛熱往來，此危甚也，大劑薑、附，十可救一、二。其天瘹者，陽也，壯熱驚搐，眼目翻騰，手抽筋搐，或啼或笑，喜怒不常，甚者爪甲青如祟狀。蓋由乳母酒食過度，毒氣入乳，遂令心、肺生熱，痰鬱氣滯，加之以外挾風邪故也，治宜解風熱而已。內瘹者，陰也，其狀腹疼多啼，唇黑囊腫，傴僂反張，眼內有紅筋斑血。蓋風氣壅結，兼驚而得之，或胎中有驚、有風而得。先是內臟抽掣，極痛狂叫，或吐瀉縮腳忍疼，瘹證一過，外證抽掣又來，內外交攻，極難調理，須分兩項下藥可也。夜啼者，臟冷也，蓋陰盛於夜則冷動，冷動則為陰極發躁，寒盛作疼，故夜啼；亦有心熱煩啼者，必有臉紅舌白，小便赤澀之證也，當分寒熱治之。客忤者，由小兒神氣嫩弱，外來客氣，獸類異物，觸而忤之。其狀驚啼，口出黃白沫，面色變易，喘息腹痛，發則瘛瘲如癇，但眼不上竄，脈來弦數，視口中有懸癰左右有小腫核，以竹針刺之。治宜辟邪正氣，散驚定心為上，延久則難為力也。癇有五，小兒之惡證也。幼小血氣不斂，筋骨不聚，為風邪所傷，驚怪所觸，乳哺失節，停痰結癖而得之。其狀神氣怫鬱，瞪眼直視，面目牽引，口噤流涎，肚腹膨脹，手足抽掣，或言或嘿，似死似生，或背項反張，或腰脊強直，但四肢柔軟，發而時醒，為癇。其五臟形證列於後。痓者，痙也。痓有陰陽二證，剛柔之名，一身強硬，發而終日不醒是也。癇有風、驚、食三證，各究其因而治之，詳其狀而辨之，則用藥無瘥。苟不知其名而妄治，如涉海問津也。</p>
<p><u>急驚風</u></p>
<p>急驚之論，前代書所不載，惟曰陽癇。大概失所愛護，或抱當風，或近熱地，晝則多食辛辣，夜則衾蓋太厚，鬱蒸邪熱積於心，傳於肝，再受人物驚觸，或跌蹼叫呼，雷聲鼓樂，雞鳴犬吠，一切所驚。未發之時，夜臥不穩，困中或哭，齧齒咬乳，鼻額有汗，氣促痰喘，忽爾悶絕，目直正視，牙關緊急，口噤不開，手足搐掣，此熱甚而然，況兼面紅，脈數可辨。蓋心有熱而肝有風，二臟乃陽中之陽。心，火也。肝，風也。風、火，陽物也。風主乎動，火得風則煙焰起，此五行之造化。二陽相鼓，風火相搏，肝藏魂，心藏神，因熱則神魂易動，故發驚也。心主乎神，獨不受觸，遇有驚則發熱，熱極生風，故能成搐，名曰急驚，以瀉青丸瀉肝，導赤散瀉心，珠珀丸、牛黃丸皆要藥也。驚風關竅不利，人不省，通頂散。驚風熱涎潮作，牙關緊急者，礞石滾痰丸。驚熱者，涼驚丸。風盛發搐者，天麻防風丸。小兒只有痰熱，未有驚風者，只可退熱化痰，不宜妄投驚風藥。蓋經絡本無病，而以寒涼攻擊之，反使痰熱透入，卻成風癇證。急驚風惡叫三、兩聲者，是心絕，難治。急驚風四肢俱軟者，不治。急驚風鼻中出血者，其熱將散，故易治。口中出血者，是血妄行，故難治。驚風大、小便秘者，易治；尿屎遺者，難治。急驚風關黑紋條直者死。</p>
<p>瀉青丸（又名鎮肝丸。）</p>
<p>治肝熱驚風，目竄或暴赤抽搐。</p>
<p>當歸　川芎　山梔　大黃　羌活　防風　膽草　生地　竹葉　琥珀　天竺黃（各等分）</p>
<p>上為末，蜜丸芡實大，砂糖湯下。</p>
<p>加硃砂名驅風膏。</p>
<p>導赤散</p>
<p>治心經實熱，從小便利之。</p>
<p>生地　木通　甘草　淡竹葉（各等分）</p>
<p>水煎服。</p>
<p>一方加防風、黃芩、黃連，導去心經邪熱，搐自止。</p>
<p>珠珀丸</p>
<p>治驚風痰涎，熱嗽不出聲，上下不能升降。</p>
<p>牛黃（一錢）　天竺黃　琥珀（各五錢）　雄黃（四錢）　冰片（一分半）　膽星（二兩）　青礞石（硝煅如金色者，一兩）　細珠子（一錢五分）</p>
<p>一方有枳殼微炒一兩、生黃芩二兩。</p>
<p>上，各研極細末，蜜丸，重一錢二分，硃砂、金箔為衣，薄荷、燈心湯下。</p>
<p>牛黃丸</p>
<p>治一切驚風，肺脹喘急，痰涎灌膈，手足搐溺，目竄口喎，角弓反張，悶亂癲癇，呵欠昏憒。</p>
<p>全蠍　殭蠶　天麻　羌活　防風（等分）　膽星（一倍）　天竺黃（次之）　雄黃（加倍）　牛黃　冰片　麝香（一字）</p>
<p>上，各為細末，研勻，蜜丸重一錢二分，硃砂、金箔為衣，薄荷、燈心、薑湯調下。</p>
<p>大人中風亦可服。</p>
<p>礞石滾痰丸</p>
<p>治驚癇痰涎壅盛，喘促不寧。</p>
<p>大黃（酒拌，蒸）　黃芩（各四兩）　礞石（硝煅金色，五錢）　沉香（二錢）</p>
<p>上為末，蜜丸如芡實大，量兒加減，大人亦可服。</p>
<p>涼驚丸</p>
<p>治驚熱。</p>
<p>防風（三錢）　青黛（三錢）　龍膽草（三錢）　鉤藤（二錢）　牛黃（五分）　麝香（一分）　龍腦（少許）　黃連（二錢）</p>
<p>上為末，蜜丸，芡實大，每服一丸，薄荷湯下，不拘時。</p>
<p>通頂散（又名搐鼻散。方見中風。）</p>
<p><u>慢驚風</u>　慢脾風</p>
<p>慢驚受病不一，或急驚用涼藥，取下太過，以致脾胃虛損，風邪乘之；又有吐瀉不止而成者；有氣虛暴吐瀉而成者；有傷寒傳變日久而成者；有久嗽而成者；有下積峻取而成者。惟吐瀉、積、痢成虛，則變證甚速。凡才吐瀉便是慢驚，須用溫中快里。或搐來緊急，乃慢驚初傳，尚有陽證，不可誤作急驚用涼藥。世言搐慢為慢驚，非也，若泥此，往往指慢脾風為慢驚矣。凡慢驚，男子以瀉得之為重；女子以吐得之為重。古人有云：病家怕驚不怕瀉，醫家怕瀉不怕驚。如瀉久不止，且先治瀉；若更治風，則驚風愈甚，只可養脾安胃生津，大養脾丸、參苓白朮散、大醒脾散、烏蠍四君子湯不拘時服。如因他證，例當循根源施治。慢驚，口、眼、手、足一邊牽引者，難治。慢驚風要唇紅，若囟腫者死。仲景云：陰不得有汗。蓋陰證無汗，有汗亡陽，故凡慢驚有汗多死。</p>
<p>慢驚傳入慢脾，其變甚速，虛又甚也。治必循次平和，無令速愈之理，治法大要生胃回陽，不可過劑。仲陽有黃土湯，以土勝水，木得其平，則風自止，以脾土為本也。若眼半開半合，手足不冷，證候尚在慢驚，則勿用回陽。或已入慢脾而陽氣猶未脫者，亦未可即用硫黃、附子等劑。手足漸暖，仍以醒脾散等調之。慢脾風用藥，乃非得已，危如燈無油，漸見昏滅。慢脾風若見有一臟絕，即不可用藥。</p>
<p>天麻防風丸</p>
<p>治一切驚風。</p>
<p>天麻　防風　人參（各一兩）　膽星（二兩）　雄黃（二錢，另研）　甘草（炙）　全蠍（薄荷湯煮數沸，焙乾）　殭蠶（炒去絲、嘴，各五錢）</p>
<p>上為末，蜜丸彈子大，硃砂、金箔為衣，每服一丸，薄荷、燈心、薑湯下。</p>
<p>如驚重，每丸加牛黃半分更效。</p>
<p>至聖保命丹（方見前胎驚條。）</p>
<p>一切急、慢驚風皆治。</p>
<p>參苓白朮散（方見四卷泄瀉條。）</p>
<p>治脾虛泄瀉之要藥。</p>
<p>大醒脾散</p>
<p>治慢脾風。</p>
<p>白朮　茯苓　陳皮　甘草　人參　石蓮肉　木香　丁香　南星　白附　砂仁　全蠍</p>
<p>上，陳倉米一撮，生薑一片，大棗一枚，煎服。</p>
<p>烏蠍四君子湯</p>
<p>治慢驚、慢脾風，吐瀉不止者。</p>
<p>即四君子加川烏、全蠍</p>
<p>薑、棗，煎。</p>
<p><u>夜啼</u></p>
<p>夜啼有寒，腹痛面青，口中冷，厥逆便泄不乳，鉤藤散去當歸，加乾薑、肉桂。夜啼有熱證者，鉤藤散去當歸、木香，加辰砂、木通，或乳頭散。啼而不哭是痛，故直聲來往無淚。哭而不啼是驚，故連聲多淚。若眼白青色，唇紫，不治。</p>
<p>鉤藤散</p>
<p>鉤藤　茯神　茯苓　川芎　當歸　木香（等分）　甘草（減半）</p>
<p>薑、棗，煎服。</p>
<p>加減如前。</p>
<p>乳頭散（又名火花膏）</p>
<p>燈花（七個）　硃砂（少許）</p>
<p>蜜調塗乳頭，與兒吮。</p>
<p><u>客忤</u></p>
<p>客忤者，取其觸忤之意也。小兒氣血怯弱，精神恍惚，忽遇生人及牛、馬之類，感觸則生驚，狀貌如癇，眼不戴上，其脈弦急數者，是其候也。若中惡客忤，急作醋炭，或降香、皂角熏之。以蘇合香丸薑湯調灌，用豆豉搗丸彈子大，擦五心五、六次。</p>
<p>蘇合香丸（方見第二卷中風條。）</p>
<p><u>無瘹</u></p>
<p>小兒天瘹者，取其眼上視而名之也。其證心神不安，渾身壯熱，手足抽掣，驚悸，眼目翻騰，痰熱壅滯。此候皆因乳母飲食無常，酒肉過度，毒氣入乳，即便乳兒，遂使宿滯不消，心肺生熱，熱盛鬱滯，加以外挾風邪，致有此證。況小兒發搐，未有不眼上者，實以陽搐之候也。治宜去痰，解風熱，用鉤藤飲。如見魚口、鴉聲、目無光、指甲黑者死。</p>
<p>鉤藤飲</p>
<p>治天瘹潮熱。</p>
<p>鉤藤　茯苓（各五錢）　大黃（煨，二錢半）　防風　硃砂　蟬蛻　羌活　獨活　青皮　甘草（各二錢）</p>
<p>上為末，每服二錢，薑、棗，煎。</p>
<p><u>內瘹</u></p>
<p>驚風內瘹，盤腸氣瘹，大同小異。內瘹兼驚風而得之，服乳香丸效。氣瘹，惟小腸為寒所搏，宜鉤藤膏治之。歌云：盤腸氣發先腰曲，無淚叫啼眼乾哭。口開腳冷上唇烏，額上汗流珠碌碌。</p>
<p>乳香丸</p>
<p>治驚風內瘹，痛不可忍。</p>
<p>乳香　沉香　檳榔（各一錢半）　蠍梢（二七個）　沒藥（半錢）</p>
<p>上為末，煉蜜丸如豆大，嬰兒每服三丸，一歲五丸，三歲七丸，以意加減，煎乳香湯下。</p>
<p>鉤藤膏</p>
<p>治盤腸氣瘹</p>
<p>乳香（研）　沒藥（研）　薑黃　木香</p>
<p>共為末，煉蜜為膏，每服如皂子大，煎鉤藤湯下，一日三服。</p>
<p><u>痓證</u></p>
<p>痓候，由先傷於風，又感寒濕致之，此虛極生熱，熱極生風之甚者也。傷風發熱，頭疼，汗出，嘔吐。醫者不明，又汗之，必發痓。寒濕發汗稍多，亦發痓。此證項背強直，腰身反張，搖頭瘛瘲，口噤發熱，腹痛不醒，其狀可畏，病足太陽經。剛痓無汗，柔痓有汗，其面紅眼赤，牙緊手張，痰涎壅盛，昏憒煩渴，小便赤澀。先譫語而發者，剛痓也，其大便滑泄，不語不渴；先手足冷而發者，柔痓也。並以小續命湯加減，剛痓去附子，用麻黃；柔痓用附子，去麻黃。大便利，厥逆者，則以熟附子佐之。痓最難痊，十救其一，過三日則難治也。</p>
<p>小續命湯（方見第二卷中風條。）</p>
<p><u>癇證</u></p>
<p>大抵癇證多端，不出五者：若面赤目瞪，舌吐心煩者，為心癇；若面青唇青，目上竄，手足攣掣反折，為肝癇；若面黃，腹滿自利，四肢不收，為脾癇；若面白如枯骨，目白反視，驚跳，口吐涎沫，為肺癇；若面黑而晦，振目視人，吐清沫，不動如屍，為腎癇。五臟之癇雖各有主，然不過風、驚、食三者，又不外陰陽二證。陽癇發熱脈浮，溲赤便秘，口中氣熱，其病在腑，易治。陰癇身冷脈沉，口中氣冷，其病在臟，難治。治風癇，則先散風。治驚癇，則先利驚。治食癇，則先消導，續以定癇等劑主之。</p>
<p>化風丹</p>
<p>涼風化痰，退熱定搐，治風癇先宜此藥。</p>
<p>膽星　羌活　獨活　防風　天麻　人參　川芎　荊芥　粉草（各一錢）　全蠍（一個）</p>
<p>上為末，煉蜜為丸，皂角子大，每服一錢，薄荷湯下。</p>
<p>比金丸</p>
<p>治驚癇先用此藥。</p>
<p>人參　琥珀　茯苓　硃砂　遠志（薑製，取肉炒）　天麻　南星　川芎　菖蒲　青黛（各一錢）　麝香（一錢）</p>
<p>上為末，蜜丸桐子大，每服一、二丸，金銀、薄荷湯下。</p>
<p>虎睛丸</p>
<p>治驚癇邪氣入心。</p>
<p>虎睛（細研）　遠志（薑製）　犀角（銼）　大黃（煨）　菖蒲　麥冬（等分）　蜣螂（去足、翅，炒，三枚）</p>
<p>上為末，米糊丸桐子大，每服一、二丸，金銀湯下。</p>

<h3>疳病八</h3>
<p>【歌】心肺肝脾腎五疳，形容羸瘦發毛干。四肢枯細尿如乳，肚大青筋飲食貪。心證口乾時壯熱，虛驚面赤更心煩。搖頭揉目睛生膜，髮直筋青疾在肝。咳嗽氣粗多喘急，肺家瀝淅熱仍寒。遍身瘡疥形如鬼，足冷齦宣把腎參。腹滿氣粗頻泄利，脾虛偏愛土泥餐。潮熱骨蒸多盜汗，勞疳羸瘦面黃顏。脊疳脊骨如刀鋸，指背生瘡可驗看。腦熱囟高疳在腦，乾疳乾渴大便難。熱疳便澀身如火，泄利頻頻認作寒。齒癢多啼唇口紫，蛔蟲盤結胃腸間。丁奚項小並囟陷，肉削居高臍又翻。哺露往來虛熱甚，頭開嘔吐胃中關。無幸腦項因生核，不破須知治療難。</p>
<p>【論】夫小兒臟腑嫩嬌，腸胃脆弱，易傷飲食，一或失調，不為疳者鮮矣。蓋飲食恣情，甘肥無度，致傷脾胃，脾胃一虛，則飲食不能運化，食不能化，則腹滿泄利，生熱、生積、生痰。所以肌肉日削，氣血日消，元氣日損，骨熱煩蒸；或幼小缺乳，粥飲太早，耗傷形氣。此二者，疳之所肇端也，延及歲月，多致不救。疳之狀不一，古有五疳之名，蓋傳入五臟也。如心疳者，面黃頰赤，煩滿壯熱，心煩虛驚，口瘡。肝疳者，搖頭揉目，白膜遮晴，合面而睡，汗流，面色青黃，發立青筋，腦熱羸瘦。脾疳者，肚腹脹，氣粗，利下酸臭，愛吃泥土。肺疳者，咳嗽氣逆多喘，揉鼻咬牙，寒熱往來。腎疳者，肌體極瘦，遍身瘡疥，齒腫齦宣，甚則牙齦潰脫，俗云走馬疳，寒熱，頭熱腳冷，此五疳也。五疳之外，又有熱疳者，潮熱如火，大便澀滯。冷疳者，時時泄利腹痛，虛汗不止。疳勞者，骨蒸潮熱，盜汗，腹急，面黃肌瘦，飲食不為肌膚。脊疳者，蟲蝕脊膂，身熱黃瘦，煩熱下痢，脊骨如鋸，十指皆瘡，頻齧爪甲。腦疳者，頭悶腦熱，滿頭生瘡，身汗囟腫。乾疳者，瘦瘁少血，舌乾，目晴不轉，乾啼身熱，手足清冷，皮燥便秘，搭口癡眼。疳渴者，臟中有風熱疳氣，加之乳母恣食五辛、酒、面、炙爆，使兒心肺壅熱，日則消渴飲水，乳食不進，夜則渴止。疳瀉者，毛焦唇白，額上青紋，肚大腸鳴泄利。疳痢者，挾外邪，或停宿滯，頻下惡痢。疳腫脹者，虛中有積，毒與氣並，故腹肚、頭面、四肢浮腫。蛔疳者，多啼，嘔清水，腹痛脹滿，唇口紫黑，腸頭及齒癢。丁奚疳者，手足極細，項小，居高，肉削體瘦，臍突，號哭，胸陷，或生谷症，愛吃生米。哺露疳者，虛熱往來，頭骨分開，翻食吐蟲，煩渴嘔噦。無辜疳者，腦後項邊有核如彈，按之轉動，軟而不疼，其間有蟲如米粉。不速破之，則蟲隨熱氣流散，淫蝕臟腑，以致肢體癰瘡，便利膿血，壯熱羸瘦，頭露骨高。初起可用針破，膏藥貼之。得之浣衣時投兒衣露於檐下，為無辜鳥落羽所汙，兒著此衣，蟲入皮膚故也。若衣用火烘著，則無此患。凡此之類，皆疳證也。</p>
<p>茯苓丸</p>
<p>治心疳、驚疳。</p>
<p>茯神　琥珀　黃連　蘆薈　赤茯苓（各三錢）　遠志（薑製）　菖蒲（各一錢）　麝香（少許）　蝦膜（炙）　鉤藤皮（各二錢）</p>
<p>上為末，米糊丸，如麻子大，每服十丸，薄荷湯下。</p>
<p>大蘆薈丸</p>
<p>治肝疳，殺蟲，和胃，止瀉，兼治脊疳。</p>
<p>蘆薈（研）　胡連　川連　蕪荑（去扇）　青皮　木香　鶴蝨（微炒）　雷丸（破開，白者佳，赤色者殺人，不用。等分）　麝香（少許）　砂仁（減半）</p>
<p>上為末，米糊丸，綠豆大，每服一、二十丸，米飲下。</p>
<p>清肺飲</p>
<p>治肺疳，熱䘌穿鼻孔，汁臭或生瘜肉。</p>
<p>紫蘇　前胡　黃芩　當歸　連翹　防風　赤茯　生地　天冬（去心）　甘草（炙）　桔梗（各一兩）　桑皮（炒，半兩）</p>
<p>細銼，每服二錢，水煎，食後服。</p>
<p>肥兒丸</p>
<p>治脾疳、食疳。若治一切疳，後備加減法。</p>
<p>麥芽　神麯　使君　胡連　木香　檳榔　肉果</p>
<p>有蟲加鶴蝨、雷丸、胡粉、苦楝根之類。積多加三稜、蓬朮、枳實、厚朴之類。眼痛加木賊、龍膽、車前之類。腹膨脹加蘿蔔子、蝦蟆干之類。浮腫加赤茯苓、滑石、桑皮之類。脾虛泄瀉，飲食不為肌膚，加四君子之類。肺熱咳嗽，潮熱骨蒸，衄血盜汗，加白芍、生地、黃芩、知母、銀柴、地骨、門冬之類。渴加天花粉、烏梅之類。血虛脈弱神衰，加當歸、熟地、人參、紫河車。</p>
<p>上為末，丸如龍眼大，每服一丸，空心陳米湯化下。</p>
<p>九味地黃丸</p>
<p>治腎疳。</p>
<p>熟地（四兩）　赤茯　山茱萸肉　川楝子　當歸　川芎　丹皮　使君子肉　乾山藥（各二兩）</p>
<p>上為末，蜜丸梧子大，每服七、八十丸，空心溫酒下。</p>
<p>走馬牙疳方　滕氏真傳。</p>
<p>五倍子（焙）　人中白（煅）　枯礬　緋丹（焙紫色）　輕粉（少許）　片腦（少許）</p>
<p>上，共研勻，敷患處。</p>
<p><u>鬾病</u>（附）</p>
<p>小兒未斷乳，母復有胎兒飲其乳，羸瘦骨立，發黃壯熱，大便不調，名曰鬾病。或有妊而抱他兒，亦能致之。先令兒斷乳，後服消乳丸、（方見變蒸。）異功散。</p>
<p>異功散</p>
<p>即四君子加陳皮</p>

<h3>瘧疾九</h3>
<p>【歌】兒瘧多從痰積成，風傷驚觸不同論。頭疼體痛為風瘧，發搐由來必是驚。咳喘便知痰所得，若還食瘧腹中疼。瘧久脅旁因有塊，此名瘧母為根深。</p>
<p>【論】小兒之瘧，多是食積、痰飲，留於脅下，故作寒熱。蓋人之一身，腰以上，陽主之；腰以下，陰主之。脅下者，當其中，為陰陽升降之樞，故脅下有痰、食，塞其道路，陽欲與陰交，而為所阻，熱斯作焉，陽得過其處，熱斯解矣；陰欲與陽交，而為所間，寒斯作焉，陰得過其處，寒斯息矣。又有寒熱往來，兼以頭疼骨節痛，明是風邪，得汗即解。又有寒熱往來，兼以腹膨作痛，明是食積，得下即愈。又有熱而不寒者，病在裡，調其中而已。寒而不熱者，病在表，解其肌而已。一日一發者，榮衛行速故也，得病為近。間日一發者，榮衛行遲故也，得病為遠。凡治小兒之瘧，以食積、痰飲為主，而風邪次之，驚又次之，乃得治瘧之要焉，詳載第四卷第二論中。</p>
<p>瘧疾例方</p>
<p>檳榔　草果　半夏　貝母　柴胡　黃芩（等分）　甘草（少許）</p>
<p>煎服。</p>
<p>食瘧腹膨食少，或時作痛。</p>
<p>麥芽　神麯　檳榔　草果　柴胡　蘇葉　蘇梗（各一錢）</p>
<p>煎服。</p>
<p>痰瘧咳嗽喘急。</p>
<p>川芎　柴胡　貝母　知母　橘紅　黃芩　蘇子（各一錢）</p>
<p>煎服。</p>
<p>風瘧頭痛，骨節疼，或鼻寒氣粗。</p>
<p>羌活　防風　蘇葉　川芎　柴胡　白芷（等分）　甘草（減半）</p>
<p>煎服。</p>
<p>驚瘧寒熱發搐。</p>
<p>茯神　遠志（去心）　麥冬（去心）　柴胡　半夏（薑製，各一錢）　甘草（二分）</p>
<p>煎服。</p>
<p>痎瘧久不愈，脅下有塊，俗名瘧母，服鱉甲丸。（方見四卷。）</p>
<p>陰瘧至晚即發，累月不已。</p>
<p>人參　芍藥（炒）　川芎　柴胡（各一錢）　炙甘草　紅花（各三分）</p>
<p>煎服。</p>

<h3>痢疾十</h3>
<p>（新增）</p>
<p>【歌】小兒食積因成痢，初起必當先導滯。赤屬熱而白屬寒，紅而散者從傷治。下如五色定難醫，久病脫肛宜補氣。若還身熱不加餐，從來患此終須斃。</p>
<p>【論】小兒痢疾，不問新、久，皆以食積治。新者必用消導，久者必兼調補，挾熱治熱，挾寒治寒，挾傷治傷。白者為寒，赤者為熱，深黃者亦熱，紅而散者為傷。治痢以傷，痢或尋愈，治傷以痢，未有愈者。（詳載第四卷，宜參看。）</p>
<p>初痢宜消導</p>
<p>檳榔　枳實　蓬朮　大黃　牽牛（等分）</p>
<p>為細末，白滾湯送下，每服三錢。逐去積滯，徐徐調補。</p>
<p>赤痢宜消化兼涼。</p>
<p>當歸　黃連　滑石　赤曲　芍藥　神麯　陳皮（各一錢）　甘草（四分）</p>
<p>煎服。</p>
<p>白痢宜消化兼溫。</p>
<p>白朮　茯苓　神麯　麥芽（各一錢）　肉桂　木香　甘草（各三分）</p>
<p>煎服。</p>
<p>純血痢兼傷治。</p>
<p>當歸　紅花　赤曲　滑石　山楂　麥芽（各一錢）　甘草（三分）</p>
<p>煎服。</p>

<h3>積病十一</h3>
<p>【歌】積病原因乳哺成，審其虛實察其形。更看驚積與氣積，面黃肚熱得其情。</p>
<p>【論】小兒有乳積、食積、氣積、驚積、虛積、實積、積塊之不同。惟夜間有熱，肚熱面黃者，傷積之明驗也。乳積者，因兒啼叫未住，即便乳兒，致傷胃脘，吐、下酸臭是也。食積者，乳食過飽，飽即困睡，肚脹吐瀉是也。氣積者，因母怒氣不散，即便乳兒，兒食氣乳，停滯不化，腹痛多啼，痢如蟹渤是也。驚積者，受驚而後有積，時泄青菜汁是也，虛積者，或曾傷食吐瀉，或曾取轉致虛，其積尚伏，故曰虛積，面與手、足俱腫是也。實積者，壯熱屎硬，口渴引飲，善食是也，和脾化積湯加減治之。積塊者，丹溪云：氣不能成塊，乃痰與食積死血也。凡治積塊，不可專用下藥，徒損真氣，病亦不去。當消導行血開痰為主，塊去，須大補。錢孔純云：癖塊遊走不定，攻則痛悶，日漸枯瘦，急用化癖法貼之，內服消積化聚丸，以除痼疾。若臉黑頰青，不治。詳載第四卷，宜參看。</p>
<p>和脾化積湯</p>
<p>治小兒一切諸積，後備加減法。</p>
<p>山楂　枳實　蓬朮　厚朴　白芍　甘草　陳皮</p>
<p>乳積加砂仁、香附。氣積加木香、蘇梗。驚積加茯神、遠志。虛積加白朮、茯苓。實積加檳榔、牽牛。表有熱加柴胡、黃芩。里有熱加黃連、木通。小便不利加滑石、澤瀉。大便不通加大黃、枳殼。寒月，加益智、草豆蔻。</p>
<p>消積化聚丸</p>
<p>治五積六聚、痞癖攻痛。</p>
<p>三稜　白朮（炒）　茯苓　黃連　乾漆（炒去煙）　木香　硇砂　益智（炒）　歸尾（酒洗）　麥芽（微炒，各三兩）　紅花　砂仁（炒）　門冬　枳殼（炒）　穿山甲（燒灰）　青皮　柴胡　神麯（炒，各二兩）　蓬朮（煨）　檳榔（炙）　桃仁　香附（薑汁拌，炒）　鱉甲（醋炙，各四兩）</p>
<p>上末，蜜丸，重三錢，空心陳米湯化下。</p>
<p>琥珀膏</p>
<p>大黃　朴硝（各一兩）</p>
<p>為末，以大蒜搗膏貼之。</p>

<h3>傷寒十二</h3>
<p>（新增）</p>
<p>【歌】嬰兒氣怯病傷寒，挾食挾驚分兩般。要解六經傳變候，參詳仲景活人方。</p>
<p>【論】《活人書》云：傷寒，大人、小兒治一般，但小小分劑，藥性差涼耳。要之，其傳變，其形證，與大人不殊也。其所異治者，挾驚、挾食而已。錢仲陽云：小兒正傷寒者，謂感冒寒邪，壯熱頭痛，鼻塞流涕，畏寒拘急是也，須解表微汗。挾驚者，因驚而又感寒邪；或因傷寒熱極生風，是熱乘於心，心神易動，故發搐也。當先發表，後利驚。挾食者，或先傷於風寒，後復停滯飲食；或先停滯飲食，而後傷於風寒。以致發熱氣粗，噯氣，壯熱頭疼，腹脹作痛，大便酸臭，先用解散，次與消導，不解者，大柴胡湯下之。其六經傳變證治，當遵仲景法，自有專方，不復贅論，挾驚、挾食者，各從本證治之。</p>
<p>疏邪定驚湯</p>
<p>治挾驚傷寒，乃太陽經之藥。</p>
<p>麻黃　羌活　白芷　防風　膽星　天麻　薄荷　黃芩　前胡　桔梗</p>
<p>冬月無汗去黃芩、薄荷，加生薑、蔥白。三時去麻黃。陽明經目痛鼻乾，不眠，脈洪而長，加葛根。少陽經耳聾脅痛，脈弦數而嘔，加柴胡、半夏、橘皮、生薑。少陽、陽明合病，加柴胡、葛根、芍藥，去羌活、麻黃，蓋少陽有三禁，不可汗、下、利小便也。傳入陽明為里，脈沉實，譫妄惡熱，六、七日不大便，口燥咽乾而渴，用大柴胡湯。</p>
<p>解肌調中飲</p>
<p>治挾食傷寒，乃三陽經之藥。</p>
<p>羌活　防風　柴胡　乾葛　蘇葉　黃芩　枳實　厚朴　神麯　山楂　陳皮　半夏</p>
<p>加砂仁五分，生薑三片，煎服。</p>
<p>如冬月去黃芩，加麻黃。夏月加石膏。渴加天花粉，去半夏。有汗去蘇葉，加芍藥。胸中滿悶加枳殼、桔梗。喘加杏仁。嗽加金沸草、前胡。表邪退而便秘者，去羌活、防風、蘇葉、乾葛，加大黃。</p>
<p>大柴胡湯</p>
<p>治內熱，大便難，身熱，不惡寒，反惡熱。</p>
<p>柴胡　黃芩　芍藥　半夏　枳實　大黃</p>
<p>上，薑、棗，煎服。</p>

<h3>痘瘡十三</h3>
<p>【歌】熱徹標形必定稀，根紅色澤滿而肥。清便自可身無羌，飲食如常不用醫。出不快時尤可發，密宜解毒勿教遲。鮮紅恐後翻成紫，泄痢須知裡氣虛。五六日來生癢塌，咬牙寒噤異功宜。瘡稠力薄難肥滿，大劑參歸及桂耆，紫草川芎香白芷，更加糯米復何疑。青乾黑陷溲便澀，可用宣風急下之。身熱煩渴微腹滿，喘而便秘面紅赮，心煩悶亂溲黃赤，利水還須導赤除。七八日來猶發熱，內因熱盛外蒸皮，故使斑瘡痂不著，宣風散子入生犀。耳居反熱知歸腎，黑陷分明有死期。百祥丸瀉膀胱火，下後身溫飲水奇，急用溫脾為上策，十中一二可扶持。</p>
<p>【論】夫痘瘡皆由子在母胎中受其三穢液毒，停蓄臟腑，皆太陰濕土壅滯，君、相二火之所作。因小兒真氣既盛，正氣初旺，邪無所容，或風寒傷於表，食飲傷於裡，其毒由是發焉。故因外者治外，因內者治內，內外皆和，其痘自出。至於惡寒者發之，表太熱者奪之，里渴者清之，秘者通之，驚者安之，泄者分之，虛者補之，寒者溫之，熱者和之，不可執一，大抵如傷寒隨經用藥，最為高論。若輕者，發熱四、五日；熱徹始出，其瘡必稀，故前後心無，頭面稀少，明潤光澤，作三、四次出，無內外邪證，便溺如常，飲食如故，此受之最輕也，不用服藥自已。其一熱便湧出，密如針頭，不分根腳，尚有表邪，時忽泄利嘔逆，飲食不進，或煩悶不安，或狂躁不寧，大、小便秘澀不通，瘡色鮮紅，或灰白而不澤，或隱隱在於皮膚中，或咳嗽鼻噴不止，或腰痛不能立起，耳居反熱，身體反冷，惡寒振慄，咬牙，癢塌，燥渴不止，黑陷青紫倒靨，此皆沉重之候也。必審其寒、熱、虛、實而調之，則無不效矣。大抵寒為虛，熱為實。氣虛寒則宜溫補，氣實熱則宜清涼，血虛則宜補血，血熱則宜解毒，必取其氣血中和，無過不及可也。凡痘灰白不紅，綻不起，發出不快，昏暗陷頂，皆表寒而虛。二便清，飲食不化，身涼，手、足、口氣俱冷，不渴，少食，唇白涕清，皆裡寒而虛。此表、裡虛寒之證，急宜溫脾胃，補氣血，當用參、耆、四物、木香、肉桂等藥，以助貫膿收靨。夫表虛者，以補氣為主而補血次之。裡虛者，於補血之中而兼補氣。苟能補氣，而脾胃自壯，胃氣隨暢，在後必無陷伏之憂；既能補血，則氣血周流，送毒出盡，不致凝滯，在後必無癢塌之患。凡紅紫干滯，黑陷焦枯者，皆表熱而實。大便秘結，小便赤澀，身熱鼻乾，氣熱唇燥，煩渴者，皆裡熱而實。此表、裡實熱之證，急宜涼血解毒，當用化毒湯、紅花、紫草、黃芩、牡丹皮、蟬蛻、鼠黏、荊芥之類。如表熱者，宜清涼解表，而分利次之。裡熱者，則重於解毒而兼清涼，或在二、三日之前，熱毒盛者，微下之亦可。蓋涼血不至紅紫，解毒則免黑陷。故表虛不補，則成外剝；裡虛不補，則成內攻；表實過補，則不結靨；裡實過補，則發癰毒，所以痘證變遷無常，若色一轉，又當變通，不可拘於一定也。</p>
<p><u>氣虛</u></p>
<p>凡氣虛之證，初發身熱，手足厥冷，乍涼乍熱，精神倦怠，肌肉㿠白，飲食減少，四肢倦而睡臥安靜，便清自調，虛證無疑。未見點前，用參耆飲加輕劑發散，如：紫蘇、防風、白芷。見點之後，用參耆飲加輕劑開提，如：川芎、桔梗。見點四日之後，重用參耆飲，隨病加減處治。七、八日漿足之後，保嬰百補湯調養氣血而已。此證末梢，塌陷黑靨者，多用木香異功散收功。</p>
<p><u>血熱</u></p>
<p>凡血熱之證，初發身熱壯盛，腮紅臉赤，毛焦色枯，煩躁，渴欲飲水，日夜啼哭，睡臥不寧，好睡冷處，小便赤澀，熱證無疑。未出之前，治從升麻葛根湯或升麻流氣飲，雖皆可服，縱不若十神解毒湯為穩。既出至見點三、四日後，熱證悉平，勢將行漿，從太乙保和湯加減。八、九日漿足之後，則有保嬰百補湯調養之。</p>
<p><u>毒盛</u></p>
<p>凡熱毒壅遏之證，初發身熱壯盛，腮紅臉赤，毛焦皮燥，氣粗喘滿，腹脹煩躁，狂言譫語，睡臥不寧，大便秘結，小便赤澀，面浮眼脹，多啼多怒，的系熱毒壅遏。未見點時，先須升麻葛根湯一服，隨服羌活散郁湯。至見點三日之內，諸證悉平，勢將行漿，則服益元透肌散加減。漿足之後，即服保嬰百補湯調養而已。六、七日外，有紫黑乾枯及青灰乾白陷者，則有奪命、大造、百祥、牛李、豬尾、宣風、獨聖等方，皆可審用。惟曾經泄瀉，有木香異功證，則從木香異功散治之。</p>
<p>參耆保元湯</p>
<p>治氣虛痘證。</p>
<p>人參（一錢）　黃耆（二錢）　甘草（五分，初熱生用，出定炙用）　官桂（三分）</p>
<p>上銼，加生薑三片，糯米一撮，水煎，入人乳溫服。</p>
<p>按：參、耆、甘草性味甘溫，專補中氣之虛，而又加官桂以制其血。血在內，引而出之；血在外，引而入之。參、耆非桂之逐血引導，則不能獨樹其功也。又加生薑、糯米，以助參、耆之力。</p>
<p>十神解毒湯</p>
<p>治血熱痘證，古人用黃連解毒湯，恐驟用寒涼，不惟冰伏，熱毒反出不快，抑且熱毒為其所抑，則鬱於臟腑，或肚痛腹脹，內潰而死者有之，豈若此方內外分消，用之為當？</p>
<p>生地　丹皮　赤芍　歸尾　紅花　川芎　桔梗　木通　連翹　腹皮</p>
<p>身熱壯盛加葛根、前胡；毒盛綿密咽痛，加甘草、荊芥、鼠黏子；口渴煩躁加麥冬、天花粉；大便秘加枳殼、前胡、酒蒸大黃；小便短澀，睡臥不寧，譫語加山梔、竹葉、燈心；發斑加玄參、犀角、紫草。</p>
<p>羌活散郁湯</p>
<p>治毒盛壅遏喘脹，或為風寒外搏者。</p>
<p>羌活　防風　白芷　荊芥　桔梗　地骨皮　川芎　紫草　甘草　連翹　惡實　大腹皮</p>
<p>上為粗散，水一鍾，燈心十四莖，煎六分，溫服。</p>
<p>太乙保和湯（又名紫草透肌湯）</p>
<p>專治血熱痘證。服十神解毒湯後，熱證悉去，內外和平，見點三日之後，不易長大，用之則能保和元氣，活血解毒，助痘成漿。</p>
<p>紫草　川芎　山楂　桔梗　人參　甘草　生地　紅花　木通　糯米　生薑　燈心</p>
<p>升麻葛根湯</p>
<p>治痘初發熱疑似之間。</p>
<p>葛根　升麻　甘草　芍藥</p>
<p>生薑煎服。</p>
<p>益元透肌散</p>
<p>專治壅熱痘證。服羌活散郁湯後，壅證悉開，氣血和平，見點三、四日後不肥大，不成漿者，用之則能勻氣解毒，透肌達表，領出元陽，助痘成漿而易結膿窠也。</p>
<p>鼠黏　蟬蛻　陳皮　桔梗　木通　山楂　川芎　紫草　人參　甘草</p>
<p>大棗、燈心，煎服。</p>
<p>異功散</p>
<p>治表虛癢塌，內虛泄瀉，寒戰咬牙，頭溫足冷。</p>
<p>木香　官桂　人參　附子　當歸　白朮　茯苓　陳皮　厚朴　丁香　肉果　半夏</p>
<p>木香散</p>
<p>治痘灰白表虛，內虛泄瀉腹脹。</p>
<p>木香　丁香　人參　甘草　茯苓　腹皮　桂心　青皮　前胡　訶子　煨姜　大棗</p>
<p>保嬰百補湯</p>
<p>治痘瘡八、九日漿足之後別無他證，以此方調養氣血，資補脾胃。若有別證，隨虛實加減。</p>
<p>當歸　芍藥　熟地　山藥　人參　白朮　茯苓　甘草　黃耆　大棗</p>
<p>水煎，溫服。</p>
